
Lui Harry Collis, care, la 100 de ani, 
este probabil cel mai vârstnic cititor 
de Young Adult din lume... 


PLANUL RULOTEI GETAWAY VISTA 31B 2017 


== 
C 


22:00 


UNU 


Aici şi totuşi nu. Roșu și negru. O clipă aici, în următoarea a 
dispărut. Chipul ei în geam. Dispărând în lumina farurilor care se 
apropiau, reapărând în bezna de afară. lar dispărut. Fereastra îl păstra 
pentru ea. Bine, putea să și-l ţină. A revenit; nici fereastra nu-l voia. 

Oglindirea lui Red! s-a uitat la ea, însă sticla și întunericul n-o 
arătau chiar bine, înceţoșând amănuntele. Principalele trăsături erau 
acolo: strălucirea prea palidă a pielii şi ochii albastru-închis depărtaţi 
unul de altul, care nu erau doar ai ei. „Semănaţi așa de bine!” i se tot 
spunea, de mai multe ori decăt și-ar fi dorit. Acum nu mai voia deloc să 
audă asta, ba nici măcar să se gândească la asta. Așa că nu s-a mai uitat 
la chipul ei, al lor, ignorându-le pe amândouă. Însă era mai greu să 
ignori ceva atunci când te străduiai s-o faci. 

Red și-a mutat privirea, uitându-se la mașinile de pe banda de 
alături, mai jos. Ceva nu era în ordine; mașinile păreau prea mici de 
sus, de la geamul ei, însă Red nu părea deloc mai mare. A văzut o 
limuzină albastră care se apropia ca să-i depășească și a ajutat-o din 
priviri, împingând-o înainte. Aşa, amice! În faţa conservei ăsteia de 
metal, lungă de nouă metri și 45 de centimetri care gonea pe 
autostradă. 

— Red? 

Vocea din faţa sa i-a întrerupt gândurile. Maddy se uita la ea în 
lumina slabă dinăuntru, cu pielea încreţită în jurul ochilor căprui cu 
reflexe aurii. 

— Ai uitat că jucăm ceva? 

— Nu! a zis Red, însă da, uitase. 

Ce jucau oare? 

— „Douăzeci de întrebări”, i-a amintit Maddy, citindu-i gândurile. 

Păi, se cunoşteau de-o viață; Red nu era decât cu vreo șapte luni mai 
în vârstă și nu făcuse mare brânză cu asta. Poate că în tot acest timp, 
mai bine de șaptesprezece ani, Maddy învățase să-i citească gândurile. 
Red spera că nu. Erau acolo lucruri pe care nu trebuia să le vadă cineva 
vreodată. Nimeni. Nici măcar Maddy. Mai ales Maddy. 

— Da, știu! a zis Red, cu ochii rătăcindu-i spre cealaltă parte a 

rulotei, spre ușă şi canapeaua extensibilă - în acest moment doar 
canapea - pe care ea și Maddy aveau să doarmă în noaptea asta. 

Nu izbutea să-și amintească pe care parte îi plăcea lui Maddy să 
doarmă. Pentru că ea nu putea să doarmă dacă nu era pe partea stângă 
şi, tocmai când încerca să-i citească gândurile lui Maddy în privinţa 
asta, ochii i-au surprins un indicator verde de afară, în noapte, care 
zbura peste parbriz. 

— Pe indicator scrie Rockingham; nu trebuie să ieșim curând de pe 
drumul ăsta? a întrebat Red, dar nu destul de tare ca să audă vreunul 
dintre cei aflaţi în partea din faţă a rulotei, unde ar fi fost mai de folos. 

Oricum, probabil că se înșela, era mai bine să nu zică nimic. 
Mergeau pe acest drum de o oră, l-73 devenise l-74 şi apoi US 220, fără 
mare vâlvă. 

— Red Kenny, concentrează-te! 

Maddy a pocnit din degete, cu o umbră de zâmbet, care însă nu-i 
încrețea faţa; nici măcar cel mai larg zâmbet nu făcea asta. Pielea ca 
smântâna, catifelată și mai luminoasă decât ar fi fost frumos din partea 
ei, făcea să iasă şi mai mult în evidenţă pistruii de pe faţa lui Red când 
erau alături în fotografii. Literalmente alături; aveau aproape aceeași 
înălțime, până la cel mai semet fir de păr, însă al lui Red era blond- 
închis, în vreme ce al lui Maddy era mai degrabă şaten-deschis, o 
diferență de o nuanţă sau două. Red îl purta întotdeauna legat la spate, 
cu un breton lejer pe care și-l tundea singură cu foarfecă de bucătărie. 
Al lui Maddy era lăsat liber și îngrijit, cu vârfurile drepte, așa cum ale 
lui Red nu erau niciodată. 

— Eu sunt cea care pune întrebările, tu eşti cea cu persoana, locul 
sau obiectul, a ajutat-o Maddy să-și amintească. 

Red a dat din cap încet. Ei bine, chiar dacă și lui Maddy îi plăcea să 
doarmă pe stânga, cel puţin nu erau în paturile suprapuse. 

— Am pus deja câteva întrebări, a zis Maddy. 

— Bine! 

Red nu-și putea aminti persoana, locul sau obiectul. Dar, zău așa, 
merseseră toată ziua şi plecaseră de acasă cu vreo douăsprezece ore în 
urmă; oare nu jucaseră destule jocuri de călătorie? Red abia aștepta să 
se termine ăsta ca să poată dormi în sfârșit, indiferent dacă pe stânga 
sau pe dreapta. Numai să se termine odată! Aveau să ajungă la Gulf 
Shores a doua zi pe vremea asta și să se întâlnească cu restul 
prietenilor, ăsta era planul. 

Maddy și-a dres vocea. 

— Şi ce răspunsuri am dat? Poţi, te rog, să-mi aminteşti? a cerut 
Red. 

Maddy a dat drumul cu zgomot aerului din piept, aproape oftat sau 
aproape râs, greu de spus. 

— Era o persoană, o femeie, nu personaj fictiv, a zis, numărând 
indiciile pe degete. Cineva pe care o cunosc, dar nu Kim Kardashian 
sau tu. 

Red a ridicat privirea, scormonind prin ungherele goale ale minţii 
după acea amintire. 

— Nu, îmi pare rău! a zis. A dispărut! 

— OK, o luăm de la capăt! a zis Maddy, dar chiar atunci Simon a ieșit 
împleticit din toaleta micuță, salvând-o pe Red de la alt Organized 
Fun ™. Uşa s-a izbit de el când rulota a accelerat. 

— Simon Yoo, ai fost acolo tot timpul? a întrebat Maddy scârbită. 
Noi am jucat două runde. 

Simon şi-a îndepărtat de pe față părul brunet și un pic ondulat și şi- 
a dus la buze un deget nesigur, răspunzând: 

— Şşt, o doamnă nu pârăşte niciodată! 

— Atunci închide ușa, lisuse! 

El a închis-o, dar cu piciorul, ca să demonstreze ceva, orice o fi fost, 
şi aproape pierzându-și echilibrul în vreme ce goneau pe autostradă, 
trecând de pe o bandă pe alta ca să depășească. Se apropia ieşirea? 
Poate că Red trebuia să spună ceva, dar acum îl privea pe Simon, carea 
înaintat greoi și s-a rezemat de blatul chicinetei din spatele ei. Cu o 
mişcare stângace, s-a strecurat în separeu lângă ea, lovindu-și 
genunchii de masă. 

Red l-a privit cu atenţie: pupilele erau prea mari în ochii lui rotunzi, 
căprui-închis, iar pe pieptul tricoului său albastru-verzui cu Eagles era 
o pată acuzatoare. 

— Eşti beat deja, a zis ea, aproape impresionată. Am crezut că n-ai 
băut decât trei beri. 

Simon s-a tras mai aproape ca să-i șoptească la ureche, și Red i-a 
simţit duhoarea metalică din răsuflare. N-avea cum să n-o observe; așa 
ştia când tatăl său o minte: „Nu, n-am băut azi, Red, jur!” 

— Şşşt! a zis Simon. Oliver a adus tequila. 

— Şi tu te-ai servit, pur şi simplu? a întrebat Maddy, auzindu-l. 

Drept răspuns, Simon și-a încleștat pumnii şi i-a ridicat, zbierând: 


e- 9- 


— Vacanţa de primăvară, iubito! 

Red a râs. Şi, oricum, dacă i-o cerea, pur şi simplu, poate că pe 
Maddy nu avea să o deranjeze să doarmă pe dreapta în noaptea asta 
sau pentru restul săptămânii. Putea să i-o ceară, pur şi simplu. 

— Lui Oliver nu-i place să se atingă cineva de lucrurile lui, a zis 
Maddy încet, aruncând o privire în spate, spre fratele ei, care ședea la 
vreo doi metri mai încolo, pe locul pasagerului, umblând la radio în 
vreme ce pălăvrăgea cu Reyna, care era la volan. 

Arthur stătea în picioare în spatele lui Oliver şi Reyna, zâmbind 
când a surprins privirea lui Red. Sau poate că, de fapt, îi zâmbea lui 
Simon. 

— Hei, e rulota mea, am dreptul la orice este în ea! a sughiţat Simon. 

— Rulota unchiului rău! a simţit Maddy nevoia să-l corecteze. 

— Nu trebuia să faci şi tu o tură de şofat astăzi? l-a întrebat Red. 

Planul era să-și împartă șofatul în mod egal între ei șase. Ea avusese 
prima tură de două ore, ca să iasă din Philly şi să o ia pe 1-95, până ce 
se opriseră pentru prânz. Arthur stătuse cu ea tot timpul, dirijând-o 
calm, de parcă îşi dădea seama când ea își pierdea şi îşi regăsea 
concentrarea sau când intra în panică din cauza mărimii rulotei şi a 
faptului că totul părea mic de aici, de sus. Cititori de gânduri peste tot, 
îi era clar. Însă nu-l cunoştea pe Arthur decât de şase sau șapte luni; nu 
era cinstit. 

— Am schimbat tura cu Reyna, a răspuns Simon, din pricina berilor 
pe care le băusem deja. 

Un zâmbet poznaș. Simon reușea întotdeauna să scape nepedepsit 
indiferent ce ar fi făcut; era prea amuzant, prea isteț. Nu puteai să stai 
supărat pe el. Mă rog, Maddy putea, dacă se străduia cu adevărat. 

— Reyna e super, apropo! i-a șoptit Simon lui Maddy, de parcă 
aceasta și-ar fi revendicat faptul că iubita fratelui ei e super. 

Fata însă a zâmbit şi s-a uitat peste umăr la perechea scoasă parcă 
dintr-o revistă, chiar și văzută din spate. 

O pauză în conversație; acum era momentul ca Red să întrebe, 
înainte să-i iasă din minte: 

— Hei, Maddy, în privinţa canapele... 

— La dracu"! a șuierat Oliver în față, scoțând un sunet urât. Acolo-i 
ieșirea noastră. Treci pe dreapta, Reyna! Acum! ACUM! 

— Nu pot, a răspuns Reyna, dintr-odată agitată, uitându-se în 
oglinzi şi pornind semnalizatorul. 

— Se vor da deoparte din calea ta, suntem mai mari, dă-i bătaie! a 
insistat Oliver, întinzând mâna de parcă ar fi putut să înşface el 
volanul. 

Un țipăt, nu de la rulotă, ci de la Reyna, pe când trecea cu vehiculul 
mătăhălos peste o bandă. Un Chevrolet furios a claxonat, iar tipul de la 
volan a scos pe geam mâna cu degetul mijlociu ridicat. Red s-a prefăcut 
că-l prinde şi-l strecoară în buzunarul de la piept al cămășii în carouri 
albastre și galbene, păstrându-l pe veci, ca pe o comoară. 

— Mergi, mergi, mergi! a lătrat Oliver, iar Reyna a luat-o iar la 
dreapta, ajungând la ieşire chiar la timp. 

Alt claxon, de data asta de la o Tesla furioasă, pe care au lăsat-o în 
urmă pe autostradă. 

— Am fi putut să ieşim pe următoarea și să ne întoarcem. Pentru 
asta e Google Maps, a zis Reyna încetinind, cu vocea ciudată și stoarsă, 
ca și cum s-ar fi trudit să iasă printre dinţii încleștaţi. 

Red n-o mai văzuse niciodată pe Reyna tulburată sau supărată; 
întotdeauna zâmbea mai larg de câte ori se uita în ochii lui Oliver. Cum 
era să fii îndrăgostit? Nu-şi putea închipui; de aceea se uita uneori la ei, 
învățând din exemplul lor. Însă Red ar fi trebuit să spună mai devreme 
ceva despre ieșire, nu-i aşa? Reușiseră să treacă peste aproape toată 
ziua fără voci ridicate. Asta era vina ei. 

— Îmi pare rău! a zis Oliver, dându-i Reynei după ureche o șuviță 
din părul negru și des, ca s-o poate strânge de umăr. Atâta doar că 
vreau să ajungem cât mai repede în camping. Toţi suntem obosiţi. 

Red s-a uitat în altă parte, lăsându-i singuri în momentul lor, mă rog, 
cât de singuri puteau să fie într-o rulotă cu șase oameni, lungă de nouă 
metri și 45 de centimetri. Se părea că acei 45 de centimetri 
suplimentari erau atât de importanţi, încât cifra nu putuse să fie 
rotunjită. 

Lumea din partea ei de rulotă era din nou întunecată. Drumul era 
străjuit de copaci, însă Red aproape că nu-i vedea dincolo de propria 
oglindire și de cealaltă față care se ascundea în spatele ei. Trebuia să 
întoarcă privirea și de la asta înainte să se gândească prea mult. Nu 
aici, nu acum! 

Camionul din față a încetinit când a trecut pe lângă un indicator cu 
limita de viteză 50, luminile de frână pătând cu roșu drumul în faţa lor. 
Culoarea care o urmărea peste tot și niciodată nu însemna ceva bun. 
Însă drumul mergea mai departe, şi aşa au făcut şi ei. 

la stai, cetrebuia s-o întrebe pe Maddy? 

Un sunet ciudat, ca de căscat, în măruntaiele lui Red, ascuns de 
zgomotul roţilor pe drum. Doar nu-i era foame, nu? Nu erau decât 
câteva ore de când se opriseră într-o parcare ca să cineze. Dar senzaţia 
a revenit și mai puternic, răsucindu-se iar, aşa că s-a întins spre punga 
cu chipsuri din faţa lui Maddy. Şi-a umplut mâna și i-a mâncat cu grijă 
unul câte unul, cu degetele acoperite de praful de brânză. 

— Oh, da! a zis Simon, după care s-a ridicat și a ieşit din separeu, 
îndreptându-se spre patul lui suprapus de dincolo de chicinetă. Și îmi 
datoraţi cu toţii șapte parai pentru gustările pe care le-am luat de la 
benzinărie. 

Red s-a uitat la chipsurile rămase în mână. 

— Hei! 

Maddy s-a aplecat peste masă. 

— Plătesc eu gustările și pentru tine, nu-ţi face griji! 

Red a înghiţit. Privea într-un punct și mai îndepărtat ca să-și 
ascundă ochii de Maddy. Să nu-și facă griji nu era o opţiune - oricum, 
nu una pe care s-o aibă ea. În cele mai rele momente ale lui Red, acele 
nopţi de iarnă când trebuia să se culce îmbrăcată cu paltonul pus peste 
două pijamale și cinci perechi de șosete, și tot tremura, Red își dorea 
uneori să fie Maddy Lavoy. Să trăiască în casa caldă a prietenei sale ca 
şi cum ar fi fost a ei, să aibă tot ce aveau ai lui Maddy și tot ce nu mai 
avea aceasta din urmă. 

Încetează! A simţit cum se îmbujorează. Rușinea era un sentiment 
roșu, fierbinte, la fel ca vinovăția și furia. De ce nu putea familia Kenny 
să-şi încălzească locuința doar cu vinovăţie și ruşine? Dar lucrurile 
aveau să se îmbunătăţească curând, nu-i așa? Foarte curând, ăsta era 
planul, pentru asta era totul. Și după aceea totul urma să fie altfel. Cât 
de eliberator avea să fie să facă sau să creadă ceva, pur și simplu, şi să 
nu trebuiască să se gândească de două sau de trei ori sau să zică „Nu, 
mulțumesc, poate data viitoare”. Să nu se milogească la serviciu pentru 
ture suplimentare și oricum să-și piardă somnul. Să mai ia o mână de 
chipsuri doar pentru că voia asta. 

Red și-a dat seama că Încă nu spusese nimic. 

— Mulţumesc! a mormăit, fără să ridice privirea, însă n-a mai luat 
chipsuri, pentru că nu părea corect. 


e 13 -+ 


Trebuia, pur şi simplu, să rabde senzaţia aceea din măruntaie. Și 
poate că nu era foame, la urma urmei. 

— Nicio grijă! a zis Maddy. 

Vezi, asta era, ea n-avea niciuna! Maddy n-avea nevoie să-și facă 
griji. Era unul dintre acei oameni care era bun la orice din prima 
încercare. Mă rog, în afară de data aceea când ţinuse morţiş să înveţe 
să cânte la harpă. Doar dacă nu cumva Red era una dintre grijile lui 
Maddy. Așa părea uneori. 

— Am ajuns în Carolina de Sud? a întrebat Red, schimbând 
subiectul, lucru la care chiar se pricepea. 

— Nu încă, a răspuns Oliver din spate, cu toate că nu el era membrul 
familiei Lavoy pe care îl întrebase. Curând. Cred că o să fim în camping 
în vreo patruzeci de minute. 

— luhuuu, vacanța de primăvară! a zbierat iar Simon cu voce 
piţigăiată, şi, cumva, avea în mână altă sticlă de bere, în timp ce ușa 
frigiderului se bălăngănea deschisă în spatele lui. 

— O închid eu! a zis Arthur, trecând pe lângă Simon, care se clătina, 
în spaţiul îngust dintre canapea și masă, și dându-i în joacă o palmă pe 
spate. 

Arthur s-a repezit în față să prindă ușa frigiderului şi a închis-o, cu 
lumina slabă de pe tavan fulgerându-i în ochelarii cu rame aurii pe 
când se întorcea. Lui Red îi plăceau ochelarii lui, care ieșeau în 
evidență pe pielea bronzată şi părul creţ, de un șaten-închis. S-a 
întrebat dacă n-are și ea nevoie de ochelari; în ultima vreme lucrurile 
aflate departe păreau și mai îndepărtate și mai înceţoșate. Alt lucru de 
adăugat pe lista grijilor, pentru că nu putea să facă nimic în această 
privinţă. Nu încă. Arthur i-a surprins privirea şi a zâmbit în vreme ce 
îşi trecea un deget peste tuleiele din bărbie. 

— Aţi renunţat la „Douăzeci de întrebări”, nu? le-a întrebat pe 
amândouă. 

— Red și-a uitat persoana, locul sau obiectul, a răspuns Maddy, și 
asta a făcut-o pe tânără să se gândească: nu mai era ceva ce uitase, 
ceva ce voia s-o întrebe pe Maddy? 

— Chipsuri? 

Maddy i-a întins punga lui Arthur. 

— A, nu, mulțumesc! 

El s-a tras înapoi din fața pungii, aproape împiedicându-se de colțul 
canapelei. Ceva i-a înnegurat privirea, și acum, că se uita la el, nu era o 

peliculă de sudoare pe fruntea lui? De obicei, Red nu observa astfel de 
lucruri, dar acum a făcut-o. Să însemne că se uita prea des la el? 

— Ce-i? a zis ea. Alergie fatală la pufuleţi cu brânză? 

— Nu, slavă Domnului! a replicat Arthur și a pipăit locul, apoi s-a 
aşezat pe canapeaua extensibilă. 

A, da, Red trebuia s-o întrebe pe Maddy pe ce parte doarme! La 
naiba, Arthur tocmai spusese ceva, iar ea nu ascultase. Cel mai bine era 
să folosească un „Poftim?” plasat strategic. 

— Am zis că cel puţin nu sunt la fel de ameţit cum este, probabil, 
Simon. 

— Rău de maşină? a întrebat Red. Mă rog, rău de rulotă? 

— Nu, nu-i asta! a clătinat din cap Arthur. Probabil e mult prea 
târziu să vă spun toate astea, însă nu-mi priesc prea tare spaţiile 
înghesuite. 

S-a uitat în jur la mobilierul înghesuit și chicineta compactă. 

— Crezusem că o să fie mai mare... 

— Asta a zis ea! La întrerupt Simon. 

— Pentru numele lui Dumnezeu, Simon, termină cu citatele din The 
Office?! a intervenit Maddy. Face asta de când era la gimnaziu, înainte 
să fi aflat măcar ce înseamnă. 

— Sunt chiar aici, Mads, nu mă trata ca și cum n-aş fi de faţă! 

— Puteţi să tăceţi cu toţii o secundă? a cerut Oliver, acoperind 
replica lui Maddy. Încercăm să găsim drumul. 

Red s-a răsucit iar spre Arthur. 

— Păi, ce bine că nu-ţi petreci o săptămână în rulota asta înghesuită. 
Oh... Stai un pic! a zis ea şi i-a zâmbit. 

— Ştiu, da! 

În realitate, Arthur era prietenul lui Simon, dar deja se înțelegea 
bine cu toţi. Nu era la același liceu cu ei, ci mergea la unul din sudul 
oraşului Philadelphia, însă el şi Simon erau în aceeași echipă de 
baschet, în care intraseră anul trecut. Red bănuia că lui Arthur nu-i 
plac prea mult prietenii de la propriul liceu, pentru că venea la toate 
chefurile lor şi își petrecea timpul cu ei de la începutul ultimului an de 
studiu. Şi asta era în ordine, pentru că ei îi plăcea să fie în preajma lui. 
Întotdeauna o întreba cum se simte și ce făcuse în ziua respectivă, cu 
toate că de obicei Red răspundea cu minciuni sau cu povești exagerate 

în care erau doar urme de adevăr. Se arăta interesat, în vreme ce Red 
nu era deloc interesantă. Și apoi o dusese acasă după petrecerea de 
Revelion şi o lăsase să șadă în mașina lui, încălzindu-se la sistemul 
mașinii, înainte să trebuiască să intre În casa rece și să găsească 
mizeria pe care o lăsase tatăl ei. Arthur nu ştia că se întâmplă asta, 
credea că doar vorbesc, petrecându-și noaptea discutând la ora două 
dimineaţa în faţa casei ei. Un mic gest de bunătate pe care el n-a ştiut 
niciodată că i-l oferise. Trebuia să-i ofere și ea unul. 

— Curând o să fim în camping, cred, a zis ea. O să poţi ieși să-ţi 
dezmorţeşti picioarele în natură. O să vin cu tine. 

— Da! a zâmbit Arthur. O să fie în ordine! 

Privirea lui a coborât de la ea pe masă, unde se odihnea una dintre 
mâinile fetei. 

— Aveam de gând să întreb mai devreme, dar n-am vrut să-ţi abat 
atenţia de la drum. Ce scrie pe mâna ta? 

— Oh! 

Red a roşit, apoi a ridicat mâna și şi-a frecat-o jenată, dându-și 
seama că și pe cealaltă scrie ceva. Peste tot liste cu lucruri de făcut, 
chiar şi petrupul său. 

— Am pentru tine ceva special, 2 în 1, a zis. Pe mâna noastră stângă 
scrie: Sună la AT&T3. 

— A, înţeleg. Fascinant! Despre ce-i vorba? a întrebat el. 

— Ştii tu, a răspuns Red. Doar ca să văd ce mai fac ei, cum o duc, 
dacă au avut o zi bună. 

Arthur a dat din cap, cu un zâmbet ironic ca al ei. 

— Şi ai sunat? 

Red și-a ţuguiat buzele, uitându-se la căsuţa goală pe care o 
desenase lângă încheietura degetului. 

— Nu! N-am mai avut timp. 

— Şi pe mâna numărul doi? 

— Pe mâna numărul doi, a răspuns Red, prelungind suspansul, 
avem foarte complicatele și detaliatele instrucţiuni: Fă bagajul. 

— Pe asta trebuie s-o fi bifat, a zis Arthur. 

— În ultimul moment, a răspuns ea, ca şi cum ar fi fost o glumă, însă 
de data asta spunea adevărul. 

Îşi făcuse bagajul de dimineață, literalmente înainte să iasă din casă, 


3 Cea mai mare companie de telecomunicații din SUA (n.tr.). 

şi nu avusese timp nici măcar să verifice cu lista. Fusese prea ocupată 
să se asigure că este destulă mâncare în casă pentru tatăl său cât era ea 
plecată. 

— Păi, dacă ai făcut-o, de ce n-ai bifat-o? a întrebat Arthur, arătând 
căsuţa goală de pe pielea translucidă a mâinii ei. Uite! 

S-a ridicat și a luat de pe masă una dintre cariocile lui Maddy, pe 
care fata le folosise mai devreme la „Spânzurătoarea”. l-a scos capacul 
şi s-a aplecat spre Red, apăsându-i vârful de fetru pe piele. A desenat 
cu blândeţe două linii: un „X” în căsuţă. 

— Poftim! a zis, dându-se înapoi ca să-și admire opera. 

Red și-a privit mâna. Și i s-a părut o prostie să recunoască asta, însă 
priveliștea acelui mic semn a schimbat ceva în ea. Mărunt, minuscul, 
un mic foc de artificii care i-a explodat în cap, dar era plăcut, 
întotdeauna era plăcut să bifeze acele căsuțe. A întins mâna cu 
mândrie spre Maddy ca s-o examineze și a primit semnul de aprobare 
pe care îl dorea. 

Arthur încă se uita la ea cu o anumită privire, una pe care Red n-o 
putea descifra. 

— Nuci braziliene, a rostit Red. 

Arthur a ridicat din sprâncene. 

— Poftim? 

— Aveam alergie la ele în copilărie, dar acum nu mai am. Nu-i ciudat 
că cineva se poate schimba așa? a zis ea, frământându-și buzunarul din 
față al blugilor bleu. 

Mai fusese în punctul ăsta acum mult timp. Prea mult. 

— Ma... p-părinţii mei erau siliţi să-mi scrie pe mână ca să nu uit. Și 
modelul perdelelor îi aminteşte cuiva de ceva? 

A atins perdeaua albastru cu alb care atârna lângă ea, trecând cu 
mâna printre cute. 

— M-a săâcâit toată ziua. Nu-mi dau seama ce este. Un desen animat 
Sau aşa ceva. 

— Nu-i decât un model la întâmplare, a răspuns Maddy. 

— Nu, e ceva! E ceva! 

Red a trecut cu degetul peste perdea. Modelul îi amintea de silueta 
unui personaj pe care nu ştia de unde să-l ia. Dintr-o carte pe care o 
citise noaptea sau dintr-o emisiune de la televizor? Oricum cel mai 
bine era să nu se gândească la vremea când era mică, din cauza 
altcuiva care ar fi putut să fie acolo. 

— Roşii, a zis Arthur, salvând-o de amintire. Îmi provocau o iritaţie 
în jurul gurii. Însă numai dacă erau crude. 

Băiatul şi-a îndreptat spatele, iar cu ocazia asta s-au îndreptat și 
încreţiturile bluzei lui de baseball albe cu mâneci bleumarin. 

— Oricum, cred că aș face bine să ajut cu indicaţiile rutiere. Simt că 
Simon e o pacoste. 

— Fac o treabă excelentă, mulțumesc frumos! a replicat Simon, 
privind peste umărul lui Oliver la un iPhone cu carcasă portocalie 
marmorată; probabil era al Reynei. 

Pe ecran era o hartă cu un punct albastru care se mișca pe un drum 
evidenţiat. Punctul albastru erau ei, toţi șase, și rulota de nouă metri și 
45 de centimetri. Slavă Domnului că nu era un punct roșu! Albastru era 
mai sigur! 

Arthur s-a strecurat în față, blocându-i lui Red vederea spre ecran, 
iar privirea i-a fost atrasă spre Maddy, care i-a făcut cu ochiul nu prea 
subtil. 

— Ce-i? 

Maddy i-a făcut semn să tacă, înclinând un pic de tot capul spre 
Arthur. 

— Are bifate toate căsuţele, a șoptit. 

— Încetează! a avertizat-o Red. 

— Tu să încetezi! 

Amândouă au încetat, pentru că tocmai atunci a sunat telefonul lui 
Maddy, un zumzet ca de viespe furioasă pe masă. Ecranul s-a luminat 
cu imaginea de pe camera video: tavanul de culoarea untului și o 
porțiune de sub bărbia lui Maddy. Sus scria Mama și FaceTime video, 
cu un buton g/isează ca să răspunzi așteptând răbdător în partea de 
jos. 

Reacţia lui Maddy a fost instantanee. Prea rapidă. S-a încordat, iar 
oasele i-au împuns pielea. Mâna i-a ţâşnit spre telefon, pe care l-a 
ridicat şi l-a îndepărtat ca să-l ascundă de Red. 

Aceasta însă ştia ce face ea, întotdeauna ştiuse, cu toate că Maddy 
nu știa că ea știe. 

— O s-o sun când ajungem la camping, a anunţat Maddy, aproape 
prea încet ca să se audă peste zgomotul roţilor, apăsând butonul de pe 
lateral ca să respingă apelul. 

Uitându-se oriunde, numai la Red, nu. 

Mama. 

Ca și cum Maddy ar fi crezut că Red o să se spargă și o să sângereze 
la simpla vedere a cuvântului. 

Era aşa de ani întregi. În anul întâi de liceu Maddy lua colegii 
deoparte și îi certa că spun glume cu „hei, mamă” în faţa lui Red. Nu 
credea că Red o să afle vreodată. Era un cuvânt interzis, un cuvânt 
murdar. Devenea ciudată chiar și când se vorbea despre Mummers 
Parade+ în faţa lui Red. 

Ce ridicol! 

În afară de faptul că, la o adică, Maddy nu greșea. 

Red sângera la simpla vedere a cuvântului, când îl auzea, când se 
gândea la el, când şi-l amintea, iar vinovăția îi lăsa în piept un crater. 
Sângele, roşu ca numele său și ca ruşinea care o copleşea. Așa că nu se 
gândea la el, nu şi-l amintea şi nu se uita la stânga să vadă faţa mamei 
în oglindirea sa în geam. Nu, n-avea s-o facă. Acei ochi erau doar ai săi. 


4 Literal, „Parada mascaţilor”, specifică orașului Philadelphia. Cuvântul mummer 
(„mascat”, „actor de pantomimă”) conţine mum - „mămică” (n.tr.). 

TREI 


Red se silea să se uite drept înainte. Voia să se gândească iar la 
modelul perdelelor, însă nu putea să riște să privească într-acolo. În 
schimb, s-a uitat la semnul desenat pe mâna sa, trasând cu ochii liniile, 
încercând să evoce acel mic foc de artificii. 

Maddy a pus telefonul pe masă cu faţa în jos. 

— Mai facem un joc? a întrebat. 

Dacă Red mai trebuia să stea acolo nu era exclus să-și iasă din minţi. 
Putea să fie de ajutor și să se plimbe de câteva ori prin rulotă. Nouă 
metri şi 45 de centimetri, înţelegi, nu doar nouă. Modelul Getaway 
Vista 31B 2017.2017 era şi anul în care... Nu, încetează! 

Tocmai dădea să se ridice în picioare când a oprit-o măcăitul unei 
rațe, un sunet mecanic și insistent. Venea dinspre ceafa ei. 

— Oh, ăsta sunt eu! a anunţat Oliver, sărind de pe scaunul 
pasagerului şi strecurându-și umerii laţi printre Arthur și Simon. Sună 
mama. 

Red a tras brusc aer în piept. 

— De unde ştii că-i maică-ta fără să te uiţi? a întrebat Simon, 
arătând sincer nedumerit. 

— Ton de apel personalizat, a răspuns Oliver în vreme ce mergea pe 
lângă masă spre chicinetă, trecându-și mâinile prin părul şaten-auriu, 
care avea exact aceeași nuanţă ca ochii lui. 

Rucsacul băiatului era pe blat. A tras fermoarul. 

— Mama a început; a personalizat tonurile de apel pentru toată 
familia, a explicat el, vârând mâna în rucsac. În fiecare an de ziua ei 
mănâncă rață cu portocale. 

Oliver a găsit telefonul care continua să sune şi l-a scos. 

— Arthur, vrei să dai tu indicaţiile? 

— Nicio problemă! 

Arthur s-a așezat pe locul gol. 

— Bună, mamă! a zis Oliver, ţinând telefonul departe, ca să i se vadă 
bine fața. 

A venit să se așeze în separeu, lângă Red. Faţa lui Catherine Lavoy, 
cu părul de aceeași culoare ca al lui Oliver, cârlionţat și tuns frumos, a 
umplut ecranul. Riduri fine în jurul ochilor când a zâmbit în telefon. 
Părea obosită, cu faţa plină de umbre. 

— Bună, scumpule! a zis, cu o răgușeală neobișnuită strecurându-i- 
se în voce. Și-a dres glasul, apoi a continuat: Tocmai am sunat-o pe 
Madeline, dar n-a răspuns. 

— Sunt aici, mamă, a zis Maddy, aruncându-i o privire stingherită 
lui Red, însă aceasta s-a prefăcut că nu observă. 

Oricum, era o prostie, pentru că lui Red îi plăcea de Catherine. Ba 
chiar mai mult decât atât. Pe Catherine o cunoştea dintotdeauna. Era 
bună şi grijulie, şi întotdeauna știuse cum s-o ajute. Și, lucrul cel mai 
important, întotdeauna tăia sandviciurile în triunghiuri. 

Oliver a apăsat pe butonul de activare a camerei din spate, ca Maddy 
să-și poată flutura mâna spre mama lor. 

— Scuze, nu l-am auzit sunând! 

— E în ordine! a replicat Catherine. Am sunat doar să văd ce faceți. 
Aţi ajuns la locul de popas? 

Oliver a apăsat iar pe butonul pentru camera frontală, iar Red a 
văzut după direcția privirii lui că se uita la propria față, reglând 
unghiurile, așa încât lumina să-i cadă pe pomeţi. 

— Nu, nu încă, dar cred că suntem aproape de camping. Hei, unde 
suntem? a strigat spre cei aflaţi în partea din faţă. 

Arthur a întors capul. 

— Trecem printr-un orăşel numit Morven. Ar trebui să ajungem în 
vreo 25 de minute. 

— Cine era? a întrebat Catherine, uitându-se la colţurile ecranului, 
ca şi cum ar fi putut să-i dea răspunsul. 

— Prietenul lui Maddy, Arthur, a răspuns Oliver. 

— Cine conduce? a întrebat Catherine. 

— În acest moment, Reyna. 

— Bună seara, doamnă Lavoy! a strigat Reyna din faţă, fără să-și ia 
ochii de la drumul întunecat. 

— Bună, Reyna! a strigat Catherine prea tare, cu vocea pârâind în 
difuzor. Bine, aproape aţi ajuns? 

— Corect! 

— Grozav! Oh, cea de acolo e Red? a întrebat Catherine și s-a uitat 
cu atenţie la ecran, ridicându-l mai aproape de ochi. 

Oliver a înclinat telefonul, prinzând-o în imagine pe Red. Fata a 
zâmbit. 

— Oh, ea e! Bună, scumpo, ce mai faci? 

— Bine! Nu sunt de înregistrat plângeri oficiale. 

Catherine a râs. 

— Și copiii mei se poartă frumos? Ştii că am încredere ca tu să... 

Catherine a încremenit pe ecran, iar pixelii morţi îi deformau faţa. 

— Să... 

Mâna i-a zvâcnit pe ecran, topindu-se în harababura care era faţa. 
Nu mai era o persoană, doar blocuri de culori estompate. 

— Mamă? a zis Oliver. 

— S... S.. 

Cuvintele s-au Împrăştiat în straturi robotice, ciudate. 

Și imaginea lui Red a încremenit, cu ochii mării, speriată că o să 
rămână blocată pe veci în telefonul lui Oliver. 

— Mamă, mă auzi? a zis Oliver. Mamă? 

— Pu... Mă auziţi? Alo? a răzbătut vocea lui Catherine, însă faţa ei nu 
putea ține pasul, iar gura forma cuvinte care existau deja și vorbea 
înainte să poată rosti ceva. 

— Te aud! a zis Oliver. Mă rog, întrucâtva. Presupun că pe aici 
semnalul e cu întreruperi. 

— Păi, bine! 

Faţa lui Catherine a mers pe repede înainte, tresărind în vreme ce 
ajungea în prezent. 

— Vă las să vă vedeţi de... Aia-i o sticlă de bere? 

Ochii lui Catherine s-au mișcat iar spre camera video, privind la o 
formă de pe blatul din spatele umărului lui Oliver. 

— Da, e a mea! a zis Oliver imediat, fără șovăială. 

Poate că se pricepea mai bine la minţit decât Red. 

— Nu bei în timpul călătoriei, nu, Maddy? a ridicat vocea Catherine 
ca să ajungă la fiica ei, care nu se vedea pe ecran. 

— Nu, mamă! a început Maddy. Ştiu... 

— Ai şaptesprezece ani, nu vreau să aud de la nimeni că ai băut. Te 
poţi distra şi fără asta. 

Ceea ce îi amintea lui Red că Maddy împlinea optsprezece ani peste 
doar două săptămâni. Deja își făcea griji cum să-i cumpere un cadou de 
ziua ei. 

— Da, ştiu! Atâta am. N-o să beau! a promis Maddy, aplecându-se în 
față ca mama s-o audă mai bine. 

— Oliver? 

— Da, mamă! Sunt cu ochii pe ea. Ne luăm foarte în serios sarcinile 
de supraveghetori, nu-i așa, Reyna? 

— Da, doamnă! a strigat Reyna. 

— Bine! 

Catherine s-a tras înapoi din cadru. 

— Vă las, atunci! Am nişte lucrări de pregătit. Trimiteţi-mi un mesaj 
dimineaţă, înainte să porniţi iar la drum! 

— Aşa o să facem, mamă! a promis Oliver. 

— Bun, la revedere tuturor, la revedere, Red! 

Au strigat „la revedere” pe tonuri disonante, al lui Simon fiind înalt 
şi strident, cine ştie de ce. 

— Vă iubesc, Oliver şi Maddy! 

— Te iubesc, mamă! au rostit ei într-o sincronizare Lavoy perfectă, 
iar Oliver a atins butonul roșu, făcând-o pe Catherine să dispară înapoi 
în casa cea caldă din Philadelphia. 

— Uf! a răsuflat Maddy. Ce mai vrea? Fratele meu mai mare și iubita 
lui mă însoțesc deja în vacanţa de primăvară, la insistenţele ei. E așa de 
enervant! 

Vorbea cu Red, trebuie să fi fost așa, pentru că tocmai atunci ochii i- 
au fulgerat şi i-a îndreptat în altă parte, dându-și seama că i se plângea 
cuiva a cărei mamă e moartă. Dar era în ordine, pentru că Red se 
gândea la serialul de desene animate Phineas și Ferb; nu se potrivea cu 
modelul perdelelor, însă acum coloana sonoră nu îi mai dădea pace. 

— E în ordine! i-a spus Oliver surorii sale. Reyna şi cu mine 
închiriem un apartament. Nici măcar n-o să ne vezi; vă lăsăm pe tine și 
prietenii tăi să vă faceţi de cap. N-o să mă prinzi că stau o săptămână 
întreagă într-o rulotă cu o șleahtă de adolescenţi. 

— Da, dar mama nu știe de partea asta, i-a zis Maddy fratelui său. 

— lar ce nu ştie n-are cum s-o supere. În momentul ăsta e doar 
stresată cu chestii de la serviciu, a zis Oliver, luându-i apărarea mamei. 

Făcea asta de multe ori. 

Red chiar voia să se ridice, să scape de conversaţia asta, să se ducă 
să stea cu Arthur în față, însă Oliver și umerii lui laţi o ţineau acolo, 
captivă. Simon a venit şi s-a așezat și el, înrăutăţind lucrurile, și s-a 
lăsat să cadă lângă Maddy, vârându-şi apoi mâna în punga cu chipsuri. 
Și-a îndesat în gură un pumn plin. 

— Da, ştiu! a zis Maddy, cu obrajii încă arzând. Dar nu-i nevoie să-și 
verse necazul pe mine. 

— Nu face decât să te protejeze! a ripostat Oliver. 

— Despre ce vorbiţi aici? a întrebat Simon, cu firimituri portocalii 

țâșnindu-i din gură. 

— Mama, a explicat Oliver. E stresată pentru că tocmai e în toiul 
unui proces important. 

— A, da, e avocată, așa-i? a zis Simon, vârând mâna după alte 
chipsuri. 

Oliver nu părea amuzat. 

— E procuror-adjunct, a zis, şi era greu să nu observi mândria din 
vocea lui, felul în care pronunţa prea apăsat cele două cuvinte. 

Ceea ce Red traducea prin „Nu, Simon, tâmpitule, nu-i doar avocată”. 

— Ce proces? a întrebat Simon, fără să bage în seamă disprețul de 
pe faţa lui Oliver. 

— Probabil ai auzit de el la știri, a răspuns el pe un ton afectat. E o 
chestie mare. 

O chestie uriașă, şi-a zis Red. 

— Un proces de omucidere; o crimă care îi implică pe doi membri ai 
celei mai mari bande mafiote din oraș, a zis Oliver cu o umbră de 
dezamăgire în ochi când n-a obţinut de la Simon reacţia pe care o 
aștepta, aşa că a explicat: Literalmente mafia din Philadelphia. 

— Oh, marfă! a Îngăimat Simon printre înghiţituri. Nu ştiam că 
mafia mai Înseamnă ceva. Ador Nașul. „Răzbunarea e un fel de 
mâncare care se serveşte la rece”, a rostit el cu un accent italo- 
american groaznic. 

— Oh, înseamnă foarte mult, a zis Oliver, începând să depene 
povestea acum, că îi atrăsese atenţia lui Simon. 

Oare putea Red să se târască pe sub masă și să iasă de acolo? îhh, 
nu: prea multe picioare! 

— Au existat câteva dispute legate de conducere în clanul mafiot, 
dar n-o să te plictisesc cu amănunte. Și la sfârşitul lunii august, anul 
trecut, unul dintre șefi, Joseph Mannino, a fost omorât de altul, 
Francesco Gotti. Așa se presupune, trebuie să spun. Împușcat de două 
ori În ceafă. 

Red a încercat să nu-și imagineze asta, studiind din nou perdelele. 
Auzise totul de nenumărate ori; probabil cunoștea amănuntele mai 
bine decât Oliver. Nu că ar fi avut de gând să spună asta. 

— Oficial, suntem în Carolina de Sud! a strigat Arthur, arătând spre 
un indicator verde din față, luminat de farurile rulotei. 

Oliver a continuat: 

— Mama este procurorul principal din procesul de omucidere 

intentat lui Frank Gotti. Audierile preliminare au loc peste două 
săptămâni... 

Adică pe 25 aprilie, mai exact, și-a zis Red, surprinsă că își amintise 
amănuntul, lucru ce nu prea-i stătea în fire. 

— „și apoi vin selectarea juriului și procesul propriu-zis. 

— Marfă! a zis iar Simon. Doamna Lavoy, înfruntând mafia! 

Oliver a părut că se umflă un pic, devenind şi mai înalt și blocând-o 
pe Red și mai mult. 

— Dar nu-i doar asta! Mama a trebuit să lupte până și pentru a 
obţine acest caz. În mod normal, o astfel de crimă este considerată caz 
federal și ar fi judecată de biroul procurorului general al SUA. Au mai 
încercat de multe ori să-l judece pe Frank Gotti, sub diferite acuzaţii, 
cum ar fi trafic de droguri și crimă organizată, și niciodată n-au reușit 
să obțină o condamnare. Însă mama a izbutit să argumenteze că 
această crimă e sub jurisdicția procuraturii, pentru că nu este în mod 
specific legată de traficul de droguri şi pentru că Frank Gotti l-a omorât 
cu mâna lui pe Mannino; n-a plătit un ucigaș, cum fac ei de obicei. 

Simon a căscat; Oliver își pierdea publicul. Însă n-a priceput aluzia. 

— Şi ştim asta, a continuat el, deoarece există un martor ocular. 
Cineva care chiar l-a văzut pe Frank Gotti îndepărtându-se după 
împuşcarea lui Mannino. Și de aceea e mama așa de stresată - pentru 
că întregul caz se bazează pe mărturia acestei persoane. Și, așa cum îţi 
poţi imagina, în procesele împotriva mafiei, adesea martorii principali 
sunt intimidaţi ca să nu mai depună mărturie sau chiar omorâţi. Așa că 
mama a trebuit să se asigure că martorul este ţinut în anonimitate 
deplină în toate documentele procesului. Martoru/ A îi zice presa. 

— Înţeleg! a zis Simon. 

Îi părea rău că întrebase? Red cu siguranţă regreta că trebuise să 
audă iarăși totul. 

— Însă, dacă va câștiga procesul, va fi un pas extrem de important 
pentru cariera ei, a continuat Oliver, cu ochii sclipind, ca şi cum asta 
era cea mai importantă parte a poveștii, iar Simon ar face bine să-l 
asculte mai departe. Procurorul-șef actual se pensionează după acest 
mandat și, dacă mama obţine condamnarea, în esență are garanţia că 
va câştiga anul acesta alegerile primare ale democraţilor și va fi aleasă 
procuror-şef. 

— Hai să n-o deochem! a intrat în discuţie Maddy, iar pentru Red a 
fost plăcut să audă și altceva în afară de vocea interioară care nu îi mai 


e- 25 


dădea pace și de cea a lui Oliver. 

— Nu, a intervenit Oliver și a dat din cap spre sora sa, dar vreau să 
zic că, dacă Frank Gotti e găsit vinovat, mama are şanse mari să ajungă 
procuror-şef. 

S-a răsucit iar spre Simon. Bietul Simon! 

— În acest moment, cel mai mare rival e Mo Frazer, alt procuror- 
adjunct. E foarte popular, mai ales în comunităţile afro-americane, însă 
dacă mama obţine condamnarea, cred că va avea un avantaj în faţa lui. 

În cele din urmă, Oliver s-a tras înapoi, aplecându-şi capul de parcă 
aştepta să-l felicite cineva. 

— Felicitări! a zis Red, stăpânindu-și nevoia să adauge o mică bătaie 
din palme. 

Simon a profitat de ocazie ca s-o șteargă de acolo. 

— Taci, Red! a răspuns Oliver, încercând s-o dea pe glumă. 

Existau momente în care Red îl considera pe Oliver un frate mai 
mare de împrumut; îl știa de-o viaţă, ba chiar de mai multă vreme 
decât pe Maddy, dacă stăteai să te gândești. Însă existau şi situaţii în 
care nici măcar nu era sigură că băiatul își amintește numele ei. Nu că 
ar fi fost greu de reținut: gândeşte-te la culorile primare! 

— Mama s-a descurcat incredibil de bine. Procuror-adjunct înainte 
de a împlini cincizeci de ani. Desigur, până la vârsta aceea eu o să fiu 
procurorul-general al SUA, a zis el din nou, ca şi cum ar fi fost o glumă, 
însă de fapt nu era. 

Oliver izbutea să prefacă orice într-o competiție de soiul „care are 
scula mai mare”. Red a scos un fornăit la asta, dându-i o palmă pe 
spinare vocii din capul ei. 

— Ce e? s-a răsucit spre ea Oliver, cu umerii lui lați acum și mai laţi, 
un fel de baricadă de amândouă părţi ale gâtului. Bine, tu ce ai de gând 
să faci? Nu-mi amintesc, de fapt, la care facultate mergi anul ăsta, așa 
că spune-mi tu! 

Un nod în gâtul lui Red. 

— Harvard, a răspuns fără să clipească. Bursă completă. 

Ochii lui Oliver s-au căscat, iar buza de jos i-a rămas atârnată. 
Tocmai îi depăşise cu o treaptă studiile de drept de la Dartmouth şi pe 
cele ale iubitei, care mergea la Medicină. Cum îndrăznea? Red îi savura 
expresia atât cât mai putea. 

— Poft... C-chiar? a întrebat el. 

— Da! a răspuns ea. Am fost admisă mai devreme. 

— Red, a intervenit Maddy pe un ton care o avertiza în glumă și 
certând-o din priviri. 

Și ea se distra, enervându-l pe Oliver. 

— Ce-i? 

Oliver se uita de la una la alta. 

— Nu merg la facultate anul ăsta, a zis Red, domolindu-se. 

Fusese distractiv, cât ţinuse poanta, să trăiască acea altă viață. 

Oliver a râs, cu un oftat de ușurare îngropat pe acolo, pe undeva. 

— Tocmai voiam să zic. Bursă completă la Harvard, ha! Nici n-am 
crezut aşa ceva. 

Oh, n-a crezut, da? 

— Nu mergi nicăieri? a întrebat-o după ce și-a revenit cu totul din 
ŞOC. 

— Red a ratat termenul-limită al înscrierilor, a explicat Maddy în 
locul ei. 

Ceea ce nu era adevărul, însă era o minciună bună, una convenabilă, 
pentru că era stilul lui Red. 

— Doar mă ştii, a zis Red, ca să sublinieze ideea. 

— Cum ai putut să ratezi termenul-limită? s-a răsucit Oliver spre ea 
cu o expresie de îngrijorare rece, iar lui Red nu i-a plăcut încotro o iau 
lucrurile, însă era captivă pe veci aici, în blestematul ăsta de separeu. 

A ridicat din umeri, sperând că așa o să-i închidă lui gura. 

N-a fost cazul, căci Oliver n-a lăsat-o moartă: 

— Nu înţeleg! Erai un copil aşa de isteț! 

N-o spune, te rog, n-o spune! 

— Mare păcat! a continuat Oliver. Aveai aşa potenţial! 

Și iat-o, expresia care o făcea bucăţi! Nici nu mai știa de câte ori i se 
spusese, însă nu era decât o dată când contase cu adevărat. Red avea 
treisprezece ani, iar mama ei încă trăia, şi zbierau una la alta dintr-o 
parte în cealaltă a bucătăriei, și era cald. 

— Red? a insistat Maddy. 

Era prea cald aici. 

Red s-a ridicat, lovindu-şi genunchii de masă și clătinându-se când 
rulota a făcut un viraj. 

— Trebuie să mă duc... 

Dar a fost salvată de Arthur, care a strigat: 

— La dracu’, cred că am greșit drumul! 

PATRU 


— Cevrei să zici? 

Oliver s-a ridicat din separeu - slavă Domnului, Red era liberă! - și a 
făcut cei patru paşi până în faţă, îmbrâncindu-l pe Simon din cale. 

— Să văd! i-a zis lui Arthur, întinzând mâna spre telefonul cu 
indicaţiile. 

Red era liberă și n-avea de gând să mai stea la masa asta. S-a 
strecurat afară, s-a dus spre grupul din faţă și s-a așezat pe marginea 
canapelei. O, da, acum își amintea. 

— Maddy, pe care parte... 

— Nu, e în ordine! a anunţat Oliver de dincolo de ea, plimbându-şi 
degetul pe ecran. Ne-a redirecționat. Mergi mai departe pe drumul 
ăsta, ne duce dincolo de un orășel numit Ruby! Apoi ar trebui să fie un 
viraj la stânga şi mai mergem un pic spre sud, spre Carolina Sandhills 
National Wildlife Refuge, a citit el de pe ecran. Campingul e chiar pe 
acolo. Gașcă, ar trebui să fie un pic mai mult de zece minute! 

— Perfect! a zis Reyna şi a luat o mână de pe volan ca să se frece la 
ochi. 

— Ai obosit? a întrebat-o Oliver. Vrei să trec eu la volan? 

Vocea lui era diferită când vorbea cu Reyna. Mai blândă. 

— Nu, e în ordine! a zis ea, aruncându-i repede peste umăr un 
zâmbet care se întindea pe pielea de un cafeniu-deschis. 

Părea o risipă ca un zâmbet așa de frumos să-i fie adresat lui Oliver. 
Ăsta era un gând răutăcios. El avea intenţii bune. Toţi aveau 
întotdeauna intenţii bune. 

— Te simţi bine? a întrebat-o Arthur pe Red în vreme ce se ridica de 
pe locul pasagerului ca să se aşeze Oliver acolo şi venind lângă ea. 

Ea a încuviinţat cu o mișcare din cap. 

— Rulota pare mai mică după ce ai stat în ea mai mult de zece ore. 

— Mie-mi spui! a aprobat el. Ajungem acolo curând. Sau am putea 
să ne matolim amândoi ca Simon și n-o să ne mai pese. 

— Nu-s matolit, a protestat Simon din spatele lui Arthur. Sunt beat 
într-o măsură foarte confortabilă. 

— Nu sunt sigură că Simon cel de Mâine-Dimineaţă o să fie de acord, 
a zis Red. 

— Nu sunt sigură că Maddy cea de Acum e și ea de acord, a 

intervenit Maddy, răsucindu-se și cocoțându-se pe separeu, ca să-i 
poată vedea pe toţi. Nu-i bine să atingi apogeul prea devreme. Avem în 
fața noastră o săptămână întreagă. 

Simon şi-a terminat berea cu o înghiţitură mare, holbându-se la 
Maddy în tot acest timp. 

— E virajul ăsta la stânga? a întrebat Reyna, încetinind. Oliver? 

— Scuze, ăăă... 

El s-a uitat la telefonul din mâini. 

— GPS-ul a luat-o razna. Cred că am pierdut semnalul. Nu sunt sigur 
unde ne aflăm. 

— Am nevoie de un răspuns, a zis Reyna, oprind chiar înainte de 
intersecţie, cu mâna şovăind deasupra semnalizatorului. 

Un claxon a răsunat din spatele lor. Și încă o dată. 

— Oliver? a zis Reyna cu vocea tot mai înaltă, și încheieturile 
degetelor îi răsăreau din piele ca nişte culmi de deal osoase pe când 
strângea prea tare volanul. 

— Ăăă, da, cred că da! La stânga, aici, a răspuns el nesigur. 

Însă era tot ce îi trebuia Reynei; a demarat și a virat, cu maşina din 
spate claxonându-şi nemulțumirea pe când trecea ca fulgerul prin 
intersecție. 

— Boule! a mormăit ea. 

— Scuze! a zis Oliver. Telefonul tău nu funcționează. 

— Nu tu, maşina aia! a precizat Reyna. 

— Nu pot face harta să funcţioneze, a zis Oliver, trecându-și furios 
degetul peste ecran, închizând şi deschizând iar harta. 

Era albă; un fundal galben cu o grilă goală și nimic altceva. 

— Nu ştie unde ne aflăm. Nicio liniuță. Hei, are careva semnal? 

Red își lăsase telefonul pe masă. Însă dacă și ea avea zero liniuţe 
putea să însemne că n-are semnal sau că AT&T își suspendase în cele 
din urmă serviciul după ultima factură neplătită. 

— Am o liniuţă, a anunţat Arthur, cu telefonul în căușul palmei. 

— Care ţi-e furnizorul de servicii? a ridicat Oliver privirea spre el. 

— Verizon! Stai aşa, o să aduc pe ecran drumul! a zis el şi a început 
să tasteze. L-am încărcat când o dirijam pe Red! Bun, deci, da, am făcut 
virajul potrivit. Continui pe drumul ăsta încă trei kilometri, apoi faci la 
dreapta pe Bo Melton Loop! 

— Și telefonul meu are probleme, a zis Maddy, ridicându-l şi 
Zgâlţăindu-l, ca și cum ar fi putut să declanșeze în el o scânteie de viață. 

— Acum suntem în inima ținutului, fraţilor, a zis Simon, apăsând pe 
cuvinte cu un accent sudist groaznic, condimentat cu un strop de 
babalăc sărit de pe fix. 

Când era treaz, Simon se pricepea, în general, la accente. Se 
mândrea cu ele; de fapt, întotdeauna avea garantat un rol în piesele 
puse în scenă de elevi. Ar fi trebuit să-i auzi accentul de gentleman 
englez din clasa superioară! 

Red s-a uitat prin parbrizul lat, o priveliște panoramică a 
întunericului, cu cele două faruri despicând noaptea și trezind-o la 
viață. Nu mai exista lume, doar această rulotă și ei șase, și orice avea să 
le aducă întunericul. 

Arthur a scos un mic zgomot: un geamăt din fundul gâtului, pe când 
se holba la ecran. Red s-a ridicat și s-a uitat peste umărul lui ca să vadă 
ce este. El i-a aruncat o privire şi și-a dres glasul. Poate că stătea prea 
aproape de el. 

— Se pare că și eu am pierdut semnalul, a zis băiatul, tocmai când 
ochii lui Red înregistrau absenţa liniuţelor în partea de sus a ecranului. 

— La dracu”! a șuierat Oliver, bătând din nou în telefonul Reynei, ca 
şi cum ar fi putut să-l facă să funcționeze doar cu forţa voinţei. 

Dacă era cineva care putea asta, acela era un Lavoy. 

— E în ordine, i-a spus Arthur, am încă traseul, atâta doar că nu pot 
să văd unde anume suntem acum. Va trebui să ne uităm după 
indicatoare. 

— Navigaţie în stil vechi, a comentat Reyna. 

— Lăsaţi-mă să vă ajut! a cerut Simon și şi-a târşăit picioarele până 
la Arthur și Red, înghesuindu-i. Mă pricep la hărţi. 

— Tu spui că te pricepi la orice, a zis Red. 

— Chiar mă pricep la orice, a răspuns Simon. În afară de a fi modest. 

Nu era nimeni pe drum. Niciun far care să treacă pe alături, nicio 
strălucire roşie a luminilor de frână în depărtare. Red privea ţintă prin 
parbriz, concentrată. 

— Când e cotitura? a întrebat Reyna. 

— Încă n-am ajuns, a zis Red, urmărind cu ochii traseul evidenţiat 
pe ecranul lui Arthur fără punct albastru care să-i ghideze și încercând 
să-l compare cu întunericul de afară. 

— Eu n-aş avea încredere în Red să dea indicaţii, a zis Maddy. 

— Hei! 

— Păi, vreau să zic, tu n-ajungi niciodată la timp, nu-i așa? 

Red s-a lăsat pe spate ca să se uite la Maddy, care stătea cocoţată pe 
separeu, cu capul rezemat pe încheieturile degetelor. 

— Află, a zis ea, că azi-dimineaţă toată lumea a venit mai târziu 
decât mine. Am ajuns mai devreme cu vreo zece minute. 

Maddy părea rușinată și își tot muşca buza. 

— Ce-i? a întrebat Red. 

— Nimic! 

Red ştia că nu e „nimic”. 

— Maddy, ce-i? 

— Eu, ăăă, ţi-am spus că ne întâlnim la mine acasă la ora nouă. Dar 
celorlalți le-am spus că ne întâlnim la zece. 

— Mi-ai spus cu o oră mai devreme? a întrebat Red; oare de ce asta 
o rănea așa de tare? 

Era o minciună, da, însă una politicoasă. Maddy știa că Red o să 
întârzie: nu ştia toate motivele, însă ştia care urma să fie rezultatul și 
era același lucru, nu? 

— Aşadar, practic, tu ai întârziat cincizeci de minute și toţi ceilalți 
au ajuns la timp 

— Am ratat autobuzul, a zis Red, ceea ce nu era adevărat: își 
cheltuise ultimii bani pe cerealele preferate ale tatălui său și apoi 
mersese pe jos, trăgând după ea valiza pe rotile. 

— Ha, ia uite, drumului ăstuia îi zice Wagon Wheel Road?! a pufnit 
Simon, arătând spre ecran. 

— Aici trebuie s-o iau la dreapta? a întrebat Reyna, cu mâna ţâșnind 
spre semnalizator, cu toate că nu era nimeni pentru care să 
semnalizeze. 

Nu, nu era acolo. 

— Nu, nu, nu! a zis Arthur repede. E următoarea. Cred... 

Reyna a accelerat iar, urmând drumul care se arcuia. 

— Wagon Wheel. 

Simon încă mai chicotea. 

— Aici, la dreapta, a zis Oliver, reluându-și ghidarea. Virează, Reyna! 

— Virez, a zis ea cu o umbră de iritare în voce. 

Prea mulți bucătari strică supa. Ceea ce o făcea pe Reyna, ce? O 
lingură? Familia Lavoy avea linguri sofisticate: cu cozi de sidef și fără 
pete. 

Un nou sunet care se îmbina cu vântul șuierând pe laturile rulotei: 
un hârşâit dedesubt. Drumul de pietriș era tot mai rău, iar rulota se tot 
legăna. Nu mai erau marcaje galbene, nu mai erau banda mea şi banda 
ta, şi, la lumina farurilor, Red vedea șiruri de copaci pe amândouă 
părțile, santinele tăcute pe drumul din miezul nopţii. 

Se simţea privită, ceea ce era o prostie; copacii n-au ochi. Dar nici 
ușile n-aveau, şi totuși mama își lipea ochii bulbucaţi de ușa lui Red, ca 
ea să se simtă în siguranţă în întu... Nu, trebuia să înceteze, să se 
concentreze pe unde merg! 

— Se pare că suntem în pustietate, a comentat Maddy din locul pe 
care era cocoţată, cu mâinile streașină la ochi ca să se poată uita pe 
geamul lateral. 

— La fel cum e și campingul, așa că e bine, a răspuns Oliver. 

Rulota s-a clătinat, nimerind într-o groapă. 

Arthur îşi rodea buza, cu ochii mijiţi în spatele ochelarilor. 

— Cred că aici facem stânga, a zis nesigur, nu destul de tare ca să 
audă Reyna. 

— La stânga, la stânga aici! 

Simon n-avea aceeași problemă. Însă Reyna nu l-a ascultat, neavând 
încredere în tipul beat. 

— E la stânga, a zis Red. 

— Eşti sigură? a întrebat Oliver, însă Reyna deja virase, iar drumul 
nici măcar nu mai era pavat, ci era format doar din pământ și pietre, cu 
praful ridicându-se în lumina farurilor. Nu poate fi corect, dă-mi harta 
să văd! 

A pocnit apoi din degete spre Arthur să-i dea telefonul. 

— Reyna, întoarce! 

— Nu pot să întorc! a zis ea, acum cu mai mult decât o umbră de 
iritare în voce: un întreg substrat. Drumul ăsta e prea îngust, iar rulota 
e prea mare. 

— Unde suntem? l-a întrebat Red pe Arthur, aplecându-se să vadă, 
de parcă asta ar fi schimbat ceva. 

— Cred că suntem pe aici, pe undeva, a arătat el spre ecran. McNair 
Cemetery Road. S-ar putea. 

— E clar greșit, a zis Oliver. Trebuie să ne întoar... 

— Nu pot! 

Reyna l-a fulgerat cu privirea. 

— E vreo cotitură? L-a înghiontit Red pe Arthur. 

— Stai, cred că vine curând una la stânga! a zis el, mărind pe telefon 
intrarea pe un drum mic. Ar putea să ne ducă înapoi la celălalt drum. 

A aruncat o privire spre Red, iar ea a dat din cap. 

— Fir-ar să fie! a bombănit Oliver, cu unul dintre genunchi lovind 
repetat bordul. N-am fi luat-o greșit dacă aș fi dat eu indicațiile. 

— Asta e stresant, a zis Maddy, cu mâinile înfipte în părul lăsat liber. 
Ar fi trebuit, pur şi simplu, să mergem cu avionul şi să închiriem un 
apartament, cum au făcut toți ceilalți de la şcoală. 

Obrajii lui Maddy s-au înroșit când şi-a dat seama ce spusese, iar 
privirile li s-au intersectat pentru o secundă. Red era motivul pentru 
care nu luaseră avionul şi nu închiriaseră un apartament ca toţi ceilalți. 
De aceea venise Maddy cu ideea rulotei. „Mult mai ieftin - doar 
benzină și bani de cheltuială. Haide, o să fie distractiv.” Totul era din 
vina lui Red. 

— Mergi mai departe! i-a spus Red Reynei, alungându-i din minte pe 
toți ceilalți. 

— Nu e niciun drum la stânga. 

Reyna s-a aplecat peste volan, străduindu-se să vadă. 

Pe când urmau cotitura, farurile s-au rătăcit în pădure, săltând când 
s-au reflectat într-o apă: un pârâu ascuns dincolo de copaci. 

— Unde-i virajul la stânga? 

Reyna continua să conducă. 

— lată-l! a arătat Simon prin parbriz. E aici! la-o la stânga! 

— Sigur? 

Red s-a uitat la harta din mâinile lui Arthur. Asta era! 

— Da! a zis. Pe acolo! 

— Nici măcar nu pare un drum adevărat, a rostit Oliver pe când 
înaintau pe bucata de pământ şi pietriș care izbea cu zgomot roţile. 

Era mai îngust, mai înghesuit, cu copaci care se îngrămădeau peste 
ei, blocându-le calea cu crengile joase care râcâiau cupola rulotei. 

— Mergi mai departe! a zis Red. 

Era vina ei că ceilalți se aflau acum aici şi nu într-un avion drăguţ, cu 
toți ceilalți prieteni. 

— Am pierdut harta! s-a plâns Arthur când ecranul i-a fost acoperit 
de o grilă neutră. 

— Mergi mai departe! a intervenit Red. 

— Nu că am avea de ales, a ripostat Oliver. 

Copacii s-au îndepărtat de drum, făcând loc unei zone cu tufișuri şi 

ierburi înalte pe amândouă părțile. 

— E o fundătură? a întrebat Oliver, privind prin parbriz. 

— Mergi mai departe! a insistat Red. 

— Sunt sigur că-i o fundătură, a hotărât Oliver, cu toate că niciunul 
dintre ei nu vedea nimic. Reyna, locul e destul de larg, deci poţi să 
întorci şi să pornim înapoi. 

— Bine! a cedat Reyna, apăsând cu piciorul pe frână. 

Rulota a încetinit, zdrăngănind pe drumul ca şi inexistent. 

Un sunet mai ascuţit, ca un pocnet, despicând noaptea în două. 

— Ce-a fost asta? a întrebat Simon. 

Rulota s-a poticnit, lăsându-se în jos în partea din faţă, pe stânga, iar 
Red s-a împiedicat de Arthur. 

— La dracu'! a exclamat Oliver, uitându-se lung la Reyna, care era în 
partea prăbușită, şi izbind cu pumnul în bord. Cred că tocmai s-a spart 
un cauciuc. 

CINCI 


Reyna a oprit motorul, iar noaptea a devenit prea tăcută, acum 
auzindu-se doar sunetele pe care le scoteau trupurile lor; Red simțea 
că nu mai poate răsufla. 

— les eu primul! 

Oliver s-a ridicat în picioare și şi-a făcut loc pe lângă ceilalţi în drum 
spre portiera rulotei, aflată dincolo de canapeaua extensibilă. Pașii îi 
erau grei, zguduind podeaua. A deschis ușa și a lăsat să intre ce era 
afară. 

O pală de vânt rece a izbit-o pe Red peste faţă pe când se uita după 
Oliver, care a coborât cele patru trepte până în lumea de afară. 

Următoarea a fost Maddy, care s-a strecurat din separeu ca să-și 
urmeze fratele. 

— Te simţi bine? a întrebat-o Arthur pe Reyna, care se ridica de la 
volan, dezmorțindu-și gâtul. 

— Da! a răspuns ea cu un mic tremur în glas. Nu pricep peste ce am 
putut să dăm. Nu e nimic pe drum. 

— Hai să vedem! 

Arthur i-a zâmbit blând, apoi s-a răsucit şi a pornit spre ușă, cu 
Simon imediat după el, ceva mai puţin sigur pe picioare pe treptele 
înalte. 

— După tine, a zis Red, făcându-i semn Reynei s-o ia înainte. Sunt 
sigură că o să fie în ordine. 

— Cumva, totul o să fie din vina mea, i-a spus Reyna, cu o fulgerare 
tainică în ochii căprui şi adânci. Stai numai să vezi! 

Se referea la Oliver? Red cunoștea senzaţia, dar nu avusese habar că 
o cunoaște şi Reyna. Ele două, legate de Lavoy, însă nu din familia 
Lavoy, și erau familiarizate prea bine cu acea senzaţie. Cu toate că, de 
fapt, multe lucruri erau din vina lui Red. Chiar și acesta. 

— Nu, o să fie în ordine! a zis Red pe când îşi lua telefonul de pe 
masă. 

Oliver n-o putea învinui pe Reyna; erau fericiţi, perfecţi; atingeri 
mici și voci blânde. 

Pantofii Reynei au păcănit pe trepte, iar apoi a venit rândul lui Red, 
pe care o dureau picioarele la fiecare pas din pricină că șezuse prea 
mult timp. Unu, doi, trei, patru și la sfârșit, când tenișii i-au hârșâit pe 

drumul de pământ, s-a întrebat dacă Reyna văzuse vreodată un 
cadavru ca parte a studiilor ei. Poate că putea s-o întrebe dacă încă 
arăta la fel ca omul care fusese. Sau era adevărat că sângele e câteodată 
albastru, nu roșu. 

Red a urmat-o pe Reyna, care l-a urmat pe Simon în jurul botului 
rulotei, în lumina prea puternică a farurilor pe faza lungă, cu praful de 
pe drum plutind în sus spre ei. 

— Oh, la dracu'! s-a auzit vocea lui Oliver. 

Era deja acolo, lăsat pe vine lângă roată, luminând-o cu lanterna de 
pe telefonul Reynei. 

— E clar spart. 

— Eşti sigur? a întrebat Arthur, ieşind din lumina orbitoare a 
farurilor. 

— Da, sunt sigur! De fapt, spun mai puţin decât este: în cauciuc e o 
afurisită de gaură uriaşă, o sfâșietură imensă. 

— De la ce? a întrebat Maddy, ghemuindu-se lângă Oliver în vreme 
ce Red ocolea rulota și vedea cu ochii ei cauciucul. 

Era o spărtură mare în cauciuc, cam cât mâna ei, iar cele două părţi 
se îndepărtau una de alta. Niciun pic de aer, partea de jos fiind turtită 
sub greutatea rulotei. Nouă metri şi 45 de centimetri, dar cât de grea? 

— Nu ştiu! a răspuns Oliver, căutând în jur cu lanterna și pipăind cu 
grijă drumul. Poate că e pe aici un ciob de sticlă sau o piatră ascuţită. 
Poate un cui. Reyna? 

S-a răsucit ca să se uite la ea, vârându-i lumina în ochi. 

— N-ai văzut nimic? 

— Nu, n-am văzut nimic! a răspuns ea, schimbând o privire rapidă 
cu Red. 

— Păi, trebuie să fi trecut peste ceva. De ce nu te-ai uitat? 

Oliver şi-a reluat căutarea, cu un ton mai tăios în voce. 

Reyna avusese dreptate. Normal, doar îl cunoştea pe Oliver mai bine 
decât Red. 

— Nimeni dintre noi n-a văzut nimic. E beznă afară. 

Asta era cea mai bună încercare a lui Red să ajute, însă micul 
zâmbet strâmb al Reynei a arătat că oricum este apreciată. 

— Nu găsesc nimic. Poate a fost aruncat de roată. Sau poate că a fost 
doar un cauciuc de doi bani care s-a spart din nimic. 

Oliver s-a ridicat în picioare, luminându-l acum pe Simon. 

— Unchiul tău a dus vreodată la service rulota asta? 

— Cum naiba să știu eu? a sughițat Simon. 

Dar, zău așa, cum naiba să ştie el, mai ales în starea de acum? 

— Ei bine, de câtă vreme are unchiul tău rulota? a insistat Oliver. 

— Nu ştiu! 

— Cum să nu știi asta? 

Vocea lui Oliver a devenit mai ascuțită. 

— Pentru că-i beat, a răspuns Maddy cu o privire împăciuitoare 
către Simon, care se clătina pe picioare. 

— Ascultaţi, a zis Arthur, am mers mai mult de 800 de kilometri azi 
pe cauciucul ăla şi a fost în ordine. 

Luându-le apărarea cauciucului sau a lui Simon, Red nu era sigură. 

— N-are importanţă cum s-a spart, a zis Reyna, pășind în faţă. Ce 
contează este ce putem face în privinţa asta. 

— Să sune cineva la depanare! a zis Maddy. 

— N-avem semnal, îți amintești? a răspuns Oliver privind-o 
dispreţuitor, cu telefonul Reynei în mână. 

— La poliţie? a încercat iar Maddy. 

— Din păcate, tot e nevoie de semnal ca să-i sunăm, a răspuns 
Arthur de data asta, mult mai blând decât o făcuse Oliver. 

— Are cineva semnal? s-a răsucit Oliver spre grup. Verificați-vă 
telefoanele! 

Red l-a scos pe al său din buzunarul blugilor, cu ecranul luminându- 
i fața de jos în sus. Nicio liniuţă. Nici 3G, nici 4G sau GPRS. Nimic! Doar 
că bateria era încărcată 67% , ceea ce, hei, era foarte bine pentru ea. 

— Nimic! a anunţat. 

— Ce furnizor ai? a întrebat Oliver într-un fel care suna ca și cum 
Red nu putea să dea decât răspunsurile greșite. 

— AT&T. 

A aruncat o privire spre căsuţa nebifată de pe mână. 

— Rahat! a exclamat Oliver. 

Da, numai răspunsuri greșite. 

— Asta avem eu, Reyna și Maddy. Arthur, tu tot n-ai nimic la 
Verizon? 

— Nimic! a confirmat Arthur, arătându-i lui Oliver ecranul de 
pornire. 

— Toată lumea are zero liniuțe? Simon? 

— Da, şi eu! T-Mobile. Nimic! 

— Probabil că suntem într-o zonă moartă, a zis Red. 

— Bine, deci iese din discuţie să sunăm după ajutor. 

Reyna s-a uitat la ei. 

— Noi... 

— Poate că nu! i-a tăiat vorba Oliver. Am putea merge înapoi până la 
orăşelul ăla pe lângă care am trecut. Ruby. Să găsim acolo un telefon fix 
de pe care să cerem ajutor, dacă nici acolo nu-i semnal. Nu-s decât 
câțiva kilometri. 

— Mai degrabă opt kilometri, a zis Reyna. E prea departe! 

— Ei bine, poate dăm pe drum peste o casă sau o fermă, sau ceva cu 
telefon fix, a zis Oliver. 

— E foarte întuneric! a comentat Maddy cu o voce pierită. Și suntem 
în mijlocul pustietăţii. 

— Nu trebuie să mergem toţi, a răspuns Oliver. 

Prin urmare, niciunul dintre Lavoy nu era voluntar pentru misiunea 
de mers prin întuneric. Red avea altă idee. 

— De ce nu putem să dormim aici în noaptea asta? a propus ea. 
Pariez că n-o să mai treacă nimeni pe aici până dimineaţă, și putem 
cere ajutor după ce se luminează. 

— Nu! s-a opus Maddy, surprinzând-o pe Red. 

Presupusese că Oliver o să fie cel care avea să respingă ideea. 

— Dacă așteptăm până mâine ca să reparăm cauciucul n-o să mai 
plecăm la timp şi o să ajungem târziu la Gulf Shores. Toţi ceilalți de la 
şcoală o să fie acolo și o să ratăm prima seară cu toată lumea. 

— Nu că aş vrea să dau năvală şi să salvez situaţia, dar o s-o fac, a zis 
Simon, rezemându-și cotul pe umărul lui Red. Nu-mi vine să cred că 
sunt singurul de aici cu spirit de observaţie, dar e o roată de rezervă în 
spatele rulotei. 

Maddy s-a schimbat la față; ușurarea ei era evidentă chiar și prin 
întunericul care îi despărțea. l-a zâmbit amuzată lui Simon, Arthur l-a 
bătut pe spate, iar vibrația a trecut și prin Red. 

— Da! a zis Oliver. Tocmai aveam de gând să te întreb dacă există 
roată de rezervă. 

Sigur că avea de gând. 

— Presupun că e pe undeva un cric$? a întrebat el. 

— Sunt un Simon, nu un Jack, a răspuns Simon, cu un zâmbet ironic, 


6 Joc de cuvinte pornind de la omonimia Jack, numele propriu masculin, şi jack, „cric” 
(n.tr.), 

pe care era clar că Oliver nu îl observase. 

— Vreau să spun, dispozitivul care ridică... 

— Oh, da, acel Jack! a zis Simon cu un ton exagerat, mimând că-și dă 
o palmă peste cap. 

Chiar că trebuia să fie undeva pe o scenă. 

— Da, cred că probabil găsim unul în compartimentele de 
depozitare de jos. 

— Aşa, bine! 

Oliver a bătut din palme, și sunetul a fost prea puternic, stârnind 
ecou prin tufărișuri, iar smocurile de iarbă zbăârlindu-se în faţa acestei 
invazii. 

— Hai să facem asta cât de repede putem, apoi să ne întoarcem pe 
drumul spre blestematul ăla de camping! 

Întunericul și-a ţinut răsuflarea, ascultându-i cum îşi fac planuri. 
Apoi s-a pornit vântul, dansând prin părul lui Red, iarba a murmurat, 
copacii au şoptit, iar Red s-a întrebat ce își spuneau unii altora. 

ŞASE 


Era oare un moment prost ca Red să spună că trebuie să facă pipi? 

— Reyna! a zis Oliver, întorcându-se spre ea. Tu şi Maddy mergeţi 
cu Simon să găsiţi cricul, și o să avem nevoie și de o cheie! Ceva cu care 
să scoatem prezoanele”. 

— Asta a zis ea, a şoptit Simon, așa încât nu l-a auzit decât Red. 

— Arthur! a arătat Oliver spre el. Tu și cu mine ne ducem după 
roata de rezervă! 

— Bine! 

— Şi eu? a întrebat Red în vreme ce toți ceilalți se puneau în 
mişcare. 

— Cred că mergem toţi în aceeași direcție, a răspuns Arthur, 
făcându-i semn să-i urmeze. 

Se îndreptau în grup spre spatele rulotei, iar Maddy lumina drumul 
cu lanterna de pe telefon. A îndreptat-o spre latura rulotei, lumina 
reflectându-se orbitor în pereţii lucioşi de culoarea untului și în 
modelul cu dungă roșie și albastră din mijloc. Rulota părea mai mare 
de afară, cu o lumină galbenă și slabă ieșind pe geamuri. Maddy a 
mutat lanterna mai jos, lăsând la vedere trei compartimente mari de 
depozitare în jurul roții din spate, sub partea care ieșea în afară. 

Maddy a deschis-o pe cea din capăt, iar Reyna a îngenuncheat ca să 
se uite înăuntru. 

— Nu, aici e generatorul, a zis ea. Următoarea! 

Red a trecut de ele, urmându-i pe Arthur şi Oliver, care dădeau ocol 
rulotei până în spate. Aici era prinsă o scară neagră care ducea la 
acoperiş. Și lângă ea, acoperită cu prelată, se afla roata de rezervă. 

Oliver a lovit pânza cu palma. 

— Stai să văd ceva! a zis Arthur, punându-și piciorul pe treapta de 
jos a scării. 

S-a săltat, urcând repede, cu telefonul umflându-i buzunarul din 
spate al blugilor. Nu că Red s-ar fi uitat. 

— Ce faci? l-a strigat Oliver pe când Arthur pășea pe acoperișul 
rulotei. 


7 Joc de cuvinte intraductibil; în Ib. engleză, nuts („nuci”) mai poate însemna 
„prezoane” sau „boaşe” (n. red.). 

S-ar fi pierdut pe cerul întunecat dacă nu era jacheta albă ce 
strălucea ca luna. Red s-a uitat mai departe și, hei, chiar vedea luna. 

— Mă întrebam dacă pot vedea vreo lumină prin apropiere, a 
răspuns Arthur, dispărând în vreme ce mergea repede mai departe. 

Tropăitul pantofilor lui. Red și Oliver așteptau răspunsul. 

— E ceva? a întrebat Oliver. Arthur? 

— Ăăă, staţi să mă uit într-acolo și... 

Arthur a scos un geamăt. 

— Nu, nu văd nicio lumină! 

S-a întors, o siluetă mare înălțându-se deasupra lor pe când se 
răsucea și păşea cu grijă înapoi pe scară. 

— Niciun semn de civilizație pe nicăieri. 

— N-are importanţă! a zis Oliver, în timp ce Arthur cobora. O să 
schimbăm roata asta cât ai bate din palme și plecăm! 

Arthur a sărit jos și şi-a scuturat genunchii pantalonilor, în vreme ce 
Oliver desfăcea fermoarul prelatei de pe roata de rezervă. A tras de ea, 
iar roata a zdrăngănit pe suport. 

— Hei, aţi găsit vreo cheie? a strigat Oliver spre ceilalți. Avem 
nevoie de ea ca să dăm jos roata. 

— Da, lasă-mă o secundă! a răspuns Reyna. 

A fost nevoie de două secunde, de fapt, înainte ca de după colţ să își 
facă apariția o cheie tubulară, urmată de fata care o aducea. Reyna i-a 
întins-o lui Oliver. 

— Poftim! Şi am găsit un cric în același compartiment, împreună cu 
nişte bucăţi de lemn; cred că e nevoie de ele ca să ajungă sub rulotă. 

— Grozav! a exclamat Oliver, înapoindu-i fetei telefonul. 

— Puteţi duce totul până la roata din faţă? 

— Ne ocupăm deja de asta, a replicat Reyna, dispărând iar după 
rulotă. 

— Ai nevoie de ajutor? a întrebat Arthur, în vreme ce Oliver apăsa 
pe cheie. 

Prezonul a început să se miște, iar Oliver l-a răsucit. 

— E în ordine, mă descurc! a răspuns el, răsucindu-l până la capăt și 
scoțându-l. 

Mai rămâneau trei. 

— De fapt, ai putea să faci lumină? 

— Sigur! a zis Arthur, apoi și-a scos telefonul din buzunarul din față 
al blugilor și a aprins lanterna. 

Red nu era de niciun folos, nu? Stătea acolo și se uita la lună. 

— E mare în noaptea asta, a zis Arthur, urmărindu-i privirea pe cer. 

— Asta a zis ea! s-a auzit slab exclamaţia lui Simon din partea 
cealaltă a rulotei. 

Red a pufnit şi s-a uitat în altă parte când a observat că obrajii lui 
Arthur se îmbujorează. 

— Cel puţin am ieșit un pic din rulotă, a adăugat ea și a arătat spre 
nimicul nesfârșit din jurul lor, învăluit în întuneric. 

Pământ, tufe joase, petice de iarbă înaltă şi spaţiu. O grămadă de 
spațiu. În sus şi în jos, de o parte şi de alta. 

— Trebuie să spun că a face cauciucul să explodeze prin forța 
gândului a fost o măsură un pic prea dramatică. 

Arthur a scos un plescăit. 

— Vremuri disperate, a zis. 

— Dar, pe bune, ce crezi că a putut să fie? 

Băiatul a ridicat din umeri. 

— Probabil o piatră ascuţită sau un ciob de sticlă, cum a zis Oliver. 

I se părea lui Red sau uneori vocea lui devenea mai blândă pentru 
ea? Nu, era amabil cu toată lumea. 

— N-ar fi trebuit s-o luăm pe aici, a intervenit Oliver la auzul 
numele său. 

A scos al treilea prezon. 

— Am ştiut că nu poate să fie bine. 

— Nu-i vina nimănui, a strâmbat din nas Arthur. Nu-i ușor să găsești 
drumul fără o hartă funcţională. 

Tăcerea lui Oliver spunea tot ce era de spus; era vina tuturor, mai 
puţin alui. 

— Cel puţin nu-s decât roşiile crude, a zis Red, așa că tot poţi să 
mănânci pizza. 

— Despre ce vorbeşte? a întrebat Oliver, aproape terminând cu 
ultimul prezon. 

— A, despre alergia mea! 

Arthur a zâmbit, continuând cumva discuţia cu ea. Ceea ce era un 
lucru rar. Red îi pierdea pe majoritatea interlocutorilor cel puţin de 
câteva ori pe zi, uneori chiar în timpul aceleiași conversații. 

— Ştiu, nu-s sigur că viața merită să fie trăită fără pizza. Ar trebui, 
pur și simplu, să am o urticarie veșnică. 

— Lasă-ţi barbă și n-o să ştie nimeni! i-a propus Red. 

Și probabil chiar avea să îi stea bine. 

— Nu știu despre ce naiba vorbiţi voi acolo, dar eu am terminat, a 
zis Oliver, îndreptându-și spatele. Uite, Red, fugi cu asta până în faţă! 

l-a pus în mână cheia tubulară, cu metalul cald acolo unde o ţinuse 
el. 

— Pot să înceapă să slăbească prezoanele de pe roată în vreme ce 
montăm noi cricul. 

— Da, domnule, imediat, domnule! 

Însă a făcut-o, ba chiar a fugit, întocmai cum spusese, ieșind din 
spatele rulotei şi alergând pe o latură, împrăştiind în acest timp 
pietrele de sub tălpi. 

A încetinit pasul şi i-a întins Reynei cheia. Fata era ghemuită în faţa 
roții, cu capacul de metal scos deja și cu un cric roșu-aprins alături, cu 
levierul pregătit. Erau acolo și mai multe bucăţi de lemn late. 

— Oliver a zis să... a început Red. 

— Da, l-am auzit, a spus Reyna, apoi a luat cheia şi a fixat-o pe 
primul prezon. 1 se aude vocea de departe. 

Reyna s-a proptit în cheie, împingând în jos prezonul până a cedat și 
apoi l-a mai răsucit de câteva ori înainte să treacă la următorul. 

— Cât de des foloseşte unchiul tău rulota? l-a întrebat Maddy pe 
Simon, ciupindu-și buza. 

El a ridicat din umeri, iar mișcarea aproape că l-a făcut să cadă. 

— Nu ştiu! E un tip cam ciudat. Și apoi, ca explicaţie: Unchiul meu 
alb. 

— Ah! a făcut Maddy și s-a răsucit pe călcâie când a auzit pași 
apropiindu-se. 

Veneau Oliver și Arthur, cu roata cuibărită în braţele celui din urmă. 
Din câte se părea, până la urmă Oliver se hotărâse să-l lase să ajute. 

Băiatul a lăsat roata să cadă, iar cauciucul a făcut-o să sară înapoi 
până la mâna lui, moment în care a culcat-o pe o parte. 

— Cum merge? a întrebat-o Oliver pe Reyna, aplecând-se peste ea. 

— Ultima, a răspuns fata cu un geamăt când prezonul a cedat și a 
mai răsucit cheia de câteva ori. Sunt slăbite toate. 

— Grozav! 

Oliver și-a pus mâna pe umărul ei. O mică atingere. 

— Hai să montăm cricul! 

CRIC HIDRAULIC DE 12 TONE scria pe o latură cu litere mari și 
negre pe vopseaua roșie. Oliver s-a aplecat și a deșurubat partea de sus 

a cricului, care se înălța la fiecare rotire. 

— Nu merge mai sus. Să-mi dea cineva bucăţile alea de lemn! 

Simon i le-a împins cu piciorul. 

Oliver a aşezat patru una peste alta sub carcasa rulotei, chiar în 
spatele roții. Apoi a pus talpa de oţel a cricului pe bucata aflată cel mai 
sus și a clătinat-o ca să verifice dacă e bine fixată. Se părea că e bine, 
pentru că Oliver și-a îndreptat atenţia spre levier. L-a tras din nou în 
sus și în jos, iar vârful dispozitivului a început să iasă încet din bază, 
ajungând la rulotă. Braţul lui Oliver pompa de zor. S-a lăsat în 
genunchi; avea să dureze un pic. 

Ceea ce era bine, pentru că Red tocmai îşi amintise... 

— Maddy, pe care parte a patului dormi de obicei? a întrebat ea. 
Pentru că eu... 

— În mod normal, pe stânga, a răspuns Maddy, privind cum se 
înalță cricul, metalic și țeapăn. Dar mă adaptez. 

— Oh, e bine, pentru că în mod normal eu dorm pe dreapta, a minţit 
Red. 

Și de ce fusese nevoie să facă treaba asta? Maddy tocmai spusese că 
n-o deranjează să schimbe. 

Partea de sus a cricului a ajuns la cadrul rulotei, metal pe metal, 
sclipind într-un alb fantomatic în vreme ce Maddy surprindea 
momentul în lumina lanternei. Un scrâșnet în vreme ce Oliver mișca 
levierul în sus și-n jos și în sus. Încet, rulota a început să se înalțe, 
cauciucul spart ridicând-se de pe pământ. 

— Doamnelor și domnilor, am decolat! a chiuit Simon, iar tufele i-au 
furat glasul, trimițându-l înapoi cu un ecou ce părea despuiat de tot ce 
e omenesc. 

Un strigăt de pe altă lume în noapte. 

Red se uita la rulota care se ridica încet-încet tot mai mult, slăbind 
apăsarea de pe cauciucul spart. 

— Trebuie să fac pipi. 

Și-a amintit brusc, rostind asta cu glas tare. 

— Întotdeauna o doamnă! a comentat Simon. 

— Păi, nu poţi merge în rulotă, acum, că e pe cric, a zis Oliver, un pic 
fără suflu, un pic enervat, încă manevrând levierul. Va trebui să-ţi 
găseşti o tufă. 

— Poate că voi trece la categoria superioară, copac, a zis Red, 
răsucindu-se spre spatele rulotei și spre copacii deși printre care 

veniseră. 

Nu putea merge în faţa rulotei; nu ştia cât de departe bat farurile. 
Imaginează-ţi: Arthur zărindu-i fundul alb plutind parcă în noapte. Red 
i-a evitat privirea. 

— Nu poţi merge singură, a zis Maddy, prinzând-o de braţ. E beznă! 

— Am telefonul. 

— Vreau să zic că s-ar putea să nu fii în siguranţă. 

Maddy a expirat zgomotos. 

— Dacă e pe acolo un ucigaș cu toporul sau așa ceva? 

— Nu există ucigași cu toporul în Carolina de Sud, a zis Simon. 
Numai în Carolina de Nord. Aici trebuie să te ferești de drujbe. Și de 
vampiri. 

— Drujbe. Vampiri. Am priceput! a zis Red. O să fiu cu ochii-n patru. 

— Vampirii adoră să taie ochii-n patru. 

— Red? a întrebat Maddy. 

— Aş putea... a Început Arthur. 

— O să fie în ordine! Nu mă duc decât pe acolo. Mă întorc imediat! 

Red a mers mai departe spre spatele rulotei, iuțind pasul când 
Oliver a strigat: 

— Repede, nu mai avem mult aici! 

Asta era culmea! Avea să facă pipi cât de repede voia ea. Numai că 
într-o clipă iuțea ușor pasul, iar în următoarea mai degrabă gonea, cu 
tenişii frecându-se de drumul accidentat. Vocile celorlalți se auzeau tot 
mai slab; practic, rămăseseră doar ea, luna şi șoaptele ierbii. A încetinit 
ritmul ca să-şi scoată telefonul - 23.21 și 65% baterie, încă foarte bine 
pentru ea - și a aprins lanterna. Umbrele se lungeau și se scurtau pe 
când lumina în jur, căutând un loc potrivit. Erau multe tufișuri în jur, 
dar erau joase şi nu prea aveai unde să te ascunzi. Şi încă nu era prea 
departe de grup. 

Red s-a dus mai departe, mai departe, ridicând lanterna ca să-şi 
croiască drum prin întuneric. Ochii i-au poposit pe un copac aflat drept 
în faţă, singur, izolat de ceilalţi. Întocmai ca ea. Crengile erau pline de 
frunzele de primăvară, tresărind la apropierea ei. Oare copacul fusese 
împins afară de ceilalți sau plecase de bunăvoie? Oricum, Red i-a dat 
ocol, verificând dacă trunchiul o acoperea. În ordine! 

A pus telefonul pe iarbă puţin mai încolo, un nimb alb în jurul lui, în 
vreme ce restul lumii a căzut în întuneric. A bâjbâit pe la nasture, și-a 
desfăcut fermoarul și şi-a tras în jos blugii și chiloţii dintr-o singură 

mișcare, lăsându-i să-i atârne pe glezne. 

S-a lăsat pevine. 

Uneori îi era greu să urineze când se gândea prea mult la asta. Așa 
că s-a gândit la altceva: ce plăcut avea să fie când noaptea asta urma să 
se termine în sfârșit. S-a gândit dacă tatăl său reușise să găsească în 
seara asta una dintre mâncărurile pe care i le lăsase sau îşi pierduse 
cunoştinţa înainte s-o facă. Nu era destul. Nimic din ce putea să facă 
pentru el nu era destul. În casa lui Red era o fantomă, şi nu era mama 
ei. Tata avea nevoie de ajutor, ajutor adevărat, iar pentru asta era 
nevoie de bani. Dar curând Red avea să rezolve problema; ăsta era 
planul. Nu trebuia decât să vadă lucrurile duse până la capăt. Nu că ar 
fi văzut ceva în clipa asta, în afară de conturul telefonului său. 

Un trosnet printre copaci. Ochii lui Red au fulgerat în sus. Era 
întuneric, prea întuneric, doar forme negre printre alte forme negre! 
Însă acolo, chiar acolo, ceva s-a mişcat printre copaci. 

ŞAPTE 


— E cineva acolo? a strigat Red, cu vocea lipsită de putere și cu ochii 
atenţi, cercetând umbrele. 

Perfect! 

Ăsta era de departe cel mai rău mod în care să moară, în timp ce 
urina pe vine în dosul unui copac, iar ucigașul cu toporul pomenit de 
Maddy se năpustea spre ea din față. Plină de demnitate până la sfârșit. 
Nu, probabil că cel mai rău mod în care să mori era să fii sufocată, nu, 
nu, de fapt, cel mai rău era în genunchi, cu două gloanţe în ceafă - bine, 
bine, hai să terminăm aici! 

Nu era nimeni printre copaci. Red știa asta. Știa! Singurii oameni 
erau cei pe care îi cunoştea și care se aflau în spatele ei, în zona cu 
tufișuri. Nu era decât un şobolan sau un liliac, sau un raton, sau poate 
un vampir. Oricum, n-avea importanţă, pentru că terminase. 

Picioarele îi tremurau când s-a ridicat, și-a tras la loc chiloţii și 
blugii, şi-a închis fermoarul și și-a încheiat nasturele în grabă. S-a 
clătinat până la telefon și l-a ridicat, lanterna acestuia fiind singura sa 
armă împotriva nopţii. 

— Aha! 

Vezi, nu-i nimeni printre copaci. Ti-am spus eu! 

Cu toate astea, Red a hotărât să fugă înapoi la ceilalţi. Oliver avea să 
spună probabil că deja stătuse prea mult. Coada de cal îi biciuia ceafa, 
în vreme ce inima îi bubuia în urechi; să fie de la alergare sau din 
pricina ucigașului cu toporul? Lanterna i se legăna înainte și înapoi în 
mână, fulgerând pe drum. Red s-a împiedicat de o piatră pe care n-o 
văzuse şi a înjurat când glezna i s-a îndoit, încercând s-o doboare. 

— Red? 

Fata a ridicat telefonul. Arthur era la trei metri în față, pe drum, 
venind spre ea, cu lumina reflectată în ochelari. 

— Te simţi bine? a întrebat-o. Ni s-a părut că te-am auzit strigând. 

— Oh, da! am strigat, a răspuns ea, intrând în panică, şi a mai 
verificat o dată dacă își închisese fermoarul înainte ca Arthur să poată 
vedea ceva. Strigam la ucigașul cu toporul. 

— Ei bine, sper că petrece o seară plăcută, a zis Arthur când s-au 
întâlnit în sfârşit pe drum şi s-a răsucit pe călcâie ca să se întoarcă 
împreună. 

— Se distrează de minune, dând târcoale printre copaci şi uitându- 
se la fete care fac pipi. 

Arthur a fornăit. Și-a împins ochelarii în sus, pe nas, cu o bruscă 
stângăcie în mișcările braţelor. 

— Apropo, aveam de gând să-mi acopăr ochii și să strig înainte să 
mă apropii, a zis, ca şi cum ar fi fost important ca ea să știe asta. Așa că 
nu... 

— „„m-ai văzut cum fac pipi? a întrebat ea. 

— Exact! Încă n-am ajuns acolo. 

Și ce voia el să spună cu asta? Unde erau ei? Din câte știa Red, nu 
făceau decât să flirteze cu stângăcie, niciunul dintre ei prea priceput la 
asta, iar în câteva luni el avea să-și vadă de viaţa lui, la fel ca toţi 
ceilalți. Probabil că avea să-și facă o iubită drăguță, studentă, pe care s- 
o poată duce acasă de Ziua Recunoștinței. 

— Red? 

Fir-ar să fie, nu ascultase! Oare mai spusese el ceva? 

— Da? 

— Ştii, în tot acest timp nu te-am întrebat niciodată, a zis el. De ce ți- 
au pus părinţii numele Red? 

— A, păi asta-i ușor! Datorită culorii părului meu, roșu-aprins 
natural. 

Și-a dus mâna la spate și a tras de o şuviţă din părul blond spălăcit. 

Arthur a zâmbit și a clătinat din cap. 

— Şi motivul adevărat? a întrebat. 

— Nu-i Red, e Redford, a răspuns fata, cu ochii la rulota pe care pașii 
lor o aduceau tot mai aproape. 

Îşi imagina ea sau rulota se lăsa tot mai mult pe o parte? Probabil că 
schimbaseră cauciucul. 

— Mi-au dat numele bunicului meu: Redford Foster. 

— Ce nume grozav! a râs el. 

— Nu-i așa? 

— Foarte serios! 

— Păi, el era, a zis Red. Era căpitan de poliţie. 

O pauză. 

— La fel ca mama ta? 

Cuvântul a trecut prin pieptul lui Red și a lăsat în urmă o gaură din 
care ieşea aerul. A încetinit pasul ca să-și tragă sufletul. Da, la fel ca 
mama ei. Grace Kenny, căpitan în Poliţia Municipală Philadelphia, 

Districtul al treilea. Habar nu avea că Arthur aflase toate astea. 

Arthur s-a oprit şi a prins-o de braţ când se aflau la vreo cinci metri 
de rulotă. 

— Ştii, la început, Maddy m-a tras deoparte și mi-a spus să nu te 
întreb niciodată de mama ta, a zis el. Sau să nu vorbesc despre mame, 
în general, în faţa ta. Şi dacă asta-i ceea ce vrei tu, atunci e în ordine, 
însă dacă nu poţi vorbi despre ea cu cea mai bună prietenă a ta, mă 
întreb dacă uneori n-ai vrea să vorbeşti cu altcineva. Cu mine, de 
exemplu. Dacă vrei. 

Nu. Nu voia. Nu putea să vorbească despre ea, nu voia să se 
gândească la ea. Arthur n-o cunoscuse pe Red înainte, era nou, n-ar fi 
trebuit să ştie despre mama ei. Poate că asta îi plăcea lui Red cel mai 
mult la el, că nu era pângărit de cunoaștere. Numai că el știa. Îi spusese 
Maddy. Asta schimba totul? De aceea se purta întotdeauna frumos cu 
ea, de aceea își îmblânzea vocea? Şi-a coborât privirea. Era destul. Red 
refuza să se mai gândească la faptul că Arthur ştia, că-i era milă de ea, 
sau să se gândească la mama. Să alunge totul afară din cap, să sară la 
următorul gând! Nu mai sunt! 

— Ce ai de gând să faci după ce terminăm ultimul an? a zis Red, o 
întrebare pe care n-o punea niciodată deoarece nu putea suferi s-o 
întrebe cineva pe ea, iar Arthur s-a zbărlit pentru că fusese trimis la 
plimbare și a lăsat ochii în pământ. Mergi la facultate? 

— Ăăă, nu, de fapt, a răspuns el, revenindu-şi. Nu, o să intru direct în 
afacerile familiei, a adăugat şi s-a strâmbat. 

Care erau afacerile familiei - să refuze relaţii de iubire? 

— Şi anume? a întrebat ea. 

— În esenţă, cumpărarea de case părăginite, renovarea şi vinderea 
lor. Însă o să fac muncă de birou. 

— Nu-i așa de rău. 

— Nu! a încuviinţat el. Numai că asta însemnă că o să-mi petrec 
toată ziua înăuntru. 

— A, vechea ta claustrofobie! a comentat ea. 

El a ridicat un deget. 

— Exact. 

Red a strâmbat din nas. 

— Ce, ai fost închis într-un dulap când erai mic sau așa ceva? 

Era o glumă, însă Arthur n-a zâmbit. Privirea îndreptată spre drum 
i-a devenit dură şi şi-a tras capul între umeri. 

— Da! a răspuns pe un ton plat. Doar o farsă... însă fratele meu 
merge uneori prea departe. 

Păi, la naiba! Acum era clar că fusese rândul lui Red să dea cu bâta-n 
baltă. Ochii lui Arthur erau încă înceţoșaţi, iar gura avea o strâmbătură 
ce sugera stinghereală. Poate că nu voia să vorbească despre fratele lui, 
aşa cum nici Red nu voia să vorbească despre mama ei. A făcut un pact 
tăcut cu Arthur; el a fost de acord, chiar dacă nu știa de asta. Oricum, 
aveau lucruri mai importante la care să se gândească în noaptea asta. 
Acum ea nu trebuia decât să schimbe repede subiectul, să le abată 
atenţia amândurora. 

— Atunci trebuie să-ţi găsești o slujbă în exterior, a zis. Poate să 
plimbi câini? 

Arthur şi-a alungat expresia sumbră, revenindu-șşi în vreme ce se 
răsucea spre ea. 

— Fermier? a sugerat. 

— La protecţia mediului? a zis ea. 

— Ooh, frumos! 

Red mai avea una: 

— Ucigaş cu toporul? 

— Aud că postul a fost ocupat. 

Red aproape uitase ce listă făceau și de ce, dar, înainte să poată face 
următoarea propunere, un sunet triumfător a izbucnit peste luminișul 
larg. Aplauze. Urale. Alt chiot din partea lui Simon. 

— Probabil că au terminat. Haide! a adăugat Arthur, conducând-o 
pe Red până la rulotă. 

Și poate că Red se înșela, însă a existat un moment în carea părut că 
el vrea să-i prindă mâna. 

S-au apropiat de ceilalți, care erau în față, cu roata defectă zăcând 
pe drum şi cu rulota lăsată la loc pe noua roată. Simon strângea la 
piept cricul de parcă ar fi fost un vechi prieten. Zâmbete pe feţele 
tuturor când lumina lanternei poposea pe ele. 

— lată-te! i-a zis Maddy lui Red. Începusem să mă îngrijorez. 

— Mulţumesc pentru tot ajutorul acordat, Red! a adăugat Oliver, 
care o ținea de braț pe Reyna. 

Oricum, Red era sigură că Reyna făcuse cea mai mare parte din 
muncă. 

— Cu multă plăcere! i-a răspuns. 

— Oh, şi, apropo, am verificat, a continuat Oliver, vorbind acum cu 

Red și Arthur. E o fundătură. Mă rog, drumul trece printre niște copaci, 
însă e așa de îngust, că n-am putea să trecem cu rulota. 

— Bine, scuze! a zis Arthur. 

Şi de ce, mă rog, îşi cerea scuze? Cu toții se rătăciseră. Doar Red 
fusese cea care le spusese să meargă mai departe, care îi adusese aici. 

— E în ordine! a zis Red. Putem să întoarcem rulota. 

— Așa-i, hai să pornim! 

Oliver a bătut iar din palme. 

— Red, poţi să iei tu roata veche și s-o vâri în compartimentul de 
depozitare? Maddy, ia bucăţile de lemn şi cheia tubulară! 

Red a ridicat în braţe roata fleșcăită și incomodă. S-a uitat la 
spărtură, urmărind cu privirea marginile sfâșiate ale cauciucului. 
Distrus cu totul. 

— Pe aici! i-a arătat Simon, gesticulând cu cricul. 

Arthur, Reyna şi Oliver au pătruns în lumina farurilor, strălucind pe 
când se îndreptau spre portieră. 

— Aşadar, a zis Maddy, cu bucăţile de lemn și cheia în echilibru 
instabil în braţe, Arthur a plecat după tine. Era îngrijorat că te 
rătăciseși în întuneric. 

— Şi m-a găsit, a răspuns Red. Sfârșitul poveștii. 

— Oh, ce-i asta? a întrebat Simon, deschizând compartimentul și 
împingând cricul înăuntru. Bârfa între fete? 

— Nimic! a zis Red trecând pe lângă el ca să arunce înăuntru și 
roata, care a aterizat cu un bufnet puternic. 

— Ei, haide, spuneţi-mi și mie! 

Simon şi-a împins în față buza de jos şi a tras-o de mânecă pe Red. 

— Nu-i nimic de spus. 

— Arthur s-a dus după Red, a răspuns Maddy, în vreme ce bucăţile 
de lemn şi cheia îi cădeau din braţe în compartiment cu un zdrăngănit 
puternic. 

A închis ușa și a blocat-o cu clanţa. 

— Ooh, îndrăzneţ! a zis Simon, plescăind şi făcând exagerat cu 
ochiul. 

— Am lipsit vreo trei minute, a replicat Red, mergând spre spatele 
rulotei, cu ceilalți după ea. 

— E suficient, a zis Simon, iar Maddy a râs. 

— N-aţi vrea voi doi să... 

— „Vă duceţi dracului? a fost sugestia lui Simon. 

— „Vă ţineţi gura? a fost a lui Maddy. 

— „Vă mozoliţi? 

— Îââh, Simon! 

Faţa lui Maddy s-a schimonosit de silă. 

— Oh, de parcă n-ai vrea! a zis Simon, apoi a depășit-o pe Red și s-a 
întors cu faţa spre ele. Sunt tare chipeș! la uitaţi-vă la pomgţii ăștia! 
Aparatul de filmat iubeşte pomeţii ăștia. 

— Nu asta spune aparatul de filmat pe la spatele tău, a glumit Red, 
împingându-l să meargă. 

— Ha, trădare! 

Au ajuns pe cealaltă latură a rulotei. 

— Mă rog, oricum, i-a șoptit Simon lui Red, aprob cuplarea. 

— Tu aprobi toate cuplările, a adăugat M addy. 

— Nu-i adevărat! 

Simon s-a oprit din nou lângă portieră, cu piciorul petreapta de jos. 

— Cred că e ciudat că noul iubit al lui Jess T. are 22 de ani și că sunt 
împreună de doar două luni, iar ea îl aduce în vacanţa de primăvară. și 
că îl cheamă Marco. Semnale de alarmă peste tot. 

Cu un alt brânci, Red a izbutit în sfârşit să-l facă să intre în rulotă, 
după care a pășit pe trepte după el și a intrat şi ea, târșâindu-și 
picioarele. Erau toți în faţă, iar Reyna s-a așezat la loc pe scaunul 
șoferului. 

— Zău, pot să trec eu la volan! s-a oferit Oliver. N-am băut decât o 
bere. 

— E în ordine, mă descurc, l-a asigurat Reyna. 

— Poţi să faci întoarcerea? 

— Da, pot să fac întoarcerea! 

— Bine, gata! a zis Maddy, închizând portiera după ea. Suntem toţi 
înăuntru. Hai să plecăm de aici! 

— În sfârşit! 

Oliver s-a uitat la ei cu un zâmbet larg. 

— Bravo tuturor! Am învins obstacolul. 

Probabil cel mai mare obstacol pe care îl întâlnise vreodată Oliver 
Lavoy. 

— Cel puţin va fi o poveste grozavă! a zis Maddy. Mult mai 
interesantă decât călătoria tuturor de mâine. 

— Da! a încuviinţat Simon. În afară de cazul în care Marcoîi omoară 
pe toţi în avion. 

Reyna a răsucit cheia în contact, iar rulota s-a trezit la viață cu un 
huruit, gata de drum. 

Simon a scos alt chiot, Arthur a bătut din palme, iar Maddy a 
ovaționat. 

— Oh, staţi aşa! a zis, căutându-și telefonul. Hai să facem un selfie de 
triumf! Haideţi toți! 

Și-a întins braţul, încercând să-i facă pe toţi să încapă pe ecran. 

— Red, mai aproape! Reyna, întoarce-te! 

Red s-a apropiat de Arthur şi Simon. Deja zâmbea de prea mult 
timp; o dureau obrajii. Maddy a ridicat două degete de la mâna liberă. 

— Bun, cu toţii în cor: Echipa rulota! 

— Echipa rulota! au strigat, cu vocile defazate și sunând fals. 

Maddy a apăsat pe buton la „ta”, iar Red a văzut dinţii tuturor în 
fotografie. 

— Perfect! a exclamat Maddy, lăsând braţul jos și studiind 
fotografia. 

— Echipa rulota! a strigat iar Simon, transformând-o într-un soi de 
scandare. Echipa rulota! Echipa rulota! 

S-a oprit când a văzut că nu i se alătură nimeni. Există ceva care se 
numeşte exces de sărbătorire. 

Reyna a eliberat frâna de mână, iar rulota a pornit înainte. Șoferiţa a 
tras de volan spre stânga, ieșind încet de pe drum pe pământul și iarba 
din jur, cu farurile alungând umbrele. Nerăbdătoare, așteptând. Reyna 
a răsucit la maximum volanul, aducând rulota aproape paralel cu 
drumul. 

— Bine, acum dă înapoi! Dă înapoi! a zis Oliver. 

— Ştiu! 

Reyna a dat în marșarier, iar ecranul din centrul bordului s-a aprins. 
O imagine zgrunţuroasă în alb-negru de la camera video montată în 
spate pentru parcare. Red s-a uitat la ecran pe când rulota dădea 
înapoi peste drum, Reyna trăgând de volan spre dreapta până la 
maximum. Pietrişul neregulat și pământul i-au lăsat locul unei porţiuni 
cu iarbă înaltă, care parcă le făcea semne de bun-venit în bătaia 
vântului. Sau semne de rămas-bun. Însă acum mai era ceva în imagine, 
ceva ascuns în spatele ierbii. Ceva care stătea ghemuit, întunecat și 
neclintit. 

— E un bolovan, a zis Oliver, aplecându-se spre ecran. Atenţie, e un 
pietroi enorm chiar în spatele nostru. 

— ÎI văd, a zis Reyna cu răceală, dar a mai dat înapoi vreo jumătate 
de metru, apoi s-a oprit și a mutat schimbătorul de viteze în poziția 
înainte. 

A pornit încet, îndreptând volanul în vreme ce rulota se întorcea 
clătinându-se pe drum, cu botul în direcția din care veniseră. 

— Să mergem! a zis ea și a apăsat pe acceleraţie. 

Red crezuse că nu vor mai pleca niciodată. Și-a încrucișat mâinile, cu 
unghiile săpând în pielea încheieturii. 

— Echipa rulota! a zbierat ascuţit Simon iarăși, mai frenetic de data 
asta, iar Maddy a aplaudat-o ușor pe Reyna pentru priceperea ei de a 
întoarce mașina din trei mișcări. 

Poate că de aceea n-au auzit-o pe prima, însă Red a făcut-o. O 
pocnitură care a sfâșiat din nou noaptea, iar rulota s-a lăsat pe o parte 
în spate, scrâșnind pe pietriș. 

Altă pocnitură și șuierătură, și partea dreaptă față a rulotei s-a 
zguduit, dezechilibrându-i. 

— Ce dr... a început Simon, căzând peste Red. 

Încă una. 

Partea stângă spate a explodat, iar rulota s-a înclinat. 

Încă una. Ultima. 

Rulota a râcâit drumul şi s-a oprit cu un scrâşnet. 

Toate patru cauciucurile. Sparte. 


e 55 


OPT 


O secundă n-a zis nimeni nimic. apoi încă o secundă. Apoi două, pe 
când Red se uita la toţi, cu răsuflarea revenindu-i în piept. 

Oliver a fost primul carea spart tăcerea: 

— Ce dracu', Reyna? 

S-a răsucit spre ea. 

— Peste ce ai dat? 

— N-am făcut nimic! și-a pierdut fata cumpătul, strigând la rândul ei 
la el: N-am fost eu! Trebuie să fie o problemă cu cauciucurile. 

— Nu-mi vine să cred! 

Oliver şi-a trecut mâinile prin păr, făcând-l să se ridice deasupra 
frunţii. 

— Ar fi trebuit să verificăm dacă nu sunt cioburi sau pietre ascuţite 
înainte să ne mişcăm. Nu-mi vine să cred! a zis iar şi a pornit ca o 
furtună spre ușă, izbind-o tare cu umărul pe Red când a trecut pe lângă 
ea. 

Băiatul a smucit portiera, bocănind pe trepte. 

Reyna a oprit motorul şi a scos cheile, apoi s-a dat jos repede de pe 
scaun şi a ieșit după Oliver. 

— Ce se întâmplă? a întrebat Maddy cu o notă de spaimă în voce. 

— Hai să vedem! a propus Simon, deja pe jumătate afară, sărind 
apoi pe pământ. 

Maddy l-a urmat, ţinând telefonul în palme, cu acel selfie cu Echipa 
rulota încă pe ecran. 

— Te simţi bine? a întrebat-o Arthur pe Red, surprinzându-i 
privirea. 

Ea și-a masat umărul. 

— Da! a răspuns după o clipă și s-a răsucit spre trepte, ţopăind în 
jos pe ele. 

S-a uitat la stânga. Roata din față avea o gaură mare, ca o gură 
răsucită în jos, într-un țipăt mut. 

S-a uitat la dreapta. Nu vedea gaura din cauciucul din spate, însă își 
dădea seama că e dezumflat, lățit pe drum, cu bucăţi desprinse din el. 

Arthur a coborât din rulotă și a rămas în spatele ei, cu degetul mare 
agăţat de buzunarul blugilor. 

— O să mai ieşim vreodată de aici? l-a întrebat Red. 

— Nu ştiu, a răspuns el şi s-a dus în faţa rulotei, pe urma vocii lui 
Oliver. 

— Şi ăsta! a strigat Oliver din partea cealaltă. Și, stai să văd, da, și 
unul din spate! Toate sparte! Toate patru cauciucurile! Cum dracu’ s-a 
întâmplat? 

Red îl auzea limpede, chiar şi cu lăţimea rulotei între ei, căci vocea 
lui umplea tufărișul pustiu. 

— Cum spargi toate patru cauciucurile? 

— Oliver, n-a fost vina mea! Aproape că nu ne mișcăm! 

Probabil că Reyna avea dreptate. Dar a cui ar fi fost vina dacă Oliver 
ar fi fost cel de la volan? s-a întrebat Red. 

Maddy stătea în lumina farurilor, rozându-și degetul mare, cu 
conturul strălucind de parcă ar fi fost luminată pe dinăuntru. Făcea 
asta când era agitată. Roaderea degetului mare, nu strălucirea. 

Red nu știa unde este Simon, dar probabil că se afla pe partea 
cealaltă, tăcut de data asta. 

Fata a mers cu privirea până la roata din spate de pe partea ei, 
căutând gaura, sfâșierea, punctul de origine. Dacă un lucru era distrus, 
trebuia să ştie cum. Îşi cunoştea propriul punct de origine. Acea zi. 
Acea ultimă convorbire telefonică. Dar poate că acest cauciuc nu avea 
unul sau poate că era dedesubt, ascunzându-l așa cum și-l ascundea și 
ea pe al său. 

— Nu-i vina nimănui, oameni buni, a plutit peste ei vocea lui Simon. 

— Ce dracu' facem acum? a întrebat Oliver. 

— Nu mai zbierați! Găsim noi ceva! 

Reyna! 

Şi apoi ceva nou, o licărire pe care Red a surprins-o cu coada 
ochiului şi care i-a atras atenţia. S-a răsucit ca să vadă despre ce e 
vorba. Era un punct roșu chiar acolo, pe latura de un alb ca untul a 
rulotei, aproape de portiera deschisă. Nu fusese acolo mai devreme. 
Era prea jos ca să facă parte din modelul cu dungă albastră și roșie. Și 
nu era un simplu punct, nu-i așa? Era prea strălucitor pentru asta. Era 
un punctuleţ roșu agăţat de latura rulotei. Nu mai mare decât o unghie. 

— Hei! a strigat. 

Trebuia să vadă și altcineva asta. 

Dar stai. Punctul roşu se mișca acum, vibrând pe când cobora pe 
latura rulotei. Red l-a privit cum se mișcă, clipind când s-a oprit la 
câțiva centimetri deasupra marginii caroseriei. 

— Hei! 

Trebuiau să vadă și alții asta. 

Punctul roșu s-a mişcat iar, spre roată. Spre Red. 

Ea s-a tras înapoi, iar punctul a dispărut, apărând iar de cealaltă 
parte a ei, mișcându-se, tot mişcându-se, dincolo de roata din spate. 

— Hei! 

Un pocnet în întuneric, mai tare acum, că era afară și ea. Red a 
tresărit, ducându-şi mâinile la urechi, şi punctul roşu nu mai era acolo. 
Însă era altceva. 

O gaură în rulotă. 

Nu de mărimea unei unghii. 

De mărimea unui glonţ. 

Atunci a știut. 

— E o armă! a strigat Red spre ceilalți. 

— Ce-a fost asta? 

Vocea lui Oliver, rapidă și tulburată. 

— E o armă! a zis Red, răsucindu-se să înfrunte întunericul. 

Era cineva acolo, în acel nimic larg deschis și plin de umbre 
mișcătoare. Cineva în tot acel nimic, cineva cu o armă. O puşcă. 

— Cineva trage în noi! a zbierat Oliver, înțelegând în sfârşit. Du-te, 
Reyna, du-te prin faţă! Înapoi în rulotă! 

— Oliver! a țipat Maddy. 

— Maddy, du-te înăuntru! FUGI! 

Red nu se putea mișca. De ce nu se putea mișca? Vocile celorlalți se 
amestecau în capul ei într-un zumzet ascuţit. Arthur a sprintat pe lângă 
ea în tăcerea răsunătoare, încercând să-i prindă braţul, însă ea nu se 
putea mișca. 

— Red! a strigat el de pe trepte. 

Ea a simțit un miros amar și puternic, și... 

— Mişcă-te, Arthur, intră! a lătrat Oliver, împingând-o pe Reyna în 
faţa sa şi în sus pe trepte. Haide, Simon, grăbeşte-te! Prinde-mi mâna! 
Bine, e toată lume înăuntru? Red? Unde-i Red? 

Red înfrunta întunericul, cu respirația poticnită în gât. De ce nu se 
mişca? Doar să se miște. Și vocea nu mai era a sa, era a mamei. Cineva 
fusese împușcat în oraş, în centru. Și mama voia ca ea să ştie ceva: 
„Trebuie să fugi, Red, dacă e cineva care trage cu arma. Fugi, nu te 
ascunde! E mai greu să te nimerească dacă te miști, așa că fugi! Fugi 
acum, scumpo! Fugi!” 


e- 58 


Fugi, Red! Trebuia să fugă. Trebuia să fugă afară, în nimicul 
nesfârșit. 

— RED! Intră imediat în rulotă! 

Vocea lui Oliver era mai puternică decât a mamei, aşa că Red l-a 
ascultat pe el. 

A ales. 

Încălțările i s-au proptit în pământ şi a fugit. Spre trepte şi în sus, 
prinzând mâna întinsă a lui Oliver, carea tras-o înăuntru. 

Ușa s-atrântit în spatele ei. 

NOUĂ 


— Toată lumea jos! 

Red s-a lăsat în genunchi, cu pieptul strângându-se în jurul inimii, 
care i se zbătea ca o pasăre colibri. Nu putea să respire, simțea că nu 
poate să respire. 

— Maddy, pleacă de la geamul ăla! a zis Oliver, cu panica frângându- 
i vocea. Vino aici! 

Simon era ghemuit în faţa frigiderului, iar Reyna, lângă blatul 
chicinetei. Maddy s-a târât sub masă, lângă Oliver. lar Arthur era 
ghemuit aici, lângă ea. 

— Am încercat să te prind, a zis el încet. Îmi pare rău! 

— Ce-ai văzut, Red? a întrebat-o Reyna, cu ochii căprui-închis prea 
mari şi cu umerii gheboşaţi în timp ce vorbea. L-ai văzut? 

Red a clătinat din cap, înghițind ca să silească aerul să intre. 

— Nu! Nu, n-am văzut pe nimeni! Am văzut un punct. Un punct roșu 
pe latura rulotei. Înainte să aud împuşcătura. Cineva a tras în rulotă. 

— Un punct roșu? 

Simon se holba la ea. 

— Ca un vizor laser? 

— Cred că da! 

Simon s-a strâmbat. 

— Nu poate să fie adevărat, a replicat el, înclinându-și capul într-o 
parte. Nu, chiar nu se poate să fie adevărat. Eşti sigură că era o pușcă? 
Nu se poate să fi avut cineva un indicator laser și să scoată sunetul ca 
să ne sperie? 

— Ce tot zici acolo? l-a întrebat Arthur. 

— Zic să nu ne panicăm. 

Cuvintele lui Simon erau tărăgănate pe când le silea să iasă. 

— Poate că nu-i ceea ce pare. Ar putea să fie doar o farsă. Tipii de la 
școală știau că ne oprim prin apropiere. Poate că ne-au urmărit. 
Încercând să ne sperie. 

— De ce să facă asta? 

Lui Maddy îi tremura vocea. 

— Nu ştiu! Rob şi Taylor întotdeauna fac porcării de-astea. Sadicii 
dracului! Și nu le place de mine. Știi că ei... 

— E adevărat, Simon! a insistat Red, tăindu-i vorba. Am văzut gaura 

de glonţ în rulotă. Eram chiar alături. 

Băiatul s-a schimbat la faţă, iar frica rece i-a luat în stăpânire 
expresia. Asta înrăutăţea totul, cumva: să vadă brusca schimbare a lui 
Simon. 

— Oh, Dumnezeule mare! a exclamat Maddy, încercând să nu 
izbucnească în plâns. 

Red cunoștea bine expresia aceea. 

— Atras în tine, Red? 

Nu chiar, dar fusese destul de aproape. Cam o jumătate de metru. 
Probabil că punctul roșu o atinsese în mişcare. Nu-i plăcea asta. 

— Linişteşte-te! 

Oliver i-a strâns mâna lui Maddy. 

— Cineva a tras în noi, dar sunt sigur că-i un soi de neînțelegere, 
bine? 

— Sigur, doar o neînțelegere... l-a zeflemisit Simon. Pe afară umblă 
un lunetist cu o pușcă puternică şi cu laser care a hotărât să ne 
folosească pe post de țintă în poligon. Dar, da, doar o neînțelegere. 

Îşi schimbase părerea. 

— Poate că a fost o împuşcătură de avertisment, a zis Oliver. 

— Şase, l-a corectat Arthur. Şase Împuşcături. A tras în toate 
cauciucurile. 

— Aşa-i. Dar poate că am intrat fără permisiune pe pământul lui sau 
aşa ceva. 

— Oliver! a intervenit Reyna. 

— Ce-i? Suntem în Sud. 

S-a târât afară de sub masă, lăsând-o pe Maddy în urmă. Părea așa 
de mică acolo! 

— Am o idee! a zis băiatul, mergând ghemuit spre canapea, cu ochii 
la fereastra de deasupra ei. 

— Oliver, ce faci? a șuierat Reyna. 

— Vreau doar să explic ce facem aici. Sunt sigur că e doar o 
neînțelegere. 

Nu destul de sigur ca să se ridice în picioare totuși. Era clar că Oliver 
nu mai fusese niciodată într-o situaţie din care să nu poată ieşi oferind 
explicații. Red nu credea însă că acum explicaţiile aveau să fie de vreun 
folos. 

Ținându-și capul jos, în spatele canapelei, Oliver a întins încet mâna, 
a descuiat geamul și l-a deschis câţiva centimetri, lăsând să intre 

întunericul. 

— Bună! a strigat în sus, prin crăpătura ferestrei. Îmi pare rău dacă 
suntem pe pământul tău, dar ne-am rătăcit! 

Red ar fi putut să-i spună că e inutil. Trăgătorul folosea un laser ca 
să ochească, ceea ce însemna că e, probabil, mai departe decât se aud 
strigătele acolo, în nimicul nesfârşit. Însă Oliver nu avea să o asculte, 
chiar dacă i-ar fi spus. 

— Încercam doar să plecăm! a strigat Oliver, acum mai tare. N-o să 
spunem nimic dacă ne lași să plecăm! Sunt sigur că ai permis! 

Red s-a uitat la Arthur. N-avea astâmpăr; era agitat și bătea 
darabana cu degetele pe picior. Şi aşa era și ea, din câte se părea, 
pigulind cusăturile buzunarului din față. S-a uitat la Maddy, aflată pe 
partea cealaltă, pe jumătate sub masă, cu umbre ciudate care îi 
coborau pe chip. 

Apoi Simon a icnit. A arătat spre ceva, iar Red și-a răsucit repede 
capul, urmând direcția degetului. Spre partea din față a rulotei şi 
spatele scaunului şoferului. Chiar acolo, pe vârful tetierei, era punctul 
roșu. 

— E înăuntru, a şoptit Simon, cu groaza întipărindu-i-se din nou pe 
chip. 

— Poftim? 

Reyna nu avea cum să vadă. 

Red și-a îndepărtat privirea de la punctul roșu, urmărindu-l până la 
punctul de origine. 

— Vine pe geamul ăla. Oliver, ai gri... 

N-a terminat de spus, că geamul a explodat deasupra lui. Sfărâmat 
în milioane de bucățele, care s-au împrăștiat în toate direcţiile în timp 
ce băiatul își acoperea capul cu braţele. Cioburi care scânteiau în 
cădere, împrăștiindu-se și în jurul lui Red şi Arthur. 

Maddy a ţipat. 

— Oliver! a strigat Reyna. Te simţi bine? 

El și-a ridicat capul cu grijă, apoi și-a privit braţele și şi-a atins fata, 
ca şi cum s-ar fi temut că nu mai este acolo. 

— Mă simt bine! a răspuns, cu vocea gâtuită din pricina șocului. 
Bine! 

Oliver și-a scuturat umerii, făcând să îi sclipească așchiile de sticlă 
lipite de cămașă. Şi-a curăţat braţele și ultimele cioburi din păr. Era 
norocos, căci nu părea să aibă nicio tăietură. Norocos ca un Lavoy! 

— Da, doar o împușcătură de avertizare! a zis Simon, alungând un 
ciob cu mâna care-i tremura. 

Oare îl mai văzuse Red speriat? Vreodată? Se presupunea că Simon 
Yoo e neînfricat. 

— Păi, tu eşti cel care credea că e o blestemată de farsă! a mârâit 
deodată Oliver, revenindu-și din șoc. La dracu'! E clar că e un nebun 
prin preajmă. Trebuie să plecăm de aici imediat! Mai întâi trebuie să 
acoperim gemurile. Să stingem luminile, să nu ne vadă. Simon, poţi s-o 
faci tu? 

Simon era cel mai aproape de comutatoare. S-a uitat furios la Oliver. 

— Întinde mâna şi fă lumina mai mică! Nu eşti lângă un geam. N-o 
să păţești nimic. 

Lui Simon îi tremurau picioarele când s-a ridicat de pe podea, 
apucând mânerul frigiderului ca să-și ţină echilibrul. A întins mâna 
spre grupul de comutatoare de lângă frigider și le-a răsucit cât de mult 
a putut fără să le închidă. Luminile din livingul rulotei au scăzut până 
la cea mai mică intensitate, un galben slab, tulbure. 

— Bine! În ordine! 

Oliver a dat din cap spre ei, scoțându-și din guler o așchie de sticlă. 

— Aşa, acum trebuie să tragem toate storurile și perdelele. 

Red a încuviinţat din cap. Trebuia să țină afară acel punct roşu 
mortal. 

Oliver a văzut-o. 

— Bine, Red, trage storul de pe geamul spart! 

De ce? El era chiar lângă geam. 

— Arthur, ocupă-te de perdeaua de la geamul din față, în dreapta. 

— Înţeleg! i-a zis Arthur lui Red. Noi căpătăm partea cu lunetistul. 

Oliver nu l-a băgat în seamă. 

— Maddy şi cu mine ne ocupăm de geamurile de lângă masă. 

Da, pe partea în care erau în siguranţă, o spusese chiar Arthur. 

— Reyna, trage perdeaua din față, stânga, lângă scaunul șoferului, 
după ce Arthur o trage pe a lui! Lăsăm parbrizul descoperit ca să 
putem pleca de aici. Și Simon, ocupă-te de cea de lângă paturile 
suprapuse! 

Așadar, şi Simon căpăta partea fără lunetist. 

— Oh, şi închide ușa dormitorului cu ocazia asta; și acolo, în spate, e 
un geam mare. 

— Cum rămâne cu geamul portierei? a întrebat Simon, arătând spre 

ea cu capul. 

— A,da! Red, poţi să te ocupi şi de el? 

Părea corect. 

— Bine! 

Oliver a bătut din palme, şi toți au tresărit, căci sunetul era prea 
apropiat de pocnetul puștii. 

— Hai s-o facem. Latreabă! 

Red s-a ridicat un pic, rămânând pe vine; tenișii îi scrâșneau peste 
sticla sclipitoare când s-a întins dincolo de Oliver. A tras aer în piept și 
s-a ridicat încet, lovindu-şi piciorul de micul extinctor montat pe 
perete. S-a răsucit şi s-a înghesuit într-o parte în spațiul îngust dintre 
geamul spart şi cel din uşă. Încercând să nu se gândească la punctul 
roșu, dar evident că se gândea. A întins mâna stângă spre lanţul care 
atârna lângă geam, mişcându-se în vântul de afară, care nu mai era 
afară. A tras de el, iar storul crem a început să coboare. Prea încet. 

— Hai odată! l-a zorit ea şi a aruncat o privire într-o parte. 

I-a văzut pe Arthur, care trăgea brusc perdeaua neagră în cabină, şi 
pe Reyna, care se încumeta acum s-o tragă pea ei. 

Red a tras prea tare, iar storul s-a blocat. „Dracu' să te ia!” a zis, 
după care a tras de câteva ori de lanţ în partea cealaltă, ca să îndrepte 
storul, apoi l-a coborât complet. Vântul a râs de ea, jucându-se cu 
partea de jos a storului, pe care l-a împins câţiva centimetri şi apoi l-a 
absorbit la loc. 

Red a întors capul în partea cealaltă și l-a văzut pe Simon cum 
închide ușa dormitorului. A întins mâna dreaptă spre închizătoarea de 
deasupra geamului din portieră. Și-a ținut răsuflarea și a tras cu o 
mişcare rapidă storul negru, care s-a fixat în partea de jos. 

De-abia acum s-a ridicat Oliver, făcându-i semn lui Maddy să se 
ridice şi ea. S-au aplecat peste separeurile de lângă masă, unde au 
dezlegat șnururile și au unit ambele părţi ale perdelelor. Red încă nu-și 
dădea seama de ce anume îi amintea modelul acelor perdele. Îi stătea 
pe limbă. Tare enervant! Nu era tipul ăla din SpongeBob, nu? Cel 
morocănos, cu clarinetul. Of, la naiba, cum îl chema? Și ce era cu 
mirosul care o urma peste tot, dulce-amărui și înecăcios? Venea de la 
ea? Red s-a uitat în jos şi şi-a ridicat tenisul. Talpa era murdară și udă. 
A adulmecat. Era benzină? 

— Bine, aţi făcut cu toţii o treabă bună! i-a lăudat Oliver, gâfâind de 
parcă el ar fi avut partea cea grea. 

Ar fi fost frumos un „mulțumesc”. 

— Așa, haideţi să plecăm de aici! Reyna, unde-s cheile? 

A întins mâna spre ea. 

— Cum? l-a întrebat Maddy. Toate cauciucurile sunt sparte. 

— Rulota se poate mişca, a răspuns Oliver. Încet, și probabil roțile 
nu vor mai putea fi reparate, dar cred că în acest moment avem 
probleme mai mari. 

De ce să fie benzină petenișii lui Red? 

— Reyna, cheile! 

Oliver a pocnit din degete, nerăbdător. 

Fata și-a pipăit buzunarele bluzei de trening, apoi pe cele din spate 
ale blugilor, în vreme ce în ochi îi apărea o expresie de groază. 

— Nu leam! Nu știu unde sunt! 

Red o văzuse luându-le după ce fuseseră împușcate toate patru 
cauciucurile. 

— Ce vrei să zici? s-a răţoit la ea Oliver. Le-ai avut. Tu conduceai! 

— Ştiu, ştiu... 

Agitată, Reyna şi-a trecut mâinile prin părul brunet. 

— Poate le-am scăpat când fugeam, nu știu. 

— Afară? 

Oliver striga din nou. 

— Ei bine, cine se duce afară să le ia, Reyna? 

— Nu se duce nimeni afară, a intervenit Simon. 

— Le-am găsit, a anunţat Arthur. 

Nu-l asculta nimeni în afară de Red. 

— Le-am găsit! a strigat el peste vocile celorlalți, arătând spre 
chicinetă, în partea din spate a hiatului lângă care se ascunsese Reyna. 

Arthur s-a dus și a luat cheile, zăngănindu-le ca să dovedească. 

— Poftim! a rostit, aruncându-le spre Oliver, care era gata să nu le 
prindă şi le-a strâns cu stângăcie la piept. 

— Bine! a zis Oliver și a aruncat un „Scuze” rapid spre Reyna. 

Red n-a putut să nu se întrebe: pe cine ar fi pus Oliver să iasă ca să 
le aducă? 

— Conduc eu! s-a oferit băiatul, trecând pe lângă soră și pe lângă 
iubită în drum spre locul de la volan. 

Red nu observase asta înainte, dar acum era o gaură de glonţ în 
tetieră, iar umplutura albă ieșea prin plasticul rupt. Cum ar fi fost ca 
gaura aia să fie într-unul dintre ei? Nu, mai bine să nu-şi imagineze, 

pentru că atunci avea să se gândească la două gloanţe în ceafă... Așa-i, 
vezi? Și, oricum, trebuia să se gândească la motivul pentru care tenișii 
ei miroseau a benzină și la toate celelalte. 

Oliver s-a așezat și şi-a trosnit oasele gâtului. Şi-a dres glasul. 

— O să vă scot de aici, a zis, iar cuvintele lui au sunat ca o 
promisiune sau ca o ameninţare. 

A vărăt cheia în contact și a răsucit-o. 

Motorul a tușit, scoțând horcăit după horcăit. Sunetul pe care nu 
vrei să-l auzi niciodată. 

— Poftim? a făcut Oliver, privind cheia fără a-i veni a crede. 

A încercat din nou. 

Motorul a icnit și a bolborosit, cu o ultimă răsuflare. 

— Poftim?! a răcnit Oliver şi şi-a smucit capul spre indicatorul 
nivelului de carburant. 

— Nu mai avem benzină. N-are sens. Am făcut plinul la ora nouă. 
Rezervorul ar trebui să fie plin cel puţin petrei sferturi. Cum de e gol? 

Enervat, a lovit cu pumnul în volan. Încă o dată. Şi încă o dată. Din 
gât i s-a auzit un sunet neomenesc. 

— Asta ţintea el, a zis Red și a aruncat o privire spre tenişii săi, 
înțelegând acum. Nu pe mine. Țintea rezervorul. 

— Poftim? 

Oliver s-a răsucit, cu fața roșie și pătată. 

— Atras în rezervorul de benzină, a completat ea. 

— De ce? a întrebat Maddy. 

Red avea un răspuns. Probabil că și ceilalți aveau, dar Simon a fost 
cel care l-a rostit: 

— Ca să nu putem pleca. 

Rulota nu pleca nicăieri. Şi iată-i aici, toţi șase, prinşi în capcană în 
ea, cu nimicul nesfârșit și punctul roşu așteptându-i afară! 

ZECE 


Prinşi în capcană. 

Închişi. 

Împărțindu-și doar nouă metri și 45 de centimetri, acei 45 de 
centimetri suplimentari destul de importanţi ca să nu se facă 
rotunjirea. 

— De ce să vrea să ne prindă în capcană aici? a întrebat Maddy, cu 
pupilele prea mari, două bălți negre care îi înghiţeau culoarea ochilor. 
Ce vrea de la noi? 

— Nu știu! a răspuns Oliver, care s-a ridicat şi i-a mai tras un pumn 
volanului, ca să-i poarte noroc. Probabil locuieşte pe aici, iar noi ne 
aflăm în locul nepotrivit, la momentul nepotrivit. V-am spus că n-ar fi 
trebuit s-o luăm pe aici. 

— Ca şi cum ai fi prevăzut ce o să se întâmple? a replicat Simon, cu o 
notă surprinzătoare de mânie în voce și pasul nesigur. 

Poate era bine ca Red să-i aducă niște apă. Trebuia ca el să se 
trezească din beţie, și încă rapid. Instinctele și reacţiile îi erau 
amorţite, și urma să aibă nevoie de ele în noaptea asta. 

— Am zis că am greşit drumul, dar nu m-a ascultat nimeni! 

În chicinetă, Red a deschis dulapul montat sus, alături de cuptorul 
cu microunde. A luat un pahar, l-a dus la chiuveta strălucitor de curată, 
a deschis robinetul și l-a umplut aproape până la buză. 

— N-am avut semnal. Ne-am rătăcit, a zis Arthur, cu un calm silit în 
voce pe care nimeni nu-l avea în acest moment. 

— Poftim! 

Red i-a dat paharul cu apă lui Simon, îndemnându-l din ochi să bea. 
Cel puţin nu trebuia să-i țină ea paharul, aşa cum se întâmpla uneori cu 
tatăl ei. 

— Red e de vină, a zis Oliver fără să o privească. Ea a insistat să 
venim pe aici. Şi voi doi, a arătat spre Arthur și Simon. Voi trei dădeați 
indicaţiile. E vina voastră! 

Simon a pășit în faţă, stropindu-și cu apă cămașa. Cealaltă pată 
tocmai se uscase. 

— Conform aceleiași logici, aş putea spune că Reyna e de vină că 
suntem blocaţi aici. Pentru că ea conducea și a refuzat să întoarcă 
rulota. 

— Nu puteam să întorc! s-a apărat Reyna. 

— Hei,vă rog! 

Maddy a lovit detrei ori cu palma în masă. 

— Asta nu ajută la nimic. Nu-i vina nimănui că suntem aici. Dar 
suntem, bine? Şi trebuie să încercăm împreună să aflăm ce e de făcut. 

— Nu e nimic de făcut, a răspuns Simon, acum aproape isteric. În 
afară de cazul în care s-a nimerit să-și fi luat careva în bagajul pentru 
vacanţa de primăvară o puşcă, și astfel să putem trage și noi în el. 

Red i-a făcut semn să bea apa. 

— Tot nu e semnal? a zis Maddy și şi-a răspuns singură la întrebare 
când şi-a coborât privirea spre ecranul telefonului. Fir-ar să fie! Nimic! 

— Nu pot fi sunate serviciile de urgenţă fără semnal? a întrebat 
Simon, tot fără să se atingă de apă. Jur că am văzut asta într-un film! 

Nu mergea așa, Red știa. Pusese ea însăși această întrebare cu câţiva 
ani în urmă, într-o excursie a familiei la Yellowstone. 

— Da, uneori scrie Fără semnal - doar apeluri de urgenţă, a adăugat 
Reyna. 

— Asta doar dacă telefonul tău poate să se conecteze la altă rețea, a 
zis Red, răspunsul mamei devenind acum al său. E clar că aici n-are 
semnal nicio rețea. 

— Încearcă! a insistat Oliver, ignorând-o. Încearcă, Maddy! 

Aceasta și-a deblocat telefonul, cu limba scoasă printre dinţi în timp 
ce se concentra. A făcut să apară pe ecran tastatura și a format cu 
atenţie 9-1-1. 

A aşteptat încuviințarea lui Oliver, apoi a apăsat pe butonul verde și 
a dus telefonul la ureche. 

Au așteptat cu toţii. Secundele se prelungeau transformându-se 
într-o veșnicie, iar Maddy a închis ochii ca să se concentreze mai bine. 
Era unul dintre acele lucruri care o făceau pe Maddy să fie Maddy. Ca 
atunci când aveau zece ani și credea că trebuie să suni la uşă de câte 
ori pleci de acasă sau vii, chiar dacă nu e nimeni acasă și tu ai cheia. O 
sonerie stridentă, o singură notă lungă, din faţa casei familiei Lavoy. 
Ciudat cum Red își amintea astfel de lucruri, dar nu-și putea aminti să 
sune la AT&T. S-a întrebat care erau lucrurile care credea Maddy că o 
fac pe Red să fie Red. 

Maddy a dat drumul aerului din plămâni, iar pieptul i s-a dezumflat. 

— Nimic! a zis încet și a lăsat telefonul să cadă lângă ea. 

Oliver a lovit-o peste braţ și a înșfăcat telefonul. 

— Nu există conexiune la reţea, a citit de pe ecran. La dracu'! 

A lăsat telefonul, nefolositor pentru el, să cadă înapoi în mâinile lui 
Maddy. 

Păi, Red o spusese deja. 

— Poate că cineva a sunat totuși la poliţie, a zis Maddy, nevrând să 
renunţe încă. Știu că e târziu. 

Fata a aruncat o privire spre telefon. 

— E trecut cu patru minute de miezul nopții, iar cei mai mulți sunt, 
probabil, în pat. Dar cineva trebuie să fi auzit împușcăturile şi a sunat 
la poliţie, corect? Erau ferme și case nu prea departe de aici. 

— Sunetul împușşcăturilor n-a fost puternic, a răspuns Red. Nici 
măcar noi nu ne-am dat seama la început ce este. Am auzit doar 
sunetul cauciucurilor care explodau. 

— E o carabină? a insistat Maddy. 

Însă Red mai auzise aceste puşti, o amintire pe care încerca s-o 
alunge. Onorul cu trei salve la înmormântare. Un şir de polițiști în 
uniformă care ţinteau deasupra coșciugului acoperit cu steag. Drumul 
de dincolo de cimitir blocat de ceea ce părea să fie toate mașinile de 
poliţie din oraș, cu girofarurile aprinse, vopsind lumea în roşu şi 
albastru. „Încărcaţi! Ochiţi! Foc!” De trei ori. Un zgomot ca de tunet, 
călătorind prin cer, zgâlțâind oasele în tine. Și acelea fuseseră gloanţe 
oarbe. Așa de puternic, inconfundabil! Acoperind sunetul cimpoaielor 
care cântau „Amazing Grace”, ceea ce era oarecum amuzant, pentru că 
pe mama ei o chema Grace. Familia Lavoy ar fi trebuit să știe; fuseseră 
şi ei acolo. Catherine stătuse în picioare, cu o mână pe umărul lui Red, 
strângându-i-l ușor când începuseră împuşcăturile. Aflat de cealaltă 
parte a ei, tatăl lui Red nici măcar nu plânsese. Nu, își păstrase toată 
prăbușirea pentru mai târziu. 

— Red? a zis Arthur. 

O, nu, vorbiseră fără ea! 

— Cred că Red are dreptate, a zis Simon, cu paharul din mână acum 
doar pe jumătate plin. N-a fost destul de tare nici măcar pentru ca noi 
să ne dăm seama că-i o împușcătură. Cred că folosește un amortizor. 

— Un ce? a întrebat Reyna. 

— Un amortizor de sunet, a explicat Simon. Și da, toate cunoştinţele 
mele lumești vin din filme, dar nu înseamnă că nu sunt corecte. 

— Deci, crezi că n-a auzit nimeni? 

Maddy s-a pleoștit și mai tare, dacă era posibil așa ceva. 

— N-a sunat nimeni la poliție? 

Simon a ridicat din umeri. 

— Cred că nu putem să ne bazăm pe asta. 

— Nu, nu putem să ne bazăm pe asta, a repetat Oliver, prinzând 
ideea și rumegând un gând nerostit. Ne facem singuri norocul, i s-a 
adresat el doar lui Maddy, o expresie a familiei Lavoy care se auzea 
destul de des. 

Ceea ce însemna că Red nu se pricepea deloc să și-l facă pe al său. 

Maddy şi-a privit fratele cu o nouă sclipire în ochi. 

— Ne facem singuri norocul! a zis ea. Ei bine, dacă n-a auzit nimeni 
împușcăturile, poate că o să audă asta. 

Înainte să poată spune cineva ceva, Maddy s-a năpustit spre partea 
din față a rulotei, unde s-a aplecat peste scaunul șoferului și a apăsat 
cu degetul mare pe volan. 

Claxonul a răsunat brusc, spărgând liniștea de la miezul nopţii. O 
notă lungă, apoi patru scurte. 

— Maddy? a zis Red. 

Nu-i plăcea că prietena ei stă atât de aproape de gaura din tetieră. 
De cealaltă parte, storul de pe geamul spart se mișca în vânt ca o 
ameninţare tăcută dinspre lumea de afară. Nu, nu Maddy! 

Aceasta din urmă și-a apăsat podul palmei pe claxon, ca și cum în 
felul acesta ar fi putut să-l facă și mai sonor. 

— Maddy, a zis Arthur, cu falca încordată în vreme ce se uita la 
geamul spart. Poate că n-ar trebui să... 

Trei claxoane scurte i-au tăiat vorba. 

— Cineva o să audă! a strigat Maddy cu hotărâre. Cineva o să... 

Red a simţit mai degrabă decăt a auzit. Un firicel de aer la dreapta 
sa. Storul zguduindu-se, dansând în ramă, cu o nouă gaură în el. 

Maddy a ţipat. 

— Nu, Maddy! a țipat Red și mai tare. 

UNSPREZECE 


Geamul mic de pe partea șoferului trebuie să fi explodat, căci s-a 
auzit un clinchet de sticlă spartă care se prăbușea nevăzută afară, pe 
drum. 

În perdeaua neagră care atârna peste ea, se putea observa o gaură 
cam la vreo treizeci de centimetri deasupra capului lui Maddy. Dar fata 
avea în continuare cap şi clipea spre ei. Glonţul n-o nimerise. 

— Te-a lovit? 

Oliver a sărit înainte și şi-a tras sora din cabină. 

— Nu, eu... nu! a îngăimat Maddy, clătinând din capul care era încă 
la locul lui. 

Red i-a prins mâna şi i-a ţinut-o strâns. Dacă Maddy ar fi stat în 
picioare sau cu câţiva centimetri mai în spate... Ei bine, era prea 
înspăimântător să se gândească la asta! lar Red se pricepea să nu se 
gândească la astfel de lucruri. 

— Tipului nu i-a plăcut deloc să faci asta, a zis Simon, cu altă pată 
umedă pe cămașă în vreme ce punea pe blat paharul gol. 

— Nu, nu i-a plăcut, a încuviinţat Red. 

— Bine, ascultați toţi! a intervenit Oliver, împingând-o pe Maddy să 
se așeze în separeu. O nouă regulă. Nimeni nu face nimic înainte să 
stea de vorbă cu mine mai întâi. Nimic care să nu fi fost discutat cu tot 
grupul, de acord? 

S-a uitat la fiecare în parte, așteptând ca prietenii lui să confirme. 

Red a dat din cap. 

— N-o să fac nici măcar pipi fără aprobare, a răspuns Simon, 
ridicându-şi mâinile. 

Poate că Red trebuia să-i umple iar paharul. Nici că putea exista un 
moment mai nepotrivit decât acesta ca să fii beat. 

— Bine! 

Oliver s-a ridicat, şezând pe jumătate pe masă, în vreme ce toţi 
ceilalți se strângeau în jurul lui. Falca îi era încordată, trădând 
hotărâre, ca şi cum ar fi ştiut că, în această situaţie, el era singurul 
conducător posibil. 21 de ani, studii de drept şi o iubită de protejat, 
plus o mamă care curând avea să devină procuror-şef. 

— Am pierdut deja două geamuri, ceea ce nu-i o veste bună. Așadar, 
primul lucru pe care vreau să-l facem este să astupăm geamurile 

sparte, ca să fim apărați mai bine. 

— Cu ce? a întrebat Reyna, ridicând mâinile goale. 

— Trebuie să avem ceva. Să căutăm cu toţii prin rulotă și prin 
bagaje. Găsiţi orice resurse putem folosi și aduceţi-le aici, pe masă! 

— Resurse? a întrebat Arthur. 

— Lucruri care să ne ajute să supraviețuim. Ceva care să acopere 
geamurile. Orice ar putea fi folosit la prim ajutor. Sau ca armă. 

— Armă? a pufnit Simon. Da, lunetistul ăla n-o să știe ce l-a lovit 
când o să mă reped la el, cu încetinitorul, cu aparatul meu de ras 
Gillette. 

Oliver nu l-a luat în seamă. 

— Acum! Aveţi cinci minute! 

Nimeni n-a protestat, așa că s-au îndepărtat cu toţii de masă, 
pornind în diferite direcţii cu genunchii îndoiţi și țţinându-șşi capetele 
aplecate. Simon și Arthur au luat-o spre paturile lor suprapuse - 
Simon, cel de jos, Arthur, cel de sus - și bagajele pe care le lăsaseră 
acolo de dimineaţă. Oliver și Reyna au trecut pe lângă ei și s-au oprit în 
faţa ușii închise a dormitorului. Patul larg de dincolo de ușă, în care se 
presupunea că urmau să doarmă în noaptea asta. Acum Red nu mai 
credea că avea să doarmă cineva în această noapte. 

— Geamul din spate e încă neacoperit, a informat-o Oliver pe Reyna. 
Târăşte-te înăuntru, ascunde-te lângă peretele din spate și coboară 
storul! Eu o să sting lumina și o să închid ușa, ca lunetistul să nu vadă 
nimic. 

Nu mai vorbea cu ea cu blândeţe. Dar asta era prima regulă a 
conducerii, firește: delegarea sarcinilor. Totuși, lui Red nu-i venea să 
creadă că băiatul nu-i ceruse ei sau lui Arthur, sau lui Simon să acopere 
geamul, şi nici nu se dusese el însuşi să fie eroul. Reyna s-a uitat lung la 
Oliver, ca și cum nici ei nu-i venea să creadă. 

— În regulă! a înghiţit fata în sec. 

— Bine, unu, doi, trei! 

Oliver a deschis ușa, iar Reyna s-a furișat înăuntru în patru labe, 
dispărând când Oliver a stins lumina și a închis ușa după ea. 

Băiatul i-a surprins privirea lui Red, care se uita la el, și a dat din cap 
sumbru. 

Peste câteva secunde s-a auzit vocea Reynei: 

— Gata, rezolvat! 

Oliver a urmat-o în dormitor, unde a aprins lumina şi s-a îndreptat 

spre dulap, ieșind din raza vizuală a lui Red. 

— Red, haide! a zis Maddy, apoi a prins-o de cămașă și a smucit-o 
înapoi. 

Maddy s-a oprit lângă canapea, cu ochii la cele două compartimente 
mari de deasupra, în care ea şi Red îşi puseseră valizele. Ca să le ia, 
trebuia să stea chiar în dreptul geamului spart. Storul încă se legăna, 
iar vântul şuiera prin gaura de glonţ și înăuntru pătrundea iz de 
benzină. Mâna lui Maddy tremura în timp ce fata cerceta gaura și 
privea spre locul în care stătuse, încercând să refacă traseul glonţului. 
Sau asta își închipuia Red că face; o cunoștea pe Maddy, iar Maddy o 
cunoștea pe ea. 

— lau eu valizele! a zis Red și a împins-o pe Maddy înapoi în 
siguranţa locului de lângă masă. 

A păşit apoi prin sticla care scrâșnea sub tălpi, după care a ridicat 
un picior şi s-a urcat pe canapea. Pielea falsă a scârțâit sub talpă, în 
vreme ce piciorul celălalt era încă în aer, în spate. A deschis primul 
compartiment, a prins mânerul violet-închis al noii valize a lui Maddy 
şi a smuls-o de acolo cu mușchii braţului încordaţi. 

— Câte chestii ai împachetat? a întrebat și a lăsat geamantanul greu 
să cadă pe canapea, împrăştiind alte cioburi. 

Maddy s-a repezit să-şi ia valiza şi a rămas cu ea în braţe, aproape ca 
un scut. 

Red a deschis celălalt compartiment și a întins mâna după geanta sa, 
observând abia acum că se descosea într-o parte; firele negre 
desprinse au gâdilat-o când a prins-o. Tatălui ei nu i-ar fi plăcut asta; 
era vechea valiză a mamei, cu Grace Kenny - Philadelphia scris încă pe 
eticheta de deasupra. Unul dintre ultimele lucruri scrise de ea care le 
rămăseseră. Însă nu era momentul să se gândească la asta. Niciodată 
nu era momentul. 

Red a coborât cu valiza în mâini şi s-a întors la Maddy, care şedea 
turcește pe podea între ușă și blatul chicinetei, desfăcând fermoarul 
valizei sale noi și rigide. Fermoarul s-a înţepenit un pic când l-a tras 
peste colţ. 

Red a măturat cu piciorul nişte cioburi şi s-a așezat lângă Maddy, cu 
spatele încovoiat rezemat de ușă și sprijinindu-și valiza de cea a lui 
Maddy. 

A tras fermoarul şi a împins capacul, care s-a izbit de podeaua 
rulotei. 

— Fără zgomote bruște! a strigat Simon peste umăr, iritat. 

— Scuze! a răspuns Red, tot peste umăr. 

S-a oprit din ce făcea; Maddy o privea țintă. 

— E o nebunie, a zis Maddy încet, clătinând din cap și muşcându-și 
buza de jos. Nu-mi vine să cred că se întâmplă asta! 

Nici lui Red încă nu-i venea să creadă. Din motive diferite, probabil, 
pentru că ea aproape întotdeauna se aştepta să se întâmple ce e mai 
rău. Maddy era paharul pe jumătate plin, iar Red, cel pe jumătate gol, 
ceea ce îi aducea aminte: trebuia să-i mai dea apă lui Simon. 

— O să scăpăm cu bine? a întrebat Maddy, și dintr-odată ochii i s-au 
umplut de lacrimi, iar una i s-a rostogolit pe obraz. 

Red i-a şters-o când a ajuns pe bărbie. 

— Da, o să scăpăm cu bine, îți jur! a zis Red, făgăduință pe care 
nădăjduia că avea să și-o poată ţine. 

A încercat să-i spună asta lui Maddy doar din priviri, clipind încet. 

— Şi dacă unul dintre noi o să fie împușcat? a întrebat Maddy, cu 
buza de jos gata să-i cadă și amenințând să-i ia cu ea toată faţa. 

— N-o să fie nimeni împușcat! 

Red i-a susținut privirea. 

— O să ieşim din asta vii, amândouă! i-a promis. 

La ele era întotdeauna amândouă, încă de dinainte să fi învăţat să 
meargă, să vorbească și să gândească. Și chiar şi de dinainte de asta, 
când mamele lor erau cele mai bune prietene, formând propriul 
amândouă încă din prima zi în care se întâlniseră la facultate. Familiile 
Lavoy și Kenny, doar că, pe atunci, mamele lor aveau alte nume de 
familie. Maddy nu era doar cea mai bună prietenă a ei, ci făcea parte 
din familie. 

— Haide, să căutăm resurse! a zis cu vocea lui Oliver, ceea ce de 
obicei o făcea pe Maddy să râdă. De data asta n-a mers, aşa că Red a 
încercat altceva: Poate că cele șase veste antiglont pe care le-am pus în 
valiză se vor dovedi folositoare. 

Maddy a pufnit, ştergându-și nasul. 

— Poate că la fel va fi şi releul de telecomunicaţii pe care l-am pus în 
valiza mea. 

lată, în sfârşit aproape un zâmbet! Maddy a deschis capacul valizei, 
care era aşa de burdușită, că poate chiar avea acolo un releu. Teancuri 
înalte de haine, frumos împăturite şi despărțite în secţiuni: aici lenjeria 
de corp, pantalonii scurți în partea aceea, mai multe perechi de blugi, 

trei truse de cosmetice, perechi de pantofi la mijloc, ca liniile unei grile. 
Plecau pentru șapte zile, dar Maddy părea să-și fi luat destule haine 
pentru câteva săptămâni. 

Red s-a uitat la valiza sa. Niciun teanc, nicio împăturire, nicio ordine. 
Lenjerie de corp făcută ghem și înghesuită prin toate colțurile, iar 
rătăcite pe acolo, un rimel diluat și un fond de ten care nu i se potrivea 
cu nuanţa pielii și care nu aveau să mai fie văzute niciodată. O baltă de 
ceva vâscos roz-marmorat - ceea ce însemna, probabil, că flaconul de 
şampon se desfăcuse - întinzându-se peste o șosetă singuratică. 
Periuţa de dinţi chiar în mijloc, cu bluza ei frumoasă agăţată de peri. 
Spera să poată împrumuta pastă de dinţi de la Maddy, nu că acum ar 
mai fi avut importanţă. 

— Red! a zis Maddy mustrător, privind harababura din valiza lui 
Red. 

Și-a vărât mâna, răsturnând hainele ca să vadă dedesubt. 

— Ai uitat să-ţi iei costumul de baie? a întrebat, căutând prin ce mai 
era acolo. 

Red avea unul albastru cu alb, și Maddy avea dreptate: nu era acolo. 

— Trebuie să-mi fi scăpat din vedere, s-a apărat Red, încercând să- 
şi amintească faptul că uitase. 

Maddy s-a răsucit spre ea. 

— Şi ce naiba urma să faci într-o vacanţă la mare fără costum de 
baie? 

Red a ridicat din umeri. 

— Să împrumuţi unul de la mine, bănuiesc? 

Era iritată, dar, cel puţin, dacă era iritată însemna că nu era speriată. 
Asta era mai bine. 

— Nu cred că mai are importanţă, a zis Red. N-o să ajungem la plajă. 

Maddy n-a comentat nimic. 

— N-am nimic folositor, a continuat Red, apoi a tras fermoarul 
valizei și a împins-o cu piciorul. 

— Stai să văd și eu! a şoptit Maddy, întorcându-se spre propria 
valiză. 

A luat una dintre trusele de cosmetice, din plastic strălucitor cu 
imprimeu zebră, și a deschis-o. 

— Da, mă gândeam eu! a exclamat și a scos o foarfecă pentru păr. 

— Tu nu te tunzi niciodată singură... a început Red. 

— Nu, dar întotdeauna o iau cu mine la drum. Nu ştii niciodată când 

ai nevoie de foarfecă. Odată a trebuit să transform o pereche de colanți 
în pantaloni scurți, când m-am înşelat în privinţa vremii. 

— E pentru prim ajutor sau armă? a întrebat Red, uitându-se la 
foarfecă. 

— Amândouă, presupun, a răspuns Maddy, scoțând o rolă de scotch 
din aceeași trusă. 

A pus amândouă obiectele lângă ea și le-a bătut ușurel cu palma. 

— O, da! 

S-a întins spre partea din faţă a valizei și compartimentul închis cu 
fermoar de acolo. 

— Am luat o lanternă adevărată, pentru cazul în care stăm pe plajă 
până târziu, iar telefoanele rămân fără baterie sau ceva de genul. 

A scos o lanternă mare cam cât mâna ei, neagră, cu o bandă galbenă, 
fluorescentă. 

— Am pus acolo și o minge de plajă. Presupun că e inutilă. Ce naiba 
se întâmplă, Red? 

— Ştiu! a zis brusc Arthur, destul de tare să audă și ceilalți. Putem 
folosi salteaua de pe patul meu ca să blocăm geamul mare din spatele 
canapelei. 

— E o idee bună, a zis Red odată cu Oliver, care ieșea din dormitor 
cu Reyna după el. 

Băiatul avea câte ceva în amândouă mâinile şi strângea obiectele la 
piept în timp ce se chinuia să treacă pe lângă Simon pe culoarul îngust. 
A ajuns la masă și s-a oprit să se uite la toţi, cu ochii însufleţiţi și 
iscoditori. 

— Bun, s-a scurs timpul! a zis. Ce aţi găsit și o să ne ajute să 
supravieţuim în noaptea asta? 

DOISPREZECE 


Oliver a fost primul, desigur, și a aşezat pe masă o trusă mică de 
prim ajutor - Red bănuia că Reyna o pusese în bagaje - și o lanternă 
frontală cu două baterii suplimentare. Maddy a pus şi ea pe masă 
foarfeca, rola de scotch și lanterna. 

Simon s-a întors în chicinetă cu mâinile goale, la fel ca Red. Dar s-a 
oprit acolo și a deschis unul dintre sertare. 

— Ştiam că trebuie să fie unul pe aici, pe undeva, a zis, apoi s-au 
auzit zăngănit de tacâmuri şi hârșâit de metal pe metal când a scos 
mâna încleștată pe plăselele negre ale unui cuţit de bucătărie. 

Era ascuţit, cu tăiș zimţat în care se reflecta lumina slabă de pe 
tavan. 

— Cuţitul lui Cehov, a comentat Simon cu un zâmbet sumbru, 
punându-l pe masă lângă celelalte obiecte. 

— Poftim? a întrebat Oliver. 

— Nimic, o chestie din teatru. 

Un clămpănit şi un mormăit în spate. Arthur se lupta cu salteaua din 
patul său, pe care a tras-o jos și a luat-o sub braţ, cu ochelarii așezați 
strâmb. 

Red i-a făcut semnul cu degetele mari ridicate, iar el i-a răspuns la 
fel cu mâna liberă. 

— Mi-a desfăcut cineva sticla de tequila? a întrebat Oliver, 
scormonind prin rucsacul său de pe blat. 

— Alt mister de dezlegat, a zis Simon de lângă frigider. Imediat după 
ce ne dăm seama de ce e acolo un lunetist care trage în noi. Asta îmi 
amintește ceva, a adăugat, apoi a deschis frigiderul, a scos o sticlă de 
votcă nedesfăcută și a pus-o lângă vraful de pe masă. 

Red i-a aruncat o privire întrebătoare. 

— Pentru dezinfectarea rănilor, a explicat el. Sau curaj lichid. 

— Aha! a exclamat Oliver, iar mâna i-a apărut din fundul rucsacului 
strângând o brichetă de argint Zippo strălucitoare. 

În plus, gravată și, pe pariu, scumpă. Curând, bricheta a ajuns şi ea 
în morman. 

— Aici e o mică trusă de unelte, a zis Reyna, cu vocea înăbușită, căci 
capul îi era în debaraua de lângă portiera rulotei. Dar presupun că n- 
avem ce face cu o ruletă. 

— Doar dacă vrem să ne distrăm măsurând lungimea rulotei cât 
suntem prinşi în capcană în ea, a zis Simon. 

— Are nouă metri şi 45 de centimetri, a zis Red, nu doar nouă metri. 

Simon ar fi trebui să ştie, doar el era cel care îi spusese, iar acum ea 
nu-şi mai putea scoate din cap afurisitul de număr. 

Reyna a ieşit din debara, având în mâini un ciocănel, o şurubelniţă și 
o rolă de bandă adezivă gri. 

— Mai sunt acolo un mop, un făraș și o mătură, a completat, 
adăugând la colecţie noile obiecte. 

— Grozav! 

Oliver și-a rotit privirea prin rulotă, sărind peste Arthur, care avea 
mâinile ocupate, și s-a uitat de la Simon la Red. 

— Simon! azis. 

Ghinion! Probabil pentru că era cel mai aproape. Şi pentru că toată 
lumea știa că el băuse tequila. 

— Poţi să iei fărașul și mătura și să aduni cioburile? 

— Zău? 

Simon şi-a oţelit privirea. 

— Să nu se taie cineva! a adăugat Oliver, conducându-l spre 
debaraua deschisă, cu mişcarea deghizată într-o bătaie pe spate. O să-ţi 
ia fix două minute, apucă-te de treabă! 

Simon a mormăit ceva în barbă, însă Red n-a prins decât cele mai 
dure silabe. Nu-şi închipuia că e ceva ce merită să fie repetat. Simon a 
luat fărașul și mătura, trudindu-se un pic să le despartă, apoi s-a 
aplecat şi a măturat în făraş grămăjoare de cioburi care sclipeau odată 
cu mișcarea. 

— Trage-ţi picioarele! a cerut, măturând în jurul pantofilor lui 
Maddy şi al valizei ei, care era încă deschisă. 

— Bun, e bine! a zis Oliver, privind resursele pe care reușiseră să le 
adune. 

Red s-a uitat și ea - foarfecă, o brichetă, o lanternă frontală, baterii 
de rezervă, un ciocan, o şurubelniţă, bandă adezivă, o rolă de scotch, 
votcă, un cuțit de bucătărie, trusa de prim ajutor și o lanternă 
obișnuită -, fiecare obiect dispărându-i din minte de îndată ce trecea la 
următorul, ca într-unul dintre acele jocuri de memorie la care pierdea 
întotdeauna. 

— Să pun asta unde trebuie? a zis Arthur, ridicând mai sus salteaua. 

— Da, fă-o! a răspuns Oliver. Daţi-vă toți deoparte! 


e- 79 


Arthur a mers încet, manevrând salteaua pe lângă colțuri și oameni. 
Clanţa ușii toaletei a încercat să i se agaţe de bluza de trening și să-l 
tragă înapoi. Reyna a desprins-o, iar el i-a mulţumit cu un semn din 
cap. S-a răsucit apoi cu stângăcie ca să-l ocolească pe Simon, aflat pe 
podea, însă partea din spate a saltelei tot l-a lovit pe acesta în cap, iar 
Simon a mai mormăit ceva nedeslușit. 

— Ar trebui să intre acolo, în spatele pernelor de pe spătar, a zis 
Oliver, care a apucat capătul saltelei și l-a ajutat pe Arthur s-o 
manevreze în sus și înainte, în dreptul ferestrei sparte. 

Au Împins-o până la capăt, în spaţiul dintre canapea și perete, 
înfiptă sub compartimentele de deasupra. 

— Stai aşa, blochează ușa! a cerut Oliver și a împins salteaua mai 
departe, până ce capătul i-a ajuns lângă scaunul pasagerului din 
cabină. Asta e! a adăugat, apoi a prins-o și a zgâlțâit-o ca să verifice. E 
înţepenită bine! 

O fi fost ea înțepenită bine, dar putea o saltea să oprească un glonţ 
dintr-o armă de precizie? Red nu era sigură că da, însă acum puteau cel 
puţin să pretindă că sunt în siguranţă aici, fără ca exteriorul să răsufle 
prin acel geam. Să se prefacă era jumătate din joc, iar ea ar fi trebuit să 
o ştie. Viața ei depindea de asta. 

— Bun, cu geamul am rezolvat! 

Oliver s-a tras înapoi. 

— Mai avem nevoie de ceva ca să-l acoperim pe cel de lângă scaunul 
şoferului. 

S-a răsucit spre Red. 

— Ai găsit ceva ce am putea folosi? 

Nu, ea era singura care eşuase pe acest front şi se uita în jos, la 
valiza sa inutilă, cu marginile zdrenţuite din care ieșeau fire, ca și cum 
acestea ar fi vrut să se rupă. ȘI, hei, asta i-a dat o idee, dacă tot erau 
ceilalți disperaţi după așa ceva. 

— Da! a răspuns, cel mai mult surprinzându-se pe sine. Valiza mea! 
Putem s-o turtim și s-o folosim la acoperirea acelui geam. Oricum se 
desface în bucăţi. 

— Bună idee! a zis Reyna înaintea lui Oliver. Şi putem folosi banda 
adezivă ca s-o fixăm acolo. 

Oliver nu spusese că e o idee bună, așa că Red aștepta, însă el a luat 
cuțitul de pe masă și i l-a întins cu plăselele înainte. 

— Fă tu onorurile! a zis când fata l-a luat. Dar hai să-ți punem 

lucrurile altundeva! Nu vrem să ne stea în cale toate catrafusele tale. 

— Le putem pune în valiza mea! a oftat Maddy. Sunt sigură că încap, 
doar n-are multe lucruri. 

Maddy a luat valiza lui Red și a răsturnat-o, iar conţinutul a căzut 
peste obiectele ei frumos împachetate. A oftat din nou când a văzut 
flaconul de șampon care curgea, după care l-a dat deoparte, iar apoi a 
apăsat pe capac ca să poată trage fermoarul. 

Red spera că Arthur nu se uitase la lenjeria ei făcută ghemotoc. Știa 
că era acolo o pereche de chiloţi cu unicorni; Moş Crăciun i-i adusese în 
acel ultim Crăciun. Red nu mai credea în el de la opt ani, dar era 
tradiția ca Moş Crăciun să-i aducă familiei Kenny șosete și lenjerie de 
corp urâte. Numai că era posibil ca Moş Crăciun să fi murit când 
murise mama ei. 

— Oli, poţi să mă ajuţi să pun valiza înapoi sus, să nu ne stea în cale? 
a Întrebat Maddy. 

Numai sora lui mai mică avea voie să-i zică Oli. Red o învățase pe 
propria piele, asta era sigur. 

— Da, evident! 

Oliver a gemut când a ridicat valiza cu greutate aproape dublă, iar 
Arthur s-a apropiat, i-a deschis compartimentul și l-a ajutat să îndese 
înăuntru geanta voluminoasă. 

Simon tocmai termina de măturat ultimele așchii și bucățele de 
sticlă de pe canapea, apoi s-a dat înapoi. Acum podeaua era curată. A 
dus făraşul plin în chicinetă - Red a icnit când băiatul s-a poticnit, 
împiedicându-se din senin -, însă mâna lui era, cumva, sigură. A 
deschis dulapul în care se afla coşul de gunoi, a răsturnat în el cioburile 
şi a lovit fărașul de marginea coșului ca să cadă ultimele firișoare 
sclipitoare. 

— Haide, Red! 

Oliver se întorsese și stătea în picioare lângă ea, care era ghemuită 
lângă carcasa goală a valizei. 

— Hai să terminăm cu asta! 

Red a strâns mai bine cuțitul și l-a întins spre colţul cel mai 
apropiat. A încercat să nu se uite la eticheta care atârna în partea de 
sus, însă ochii o trădau. Haide, nu contează! Mama nu-i în acea 
etichetă, mama e moartă! Şi au nevoie de ceva cu care să blocheze 
geamul; Red trebuia să fie utilă, aşa cum erau toți ceilalți. Prin urmare, 
a apăsat cuțitul pe colţ, tăind cu lama zimţată și despicând fermoarul, 

țesătura şi cartonul de dedesubt. Cuţitul a mușcat materialul cu dinții, 
desfăcând colţul. Red s-a mutat la următorul, cu plăselele încălzindu-i- 
se în mână. Oricum, de ce i se părea amuzant cuvântul resurse? 
Lucrurile la care trebuia cu adevărat să se gândească erau punctul roşu 
de afară și persoana care îl folosea. Privind. Aşteptând? 

— Bună treabă cu sticla, Simon! a zis Oliver, un „bravo 
însă totuși un „bravo”. 

Un bun conducător își motivează echipa. Delegare. Motivare. Oare 
Oliver avea să-i zică și ei „bună treabă” când termina de măcelărit 
vechea valiză a mamei ei? 

— Poftim! a zis Red și şi-a îndreptat spatele după ce a tăiat și 
ultimul colţ, iar laturile valizei zăceau pe podea. 

— Bine, pune-o acolo, atunci! 

Asta era toată lauda pe care o căpătase. Oliver Lavoy nu era la fel de 
generos cu aprecierile precum Maddy sau Catherine, care îi ziceau lui 
Red „bravo” tot timpul dacă merita. 

— Te ajut eu, s-a oferit Arthur şi s-a dus să ia de pe masă banda 
adezivă și foarfeca. 

Trei „resurse” folosite deja, of, haide, ce-ar fi să termine odată cu 
resursele! Să se gândească atunci la alt cuvânt. Catrafuse. Drăcovenii. 
Chestii. 

Red s-a ridicat, a luat rămășițele valizei şi le-a dus în partea din faţă 
a rulotei, la câţiva pași în urma lui Arthur. Acesta a tras un pic într-o 
parte marginea perdelei și s-a aplecat să se uite repede. 

— Doar unul dintre geamuri e spart, a anunţat. Pe partea asta. 

A arătat spre cel din față. 

— Vrei, te rog, s-o ţii sus, iar eu o lipesc? 

— Asta a zis ea! 

— Simon, ce Dumnezeu! l-a repezit Maddy. Nu-i momentul și nici 
locul. Dacă ăsta-i ultimul lucru pe care îl aud înainte să mor, atunci jur 
pe ce am mai sfânt că... 

A lăsat ameninţarea în suspensie. 

Faţa lui Arthur s-a îmbujorat iar, un trandafiriu cald. Și-a trecut 
mâna peste obraji, ca și cum ar fi putut să şteargă roșeaţa, s-o ascundă 
de ea. Păi, era în ordine să fie jenat; oricum, probabil îi văzuse chiloţii 
vechi cu unicorni. 

Arthur şi-a făcut de lucru cu banda adezivă, apoi a dezlipit o bucată 
şi a tăiat-o cu foarfeca lui Maddy, iar Red a așezat valiza desfăcută în 


mA 
| 


ntârziat, 


e- 82 + 


fața perdelei, peste gaura dinspre nimicul nesfârşit de afară. În 
întuneric, unde trăia punctul roșu. 

Arthur a pus un genunchi pe scaunul șoferului, după care a apăsat 
banda adezivă pe marginea de sus a valizei și a mai tăiat o bucată ca s- 
o fixeze temeinic. 

— Te simți bine? a întrebat-o, trecând la cealaltă latură, iar mâna lui 
a atins-o din greșeală pea ei. 

Un mic foc de artificii în capul lui Red. Ce mic foc de artificii tâmpit! 
Maddy trebuia să-i spună că nu-i momentul sau locul. 

— Totul o să fie în ordine, a zis Red, privind ţintă înainte, lăsându-și 
totodată ochii să se piardă în amănuntele ţesăturii valizei și trecând pe 
deasupra şi pe dedesubt, ca să nu se gândească la cât de aproape era 
faţa lui Arthur de a sa în acest moment, când amândoi erau aplecaţi 
peste scaunul șoferului. 

— Nu asta am întrebat. 

— Nu ştiu, a răspuns ea, sinceră de data asta. Se presupune că 
trebuie să fii bine când cineva încearcă să te omoare? 

— Nu cred. 

Și, cumva, vocea lui Arthur s-a descotorosit de silabele dure, pe care 
le-a netezit și le-a făcut să alunece una spre cealaltă. Altcineva ar fi 
putut să numească asta îngăimare, însă Red nu era altcineva. Arthur a 
apăsat o fâşie lungă de bandă adezivă peste lățimea valizei până pe 
partea de geam care era neatinsă și şi-a retras repede mâna de pe 
perdea în siguranţa rulotei. 

l-a întrerupt un sunet. Apa trasă la WC. Red s-a uitat în spate și l-a 
văzut pe Oliver închizând ușa de la baie. 

— Bine, veniţi aici cu toţii! a strigat el și iar a bătut tare din palme. 

Red a tresărit. Poate că trebuia să-i spună cineva să nu mai facă asta. 

— Du-te! a îndemnat-o Arthur. 

Oare observase tresărirea? Doar să nu fi observat focul de artificii. 

— Pot să termin eu aici. 

Băiatul şi-a pus palma pe valiză, preluând de la Red restul de 
greutate, cu ultimele fâșii de bandă adezivă pregătite. 

— Mulţumesc! 

Red s-a îndepărtat, ducând cu ea înapoi la masă foarfecă și rola de 
bandă. Altcineva pusese deja înapoi cuțitul. 

Maddy era rezemată de frigider, iar Red a venit să se rezeme alături 
de ea. 

— Se pare că Arthur a rezolvat cu geamul acela, a zis Oliver exact 
când Arthur termina treaba și își ștergea mâinile pe blugi, venind spre 
ei. 

Toţi șase, strânși în chicinetă și în jurul ei. 

— Bine, acum, că am asigurat rulota, a început Oliver, deși cine ştie 
cât de sigură putea să fie în realitate împotriva acelei puști. 

Nu mai vedeau nimic afară, rulota era mica lor lume, însă un glonţ 
putea să pătrundă pe oriunde, prin perete și prin oricine era în cale, și 
să iasă pe partea cealaltă înainte ca ei să apuce măcar să ţipe. Nu părea 
prea sigur, nu așa cum înţelegea Red cuvântul. 

— „trebuie să vedem care este planul nostru. 

— Planul? a întrebat Maddy. 

— Da, ca să plecăm cu toţii de aici. Vii, a adăugat el, și cu acel cuvânt 
aerul s-a îngroșat, și era un zumzet ciudat în urechile lui Red în vreme 
ce făcea acel lucru, încercând să-și imagineze cum ar fi să fie ne-vie. 

Reyna și-a dres glasul, iar Red i-a fost recunoscătoare că îi abătuse 
atenţia. 

— Păi, ascultați! Fata a aruncat o privire spre ceasul de pe telefonul 
său și a adăugat: Au trecut deja 25 de minute de când a tras ultima 
dată în rulotă. Poate că el... Nu ştiu, poate că a plecat? 

Vocea i s-a ridicat la sfârşit, prefăcând totul într-o întrebare. 

— Ce, crezi că s-a plictisit şi s-a dus acasă ca să și-o ia la labă? a 
întrebat Simon. 

— Poate că da! 

— Doar dacă nu cumva așteaptă, a zis Maddy. 

— Ce aşteaptă? a întrebat-o Reyna. 

— Să credem că a plecat și să ieşim pe ușă drept în cătarea lui, a 
răspuns ea pe un ton mohorât. 

— E o idee care stă în picioare, a zis Oliver, iar Red nu știa de partea 
cui este, până ce băiatul nu s-a apropiat de Reyna. De unde știm că încă 
mai este acolo? 

Doar n-avea de gând să-l facă pe unul dintre ei să iasă ca să verifice, 
nu? Și care erau șansele să fie Red, Arthur sau Simon cel căruia îi dădea 
acele instrucțiuni? Cei de care te poți lipsi. 

— Eu nu mă ofer voluntar să merg, a zis Simon. 

Probabil că se gândise la același lucru, încă iritat de măturarea 
cioburilor. 

Din nou sfârâitul din urechile lui Red. ÎI mai auzea cineva? 

— Ei bine, hai s-o spunem în felul următor! a zis Oliver. Rulota nu 
pleacă nicăieri. Nu putem cere ajutor. În concluzie, singurul mod în 
care scăpăm de aici este să părăsim rulota. Și Reyna are dreptate: a 
trecut o vreme de la ultima împușcătură. Poate că a plecat. 

— De ce să tragă în toate cauciucurile și în rezervorul de benzină ca 
să ne prindă în capcană aici dacă avea de gând să plece, pur și simplu, 
după aceea? a întrebat Maddy. 

Se părea că nimeni nu ştie cum să răspundă la asta. O clipă nimeni 
n-a mai zis nimic, doar se uitau unii la alții; Red își pipăia buzunarul, 
iar Simon se holba în tavan. Până ce o voce a îndrăznit să întrerupă 
tăcerea: 

— Alo! 

Red a ridicat privirea spre Simon, apoi spre Arthur. Vorbise unul 
dintre ei? Vocea suna ciudat: metalică și înăbușită. Dar nu, nu putea să 
fie unul dintre ei, pentru că și ei se uitau în jur, căutându-l pe cel care 
vorbise. Arthur i-a surprins privirea, iar Red a clătinat din cap. Nu 
fusese ea. 

— Cineva tocmai... a început Reyna. 

Oliver a ţistuit-o, ridicând un deget. 

— Dar eu... 

Acum Simon. 

— Taci! i-a strigat Oliver, ridicând amândouă mâinile ca să 
controleze tăcerea. 

Dar nu era tăcere; era iarăși acel sunet găunos, de sfărâială. 

S-a oprit cu un dlic și... 

— Alo! a zis vocea iar, profundă și imaterială. 

Maddy a icnit, iar Oliver a bătut-o ușurel pe braţ să tacă, ridicând 
degetul spre ceilalți. 

— Alo? 

O voce, dar nimeni care să spună că e a sa. Red s-a uitat în spate. 
Vocea venea din partea din faţă a rulotei, ca şi sfărâitul pe care nu și-l 
imaginase. 

— Alo! a rostit. Vino aici! 

TREISPREZECE 


— Să nu miște nimeni! 

Ochii lui Oliver erau înnebuniţi, învârtindu-i-se în cap pe când 
cerceta partea din faţă a rulotei şi întunericul parbrizului rămas 
neacoperit. Băiatul s-a dat înapoi, căutând pe bâjbâite cuțitul pe masă. 

— A zis „Vino aici”, a șoptit Maddy, cu spaimă în glas și mişcându-și 
instinctiv brațele pentru a-și acoperi capul. E chiar afară? Oh, 
Dumnezeule, o să ne omoare pe toţi! 

— Alo! 

S-a auzit apoi un clic, iar vocea a dispărut, înlocuită de sfărâitul de 
mai devreme, însă de data asta Red știa exact ce este, sunetul trecând 
prin ea și culegând instantanee de amintiri pe care de obicei le alunga, 
fie bune, fie rele. Alergând prin casă, în vremea în care acolo domnea o 
atmosferă caldă, cu o stație de emisie-receptie în mână şi jucându-se 
de-a „Vardiștii și vardiștii” cu mama. Inventaseră jocul, vezi tu, pentru 
că niciuna dintre ele nu voia să fie hoţul. Micuța Red strigând în staţie 
coduri de poliție inventate, uneori prea agitată ca să-și amintească să 
apese pe butonul pentru emisie, dar întotdeauna amintindu-și să 
încheie cu „Terminat!” Alergând în camere separate, cerând raportul 
despre Tipii Răi. Tipii Răi erau invizibili, dar, cumva, ea și mama 
izbuteau întotdeauna să rezolve problema şi să salveze orașul. 

Sunetul ăla însemna paraziți, zumzetul dintre vocea sa și a mamei 
pe când fugeau una spre alta, râzând şi adăpostindu-se de gloanţe. Dar 
acum totul era distrus, pentru că era exact același sunet ca la 
înmormântare, paraziţii de după ultimul apel pe staţia de emisie- 
recepție a poliţiei. „Centrala către agentul 819.” Paraziţi. „Agentul 819 
nu răspunde.” Paraziţi. „Agentul 819, căpitan Grace Kenny, e sfârșitul 
turei. Dispărută, dar niciodată uitată.” Paraziți. 

Dispărută, așa era. lar Red încerca să uite în cea mai mare parte a 
timpului. 

— Alo? 

De data asta, vocea venea dinspre Oliver, care era lăsat pe vine, cu 
ochii țintă la partea din față a rulotei și cu cuțitul ridicat. 

— Nu-i aici! a zis Red. E un radio cu două canale. 

Oliver și-a mijit ochii spre ea. 

— O staţie de emisie-recepţie. 

Oliver s-a ridicat în picioare, slăbind strânsoarea pe cuţit. 

— Unde e? 

— Pe acolo, pe undeva... 

Simon a arătat spre scaunul șoferului, iar gaura ca un ochi a 
glonţului i-a fulgerat cu privirea. 

— Înăuntru sau afară? a întrebat Reyna, făcând un pas șovăielnic în 
față. 

— Cum să fi intrat? a repezit-o Oliver. Noi suntem aici, iar rulota e 
sigură. 

Poate că, dacă spunea asta de destule ori, avea să devină adevărat. 

— Vino aici! a cerut vocea printre pârâituri. 

— Cred că vrea să mergem să luăm aparatul, a zis Maddy. 

— Nu-mi pasă ce vrea el! a lătrat Oliver. Lăsaţi-mă o clipă să mă 
gândesc! 

— Vrea să vorbească cu noi? a întrebat Simon, schimbând o privire 
cu Maddy. 

— Alo! 

— Tipul aşteaptă, a zis Reyna. Oliver, nu vrem să-l înfuriem! 

— Ce mai aşteptăm? a întrebat Simon şi a pornit înainte, fără să mai 
aştepte permisiunea lui Oliver. Haideţi! a adăugat și le-a făcut semn cu 
mâna, căci nu era destul de viteaz să se ducă singur. 

Red a pornit pe urmele lui. La fel a făcut și Arthur, pășind cu grijă în 
spatele lui Simon, toţi cu capetele aplecate. Red era pregătită să se lase 
în genunchi la cel mai mic sunet sau la cea mai mică mișcare a aerului, 
cu respirația blocată în piept. 

Paraziţii se auzeau mai tare, mai denşi parcă, încercând să scoată la 
lumină amintiri vechi, însă Red le-a alungat din minte. Avea nevoie de 
un creier limpede în acest moment. Și, oricum, Simon avea dreptate, 
paraziţii se auzeau de undeva de lângă scaunul șoferului. De dincolo de 
el. 

— Scuză-mă! a zis Oliver, dând-o deoparte cu cotul pe Red. 

Era clar că se mai gândise. 

— Unde este? 

— Nu văd, a răspuns Simon, ghemuindu-se ca să se uite la picioarele 
scaunelor din față. Nu-i aici. 

— E afară, a răspuns Red, ascultând cu atenţie. Dincolo de geamul 
acela. 

A arătat spre cel pe care ea și Arthur tocmai îl astupaseră cu valiza 

turtită. Părea că staţia e chiar dedesubt, plutind în întunericul de afară, 
unde regulile erau diferite, așteptând ca ei s-o lase să intre. 

— Aţi auzit ceva pe când acopereați geamul? a întrebat Oliver. 

— Nu, nimic! 

Arthur a înghiţit în sec. 

— Probabil că a pus-o acolo după ce am terminat, a continuat Red. 

Ar fi recunoscut acel sunet pe dată dacă ar fi fost la doar câţiva 
centimetri de capul ei. 

— Trebuie s-o luăm! Vrea să vorbească cu noi, a zis Simon și a 
dezlipit câteva dintre fâșiile de bandă adezivă care fixau capacul 
valizei. 

— Vrea cineva să se uite? Oliver, tu eşti șeful, nu-i aşa? 

— Nu-mi bag faţa în gaura aia! 

— Alo! 

Vocea era chiar acolo, metalică, dar clară. Un fior s-a strecurat pe 
şira spinării lui Red, urcând până în spatele gâtului ei vulnerabil. 

— Ei bine, nici eu nu-mi bag fața acolo, a șuierat Simon. Nu pot să 
ajung pe Broadway fără o afurisită de față. 

— Hei, hei, unul dintre voi să-și folosească telefonul! a propus 
Reyna, stând în spatele lor alături de Maddy. Faceţi o filmare cu 
telefonul pe geam! 

— Bună idee! i-a spus Arthur, care și-l scotea deja din buzunarul 
blugilor. 

A căutat aplicația, a selectat opţiunea „video” și a atins semnul 
fulgerului ca să activeze bliţul. Agresiv de luminos în lumina galbenă și 
slabă de pe tavan. 

— Ai grijă! l-a avertizat Red când Arthur a apăsat pe butonul de 
înregistrare, iar bipul pe care l-a scos a străpuns-o, alăturându-i-se 
fiorului de pe spinare. 

Arthur i-a făcut un semn cu capul lui Simon, care s-a ghemuit pe 
scaun ca să-i lase loc și a tras înapoi colțul valizei. Deschizătura era 
mică, dar suficientă ca Arthur să-şi strecoare prin ea mâna cu telefonul. 
S-a întins în faţă, pierzându-și jumătate din braţ în lumea de afară și în 
necunoscutul de dincolo de ea. 

— Alo! 

Simon a tras brusc aer în piept, iar Arthur a tresărit, încleștându-și 
dinţii. Mâneca i-a fluturat și s-a încreţit în jurul articulației cotului în 
vreme ce își mișca încheietura mâinii afară, descriind o rotaţie 

completă. Red i-a privit faţa pe când făcea asta, încordarea buzei de 
sus, concentrarea din ochi, şi și-a zis că, dacă nu se gândește la punctul 
roșu, atunci acesta n-are cum să-i ia lui braţul sau orice altă parte din 
el. Dar asta nu însemna că se gândeşte la acel lucru? 

— Bine! a zis Arthur, iar expresia încruntată i s-a mai îmblânzit 
când şi-a tras brațul înapoi în rulotă repede și cu stângăcie. 

A atins ecranul ca să oprească înregistrarea. Simon a apăsat la loc 
banda adezivă, iar Red s-a aplecat peste spătarul scaunului ca să vadă 
clipul de pe ecranul lui Arthur. Oliver a făcut la fel, privind peste 
umărul lui Arthur. 

Clipul a început cu o imagine mișcată a bordului, tăind sfârşitul vocii 
lui Red care îi spunea să aibă grijă. A trecut la Simon, care își trăgea 
picioarele în sus ca să-i facă loc și se uita în spate, cu ochii la un punct 
aflat deasupra obiectivului. Un prim-plan al degetelor lui Simon care se 
îndoiau, trăgând într-o parte colţul valizei. Pe ecran s-a mărit gaura 
neagră care sfărâmă bariera dintre afară şi înăuntru în vreme ce 
pătrundea în întunericul deplin de dincolo de rulotă, cu aerul luminat 
de strălucirea fantomatică a telefonului. Nu era nimic afară, nimic 
vizibil, până ce imaginea a coborât, iar blițul a luminat drumul, 
evidențiind pietrele și cioburile. 

— Alo! a repetat din înregistrare vocea de acum nouăzeci de 
secunde. 

Imaginea a tremurat și apoi a continuat, mutându-se spre dreapta, 
iar lumina albă s-a reflectat din oglinda laterală din partea șoferului. 

— Acolo! a arătat Simon cu degetul spre ecran. 

Arthur a oprit clipul. În partea de jos a oglinzii atârna o formă, una 
mică și neagră, cu o antenă ieșindu-i din partea de sus. Stația de 
emisie-recepţie îi fulgera din întuneric cu un ochi verde-aprins: un mic 
afişaj dreptunghiular luminat. 

— Unde e? a întrebat Maddy din spate. 

— Agăţată de oglinda din partea șoferului, a răspuns Oliver, 
îndreptându-se de spate. Bine, Arthur, întinde mâna și ia-o! 

— De cetrebuie să facă asta Arthur? a întrebat Simon. 

— Pentru că a făcut-o deja o dată. 

— E în ordine! a zis Arthur în timp ce îşi sufleca mâneca de pe 
braţul drept, desfăcând și strângând pumnul ca și cum ar fi exersat, cu 
tendoanele reliefate sub pielea bronzată. 

La baza arătătorului avea o cicatrice mică, încreţită, pe care Red n-o 

observase până acum. Şi cu siguranţă nu era momentul potrivit ca să 
întrebe de ea. 

— Vrea să luăm stația, așa că deocamdată n-o să tragă, a șoptit 
Arthur, mai mult pentru sine decăt pentru altcineva. 

Și-a trosnit oasele gâtului și apoi s-a arătat pregătit, dând din cap 
spre Simon. 

Acesta a tras înapoi valiza, făcând o deschizătură mai mare de data 
asta, iar Arthur s-a aplecat spre ea. Și-a încleștat pumnul şi l-a vârât 
acolo, iar braţul i-a dispărut iarăși afară. Răsufla prea repede, lucru 
care a făcut să i se aburească ochelarii, cu nasul lipit de valiză în timp 
ce mâna căuta orbește. 

— O simt! a exclamat, cu mușchii gâtului încordaţi. 

— la-o! l-a îndemnat Oliver, aplecându-se în față. 

— Nu pot, e legată! 

Arthur a răsuflat pe gură și a închis ochii în spatele ochelarilor. Așa 
cum făcea Maddy uneori ca să se concentreze. Oare Red încercase 
vreodată șmecheria asta? 

— Bine, cred că o pot desprinde... Stați aşa... 

— Să n-o scapi! a zis Oliver, de parcă Arthur nu și-ar fi spus deja 
același lucru. 

Probabil; Red nu-i putea citi gândurile. 

— Am prins-o! a șoptit Arthur, apoi a deschis ochii și a clipit rar în 
vreme ce îşi trăgea cu grijă braţul prin gaură, cotul, apoi încheietura 
mâinii; antena staţiei s-a agăţat de valiză când a tras-o în sfârșit 
înăuntru. 

Paraziţii șuierau când au trecut pragul, iar Arthur a șuierat și el, 
uitându-se la Red, cu ochii căprui-verzui nesiguri în vreme ce se 
readaptau la lumină. 

— Poftim! a zis şi s-a întins peste Simon ca să-i dea lui Red staţia, pe 
care a lăsat-o să-i cadă în mână. 

Era rece între degetele fetei. 

— Alo! a cârâit staţia în strânsoarea ei. 

Îi ţinea în mână vocea, pe el, lunetistul, punctul roşu, dar nu voia să 
facă asta, iar inima îi bătea prea tare, ajungând în urechi și în gâtlej. 
Red s-a uitat la stație, la cifrele de pe afişaj, la butoanele de sub ecran, 
la difuzorul ale cărui găuri semănau cu niște cercuri din lanuri și la 
microfonul din partea de jos a aparatului, atât de asemănător cu cel cu 
care se juca ea. Negru, în afară de afișajul verde şi de un buton roşu 

într-o parte. 

— Ce ar trebui să...? a început ea, însă Oliver a venit și i-a luat staţia 
de emisie-recepţie din mâna desfăcută. 

A cercetat-o, mijindu-și ochii. 

— Ce-o să spunem? a întrebat Reyna. Poate că ar trebui să plănuim 
mai întâi cum să procedăm cel mai bine, ca să ne lase în pace. 

— Cum să... 

Oliver a zgâlțâit aparatul, ridicând privirea spre Red. Chiar nu se 
jucase niciodată cu unul dintre ele, nici măcar în copilărie? Red nu și-l 
amintea decât făcându-și temele sau spunându-le ei și lui Maddy să 
termine cu gălăgia. Oliver Lavoy, născut pentru studiile de drept la fel 
ca mama lui, care în curând avea să fie procuror-şef, n-avea timp de 
joacă. 

— Apeşi butonul ăla roşu de pe o parte ca să vorbeşti. 

Red i-a arătat, aşa cum odinioară îi arătase ei mama. Nu acum, ieși 
din capul ei, n-ai ce căuta aici! 

— Aşa! a zis el, de parcă acum era evident, şi a tras adânc aer în 
piept. 

— Oliver, a zis Reyna, n-ar trebui să... 

Oliver a apăsat pe buton, iar paraziţii s-au oprit imediat. A ridicat 
stația în dreptul feţei. 

— Cine ești? a întrebat, forțându-şi vocea aşa de tare, că s-a auzit un 
mârâit. 

Paraziţii au revenit când Oliver a luat degetul de pe buton şi s-a 
uitat la ceilalți cu ochii mari. 

Au așteptat. 

Un clic, iar paraziţii au dispărut. 

— A, m-aţi găsit! a zis staţia, rece și metalic. 

— Cine eşti? a întrebat iar Oliver. 

— Butonul, i-a amintit Red. 

— Cine ești? a repetat Oliver, de data asta apăsând pe buton. 

Paraziți. 

— Ştiţi cine sunt. 

Paraziți. 

— Nu? a zis Oliver. 

— Sunt cel de afară cu pușca. 

Red a înghiţit în sec, silind aerul să coboare prin gâtlejul încleștat. 

— Ce vrei de la noi? a întrebat Oliver și s-a îndepărtat de cabină, 

pășind prin rulotă. 

Ceilalţi l-au urmat. 

— Dacă e vorba de bani, nu cred că avem prea mult numerar la noi. 
Dar poți să-i iei pe toţi. Şi cardul meu de credit. O să-ți dau PIN-ul! la 
cât vrei! E al tău! Doar lasă-ne să plecăm! 

Clic. 

Paraziți. 

— Nu vă vreau banii! a răspuns vocea. 

Pe faţa lui Oliver a trecut o umbră; era nedumerire în arcuirea 
sprâncenelor lui. Măcar de-ar fi aşa de ușor, Oliver. să arunci cu bani în 
problemă. 

— Şi atunci, ce vrei? 

Oliver umbla de colo-colo. 

— Îmi pare rău dacă suntem pe pământul tău! N-am vrut să 
comitem nicio infracțiune. Ne-am rătăcit! N-ar fi trebuit să ajungem 
aici. E doar locul nepotrivit în momentul nepotrivit. 

Paraziți. 

Staţia a scos un cârâit, un sunet ciudat, întrerupt. Oare bărbatul 
râdea de ei? 

— Şi dacă ţi-aş spune că sunteţi oamenii potriviţi, în locul potrivit și 
exact la momentul potrivit? 

Oliver a lăsat în jos staţia și s-a uitat la ceilalţi, cu ochii umbriţi. Gura 
i s-a zbătut în tăcere, cuvintele stingându-i-se pe buze înainte să le 
poată insufla viață. 

Bratul lui Maddy s-a încordat, lipit de Red. De cealaltă parte a ei, 
Simon o ţinea de mânecă. Ea nu s-a mișcat, privind ţintă staţia din 
mâna lui Oliver, modelând în capul său paraziţii sub forma unor 
cuvinte goale, șoptite. „Oamenii potriviţi, locul potrivit, momentul 
potrivit.” 

— Ce vrea să zică? a întrebat Arthur, cu vocea răgușită și joasă 
blocându-i-se în gât. 

Ochii i-au fulgerat spre Red, însă ea nu-i putea da niciun răspuns. 

Oliver a tras aer în piept cutremurându-se și a ridicat staţia la buze. 
A apăsat pe buton; singurul sunet din rulotă era răsuflarea lui Red, pe 
care o simţea prea grea în piept. 

— Ce vrei să zici? l-a întrebat Oliver pe bărbatul de afară, din 
nimicul nesfârșit. 

Paraziți. 

— O să-ți spun ce vreau să zic! 

Paraziți. 

— Oliver Charles Lavoy. Madeline Joy Lavoy. Reyna Flores-Serrano. 
Arthur Grant Moore. Simon Jinsun Yoo. Redford Kenny. 

PAISPREZECE 


Haos! 

Când începuse Maddy să ţipe? Red nu-şi mai amintea. De parcă 
sunetul fusese dintotdeauna acolo, în capul ei, alături de paraziți. 

Umerii lui Simon se zguduiau, zbătându-se în vreme ce el parcă se 
sufoca. 

Stația a căzut lângă Oliver; era haos în vârtejul auriu al ochilor lui, 
care se mişcau prea repede ca să fie în timp real. 

Arthur se bâlbăia. 

Reyna înjura. 

Red asculta, iar haosul i se furișa în creier pe când își dădea seama 
că acum începea ceva nou, o schimbare în aer şi o greutate în piept. 

— De unde ne ştie numele? a întrebat Simon, înecându-se. Cum 
dracu' ne știe numele? 

— Nu, nu, nu! a reușit Maddy să țipe ascuţit. E aici ca să ne omoare. 
O să ne omoare pe toți! 

— Eu... eu nu p-pricep... a clătinat din cap Arthur. C-cum... 

— La dracu"! 

Reyna și-a prins fața în palme, cu șuviţe de păr negru lipite de piele. 

— Era plănuit! Totul era plănuit. Ne aștepta aici. 

Nu întâmplător, nu! Nu locul nepotrivit, momentul nepotrivit. 
Plănuit! Totul era plănuit. Şi de ce avea încă în cap ţipătul lui Maddy? 

Ochii lui Oliver se roteau în continuare, ca și cum ar fi fost defecţi și 
aveau să i se deșurubeze din țeastă. 

— Oliver, fă ceva! a strigat Reyna. Spune ceva! Tipul știe cine 
suntem. 

Oliver a revenit brusc la viață. 

— Ce pot să spun, Reyna? Ce pot să fac? Încerc să mă gândesc ce 
înseamnă asta! 

— Ce înseamnă asta este că ne-a prins dinadins aici în capcană. știa 
că venim. 

— Cum ar fi putut să ştie? a întrebat Simon, cu ochii lăcrimându-i pe 
când rostea cuvintele tușind. Ne-am rătăcit. 

— De ce? De ce? se jeluia Maddy 

— Voi toţi, lăsaţi-mă să mă gândesc! a răcnit Oliver în mijlocul 
acelui haos, cu pete roșii urcându-i pe gât și amenințând să-i invadeze 

fata. 

Maddy plângea. 

Simon tușea. 

Arthur privea țintă, iar Reyna clătina din cap. 

Red asculta, lăsându-se învăluită de sunetul paraziţilor ca să alunge 
țipătul. 

Însă paraziţii s-au oprit, iar în locul lor s-a auzit vocea adâncă, 
metalică: 

— Vă pot spune şi datele de naștere, și adresele, dacă vreţi. 

Oliver s-a speriat parcă de staţia din mâinile sale, așa că a pus-o pe 
masă. A făcut un pas în spate și a cercetat - o, cu braţele încrucişate la 
piept. 

— E posibil să fi căutat plăcile de înmatriculare ale rulotei după ce a 
tras în cauciucuri? i-a întrebat pe ceilalți. să fi ajuns la unchiul lui 
Simon şi apoi să ne găsească pe noi, ceilalți? 

Red își dădea seama după faţa lui Oliver că nici măcar el nu credea 
asta; că nu era nevoie de un răspuns, pentru că fusese deja oferit prin 
întrebarea în sine. 

— Ştia cine suntem înainte să fi ajuns aici, a zis Reyna, şi i s-a 
alăturat lui Oliver, privind staţia. El ne-a adus aici, prinzându-ne în 
capcană. 

— De ce? 

Maddy şi-a trecut mâinile peste față. 

— O să ne omoare, a anunţat Simon, dar vocea nu i se potrivea cu 
acele cuvinte, fiind goală și plată. 

— Nu vreau să mor! a strigat Maddy, cu o nouă lacrimă 
rostogolindu-i-se pe nas, de unde s-a desprins și a picat pe podea. 

Red a prins iar mâna lui Maddy și a strâns-o. Nu mai era un „totul o 
să fie bine”, ci un „sunt și eu aici”. 

Oliver a dat din cap pentru sine, o dată, de două ori, apoi s-a întins și 
a luat iar staţia. 

— Am chemat deja poliţia, a anunţat ea. De ceva vreme. O să ajungă 
aici din clipă în clipă. 

Paraziți. 

Un cârâit rece și neomenesc. El râdea din nou. 

Oliver a așteptat să revină paraziţii, apoi a apăsat pe buton. 

— Da! Distractiv, nu? Vor veni în mai puţin de cinci minute, așa că 
probabil ar trebui să-ți aduni catrafusele și s-o iei la goană, dacă vrei să 

capeţi un avans. 

— Nu vine niciun polițist. Nu vine nimeni să vă ajute. 

Un muşchi a zvâcnit pe obrazul lui Oliver. 

— Ba da, vin! l-am chemat! a insistat cu o notă de disperare în glas. 

Paraziți. 

— N-aţi chemat pe nimeni. Nu există semnal. Am avut eu grijă de 
asta! 

Oliver a lăsat jos stația, cu degetul mare îndepărtându-se de buton. 

— LA DRACU! a zbierat, agățându-se de cuvinte în timp ce îi sfâșiau 
gâtlejul. 

Stropi de salivă în aer. 

— A eliminat semnalul? a zis Reyna, cu mâna ridicându-i-se spre 
ceafa lui Oliver, care s-a aplecat în față, cu coatele pe genunchi și capul 
în mâini. 

Deja înfrânt. 

— Cum a putut să facă asta? a întrebat Simon, răsucindu-se ca să le 
adreseze întrebarea tuturor. 

Niciun răspuns. 

— Cea mai importantă întrebare e de ce, a intervenit Reyna. Ce 
vrea? O să-i dăm, și poate ne lasă să plecăm. 

— Vrea să ne omoare, a răspuns Maddy, strângând și ea mâna lui 
Red aşa de tare, că a simţit cum li se strivesc oasele între ele. 

Oliver a strâmbat din nas, îndreptându-și spatele. S-a șters la gură 
cu dosul mâinii şi a apăsat pe buton. 

— Te rog,nu ne omori! a zis. 

Oliver Lavoy nu era pregătit să moară. Era pregătit vreunul dintre 
ei? 

Un pârâit din staţie. 

— Asta depinde de voi, a răspuns vocea. Vreau ceva de la voi. Şi o să 
capăt înainte să treacă noaptea. 

— Am zis că poţi să iei cardul meu de credit. Toate cardurile 
noastre. la tot ce avem! 

Red nu aveanimic. 

Paraziți. 

— V-am spus, nu bani vreau. 

— Întreabă-l ce vrea! a intervenit Simon, fluturând o mână ca să-i 
atragă atenţia lui Oliver. Întreabă-l! 

Oliver a apăsat pe buton. 

— Cevrei? 

— Unul dintre voi știe ceva. Un secret. Știi cine ești și ştii despre ce 
este vorba. 

Red a simţit cum i se împăienjenesc ochii și și-a imaginat că poate să 
vadă sunetul paraziților mânjind aerul cu un cenușiu cu picăţele și 
închizându-se în jurul ei. Umerii lui Maddy s-au lăsat în jos, iar mâna i- 
a devenit lipicioasă și neplăcută în palma lui Red. Arthur clipea prea 
repede, răsucindu-se ca se uite la Simon, care tuşea şi se bâlbâia. Ochii 
Reynei s-au lăsat în jos, iar Oliver a început să-și muște interiorul 
obrazului. Nimeni nu se uita la Red, dar ea se uita la toți. 

Oliver a ridicat din nou staţia la gură. A așteptat o clipă, apoi două. 

— Ce secret? a întrebat și a luat degetul de pe buton. Paraziţi. 

— Asta trebuie să vă daţi seama voi șase. Și ţineţi minte un lucru: nu 
mă puteţi vedea, dar eu vă văd. Dacă încercaţi să fugiţi, o să trag. 

CINCISPREZECE 


Aerul era prea dens aici și părea să aibă consistenţa unui sirop din 
pricina mirosului de benzină și a respiraţiilor lor tot mai rapide. l-a 
înfundat lui Red nasul şi urechile, până ce a putut să închidă ochii şi să 
pretindă că nu-i acolo, silindu-se să se gândească la modelul 
perdelelor. „Nu mă puteţi vedea, dar eu vă văd”, și Red nu vedea nimic 
aici, cu ochii închiși. 

— O să ne împuște dacă părăsim rulota, a zis Oliver, ca și cum n-ar fi 
ascultat cu toţii, ca şi cum n-ar fi auzit asta împreună adineauri. 

Red a deschis ochii și şi-a tras mâna din strânsoarea lui Maddy. S-a 
uitat la Oliver, care a lăsat staţia să cadă pe masă cu o bufnitură mai 
puternică decât ar fi trebuit. Aparatul stătea ridicat, cu afișajul cu 
cristale lichide verzi urmărindu-i. 

— N-o să mai plecăm din rulota asta, s-a smiorcăit Simon și și-a 
trecut mâna peste față, stricându-și tot aspectul şi dezvăluind roşeaţa 
de sub ochi. Dacă e să murim aici, la dracu, o să mai beau nişte tequila! 

— Nu, Simon! a croncănit Red, cu vocea răgușită de parcă n-ar mai fi 
fost folosită. 

— La dracu”! a lătrat el, ducându-se la blatul chicinetei. Haideţi toţi, 
să tragem câte o dușcă pe Întuneric?! 

Reyna a trecut pe lângă el şi i-a blocat calea spre blat și rucsacul lui 
Oliver deschis. 

— Nu! azis ea pe un ton sever. Trebuie să rămânem raţionali! 

— Ce ești tu, paznic la tequila? a arătat-o el cu degetul. 

— Aşa, fiindcă sunt mexicană? 

— Nu, fin'că-mi stai în drum! a sughiţat el. Dacă vreau să mor beat, 
atunci o să mor beat, mulțumesc frumos și noapte bună! 

— N-o să murim! a zis Arthur, păşind în față ca să-l tragă pe Simon 
înapoi, cu mâna pe umărul lui. Nu trebuie decât să-i dăm ce vrea. Care-i 
secretul despre care vorbește? 

— Și despre cine e vorba? a adăugat repede Maddy, mușcându-şi 
unghiile. 

Red se uita drept înainte și clipea lent, limpezindu-și privirea ca un 


8 Joc de cuvinte multiplu, intraductibil: Let's do shots in the dark. A shot in the dark 
înseamnă „la nimereală”. lar shot înseamnă „impușcătură”, dar şi „cantitate mică de 
alcool/ duşcă” (n.tr.). 

om care n-are secrete. Un om care nu se gândeşte la ele chiar acum. 
Însă toţi au secrete, nu-i așa? Altcineva de aici mai avea unul. Era al ei 
mai rău, mai mare? Foarte probabil, cel puţin cel pe care îl avea acum. 
Planul. Dar nimeni nu putea să-l afle vreodată, asta era chestia. Oh, și 
mai era și faptul că mama ei murise și probabil era vina ei, toată vi... Să 
fie Bart Simpson modelul de pe perdea? 

— Nu-s eu! a zis Simon, renunțând la tequila. 

Băiatul a trecut apoi pe lângă Red şi Maddy și s-a trântit pe canapea, 
cu capul rezemat de salteaua înțepenită acolo. 

— Singurul meu secret e că nu le-am spus părinţilor că vreau să fiu 
actor, în loc să lucrez în domeniul finanţelor. Nu cred că ameninţă 
cineva că mă omoară pentru că sunt un puști pasionat în taină de 
teatru. În afară de tata, adică, a zis, adăugând cu o șoaptă exagerată, 
teatrală: E coreean. 

— Mie nu-mi vine în minte nimic, a zis Arthur, oprindu-se ca să se 
scarpine la ochi. Nu destul de important pentru asta. 

— Nici mie, a adăugat Maddy, aproape prea repede. 

Red a observat. Ca și faptul că nu ridicase privirea și nici nu se 
uitase în ochii nimănui. 

Oliver a pășit în față și şi-a dres glasul. 

— Ştiu cine este! Știu despre ce este vorba! 

Red s-a uitat la el. Maddy s-a uitat şi ea. Arthur și Simon l-au fixat cu 
privirea. Reyna însă nu a făcut-o. 

— E vorba de mine și Maddy, a zis el. 

Maddy s-a încordat. 

— Eu nu.. A început ea. 

— E evident, nu? i-a tăiat vorba Oliver. E vorba de mama noastră. 

Acum Reyna seuitala el. 

— Ce vrei să zici? l-a întrebat. 

— Trebuie să fiu cazul ei. Procesul lui Frank Gotti. 

— Ce-i aia? a zis Arthur. 

— Mama noastră e procuror-adjunct și, totodată, procurorul 
principal într-un proces de omucidere care va avea loc curând. 

— Cu mafia, a zis Simon, gesticulând cu sticla de bere. 

Stai așa, de unde luase el berea? 

— Da, exact! 

Oliver a pocnit din degete spre el. 

— Toată chestia asta pare exact ceva ce ar face niște mafioți. 

— De ce? Care e cazul? a făcut Arthur greşeala să-l întrebe. 

Oare Red chiar putea suporta să asculte tot încă o dată? Oliver i-a 
aruncat o privire, dar ea și-a păstrat aerul impasibil. 

— Aşadar, acum vreun an, a început el, rezemându-se cu spatele de 
masă, șeful unui grup criminal organizat... 

— Mafia, a trântit-o Simon. 

— Da, mafia! 

Falca lui Oliver s-a încleștat, băiatul fiind evident iritat de 
întrerupere. 

— Capul familiei, un bărbat pe nume John D'Amico, a murit de 
cancer la gât anul trecut, la spital. A lăsat în urmă un vid de putere, cu 
trei membri ai familiei luptându-se să-l înlocuiască la vârf. 

Da, și-a zis Red, primul pomenit era... 

— Tommy D'Amico, a zis Oliver, ridicând un deget. Fiul cel mare al 
lui John. 

Numărul doi: 

— Joseph Mannino, care fusese mâna dreaptă a lui John, ceea ce 
înseamnă un fel de al doilea la conducere. 

Și, în sfârşit: 

— Francesco Gotti, care fusese consigliere pentru John, ceea ce 
înseamnă cel mai important sfătuitor. 

Oliver a lăsat în jos cele trei degete, și imaginea lui Frank Gotti a fost 
cea care a apărut brusc în mintea lui Red, acea fotografie pe care o 
văzuse de atâtea ori, cu o buclă neagră alunecând în jos peste ochiul 
stâng al bărbatului. 

— Cei trei au împărţit familia în bisericuțe, ca să zic așa, a continuat 
Oliver, privind în jur ca să se asigure că îl ascultă cu toții. Au existat 
lupte, dar nimeni n-a fost vătămat grav. Nu până în luna august a 
anului trecut, când Frank Gotti l-a omorât cu mâna lui pe Joseph 
Mannino. L-a împuşcat de două ori în ceafă. lar mama mea - mama 
noastră - reprezintă acuzarea în procesul intentat lui Frank. Procesul 
are loc peste câteva săptămâni, iar ea o să obțină verdictul de 
vinovăţie. O ştim. E clar că o ştiu și ei. 

Arthur a privit în jos, cu ochii fulgerând înainte și înapoi, ca și cum 
ar fi sortat tot ce spusese Oliver. 

— Deci, crezi că asta... 

Arthur a făcut semn în jur spre rulotă și spre nimicul nesfârşit de 
dincolo de geamul blocat. 

— „faptul că noi suntem aici, că lunetistul e acolo, se leagă de cazul 
de omucidere? 

— Da, e clar că asta se întâmplă, a răspuns Oliver cu o expresie 
fermă. E vorba despre mama. Oamenii ăștia încearcă să ajungă la ea. 
lar pentru asta ne folosesc pe mine și pe Maddy. 

— Vrei să zici că ne ţin ostatici pentru răscumpărare? a întrebat 
Maddy peun ton nesigur. 

— Într-un fel, a răspuns Oliver şi a încuviinţat cu o mişcare din cap. 
Probabil că au luat deja legătura cu ea și i-au spus că ne ţin ostatici 
undeva. 

— Dar de ce? a întrebat Reyna. Ce ar putea să vrea de la ea? 

— Dacă ajung la proces, mama o să-l trimită pe Frank la închisoare 
pentru tot restul vieţii. Probabil îi cer să găsească o cale de a renunţa la 
acuzaţii, ca să împiedice cazul să ajungă la proces. Dacă nu... 

Vocea i s-a stins. 

— Dacă nu, o să ne omoare, a terminat Maddy ideea, poticnindu-se 
la ultimul cuvânt. 

Oliver n-a zis nimic, Însă tăcerea lui era un răspuns suficient; în 
plus, paraziţii din staţie vorbeau în locul lui. 

— Şi acum, că mă gândesc mai bine, poate că secretul despre care 
vorbeşte el, cel pe care îl doreşte... poate că este identitatea martorului 
ocular. Cel pe care se bazează întregul caz. Și vor ca mama să le zică 
despre cine e vorba. 

— Ca să poată să omoare martorul și să oprească procesul? a 
întrebat Reyna încruntată și cu ochii mijiţi. 

Red s-a uitat la Oliver, aşteptând răspunsul. 

— Da! a răspuns el. La oamenii de teapa asta, n-ar fi prima oară 
când un martor al acuzării e omorât chiar înainte de proces. De aceea 
mama s-a străduit așa de mult să protejeze anonimatul martorului. Pe 
toată chestia asta scrie „crimă organizată”. 

— Şi ea o să cedeze? a întrebat atunci Red, încercând să-i ajungă din 
urmă pe ceilalţi, să vadă imaginea de ansamblu și locul lor în aceasta. O 
să le dezvăluie identitatea martorului? 

Oliver s-a uitat la ea. A clipit. 

— Are de ales între mine și Maddy și martor. Mama o să le dea 
numele, a adăugat el. E pe viață şi pe moarte. Va trebui s-o facă. 

Red a încuviinţat din cap. Ceva neplăcut și cald i s-a adunat în piept 
pe măsură ce vorbele lui Oliver căpătau greutate. La dracu'! Oricum o 

dădeai, cineva avea să moară aici. Adică, în cazul în care Oliver avea 
dreptate. Și de obicei cam avea dreptate. 

— De aceea nu putem lăsa să se întâmple asta, a continuat Oliver, 
oțelindu-și privirea. Va trebui să-i oprim. Va trebui să evadăm. N-o 
putem lăsa pe mama să dea acel nume. Procesul e mult prea important. 
Ar putea fi sfârşitul carierei ei. 

— Şi cineva ar muri, i-a amintit Maddy. Mama s-ar face vinovată de 
moartea martorului, dezvăluindu-i numele. 

— Aşa-i! Am spus deja asta! s-a răţoit Oliver, fără să înţeleagă. 

Însă Red a prins ideea, bucuroasă că Maddy e acolo ca să-și 
contrabalanseze fratele. Între a salva o viață și cariera mamei lui, ei 
bine, era clar ce avea mai multă importanţă pentru Oliver. Și, probabil, 
se gândea și la propria lui carieră. Red şi-a muşcat buzele ca să nu 
spună nimic, nu că asta ar fi putut să-l facă să se răzgândească. 

— Eşti sigur că despre asta este vorba? l-a întrebat Reyna pe Oliver, 
ridicând privirea spre el, cu ceva special în ochi, o scânteiere pe care 
Red n-a putut s-o descifreze. 

O conversație tăcută într-o fracțiune de secundă. 

Oliver n-a luat-o în seamă. 

— Da, despre asta trebuie să fie vorba! Vreau să zic, dacă gândești 
un pic logic, eu și Maddy suntem cele mai valoroase ţinte de aici. 
Trebuie să fie vorba despre noi. 

Red nu putea să-l contrazică. 

— Există vreun motiv pentru care altcineva de aici ar putea să fie 
luat ostatic de un lunetist? a întrebat el. 

Ceilalţi au clătinat din cap; Red a clătinat și ea. 

— Nimeni nu mă iubește, a zis ea cu un suspin. 

Nu așa cum îi iubea Catherine pe Maddy şi Oliver. Gândul la asta o 
durea; i se strângea stomacul și simţea că are o gaură în inimă. 

— Bine, în ordine! Suntem toți de acord? a întrebat el, însă 
neașteptând, de fapt, un răspuns. Așadar, acum trebuie să ne gândim 
cum să evadăm. 

ŞAISPREZECE 


„Evadare” era un cuvânt ciudat, nu-i așa? Unul dintre cele de care se 
poticnea Red. La fel de amuzant ca „resursă” însă nu în același fel. Un 
cuvânt care, dacă te gândeai prea mult la el, îți devenea cumva ţepos și 
fără noimă. Te rog, careva, zi altceva! Evadare. Feevadare. EVADARE. 

— Doar ca să încerc o alternativă, a zis Simon de pe canapea, lovind 
cu capul în saltea. 

Mulţumesc, Simon! 

— Ce-ar fi să așteptăm aici, în rulotă, să treacă totul? Uite, răsăritul 
trebuie să fie pe la șase, da? Și pe lumină lunetistul își pierde avantajul, 
pentru că vom putea să vedem unde este. Apoi putem evada... 

Iarăşi acel cuvânt. 

— „Şi, pentru că e dimineaţă, avem mai multe șanse să găsim ajutor. 

Simon s-a lăsat pe spate cu mâinile ridicate, ca şi cum planul lui era 
acolo, așezat deasupra lor, întins ca o ofrandă. 

— Mama va dezvălui numele înainte de răsărit, a zis Oliver 
clătinând din cap şi respingând planul. 

— Şi martorul va fi omorât, a zis Maddy cu falca încleștată şi un aer 
sumbru. Mama va fi răspunzătoare de moartea cuiva. 

„De moartea cuiva.” Red a simţit iar o apăsare în piept. 

— Aşa-i! 

Simon a dat din cap, ridicând mâinile și, odată cu ele, dezvăluind 
parcă și planul. 

— Şi e foarte trist pentru martor, desigur. Bietul om! Însă nu-i cu 
adevărat vina noastră. Și aş prefera să supravieţuim noi şase. Suntem 
mai bine adăpostiţi în rulotă. Adică, zău așa, a continuat Simon și s-a 
uitat în jur. Arthur? Red? a adăugat, căutând aprobare în ochii lor. 

Însă Red n-a aprobat; nu putea. Şi-a lăsat privirea în jos. 

— Cred că ar trebui să facem ce zice Oliver, a răspuns ea, păstrând 
un ton neutru. 

Ce alegere avea? Oliver era șeful: conducătorul firesc, cea mai mare 
valoare. Aici era vorba de supravieţuire, iar această rulotă nu era un 
loc sigur, oricât de mult ar fi pretins ei. 

Simon şi-a lăsat mâinile să cadă pe lângă corp, uitându-se la Red cu 
o licărire care arăta că se simte trădat. A renunţat cu o ridicare din 
umeri şi s-a întors la berea lui. 

— Majoritatea a hotărât. 

Oliver a bătut din palme, revenind la problemă. 

— Atunci hai să începem să ne gândim cum putem să evadăm! 

EVADĂRE. 

— Sau să obținem ajutor, a adăugat Maddy. 

Arthur a oftat şi şi-a scos ochelarii ca să-i șteargă pe bluza de 
trening. 

— Niciuna dintre variante nu prea pare posibilă în acest moment. 
Nu există semnal. Nu-i nimeni în jur. Nu avem o pușcă. Şi nu ştim unde 
este, acolo, în întuneric. 

O pauză. 

— El însă are toate cărţile. 

Oliver a expirat zgomotos, ca pentru a puncta că are dreptate, iar 
Red putea să parieze că nu-i plăcea să fie cel care n-are nicio carte. 
Cărţi. Cărți de Pokemon? Ăsta era modelul perdelelor? Dacă se gândea 
la asta, nu se putea gândi la ceva mai rău, cum ar fi ceea ce se petrecea 
cu ei. 

În absenţa vocilor, paraziţii au umplut din nou încăperea, iar Oliver 
s-a uitat la staţie. 

— Poate că nu are toate cărţile, a zis el și a ridicat staţia, 
adăpostind-o în căuşul palmelor ca și cum ar fi fost făcută din sticlă. 
Avem asta. Tipul a scăpat din vedere ceva. Ne-a dat un dispozitiv de 
comunicare! 

Vocea lui căpăta viteză, în timp ce gura încerca să ţină pasul, așa 
cum păţea și Red. 

— Nu putem folosi asta ca să luăm legătura cu cineva? Vreau să zic 
că e limpede că stațiile de emisie-recepție n-au nevoie de semnal. Și 
serviciile de urgenţe nu folosesc oricum stații? Nu putem să conectăm 
cumva asta la radioul poliţiei și să cerem ajutor? 

— Nu-mi vine să cred că nu ne-am gândit mai devreme la așa ceva! 

Simon s-a aplecat în față. 

— Ăsta-i un plan la care pot să particip. 

Nu mergea așa. Nimic din toate astea nu mergea așa. 

— Cum să... 

Vocea lui Oliver s-a stins în vreme ce cerceta afișajul. 

— Ce nu-i în ordine, Red? 

Arthur se uitase la ea; trebuie s-o fi citit în ochii ei. Crezuse că se 
pricepe mai bine să păstreze un aer neutru, doar avea destul 

antrenament. 

— Îmi pare rău! a început, uitându-se la Maddy în loc de Oliver, căci 
fata era cel mai blând dintre membrii familiei Lavoy. Stațiile de emisie- 
recepţie nu funcționează așa. Frecvenţele radio sunt reglate. Serviciile 
de urgenţe, cum e poliția, au frecvențele lor specifice, ca să nu aibă 
interferenţe de la alte semnale, cum sugerezi tu. 

— Da, ştiu! a zis Oliver. 

Dar ştia oare? 

— Totuşi, în caz de urgenţă, nu-l putem pune să facă asta? 

Exista un răspuns simplu la asta, cel pe care Oliver nu voia să-l audă. 
Dar întrebase, aşa că: 

— Nu! a răspuns ea, ferindu-și privirea, ca ochii lui să n-o forțeze să 
dea alt răspuns. Nu, nu-i posibil fizic să faci această staţie să transmită 
pe frecvențele de urgenţă pe care le foloseşte poliţia. 

— La dracu'!a venit în schimb răspunsul simplu al lui Oliver. 

— De unde știi? s-a răsucit Reyna spre Red, însă în locul ei a 
răspuns Oliver: 

— Mama ei a fost polițistă. 

Și acel „a fost” încă durea. Întotdeauna. Însă nu de aceea ştia ea așa 
de multe despre staţiile de emisie-recepţie. Mă rog, nu direct. Mama ei 
fusese polițistă, dar asta fusese și Red când jucau împreună acel joc. Și 
iată cum de știa! La patru zile după înmormântare, Red găsise în pod o 
cutie cu vechituri de-ale mamei. Și acolo, cuibărite între jachete și 
pantofi vechi, erau staţiile. O fâşie de bandă adezivă pe spatele 
fiecăreia, pe una scriind MAMA, pe cealaltă, RED. Nu le căutase, nu cu 
adevărat, voia doar să se uite, s-o mai păstreze pe mama încă o zi și 
apoi încă una. Red își lăsase acolo stația şi o dusese pe cea cu eticheta 
MAMA jos, în camera sa. Furase de la tată o şurubelniţă - pe atunci el 
era deja în cea mai mare parte rătăcit, dar încă se mai putea preface că 
funcţionează în parametri normali, încă mai mergea la serviciu - şi, în 
liniștea camerei sale, după miezul nopţii, demontase micul aparat. 
Bucată cu bucată, cablu cu cablu, însă nu găsise nicăieri vocea mamei 
ascunsă înăuntru. 

— Probabil e un radio FRS, a zis, după care s-a apropiat de Oliver și 
a întins mâna, așteptând ca el să dea drumul staţiei. 

Băiatul i-a pus-o în mână, iar ea a simţit greutatea familiară a 
aparatului. Îl cunoştea, pe dinăuntru şi pe dinafară. 

— FRS? a zis Oliver fără să se tragă Înapoi, ca și cum nu suporta să 

fie prea departe de staţie și nici să aibă încredere în ea s-o țină măcar 
în mână. 

— Family Radio Service, a răspuns ea. Sunt frecvențele radio pe 
care le folosesc cele mai multe dispozitive de amatori ca acesta. Dacă 
îmi amintesc bine... 

Și chiar își amintea bine, cum ar fi putut să uite vreodată asta? 

— „„are 22 de canale. 

Știa mai mult de atât, că acele 22 de canale erau undeva între 462 şi 
467 de megahertzi și că difuzorul funcționa și ca microfon, construit pe 
aceeași structură: un magnet, o bobină și un con din plastic. Aflase 
toate astea montând la loc stația mamei, până ce aceasta se deschisese 
şi şuierase la ea. Zile în şir nu făcuse decât asta, demontând-o şi 
montând-o la loc, apoi o făcuse din nou la ziua de naștere a mamei din 
anul următor, dar şi în cel de după. Însă nu puteai face asta cu mamele 
moarte, să le reconstruieşti. Ele rămâneau dispărute. 

— Aşadar, n-o putem folosi ca să contactăm pe nimeni altcineva? a 
întrebat Oliver, continuând să rămână prea aproape. 

Red s-a tras înapoi, dacă n-avea el de gând s-o facă. 

— Ba da, am putea! a replicat, iar lumina a revenit în ochii lui Oliver. 
Teoretic, dacă altcineva foloseşte în raza de acoperire o stație de 
emisie-recepţie pe aceeași frecvență, am putea să vorbim cu el sau cu 
ea. Lunetistul folosește canalul trei. 

Red și mama sa foloseau întotdeauna canalul șase dintr-un anumit 
motiv. Era norocos, cel puţin până ce nu mai fusese. 

— Care e raza de acoperire? a întrebat Reyna, privind-o pe Red ca și 
cum ar fi așteptat ca pe ghimpi răspunsul. 

Red a oftat, neputând să le dea ceea ce voiau. 

— Deloc mare cu ceva de genul ăsta, a răspuns ea. Depinde de teren, 
de vreme, de câți copaci şi clădiri sunt în cale, dar... 

S-a gândit un pic. 

— Vreo trei kilometri, probabil. Poate un pic mai mult. 

Red și mama sa prinseseră la un moment dat interferenţe de la o 
planificatoare de nunţi care lătra ordine în aparatul ei. Probabil că era 
prin apropiere. Din câte se părea, mirele întârzia, însă Red se prefăcuse 
că e o misiune de supraveghere, așa că fuseseră atente. Răzând. Genul 
de râs cu dureri de burtă atunci, pe loc, și după aceea. 

— Oh! a fost răspunsul Reynei. 

Nu era o veste bună, cel puţin pentru ei. Se aflau în pustietate, așa că 

o rază de acoperire de câţiva kilometri îi lăsa tot în pustietate. Însă în 
toată acea pustietate se aflau case și ferme. 

Reyna și-a scos telefonul ca să se uite la ceas. 

— E aproape ora unu, a zis, dezumflându-se. Presupun că nu-s 
multe șanse să fie cineva pe afară folosind o stație de emisie-recepţie. 

Aprobare tăcută din partea celorlalţi, în vreme ce staţia râdea de ei 
din mâinile lui Red. 

— Nu-s multe șanse, dar s-ar putea, a zis Red. Cineva din raza de 
acoperire ar putea să aibă un monitor pentru bebeluși. Am putea să 
căutăm pe rând pe canale, să vedem dacă prindem vreo interferenţă. 

Red nu găsise vocea mamei sale pe canalul șase sau pe vreunul 
dintre celelalte pe care le încercase. Dar era mai greu când persona pe 
care o căutai nu mai era în viaţă. 

— Da! 

Oliver a pocnit din degete spre ea, cu un zâmbet larg. 

— Despre asta vorbesc! Un pic de iniţiativă! Bine, Red, sarcina ta e 
stația. Caută pe canale, dar ai grijă să te întorci mereu la al treilea, la 
fiecare două minute sau așa ceva! Ca să nu-l ratăm pe lunetist dacă 
încearcă să vorbească cu noi. Nu vrem să știe ce facem. 

Red a simţit că radiază fără să vrea și a dat din cap, acceptând 
ordinul lui Oliver. Era folositoare? Ce mai întorsătură a intrigii! Și un 
zâmbet de la Maddy, ful la pocher. Red putea să parieze că şi Arthur 
era impresionat în taină; uită-te la ea, ce chestii știe! 

Aşa, concentrează-te! Afară era un bărbat cu pușcă, iar Red încerca 
să fie de folos. N-ar fi vrut să moară, adică nu așa. Cu toate că 
presupunea că de data asta n-ar fi fost nevoie de două gloanţe în ceafă. 
Doar de unul, oriunde. Red a apăsat pe butonul meniu şi apoi pe + de 
la dreapta, trecând pe canalul patru şi paraziţii de acolo. Se putea 
preface că tonul paraziţilor se schimbă de fiecare dată, alt vârtej de 
sunet, ca un cântec nou. Dar nu se schimba, suna la fel. Un șuierat 
găunos. La cinci acum, apoi la șase. Red a așteptat mai mult, pentru 
orice eventualitate. 

— Bine! a zis Oliver, privind în jur la ei. 

S-a dus la canapea, unde a luat cu o mișcare rapidă sticla de bere din 
mâna lui Simon şi a pus-o pe blatul chicinetei. 

— Aşadar, Red se ocupă de prima parte a planului; încearcă să 
găsească ajutor din afară. Însă avem nevoie de partea a doua. Un plan 
de evadare. 

EVADĂRE. 

Încetează! Hai, acum la canalul opt! Era mai bine să se întoarcă la 
trei şi să se asigure că lunetistul nu încearcă să vorbească cu ei? 

— Aşa cum spune mama noastră întotdeauna. 

Oliver s-a răsucit spre Maddy. 

— Un plan trebuie să aibă două părţi și trebuie să te asiguri că, 
oricum ar fi, se desfășoară în favoarea ta. 

— Asta înseamnă câștig-câștig, a zis Maddy, completându-l. 

Da, Catherine Lavoy avea întotdeauna un plan, Red știa asta! 
Cadouri pentru ziua de naştere și rezerve. Două arome de îngheţată. În 
ceea ce o privea, Red prefera sistemul pierdere-pierdere: fără plan și 
fără vreo rezervă. A apăsat butonul înapoi până la trei ca să vadă dacă 
apare vocea lunetistului. Nimic. Înapoi la unsprezece. Clic, paraziți, clic. 

— Și care e planul? a întrebat Simon, vorbind acum mai împleticit, 
însă Red își dădea seama că o face ca să-l irite pe Oliver. Tu ești șeful, 
persoana cea mai valoroasă de aici. Care-i planul tău strălucit ca să 
scăpăm de lunetistul harnic de afară, din beznă, care ne poate vedea, în 
vreme ce noi nu-l vedem pe el? 

Gura lui Oliver s-a deschis şi a rămas cu falca atârnând, în vreme ce 
ochii i se roteau parcă în cap, gata-gata să se deșurubeze. 

— Asta e! a râs băiatul, plesnindu-se peste șold. Asta-i singurul lui 
avantaj, faptul că nu știm unde este. 

— Aş zice că avantajul lui e blestemata aia de pușcă uriașă cu laser, 
a mormăit Simon. 

Oliver nu l-a auzit sau nu l-a băgat în seamă. 

— Ăsta-i planul, asta-i tot ce avem de făcut! Să ne dăm seama exact 
unde este el acolo, afară. Să-l găsim pe lunetist. 


. 108 > 


01:00 


. 109 + 


ŞAPTESPREZECE 


— Să-l găsim? a rostit Arthur în același timp cu Reyna, iar vocile li s- 
au ciocnit, fiecare accentuând alt cuvânt. 

Să găsești un lunetist în nimicul nesfârșit cufundat în beznă. Ceva 
despre ace şi care cu fân, şi-a zis Red, sau o împușcătură în întuneric. 
Literalmente. A continuat să caute pe canalele staţiei, cu pârâituri de 
paraziți nu destul de slabe ca să fie doar zgomot de fond. Nimic. Alt 
nimic. 

— Da! a zis Oliver, cu ochii holbaţi și vocea prea puternică. Nu 
vedeți, dacă ne dăm seama exact unde este, putem folosi rulota ca să 
ne acopere cât fugim în partea opusă. Nu va ști nimic. 

Oliver și-a răsucit umerii laţi, iar capul i-a urmat peste o clipă. A 
ridicat privirea spre salteaua care acoperea geamul spart ca și cum și- 
ar fi imaginat glonţul, ca și cum l-ar fi reînviat în minte. 

— După poziţia împuşcăturilor, prin amândouă geamurile și primul 
cauciuc în care a tras, e clar că se află în partea asta, a zis băiatul şi a 
arătat dincolo de portiera rulotei. Totuși, cred că în unghi, dacă a putut 
să tragă în cauciucurile de pe partea cealaltă, cel mai probabil țintind 
pe sub rulotă. Așa că trebuie să fi fost undeva, pe acolo, aproape de 
pământ, ascunzându-se în iarba înaltă. 

Oliver a întins braţul în diagonală, cu degetul aţintit între partea 
dreaptă din spate a rulotei. 

— Bine! 

Reyna a înghiţit în sec, lăsându-și mâna s-o atingă pe a lui Oliver 
când a venit lângă el. 

— Asta restrânge zona. 

Oliver şi-a tras mâna, clătinând din cap. 

— Nu, a fost acolo, dar apoi a venit la rulotă să pună staţia pe 
oglinda din partea șoferului. Ar fi putut să-şi schimbe poziția după 
aceea, știind că o să ne gândim la asta. 

A oftat. 

— Practic, acum ar putea să fie oriunde, în orice parte. 

Arthur a oftat, cu ochii fulgerând spre colţurile rulotei, de parcă ar fi 
început să se strângă în jurul lui. Cel puţin erau acei 45 de centimetri 
suplimentari, nu doar nouă metri. 

— Prin urmare, cum o să-l găsim? a întrebat. 

Oliver a căzut pe gânduri, cu faţa schimonosită din pricina 
concentrării. Apoi, de parcă nu era suficient, a zis: 

— Cuget! 

Cum să găsești un puşcaș în întuneric? Poate că Red trebuia să facă 
altă glumă ca s-o înveselească pe Maddy, să vorbească despre ochelarii 
pentru vedere nocturnă pe care și-i pusese în valiză. 

— E momentul potrivit să spun că am luat cu mine ochelarii cu 
infraroşu? a întrebat Simon, ridicându-se de pe canapea. 

Hei, asta era replica ei! Un pic mai bună, de fapt. Simon putea să și-o 
păstreze. 

— Şşt! a șuierat Oliver, apăsându-și tâmplele cu degetele ca să 
gândească mai bine. Red? a rostit brusc, răsucindu-se spre ea. 

Paraziţii au fâşâit când ea a ridicat privirea. 

— Când cineva trage cu pușca mai e ceva în afară de zgomot? Se 
vede vreo lumină, o fulgerare? 

Red a ridicat din umeri. De ce o întreba pe ea asta? A, da, pentru că 
mama e fusese căpitan de poliţie și ea ar fi ştiut răspunsul. Oliver părea 
că mai aşteaptă ceva. 

— Eu nu... a Început ea. 

— Da, e lumina de la gura puștii, a zis Simon, iar braţul i s-a lovit de 
al lui Red când s-a apropiat de grup. 

Arthur avea dreptate; era prea strâmt aici, și acum se făcea și cald. 

Toţi s-au răsucit să se uite la Simon. 

— E ca acea mică explozie de lumină când tragi, a zis el, ridicând în 
sfârșit privirea şi observând că ochii tuturor sunt aţintiţi asupra lui. De 
ce vă holbaţi toți la mine? Ce, nu vă uitaţi la filme? Vreau să zic, lumina 
de la gura puștii nu-i de fapt acolo, de obicei e adăugată la post- 
producţie. Dar, da, când tragi cu pușca e o fulgerare. 

Se dovedea că și Simon e folositor. Cine ar fi crezut, ei doi, Red și 
Simon? Cu siguranţă nu Oliver, se părea, judecând după privirea lui 
uluită, cu pupilele prea mari prin tot acel căprui-auriu. 

A înaintat și l-a bătut pe spate pe Simon tare, de două ori. Probabil 
că ăsta era cel mai bun bravo pe care puteai să-l capeţi, dincolo de 
cuvinte. 

— Aşa, bine! a zis Oliver, repetând mai mult pentru sine. Când tragi 
cu pușca e o fulgerare. Asta e, iată planul nostru! 

— Cum? a întrebat Maddy, dar Red nu-şi dădea seama prea bine la 
ce se referă. 

Nu suna a plan complet, cel puţin nu unul conform standardelor lui 
Catherine Lavoy. 

— Ne așezăm la toate geamurile din rulotă. Cineva în faţă, în spate, 
de amândouă părţile. Fiecare unghi. Privim şi apoi momim lunetistul 
să tragă... 

— Pare să fie neprimejdios, a comentat Simon. 

— „iar unul dintre noi o s-o vadă: fulgerarea. Atunci o să știm exact 
unde este el. Și apoi... 

Ochii lui Oliver au scânteiat. 

— „fugim în direcția opusă, folosind rulota ca acoperire. O să ieşim 
de aici. 

Asta suna mai mult a plan complet, doar că lipsea o parte. 

— Cum îl momim să tragă? a întrebat Arthur, observând și el asta. 
Fără ca unul dintre noi să fie omorât? 

Red a trecut iar la canalul unu, apoi doi, până la trei. Paraziţi peste 
tot. 

— Noi... 

— Alo? 

Vocea s-a trezit la viață cu o părâitură în mâinile lui Red. Lunetistul! 

— Alo? Sunteţi toți încă în viaţă acolo? a întrebat. 

Red a suspinat, cu respirația blocată și cu inima bubuindu-i în piept. 
S-a uitat repede la feţele celorlalți. Ce trebuia să facă? 

Oliver a ajuns lângă ea înainte să apuce să i-o ceară. l-a luat din 
mână staţia și a apăsat pe buton. 

— Suntem aici, a răspuns, Încercând să-și ascundă tremurul din 
glas. Ne ocupăm de secretul pe care ÎI vrei. 

Paraziți. 

— Bine! a zis vocea. Continuaţi. Timpul se scurge! 

Paraziți. 

— N-am putea, pur și simplu, să-i cerem să tragă un glonţ? a propus 
Reyna. 

Oliver s-a răţoit la ea: 

— De ce să-i cerem să tragă un glonţ, Reyna? Haide, gândeşte-te! Nu 
putem să ne dăm de gol că încercăm să evadăm, a adăugat și a lăsat 
stația să cadă înapoi în mâinile lui Red. 

— Îmi pare rău, încercam doar să ajut. 

Reyna s-a tras înapoi și s-a strecurat în separeul de la masă. 

— De ce a tras înainte? a întrebat Oliver, fără să vorbească de fapt 

cu ceilalți. A tras în cauciucuri și în rezervor ca să ne blocheze aici. 
Apoi în geam, poate ca să ne sperie. Apoi... 

— Claxonul! a zis Maddy, cu ochii luminându-i-se. 

A arătat spre volan. 

— Atras în noi când eu dădeam semnale. 

Oliver a pocnit din degete. 

— Astae! 

Chiar făceau asta, nu-i aşa? Cereau să se tragă în ei. Invitau înăuntru 
punctul roșu. 

Red a apăsat pe buton și a trecut prin canalele staţiei, schimbând o 
izbucnire de paraziți cu alta în vreme ce aștepta cu ochii la Oliver. 

— Bun, hai să ne gândim la unghiuri! a propus el. 

Da, hai să ne gândim! 

— Geamurile. Avem unul mare în spatele rulotei. Apoi pe stânga îl 
avem pe cel mic de lângă paturile suprapuse și două geamuri în zona 
mesei. 

Oliver a făcut semn din cap spre ele, iar ochii lui Red au rămas la 
perdele. 

— Cele două geamuri laterale din față şi parbrizul. 

Acesta din urmă era singurul geam pe care nu-l acoperiseră, singura 
lor cale de acces în bezna de afară. 

— Apoi pe dreapta îl avem pe cel mare din spatele canapelei și pe 
cel mic din portieră. Şi asta-i tot, nu? În baie nu-i niciunul. 

— Mai e şi camera video din spate, a adăugat Reyna încet de la 
masă, ciugulindu-și degetul mare. Ar trebui să funcţioneze dacă punem 
rulota în marșarier. Așa cred. 

— Da, bine, grozav! a zis Oliver şi s-a răsucit spre ea, zâmbind. 

Reynanu i-a răspuns cu un gest similar. 

— Asta înseamnă că s-ar putea să n-avem nevoie de cineva care să 
se uite în spate. Cel care apasă pe claxon poate să se folosească de 
cameră ca să acopere unghiul respectiv. 

Oliver îi cerceta cu privirea în timp ce aşteptau să li se repartizeze 
geamurile, iar Red sărea înapoi la canalul trei. 

— Eu o să mă ocup de camera video din spate și o să apăs pe claxon. 

A înghiţit apoi în sec, de parcă sarcina lui ar fi fost cea mai grea, deși 
nu trebuia să-și arate fața la un geam, cu un lunetist care privea de 
afară. 

— Reyna, o să fii cu mine, te uiţi în faţă prin parbriz! Maddy, ia 
partea din față, stânga, și te uiţi pe geamul de lângă masă! Simon, 
spate, stânga, prin geamul de lângă paturi! Arthur, față, dreapta, prin 
geamul din spatele canapelei. Red, tu iei spatele, partea dreaptă, 
geamul din portieră. 


-114 


Red a încuviinţat cu o mişcare din cap. Cel puţin geamul său era 
întreg. l-a aruncat o privire lui Arthur, cu un nod crescându-i în 
stomac. El era ghinionistul; în ultimele dăţi când lunetistul trăsese în 
ei, gloanţele veniseră prin geamul acela. Totuși, părea în ordine. Agitat, 
nu speriat. Cel puţin nu încă. Băiatul i-a aruncat o privire, iar ea i-a 
oferit un zâmbet abia schiţat pe jumătate de faţă. El l-a prins şi l-a 
întins pe cealaltă jumătate a feței sale. Împreună alcătuiau un zâmbet 
întreg, cu buzele strânse, încordat. 

— Eu iau treaba cea mai riscantă, a zis Oliver. 

Chiar așa? 

— Tipul o să tragă spre oricine o fi la volan, cum a făcut cu Maddy. 
Aşa că o să am nevoie de protecţie. 

— Doar n-o să-i ceri unuia dintre noi să-ți fie scut uman, nu? a 
întrebat Simon, trăgându-se înapoi cu mâinile ridicate. 

Red a pufnit, cu toate că nimic din toate astea nu era cu adevărat 
amuzant, nu-i aşa? Puteau să moară toţi în noaptea asta sau unii, sau 
doar ea. Putea să vină un glonţ în orice moment, de oriunde. Asta era 
ceea ce făcea aceste mici momente mai amuzante, pentru că poate nu 
urmau să mai aibă parte de altele? Ultimele șanse să zâmbească, să 
râdă, să-i spună lui Arthur că-i place de el și că e în ordine dacă lui nu-i 
place de ea, pentru că uneori nu putea să-ți placă de ea, știa asta. Să-i 
spună lui Simon că da, pomeţii lui sunt uimitori și ar fi mare păcat dacă 
n-ar ajunge pe scenă sau în fața unei camere de filmat. Să-i 
mulţumească lui Maddy pentru că fusese întotdeauna de partea ei, 
pentru că împărtășiseră toate momentele importante sau nu, unele 
atât de lipsite de însemnătate, încât Red probabil le uitase deja. Să-i 
spună Reynei că merita pe cineva mai bun. Să-i spună lui Oliver, ei 
bine, Red nu prea știa ce ar putea să îi spună lui Oliver. Şi n-avea 
importanță, pentru că oricum n-avea să rostească nimic din toate 
astea. Red nu se pricepea să profite de ultimele șanse, de momentele 
finale, nu-i aşa? 

„Te urăsc.” 

N-o mai spusese niciodată de atunci. 

O răscolire de vinovăţie în măruntaie în vreme ce revenea în 
prezent, o emoție care s-a domolit, devenind rușine pe când îl privea 
pe Oliver, care cerceta vraful de resurse de pe masă. Nu era acolo 
nimic destul de mare ca să-l protejeze. 

— A, ştiu! a zis el, repezindu-se la şurubelniţă. Daţi-mi voie! 

A trecut apoi pe lângă Red și Simon, cu cotul ciocnindu-i-se de al ei, 
şi s-a dus la mica debara de lângă portiera rulotei. A deschis-o. 

— Acolo nu-s decât un mop, un făraș şi o mătură, i-a spus Simon. 

— Știu, a răspuns Simon, aplecându-se să se uite la balamalele uşii. 
Arthur, vrei să mă ajuţi? Ţine uşa cât scot eu balamalele! 

— Sigur! 

Arthur a dat din cap și şi-a suflecat mânecile bluzei de trening. A 
trecut printre Red și Simon și, în mers, a pus cu blândeţe mâna pe 
spatele lui Red. Degete calde, care apoi au dispărut, lăsând ceva în 
urma lor. Iarăşi acel foc de artificii jalnic, tâmpit, din spatele ochilor ei. 
Focul ăsta nu ştia că afară e un om cu o pușcă? 

Arthur a ţinut colţurile de sus ale ușii, în vreme ce Oliver apropia 
șurubelniţa de primul șurub. 

Ochii lui Red s-au întors spre staţie. Sarcina sa. Răspunderea sa. 
Planul său. Parţial, oricum. A început iar să caute, modelând cu 
urechile sunetul paraziților ca să spună orice voia ea. Puteai face asta 
şi cu amintirile, uneori. Să te minţi, să găsești gânduri false care să le 
acopere pe cele pe care nu le vrei. Ca atunci când Catherine Lavoy o 
dusese pe Red la mall, pentru că îi rămăseseră mici blugii, şi fusese 
prima zi bună a lui Red după ce se întâmplase totul. Chiar zâmbise 
atunci. Însă uneori Red schimba amintirea, și era mama sa, care nu mai 
era moartă, nu mai era supărată. O minciună. Imposibilă. Însă era mai 
frumoasă decât adevărul. 

— Aşadar, înainte să ne aşezăm la locurile noastre, a zis Oliver, care 
scosese primul șurub și se apuca de următorul, va trebui să stingem 
lumina în rulotă ca să vedem mai bine pe ferestre. Să stingem și 
farurile, ca Reyna să poată vedea în față. Așa că luaţi-vă una dintre 
lanterne sau folosiți-o pe cea de pe telefon ca să ajungeţi la locurile 
voastre! 

Simon a înaintat greoi şi a smuls de pe masă lanterna frontală, 
şoptind „da”. Şi-a trecut elasticul pe după cap, purtând lanterna peste 
un ochi, ca peticul purtat de un pirat. 

Red a clătinat din cap spre el. Credea că adrenalina îl trezise deja 
din beţie. Era clar că se înșelase. S-a dus în chicinetă, a deschis 
robinetul, a mai umplut un pahar cu apă pentru Simon şi i lipit de 
piept. 

— Bine, mami! 

Simon s-a bălăbănit și a luat o înghiţitură. 

— Simon! a şuierat Maddy, cu dungi furioase brăzdându-i fruntea. 

Băiatul rostise cuvântul interzis. 

Oliver a scos un geamăt pe când desprindea prima balama, iar 
muşchii braţului lui Arthur s-au încordat, preluând greutatea ușii. 
Oliver s-a aplecat mult ca să scoată balamaua de jos. 

Răsucind şurubelniţa, a zis: 

— Fiecare răspunde de unghiul său. Așa că trebuie să fiți pregătiți 
când o să spun că voi claxona. Nimeni nu clipește, nu strănută, nu face 
nimic. Nu putem rata fulgerarea de la gura țevii. Simon? 

— Da, să trăiţi, căpitane! 

Nu, Red se lămurise deja că pe perdele nu era nimeni din 
SpongeBob. Avea să moară înainte să-şi dea seama, nu-i aşa? În timp ce 
se întorceau de la perdele, ochii i s-au oprit asupra chipului Reynei, 
care stătea acolo, privind drept înainte. Mestecându-și limba și un 
gând nerostit, cu o expresie ciudată, îndepărtată, în ochii căprui-închis. 
Se gândea la plan, la ceea ce erau pe cale să facă, sau la altceva? 

Simon a observat și el. S-a tras mai aproape și a șoptit la urechea lui 
Red: 

— Ai văzut cum s-a uitat la Oliver când a venit vorba de un secret? 
Se petrece ceva între ei. 

Red n-a zis nimic, dar a clipit, iar Simon a părut să creadă că îi 
răspunsese. A dat din cap, prea viguros, și acum Red nu putea să nu se 
gândească la faptul că şi el încerca să evite ceva. 

— Bine! 

Oliver a pus în debara a doua balama și s-a ridicat în picioare, cu 
genunchii pocnind. A luat de la Arthur ușa debaralei, apoi a răsucit-o și 
şi-a vârât-o sub braţ. 

— Hai s-o facem! Reyna, trezește-te! 

Ea s-a ridicat în picioare şi şi-a trecut mâna peste față, alungând 
acea expresie. 

— Aprindeţi toți lanternele! 

Red a pus stația pe masă, lăsând-o pe canalul trei, pregătită pentru 
lunetist. A vârât mâna în buzunar după telefon. N-avea semnal, 
desigur, dar, hei, 51% din baterie încă era foarte bine pentru ea. Știa că 
Maddy intra în panică ori de câte ori telefonul ei avea mai puţin de 
50% şi nici măcar nu ieşea din casă în aceste condiţii. 

A căutat în meniu și a aprins lanterna. 

— Arthur, stinge luminile! Reyna, farurile! 

Reyna s-a aplecat peste volan, iar farurile s-au stins. Arthur s-a 
întins spre tabloul electric de lângă frigider şi a răsucit comutatorul 
până la capăt. Întunericul de afară şi-a croit drum în rulotă, făcându-i 
pe toți să dispară, întrerupt fiind doar de razele albe mișcătoare ale 
lanternelor. O strălucire galbenă de la lampa frontală a lui Simon în 
vreme ce și-o trăgea pe frunte. Red a luminat-o pe Maddy, care venise 
lângă ea, gata să-şi ocupe poziţia lângă geam. Fata avea o paloare 
fantomatică, aproape albastră, cu puncte albe în adâncul ochilor. 

— Luaţi-vă poziţiile! 

— Asta a zis ea, a şoptit Simon, trecând pe lângă Red spre geamul 
din dreptul patului de jos. 

Red s-a răsucit, ciocnindu-se de Arthur. 

— Scuze, mergi tu întâi! a rostit ea. 

Arthur s-a apropiat de geamul său, cu un genunchi pe canapea. Red 
şi-a ocupat locul la ușă, așteptând în spatele storului coborât. S-a uitat 
la Oliver, care a răsucit cu stângăcie ușa debaralei, aşezând-o în 
picioare, pe când se ghemuia lângă volan. A băgat schimbătorul de 
viteze în marşarier, iar imaginea de la camera video din spate a apărut 
pe consola centrală. Drumul straniu de alb în partea de jos a ecranului 
şi cerul modelat din forme negre și cenușii. 

Oliver a tras ușa debaralei lângă el. Un scut. O baricadă. Dar putea 
lemnul așa de subțire să oprească un glonț plecat dintr-o pușcă 
puternică? 

Red s-a răsucit spre geamul său. A înghiţit în sec și a dat pe repede 
înainte următoarele secunde, până la momentul în care își așeza faţa și 
ochii în partea de jos a geamului ca să cerceteze întunericul de dincolo. 
Și-a imaginat cum punctul roșu plutește chiar acolo, pe faţa ei, se 
alătură pistruilor de pe nas, apoi urcă spre frunte sau coboară pe dinţi, 
iar ea nu avea să ştie asta niciodată. Poate că avea să audă în ultima 
clipă pocnetul, dar nu avea să ştie, nu-i aşa, când acesta urma să 
lovească ţinta? Moartă prea repede ca teama să trăiască. Așa cum își 
imagina că murise mama, în acele prime zile în care tatăl ei şi ceilalți 
polițiști dădeau ocoluri stângace subiectului. „Omorâtă la datorie” era 
tot ce îi spuneau unii. „Mama ta a fost eroină”, ziceau alţii. 

În mintea lui Red, mama nu avusese timp să fie speriată, să se 
gândească la despărțire, nu știuse că e sfârșitul, nu ştiuse și, cu o 
clipire, se stinsese. Însă nu fusese speriată, iar ăsta era un lucru bun în 
vreme ce lumea se prăbușea în jur. Numai că nu asta se întâmplase. 

Deloc. Red căutase în seara de dinaintea înmormântării. Multe articole 
despre împuşcarea mortală a căpitanului de poliţie Grace Kenny din 
Poliția Municipală Philadelphia, Districtul al treilea. N-ar fi trebuit s-o 
facă, pentru că atunci n-ar fi ştiut. Dar era prea târziu. Și imaginea din 
mintea ei se schimbase. Mama în genunchi. Rugându-se să fie cruțată - 
articolele nu spuneau partea asta, însă Red completase golurile. În 
genunchi, îngrozită, ştiind că e pe cale să se întâmple. Şi apoi se 
întâmplase: două Împuşcături în ceafă. Omorâtă cu propriul pistol. 
Avusese timp să-i fie frică, tot timpul din lume, vieţi întregi în câteva 
secunde, acolo, în genunchi. „Executată” fusese alt cuvânt folosit în 
articole, un cuvânt aproape prea mare pentru ca Red cea de 
treisprezece ani să-l înțeleagă. Nu se potrivea în mintea ei, nu în 
aceeași frază cu mama. 

Totuși, înțelegea acum, când se gândea că o să-și lipească faţa de 
geamul ăla. Când se gândea la punctul ăla roșu care o căuta în 
întuneric. Măcar o frântură din teama pe care o simţise mama sa chiar 
atunci, la sfârşitul tuturor lucrurilor. 

— Red, tu ești atentă? a ridicat vocea Oliver. Am zis să stingeți 
lanternele! 

— S-scuze! a mormăit ea, apoi a atins butonul, iar bezna a luat în 
stăpânire rulota, așa încât ceilalți nu mai erau oameni deplini, ci doar 
umbre, personaje de coşmar în această noapte de coşmar. 

Nici măcar lumina lunii nu se mai vedea acum, că Reyna trăsese în 
jos storul peste parbriz. 

— Bun! a zis Oliver şi şi-a dres glasul. Îndepărtaţi un pic colțul de 
jos al storurilor sau al perdelelor ca să puteţi privi afară! 

— Chiar trebuie să ne arătăm afurisitele de feţe la geamuri? s-a 
auzit vocea lui Simon din spatele ei. Mie-mi pare că ne căutăm moartea 
cu lumânarea. 

Trebuie să ne ţinem de plan, şi-a zis Red. Aşa cum făcea ea în clipa 
asta. Nu trebuia decât s-o scoată la capăt cu restul nopţii, cu restul 
planului. 

— Oh, ştiu! a strigat Maddy, aflată în dreptul lui Red, la geamul ei. 

Întotdeauna alături. 

— Putem folosi telefoanele, așa cum a făcut Arthur mai devreme. Să 
înregistrăm ce e afară, și atunci cu siguranţă nu putem rata fulgerarea. 

— Bine, dacă preferaţi! a cedat Oliver. 

— Da, prefer, la dracu’! a replicat Simon, iar din colţul lui s-a auzit o 

fojgăială stângace. 

— Bine, scoateţi telefoanele! a strigat Oliver. 

Red a privit cum forma întunecată a lui Arthur se trudește să-și 
scoată mobilul, bâjbâind în buzunarul din față al blugilor. Destul de 
aproape să întindă mâna şi să-l atingă. Chiar și să se ţină de mână, dacă 
n-aveau nevoie de amândouă mâinile pentru planul ăsta. 

— Puneţi-le la geam și asiguraţi-vă că sunt îndreptate spre unghiul 
care vi s-a repartizat! 

Red a desprins storul, cu degetele strânse pe clemă. Nu-i da drumul! 
L-a ridicat cu câţiva centimetri în partea de jos, iar cu cealaltă mână a 
lipit telefonul de geam. S-a răsucit, ca să nu fie direct în spatele micului 
aparat, în raza lunetistului, şi s-a uitat la ecran. Nu era nimic acolo. 
Doar întuneric. 

S-a uitat peste umăr la Arthur. O mână îi dispăruse sub colţul de jos 
al saltelei, afară, în noapte, iar cealaltă pipăia agitată blugii. 

— Bine, porniţi înregistrarea! a strigat Oliver, și rulota întunecată s- 
a umplut de un cor de bipuri ascuţite, cântându-și unul altuia, când au 
atins cu toţii butonul de înregistrare. 

O secundă. Două. Trei pe înregistrare. 

— Sunteţi gata? a strigat Oliver, iar umbra unui braţ s-a întins de 
după scutul lui. 

Răsuflarea lui Red s-a poticnit, iar sunetul inimii i-a devenit prea 
puternic în urechi, prea tare și rapid. și apoi inima a fost acoperită de 
un țipăt, ţipătul claxonului care străpungea noaptea și îi rănea 
urechile. O notă lungă, apoi patru izbucniri scurte. 

— Hai odată! 

Vocea lui Oliver s-a încordat și a apăsat iar pe claxon. 

Trei bipuri scurte. 

O notă lungă. 

Rulota jeluindu-se în întuneric. 

Şi iar. 

Nimic! Nu pocnitura pe care o așteptau urechile lui Red, nu 
plesnitura puștii. Doar ecranul telefonului său întunecat și pustiu. 

— Hai odată! 

Oliver a încercat din nou, zece bipuri ascuţite, mai ascuţite, mai 
scurte. 

Rulota a țipat șiatotțipat. 

— Dece nu trage, fir-ar să fie?! 

Nimic. 
Țipătul a încetat, fantoma sunetului răsunând în urechile lui Red în 
tăcerea de după aceea. 

NOUĂSPREZECE 


Forma neagră a capului lui Oliver răsărind de după ușa debaralei. 

— De ce dracu’ n-a tras? a lătrat el. 

Ochii lui Red s-au adaptat la întuneric, făcându-și cuib acolo, în el. 

— Nu ştiu! a răspuns Arthur gâfâind, apoi şi-a tras mâna înapoi în 
rulotă şi a oprit înregistrarea. 

Un dublu bip amărât. Red a făcut la fel şi a prins la loc partea de jos 
a storului. 

Alte bipuri pe două tonuri de la telefoanele celorlalți pe când se 
retrăgeau de la geamuri. 

Țărâitul din urechile lui Red s-a stins, acoperit de paraziţii mereu 
prezenți. 

— Nu pricep! a zis Maddy, frustrată, lăsându-se moale în separeu. 
Data trecută a făcut-o. 

Stația a pârâit pe masă, iar Maddy a tresărit, îndepărtându-se de ea 
cu un salt. 

— Asta a fost pentru mine? 

Vocea se auzea ca un șuierat gros. 

— Doar ştiţi că vă acord deja toată atenţia. 

Un nou sunet din difuzor, metal scrâșnind pe metal: sunetul armării 
unei puști. S-a întrerupt şi au revenit paraziţii. Au umplut încăperea, 
apoi capul lui Red. Însă pușca armată a rămas cumva, croindu-și drum 
în oasele ei. O simţea în răsucirea cotului și în îndoirea genunchiului. 

— La dracu"! 

Oliver s-a ridicat și a rezemat ușa debaralei de scaunul șoferului. 

— Ar fi trebuit să funcționeze. Nu e... Ar fi trebuit să funcţioneze. 

Un oftat dinspre Reyna, pentru că Red cunoștea oftaturile lui Maddy 
şi nu era al ei. Reyna a plutit parcă dinspre parbriz. 

— Acum n-o să tragă decât dacă-l vede pe vreunul dintre noi că 
încearcă să plece din rulotă, nu-i așa? a întrebat ea, însă Red nu-i vedea 
ochii și nu ştia cu cine vorbește. 

— Din nou, a zis Simon, cu vocea apropiindu-se în întunericul din 
spatele ei. Nu mă ofer voluntar pentru misiunea de sacrificiu. 

Nu mai părea beat. 

— Poate că ai dreptate, a răspuns Oliver, destul de aproape acum ca 
Red să-i deslușească fața. 

Mă rog, doar sclipirea ochilor și a dinţilor. 

— Poate că acele prime Împuşcături spre rulotă au fost doar ca să 
ne sperie, însă acum, când știm despre ce este vorba, ce vrea el, o să 
tragă doar ca să-l împiedice pe unul dintre noi să plece. 

Felul foarte ocolit de a spune exact ce spusese Reyna. Red s-a 
întrebat dacă băiatul îi făcea de multe ori asta. 

— Aşadar, poate... a zis Maddy nesigură, și Red și-a imaginat 
expresia ei, crisparea ochilor şi cuta de lângă gură. Poate facem să pară 
că unul dintre noi chiar iese din rulotă. Așa îl momim să tragă. 

Oliver a dat din cap. 

— Exact ce aveam eu de gând să spun. Îl facem să creadă că unul 
dintre noi iese, destul ca să tragă. 

— Cum, fără să fie împuşcat cu adevărat? a răspuns Simon. O să 
construim o momâie sau așa ceva? 

— Exact asta o să facem, Simon. 

În vocea lui Oliver era acum o umbră de zâmbet. Red era gata să 
parieze că băiatul avea impresia că fusese ideea lui, cu toate că Reyna, 
Maddy și Simon fuseseră cei care rezolvaseră problema. 

— Red, a zis el atunci, de parcă i-ar fi citit gândurile. Vrei, te rog, să 
aprinzi lumina? 

Fata s-a dus la frigider și a aprins iar lumina. Chiar și reglată la cea 
mai mică intensitate, strălucirea lămpilor de pe tavan a făcut-o să 
lăcrimeze, reconstruind din întuneric rulota şi pe ei șase. 

Maddy şi-a mijit ochii spre Red, întrebat-o cu un semn din cap dacă 
e bine. Red a dat și ea din cap. 

— Şi din ce o să construim o momâie? a întrebat Reyna, fără să-și 
ascundă îndoiala din glas. 

— Păi, avem deja ușa debaralei. 

Oliver a arătat spre scutul său. 

— Ar putea fi corpul, dacă punem pe ea unul dintre hanoracele mele 
cu glugă. 

— Mopul! a rostit Simon mai tare decât era nevoie. Îl rupem în două 
şi pot fi braţele, vărâte în mâneci. 

Oliver a dat din cap, chibzuind. 

— Oh! a intervenit Maddy. Am în valiză o minge de plajă. Încă nu-i 
umflată, dar ar putea să fie capul, nu? 

— Ar putea să meargă, a zis Oliver. 

Nu, nu putea, ce tot vorbeau acolo? Nici măcar în ziua ei cea mai 


-123—+ 


proastă Red nu arăta ca o ușă de debara cu braţe din coadă de mop și 
cu un cap uriaș dintr-o minge de plajă. Trăgătorul nu avea să creadă că 
ar fi unul dintre ei; avea o lunetă telescopică montată pe pușcă. Totuși, 
fata n-a spus nimic. Cum ar fi putut să spună ceva? Asta făcea parte din 
plan. Red s-a uitat la Arthur și la Reyna. Și ei tăceau. 

Oliver a bătut din palme, și, Dumnezeule mare, trebuia să înceteze 
să facă asta! 

— Bun, Maddy, îmi aduci tu unul dintre hanorace? Cel verde. Reyna, 
ia mopul! Simon, adu banda adezivă! 

— Red, hai cu mine! a zis Maddy, trăgând-o de mânecă. 

Nu voia să intre singură în dormitorul aflat în partea din spate a 
rulotei. Şi, sigur, chiar dacă această rulotă avea nouă metri și 45 de 
centimetri, Red stătuse mult prea mult timp în spaţiul acelorași trei 
metri. 

A urmat-o pe Maddy pe lângă chicinetă și paturile suprapuse, apoi 
prin ușa deschisă a dormitorului. Maddy a aprins lumina. 

Cearșafurile cu model alb și negru de pe pat erau boţite sub 
greutatea unei valize albastre. 

— Asta trebuie să fie a Reynei, a zis Maddy, mergând pe lângă 
picioarele patului către debaraua mare din partea dreaptă, cum 
stăteau cu faţa spre ea. 

— N-o să meargă, a zis Red acum, că erau doar ele două și Oliver nu 
putea să audă. Planul ăsta. Trăgătorul n-o să creadă că-i o persoană. 

— Poate că da, a zis Maddy, după care a prins mânerul şi a deschis 
debaraua. 

Pe partea dinăuntru a ușii se afla o oglindă lungă. Red nu știuse că e 
acolo. A tresărit când numărul persoanelor din încăpere s-a dublat, 
surprinzându-şi propria privire peste umărul lui Maddy. 

— Tu ai crede că omul din ușă-minge-de-plajă-mop e real dacă l-ai 
vedea pe afară? a întrebat, uitându-se la imaginea lui Maddy. 

— Poate că da, dacă m-aş uita în fugă. 

— Ce-ar fi să-i ceri o întâlnire, dacă-i pe așa? Aţi avea copii 
drăgălași. 

Red s-a strâmbat în oglindă, cu ochii holbaţi și nările umflate, 
încrețiturile făcând să-i dispară pistruii de pe nas. Mama se strâmba 
aşa la ea în oglinda de vizavi de masa lor din bucătărie, făcând-o pe 
Red să râdă pe deasupra fulgilor de porumb presăraţi cu zahăr. Red a 
alungat din minte amintirea. Nu era mama în oglindă, ci ea și Maddy, 

iar asta nu ajuta pe nimeni. Nu ajutase niciodată. Alung-o! Red trebuia 
să se concentreze asupra acestei nopţi, asupra celor care erau încă aici, 
nu asupra celor care plecaseră şi nu mai aveau să se întoarcă niciodată. 

Maddy s-a aplecat cu spatele la ea, blocându-i vederea. Dar în 
oglindă Red vedea dublura lui Maddy scotocind prin valiza deschisă a 
lui Oliver, pe podeaua debaralei. 

Două Maddy, două Red. 

la stai așa! 

— Oglinda! a rostit Red încet, încă nesigură, căci ideea abia se 
închega. Nu putem folosi oglinda ca să facem dublura unuia dintre noi? 
O imagine reflectată. 

A încercat să vizualizeze asta, să pună oglinda la portiera rulotei, să 
ajusteze unghiurile. Nu reușea singură, nu până la capăt. 

— La ușă. N-am putea... 

Vocea i s-a stins, însă imaginea lui Maddy își îndreptase spatele, 
privind-o drept în ochi. 

— Genial! a zis. 

DOUĂZECI 


„Genial!” Nu era o vorbă folosită des în legătură cu Red sau cu ideile 
ei. A simţit cum i se încing obrajii, însă nu era un sentiment neplăcut, 
aşa cum era de obicei. 

— Bravo, Red! 

Vocea lui Maddy sunase extrem de asemănător cu a mamei ei când 
zisese asta. 

— Hei, gaşcă! a strigat acum, răsucindu-se de la oglindă, aşa că Red 
i-a văzut faţa adevărată. Uitaţi de planul cu momâia, lunetistul n-ar 
crede niciodată! Avem o idee mai bună! 

— Poftim? s-au auzit la unison Oliver și Reyna. 

— Dar am început deja să-l construim pe Larry, a zis şi Simon. 

— E aici o oglindă până-n podea! a strigat Maddy, în vreme ce Oliver 
se apropia pe culoar. O punem lângă ușă în unghiul potrivit, și o să 
creadă că trage în unul dintre noi, dar va fi doar o reflectare. 

Maddy a formulat totul mai bine decât ar fi putut Red s-o facă. 

Oliver s-a văzut în oglindă, deasupra capului lui Red. Ea s-a răsucit 
să se uite la cel real, în ochii căruia creştea o lumină. 

Băiatul a zâmbit. 

— Da! Da, asta ar putea să meargă! O să meargă! E noul plan. 

Oliver a pășit în față pe lângă Red și şi-a mijit ochii, apoi a cercetat 
oglinda și le-a dat câteva bobârnace micilor rame de plastic negru de la 
fiecare colţ. 

— Cu ce e fixată? Doar acele şuruburi? O dăm jos ușor! Simon, vrei 
să-mi dai şurubelnița? 

Un zdrăngănit în partea din faţă a rulotei, apoi vocea lui Simon 
strigând: 

— Vine, şefu'! 

Oliver și-a privit sora. 

— Bravo, Maddy! Foarte bună idee! 

— Păi, de fapt... a început Maddy. 

— Mama o să fie foarte mândră de tine, a continuat Oliver, bătând-o 
pe umăr. Când o să ieşim de aici, mama o să fie extrem de mândră de 
tine. Asta-i un plan Lavoy, dacă am auzit vreodată unul. 

Maddy şi-a lăsat ochii în pământ, mușcându-și buza de jos. Red o 
privea cu o strângere în piept, care se mişca odată cu coastele. 

— Mulţumesc! a zis Maddy încet. 

Doar atât! 

Totuși, pe Red n-o deranja, sau poate că da. Altfel, ce era cu senzația 
aceea de prea plin din gâtlej? Sau cea de gol din măruntaie? Era în 
ordine! Maddy putea să-și asume acel plan, dacă asta o făcea pe mama 
ei să se mândrească. Red avea planul său. 

— Livrare specială! a zis Simon, alergând ușor prin rulotă, cu 
şurubelniţa în mâna întinsă. 

— Scuze! a replicat Red, trecând pe lângă Simon, care ajungea în 
dormitor cu Reyna pe urme. 

Când s-au încrucișat, Reyna şi Red au schimbat o privire. Red nu ştia 
ce însemnă, dar a răspuns la fel. 

— Te simţi bine, Red? a întrebat Arthur, care stătea în chicinetă. 

Red i s-a alăturat şi s-a rezemat de blat, cu braţele încrucişate peste 
coaste, ca pentru a le apăra. 

— Grozav! i-a răspuns. 

— Deci, a reluat el, făcând semn cu capul în direcția din care venise 
fata. Să foloseşti o oglindă ca să-l reflecte pe unul dintre noi, în chip de 
momeală pentru împușcătură, a rezumat el, din nou mai bine decât ar 
fi putut s-o facă vreodată Red. E inteligent! 

— Familia Lavoy e foarte inteligentă, a zis Red. 

— Vrei să-ți spun un secret? a întrebat-o Arthur, cu vocea devenită 
şoaptă și ochii scânteind în spatele ochelarilor. Eu cred că tu ești mai 
inteligentă. 

Red a zâmbit fără voie. Oare le ascultase pe ea și pe Maddy în 
dormitor? Sau încerca doar să fie amabil? „Inteligentă.” Alt cuvânt care 
n-avea ce să caute în aceeași propoziţie cu Red. Totuşi, ea avea 
„potenţial”, să nu uităm. Îl avea, dar nu-l folosea, de aceea ziceau 
oamenii asta. 

— Cred că te înșeli, a zis ea cu vocea plată, baricadându-se în 
spatele cuvintelor. 

— Cred că minţi, a ripostat Arthur, izbind în baricadă. 

Red a ridicat privirea spre el, având în spatele ochilor aceeași 
senzație de căldură ca la beţie. De ce era așa de bun cu ea? Și de ce asta 
o făcea să vrea să-i răspundă cu asprime? Pentru că n-o merita, iată de 
ce! Era, pur și simplu, Red. Pur-și-simplu Red și Pur-și-simplu Arthur, 
şi probabil că aşa trebuiau să rămână, pentru că ea nu ştia cum să fie 
cineva al cuiva. 

— E în ordine! a răspuns Arthur, ca și cum ar fi putut să-i citească 
gândurile care-i goneau în spatele ochilor. 

Dar nu putea, nu ştia ce trăiește acolo, în mintea ei. 

— Secretul tău este în siguranță la mine. Întotdeauna este. 

— N-am secrete. 

Red s-a ascuns iarăși în spatele unui zâmbet. Oh, încetează, nu mai 
rânji ca o idioată! 

— Spion internaţional? a întrebat Arthur. 

— Aş vrea eu. 

— Adevăratul tău nume e Agatha? 

— Numai dacă al tău e Edgar. 

— Campioană secretă la curse de broaște? 

— M-ai prins! a zis ea. 

— Drăguţ! 

Zâmbea şi el, dar nu rânjea ca un idiot. La el arăta mai bine. 

— N-o să spun nimănui, jur! 

— Ce n-o să spui nimănui? s-a auzit Simon, care venea pe culoar 
ciocnindu-se ba de perete, ba de paturile suprapuse din partea 
cealaltă. 

Cum de părea mai beat decât mai devreme? 

— Marea taină a lui Red! a răspuns Arthur. 

— Bine, mişcă-te, mişcă-te! a ridicat vocea Oliver, care mergea cu 
spatele, ţinând un capăt al oglinzii în vreme ce Reyna îl ţinea pe 
celălalt. 

S-au dat cu toţii din calea lor, iar Red s-a îndreptat spre canapea și s- 
a lăsat să cadă pe ea. Era plăcut să stea așa, cu picioarele amorţite de 
oboseală. Dar știa că n-o să dureze mult. Mopul de plastic violet zăcea 
în faţa ei, deja rupt în jumătate, cu partea care ştergea pe jos scoasă. 

Oliver și Reyna au pus cu grijă oglinda jos, aproape de portiera 
rulotei, cu un braţ al lui Oliver înconjurând-o ca să preia greutatea. 

— Hai să ne gândim cum s-o facem! a propus băiatul, făcându-le 
semn cu capul să se adune în jur. 

Vezi, n-a durat prea mult! Red s-a ridicat în picioare, cu Simon de-o 
parte și Maddy de cealaltă, toţi trei dublaţi deja de oglindă. 

— Bun, deci, dacă stă cineva în picioare acolo... 

Oliver a arătat spre spaţiul gol din fața debaralei, care acum nu mai 
avea ușă. 

— „nu e în câmpul lui vizual, e apărat de peretele rulotei. lar dacă 

oglinda e în faţa ușii, în acel unghi, lunetistul o să vadă imaginea 
reflectată, așa-i? 

— Ştiinţă, ce dracu”! a izbucnit Simon. 

— Simon! l-a avertizat Maddy. 

— Scuze! s-a strâmbat el. Dar suntem într-o rulotă. Trebuia s-o spun 
odată şi odată. Însă cred că mai degrabă o să prepar metamfetamină. E 
mai puţin riscant. 

Oliver l-a săgetat cu privirea. 

— Scuze! 

— Da, merge! a încuviinţat Reyna, ducându-se în faţa oglinzii. Însă 
numai dacă lunetistul e pe undeva în această direcţie. 

Fata și-a întins braţele în unghi, un sfert de cerc, cu un braț direct 
spre ușă, iar celălalt spre spatele rulotei. 

— Dacă e pe acolo... 

A făcut semn spre partea din față, dreapta, a rulotei. 

— „„n-0 să vadă reflectarea. Şi asta dacă e măcar în partea asta. 

— Păi, sigur că merge doar dacă e în partea asta, a zis Oliver. Dacă 
nu merge, va trebui s-o repetăm la unul dintre geamurile din partea 
cealaltă. 

Reyna nu l-a ascultat, continuându-și firul gândirii. 

— Dacă ar exista o modalitate să facem oglinda să pivoteze rapid, 
iar altcineva ar putea să stea aici... 

A făcut semn spre spaţiul mic dintre canapea și portiera rulotei. 

— „atunci reflectarea ar putea să fie văzută de aici. 

Şi-a întins braţele iar, alt sfert de cerc. 

— Şi am acoperi toată partea asta. 

Oliver a dat din cap. 

— Bine, în regulă! Cum facem oglinda să pivoteze? Și, că veni vorba, 
cum o ţinem în picioare? Nu poate să stea nimeni în spatele ei sau 
alături; ar fi lovit. 

Simon a ţâșnit în față, apoi a luat de pe podea mopul rupt şi a ridicat 
braţele lui Larry. 

— N-am putea să le folosim pe astea ca mânere? Avem o rolă 
întreagă de bandă adezivă. 

Oliver a pocnit din degete spre el. 

— Da! Apucă-te de asta! Vreau unul de fiecare parte, în colțurile de 


9 Replică din serialul de televiziune american Breaking Bad (n. tr.). 
e 129 


sus. Înfăşoară banda de mai multe ori, ca să fie prinse bine! Şi foloseşte 
nişte bandă în plus ca să prelungești mânerele; vrem să fie cât mai 
lungi posibil, să nu trebuiască să stea nimeni în raza lui vizuală! Reyna, 
poate că ar trebui să-l ajuţi! a adăugat, privindu-l pe Simon care se 
chinuia să dea de capătul benzii. 

Reyna a scos capetele rupte ale cozii mopului de sub braţul lui 
Simon, iar Maddy a pășit în faţă ca să-l elibereze de bandă. S-au pus pe 
lucru, iar banda adezivă zbârnâia ca o viespe furioasă când Maddy 
smulgea de pe rolă o fâșie după alta. 

— Reyna, n-ar trebui și să facem să alunece oglinda? a întrebat 
Oliver. Cu vreo jumătate de metru, ca să prindem unghiul corect. 

Reyna s-a uitat în jos un moment, cercetând podeaua, în vreme ce 
ținea un mâner ca să-l fixeze Maddy cu bandă. 

— Ba da! a răspuns. Pentru că în prima poziţie oglinda trebuie să fie 
un pic deviată spre stânga, ca să-l arate pe cel care stă acolo. 

— M-am gândit eu. 

Oliver a dat din cap pentru sine însuși. 

— Atunci trebuie să punem oglinda pe ceva, ceva care alunecă ușor. 
Oh! 

I-a făcut semn lui Arthur să înainteze și să ţină oglinda şi s-a dus în 
partea din față a rulotei, la uşa debaralei care se sprijinea încă de bord. 

— Asta! a șuierat el, aducând-o. 

N-o să alunece ușor, şi-a zis Red. 

— N-o să alunece ușor, a rostit Arthur. 

— Mai uşor decât oglinda pe podea, a ripostat Oliver. 

— Avem nevoie de ceva rotund sub ea. 

Arthur ţinea în braţe oglinda. 

— Să alunece ca un skateboard. 

— Bună idee! a replicat Reyna, verificând cât de bine era prins 
primul mâner. 

Toţi aveau idei bune, însă nu şi Red. Ea se ţinea deoparte, 
nefolositoare, nefolosită. Spera că ceilalți nu cred că o face intenţionat. 
Nici măcar nu-i venea în gând ceva rotund, tot ce îi răsărea în minte 
era plin de muchii ascuţite. Inclusiv acel afurisit de model de pe 
afurisita aia de perdea. 

— Ştiu! a strigat Simon prea tare, țâşnind prin spatele oglinzii spre 
frigider. 

L-a deschis şi s-a întors cu mâinile pline. Avea pumnii încleștaţi pe 

câte o doză de bere, pe carei le-a întins lui Oliver. 

— Merge! a zis Oliver. Mai adu patru! 

Simon a rânjit, dispărând iar după ușa frigiderului. 

— Vedeţi, de aceea e o tâmpenie să li se spună adolescenților să nu 
bea. Băutul salvează vieți, a bodogănit el. 

Totuşi, asta nu mersese cu tatăl lui Red, nu-i așa? Îi luase toată viața 
rămasă în el după ce murise mama. 

Simon i le-a dat și pe celelalte lui Oliver, care le-a aşezat culcate la 
vreo jumătate de metru în faţa ușii rulotei, cu spaţii egale între ele. A 
luat iar ușa debaralei și a pus-o peste doze, paralel cu portiera rulotei. 
A făcut-o să alunece înainte şi înapoi, ca să fie sigur, dând totodată din 
cap. 

— Şi noi am terminat! a anunţat Reyna, care nu mai ţinea oglinda, ci 
doar mânerul din partea sa, iar Maddy îl ținea pe celălalt, verificându- 
le. 

Nenumărate fâșii de bandă adezivă erau înfășurate în jurul părţii de 
sus a oglinzii şi a plasticului violet, unindu-le. Era urât, dar mergea. 

— Da! O să stea în picioare, a zis Reyna, deși nu era nevoie. 

— Bine, atunci, hai s-o punem la uşă! În prima poziţie! 

Oliver a prins oglinda de mijloc și a echilibrat-o cu grijă în mijlocul 
ușii debaralei, așezată oblic, spre spaţiul dintre debara și portiera 
rulotei. 

— Simon, stai acolo, bine? a adăugat el. 

Simon s-a supus, comentând „Chipeș ca întotdeauna” în vreme ce își 
privea imaginea. 

— Reyna, ţii tu de partea cealaltă? a întrebat Oliver, prinzând 
mânerul violet din dreapta, în timp ce ea îl prindea pe cel din stânga. 

Au potrivit-o preţ de câteva secunde, asigurându-se că oglinda stă 
drept în picioare. 

— Maddy, stai o clipă în faţa ușii rulotei! 

Fata s-a supus, ocolind-o pe Red. S-a lipit de ușă, stând cât de 
departe putea. 

— Ce vezi? a întrebat-o Oliver. 

— ÎI văd pe Simon, a răspuns ea, încercând să nu reacționeze când 
Simon i-a făcut cu ochiul în oglindă. 

— Bine, acum, Arthur, stai acolo, lângă canapea! 

Arthur s-atras într-o parte în spaţiul gol. 

— Bun, ia să vedem! 

Oliver a împins cu piciorul ușa debaralei câțiva centimetri spre 
Reyna; oglinda s-a mișcat odată cu ea, iar o doză de bere s-a rostogolit 
afară. 

— Acum, Reyna, trage în față mânerul, în vreme ce eu îl împing 
înapoi pe al meu. 

Partea de jos a oglinzii a protestat, scrâșnind pe ușa debaralei, dar s- 
a aşezat în noul unghi. 

— lar acum ce vezi, Maddy? 

— Pe Arthur, a răspuns ea, ceea ce, judecând după reacţia fratelui 
său, era răspunsul corect. 

— Bine! a conchis el. Funcţionează cu stângăcie, dar funcționează. 
Arthur, poţi să vii să ţii de asta? 

Arthur a înaintat și a luat mânerul de la Oliver, iar oglinda s-a 
aplecat în față când a trecut dintr-o mână în alta. 

— O singură problemă! a continuat Oliver, acum cu amândouă 
mâinile libere şi apoi ducându-și-o pe una dintre ele la bărbie. Cred că 
cei doi oglindiţi în ea trebuie şi s-o manevreze. Nu-i loc pentru nimeni 
altcineva, iar noi, ceilalţi, trebuie să fim la geamuri, înregistrând ca să 
găsim fulgerarea când el o să tragă. Așadar, care sunt cei doi care se 
vor reflecta? 

Încăperea era tăcută și doar sfârâitul paraziților marca trecerea 
secundelor. 

— Păi, nu putem fi Maddy sau eu, a zis Oliver, cu privirea trecând de 
la unul la altul. Noi suntem cei pe care îi ţine ostatici. N-o să tragă în 
niciunul dintre noi. 

Arthur şi-a dres glasul. 

— De fapt, lunetistul n-a zis niciodată asta. 

— Nu, dar nici n-ar spune-o, nu? 

Arthur nu părea să aibă un răspuns la asta. Ei bine, rămâneau cei 
care nu erau Lavoy.La ce altceva se așteptase Red? 

— Simon, Arthur, ar trebui să fiți voi doi, a hotărât Oliver, cu 
sprâncenele lăsate în jos întunecându-i ochii. 

— De ce eu? 

Simon l-a privit şi el chiorâş. 

— Cine a murit şi te-a lăsat la conducere pe tine? 

— Chiar vrei s-o pui pe Reyna sau pe Red să facă asta? i-a răspuns 
Oliver. Și apoi, tu ești actorul aici, nu? 

Simon a ridicat din umeri. 

— Atunci, joacă-ţi rolul! 

Oliver s-a uitat în spate, spre Arthur, ca să vadă dacă are vreo 
plângere. Arthur a dat din cap o singură dată, muşcându-și obrazul pe 
dinăuntru. Avea s-o facă. 

— Bine, în regulă, Simon, tu eşti acolo, lângă debara, iar Arthur 
lângă canapea. Prinde mânerul, Simon, așa, hai să exersăm de câteva 
ori! Arthur, cred că va trebui să deschizi ușa și s-o împingi tare ca să se 
deschidă de tot. lar după ce terminăm, Simon, tu va trebui s-o închizi. 

Simon a tușit. 

— Cum s-o închid fără să cobor pe trepte și să fiu chiar în raza lui 
vizuală? 

Oliver a şovăit, era o observație bună. 

— Frânghie! a răspuns Red încet, o propunere stupidă, de fapt, 
pentru că n-aveau așa ceva. 

— O putem face din haine, a adăugat Maddy, ceea ce acum avea 
logică. 

— Sunt nişte bluze de trening în partea de sus a valizei mele, a 
intervenit Arthur. Le puteţi folosi. E pe patul de sus. 

— Bine! a zis Red când Maddy i-a făcut semn din ochi: „Du-te!” 

A trecut pe lângă dispozitivul cu oglindă, dincolo de chicinetă, până 
la paturile suprapuse. A pus un picior pe patul de jos ca să ajungă la 
valiza lui Arthur, care stătea acolo pe rama goală a patului. 

— Bine! a reluat Oliver în spatele ei. Hai să punem iar oglinda în 
poziția inițială şi s-o manevrăm de două ori, ca să știți ce faceți! 

Red a tras fermoarul, deschizând valiza. Arthur își împăturise 
hainele, nu chiar așa de ordonat ca Maddy și nici chiar așa de corect. 

— Aşadar, uşa se deschide, a continuat Oliver. Lăsăm câteva 
secunde pentru Simon. Arthur, cred că poţi ţine singur oglinda acum, 
ca Simon să iasă la vedere. Simon, fă să pară că pornești în jos pe 
trepte, sau așa ceva, nu doar sta acolo. 

— Merg, merg! a răspuns Simon furios, apoi s-a auzit tropăit de 
teniși. 

Deasupra teancurilor de haine ale lui Arthur se aflau niște hanorace 
de baseball, câteva albastre, câteva gri, unul roşu-închis. Red a scos 
trei, a studiat lungimea de la o mânecă la alta, apoi a mai luat unul, ca 
să fie sigură. 

A coborât, cu hainele îngrămădite în braţe. Miroseau a curat, și 
totuși, cumva, tot miroseau a el. La fel ca hanoracul cu glugă pe care i-l 

dăduse ei împrumut după Revelion, când o dusese cu maşina acasă. 
Dormise îmbrăcată în el în noaptea aceea, sub palton, iar dimineaţa nu 
mai mirosea decât a ea. Arthur nu i-l mai ceruse înapoi. Poate că și el 
era obișnuit să piardă lucruri. 

Red s-a înapoiat la masă, unde i s-a alăturat Maddy, și a luat prima 
bluză. 

— Acum, Arthur, deschide ușa! Cu vreo douăzeci de centimetri, 
cred! Hei, gata, asta e! 

Red a luat două dintre hanoracele lui Arthur, cărora le-a înnodat 
mânecile și atras de ele. 

— Arthur, trage în spate de mâner! Simon, apucă-l pe al tău și trage- 
în față! Da! Acum, Arthur, reia-ţi poziţia, iar Simon poate ţine oglinda! 

Maddy a luat hanoracele de la Red și le-a legat de alte două cărora le 
înnodase ea mânecile, apoi a întins la maximum improvizaţia. 

— Frânghie! a rostit cu o crispare la coada ochilor, expresia pe care 
o avea când spunea că-i pare rău. 

Nu pentru frânghie, Red ştia, ci pentru planul cu oglinda. 

— E în ordine! i-a spus Red. Nu-mi pasă! 

— Cum a arătat, Reyna? a întrebat Oliver. 

Red s-a uitat la Reyna, care a făcut semn de la portiera rulotei cu 
degetele mari ridicate. 

— Aţi terminat cu frânghia? 

Ochii lui Oliver erau aţintiţi asupra lor. 

Maddy a sărit cu ea în braţe și s-a grăbit s-o lege de clanţa metalică a 
portierei. Nod dublu. Apoi i-a dat celălalt capăt lui Simon, care clătina 
din cap, cine știe de ce. 

— Bine, hai să terminăm odată! Trebuie să lăsăm de data asta 
luminile aprinse în rulotă, ca lunetistul să vadă reflectarea. Red, ocupă- 
te de geamul din spatele canapelei, acest colt! Îndreaptă-ți telefonul în 
diagonală spre spatele rulotei! 

Red a executat ordinul, cu telefonul pregătit în mână și cu un 
genunchi pe canapea, la doar câţiva centimetri în spatele lui Arthur. 

— Maddy, ocupă-te de același geam, dar ţine telefonul îndreptat în 
față! 

Canapeaua s-a lăsat în jos când Maddy s-a urcat cu amândoi 
genunchii pe celălalt capăt, aruncându-i o privire lui Red. 

— Reyna, geamul din dreptul pasagerului, cu telefonul îndreptat în 
diagonală spre față. lar eu mă ocup din nou de camera video din spate. 

S-a dus înapoi spre bord, în spatele Reynei, și s-a lăsat în genunchi, 
cu capul aplecat spre ecran. Red s-a uitat după el, iar în mintea ei s-a 
schimbat ceva, înlocuindu-l pe Oliver cu altă persoană. Oare el nu ştia 
că uneori oamenii mor așa, în genunchi? 

— Apăsaţi pe butonul de înregistrare! a cerut băiatul. 

Red și-a lipit degetul de butonul roșu de pe ecran. Bipurile înalte, ca 
un ciripit de păsări, de la telefonul său, urmate de ale lui Maddy, apoi 
de ale Reynei. 

— Pelocuri! 

Red a tras în sus colțul de jos al saltelei, strecurându-și mâna cu 
telefonul în necunoscutul de afară, cu încheietura apăsată pe un ciob, 
însă nu putea să facă nimic în privinţa asta. A îndreptat telefonul în 
direcția potrivită şi a privit în altă parte, spre ceafa lui Arthur. 

Și-a ținut răsuflarea, numărând secundele. 

— E toată lumea gata? 

DOUĂZECI ȘI UNU 


— Acum! 

— Staţi! a strigat Arthur, schimbându-și poziţia și ştergându-și 
mâna liberă de partea din față a blugilor. 

— Arthur, acum! a strigat Oliver. Deschide ușa! 

— La dracu"! 

Arthur s-a întins, apoi a trântit mâna pe clanță și a împins tare. 

Portiera rulotei s-a deschis, iar întunericul îi aştepta acolo, căscat 
larg și negru. Privind din cealaltă parte, probabil că era un dreptunghi 
de lumină. 

Simon şi-a ridicat genunchii ca și cum ar fi fugit, coborând în grabă 
treptele, cu dinţii încleștaţi și ochii sălbatici şi speriaţi și... 

Trosc! 

Oglinda s-a spart. 

— La dracu”! a ţipat Arthur când oglinda i-a sărit din mână şi s-a 
strivit de blat. 

— Închide uşa! 

Vocea înnebunită a lui Oliver a umplut urechile lui Red. 

— Simon, trage de frânghie! 

Simon s-a repezit, iar frânghia aproape că i-a alunecat din mâini. S-a 
lăsat pe spate în debara și a tras. 

— Pe toţi sfinţii! a exclamat Simon şi s-a prăbuşit pe podea, râzând 
sau plângând, Red nu-și dădea seama. Am făcut-o! 

Arthur era îndoit, răsuflând din greu. Avea mâinile apăsate pe 
coapse și capul îi atârna. Îi era rău? 

— Cine l-a prins? 

Oliver era acum în picioare. 

— Atras! Cine are pe telefon fulgerarea? 

Red l-a tras pe al său înăuntru și a aranjat salteaua la loc. Avea o 
mărgică de sânge pe pielea încheieturii, străpunsă de ciob. Propriul 
punct roșu. 

A oprit înregistrarea, iar telefonul a ciripit spre ea; același sunet a 
venit şi dinspre Maddy și Reyna. 

„Pelo..." 

„Pe locu...” 

„Pe locuri...” a rostit vocea lui Oliver de trei ori, suprapunându-se. 

Clipul Reynei începea cu o secundă înaintea clipului lui Red, iar al 
lui Maddy, imediat după aceea. 

Sunetul respirației lui Red din difuzorul din josul telefonului. Foșnet 
cât imaginea de pe ecran a trecut de la lumină la negru ca smoala, 
dinăuntru afară. 

„E toată...” 

„E toată lumea...” 

„E toată lumea gata? 

Red a apropiat ecranul, cercetând întunericul cu granulaţie mare. 


Red nici măcar nu clipea. 

„St...” 

Pc ae 

„Staţi!” 

Cele trei straturi ale vocii lui Arthur într-o grabă frenetică, 
îmbinându-se. 

„Arthur...” 

„Arthur, acum!” 

„Arthur, acum! Deschide ușa!” 

„La d...” 

„La dra...” 

„La dracu'!” 

Arthur cel din prezent s-a răsucit; Red i-a simţit ochii asupra sa, însă 
n-a ridicat privirea de pe ecran, pentru că venea, era... 

Tr... 

TTO... 

„T rosc! 

Un punctişor de lumină în toată acea întunecime când trei 
împuşcături au despicat aerul. Însă nu fusese decât una, și ea o avea, 
chiar acolo. Red o avea. A pus clipul pe pauză, apoi l-a derulat înapoi. 

— Îl am! a anunţat ea, ridicând privirea spre Arthur. 

Ochii lui păreau umbriţi, iar gura îi era încleștată. 

— Îl am! 

Mai tare acum. 

Oliver a venit repede și s-a aplecat să se uite peste umărul ei. 

— Mai pune-l o dată! 

„La dracu'!” a mai rostit o dată vocea lui Arthur. 

— E aici, a zis Red. Stai o secundă! 

Trosc! 

Un punctișor de lumină albă pe fundalul negru al ecranului ei. Mic, 
minuscul. La fel cu micul foc de artificii din capul ei. A dat înapoi 
cadrele ca să-l mai arate o dată. lată, o izbucnire de lumină, chiar în 
centru. 

Mușşchii gurii lui Oliver au tresărit. 

— În ce parte era îndreptat telefonul, Red? Cu exactitate. 

Ochii lui o fixau cu așa intensitate, că a trebuit să-și ferească 
privirea, și totuşi încă îi simţea când a clipit. Ca și cum ar fi marcat-o. 

— Într-acolo. 

Red a arătat în diagonală spre dreapta, către spatele rulotei. 

Oliver și-a îndreptat spatele, urmărind direcţia braţului ei. 

— Aşadar, e încă acolo, a zis. Greu de spus, dar poate că la câteva 
sute de metri într-acolo. Probabil unde era când a tras prima dată în 
cauciucuri şi în geamuri. Trebuie să fi revenit în acea poziţie după ce a 
pus stația. 

Stația a pârâit, şuierând ca o aprobare fără vorbe. Red aproape că 
era surprinsă că lunetistul n-avea nimic de spus după ceea ce tocmai se 
întâmplase. 

Mușchii gurii lui Oliver au tresărit din nou, însă de data asta s-au 
destins într-un zâmbet larg. 

— Am reușit! a zis privind în jur. 

Ceilalţi n-au reacționat. 

— Am zis că am reușit! 

Oliver a râs, apoi a bătut-o pe umăr pe Red și s-a dus să facă la fel cu 
Arthur. Acesta încă nu părea în ordine, rămânând cu privirea pierdută 
şi pipăindu-și buzunarele blugilor. Era dintre cei care își mișcă mereu 
degetele, la fel ca Red, dar poate că numai când era agitat sau speriat. 
Nici Simon nu părea să fie în ordine, grămadă pe podea, cu picioarele 
întinse printre cioburi mari din oglindă, cu ochii în tavan și respirația 
greoaie. 

— Haideţi, oameni buni! Am reușit, plecăm de aici. Vii! 

Oliver a tras-o pe Reyna într-o îmbrăţișare, depunând un sărut în 
părul ei negru, bogat. A cuprins-o cu un braț pe Maddy, apoi i-a întins o 
mână lui Simon ca să-l salte de pe podea. 

Acum Maddy zâmbea, cuprinzându-se cu braţele. 

— luhuuu, vacanța de primăvară! a zis Simon iar, ridicându-se 
greoi. 

Oliver stătea în mijloc, zâmbind larg spre ei toți. 

„Deleagă! Motivează! Sărbătorește!” Toate calităţile unui conducător 
firesc, ceea ce o făcea pe Red mai mult decât unul nefiresc. 

Oliver a bătut din palme, ceva între aplauze și atragerea atenţiei. 
Deja le-o atrăsese. 

— Bun, lunetistul e înapoi acolo. 

A arătat cu degetul. 

— Prin urmare, dacă ieşim pe geamul din dreptul șoferului şi fugim 
în acea direcţie... 

A arătat cu celălalt braț exact în direcţia opusă. 

— „„lunetistul n-o să ne vadă, pentru că ne va acoperi rulota. Nici 
măcar n-o să știe că am plecat. N-o să știe. Şi chiar dacă știe, n-o să ne 
poată prinde. Avem un avans, iar el cară o puşcă. 

— Nu poţi trage cu pușca din fugă, a fost de acord Red. 

— Am reușit, a zis acum Reyna, dând din cap, ca și cum nu putea să 
creadă decât dacă o auzea din propria gură. 

— La dracu', da, am reușit! a răspuns Simon cu pumnul ridicat, în 
vreme ce cioburi de oglindă îi trosneau sub pantofi. Cu toate că 
înseamnă şapte ani de ghinion, nu-i aşa? O oglindă spartă? 

— Ei bine, pentru noi acum e noroc, a zis Maddy. 

În spatele lui Simon se afla o gaură în baza de lemn a separeului din 
zona de luat masa, acolo unde lovise glonţul după ce trecuse prin 
oglindă și, probabil, prin cealaltă parte a rulotei, înapoi în noaptea 
neagră. Prin sticlă și lemn, lemn și plastic, și metal. Pielea și oasele nu 
aveau să reprezinte niciun obstacol în calea lui. 

— Bine, atunci! 

Oliver și-a frecat mâinile cu un sunet care zgâria urechea. 

— Hai să plecăm dracului din rulota asta! Nu luaţi nimic la voi! Doar 
esenţialul. Telefoanele. Să sperăm că vom avea semnal la un moment 
dat, să putem suna la poliţie ca să-l prindă pe ticălosul ăsta înainte să 
fugă. Și s-o sunăm pe mama, să ştie că am evadat. 

Oare Catherine dezvăluise deja numele pe care îl căutau ei, s-a 
întrebat Red, cu mintea deja părăsind rulota și trecând la partea 
următoare. 

Simţea un sfârâit în urechi, dar să fi fost doar parazitii? 

— Luăm asta? a întrebat ea, pășind peste oglinda spartă ca să ia 

stația de pe masă. 

— Nu, las-o! a zis Oliver, întorcând capul. N-avem nevoie de ea. Nu 
mai jucăm acest joc. 

S-a îndreptat spre scaunul șoferului și s-a aplecat ca să smulgă 
banda adezivă care fixa de geam valiza turtită a lui Red. Cu o smucitură 
puternică, a tras-o jos și a lăsat-o să cadă la picioarele scaunului. A dat 
deoparte perdelele, dezgolind bezna de afară care îi aştepta cu braţele 
deschise. 

Un geam era deja deschis, spart, însă Oliver a desfăcut închizătoarea 
şi a făcut să alunece și celălalt geam, descoperind acea parte. Era mai 
ușor să iasă dacă se urcau pe scaunul șoferului. 

— O să fie un pic strâmt, a comentat Oliver, rotindu-şi umerii. Aveţi 
toți telefoanele? Da? Bine! 

S-a urcat pe scaunul șoferului şi s-a aplecat când creștetul i-a atins 
tavanul. 

— Eu ies primul, apoi Maddy, Reyna, Red, Arthur, Simon. 

S-a uitat la ei în ordinea enunțată. 

— Aşezaţi-vă la rând şi pregătiţi-vă! Fără lanterne încă, căci nu 
vrem ca tipul să poată vedea ceva. Săriţi pe pământ și o luaţi la fugă cât 
vă țin picioarele în această direcţie. 

A arătat dincolo de oglinda din partea șoferului. 

— Printre copacii de acolo. Mergeţi mai departe și nu așteptați pe 
nimeni! Ne regrupăm pe drum și apoi plecăm dracului de aici. Aţi 
priceput? 

Red a dat din cap, așezându-se între Reyna şi Arthur, iar Maddy s-a 
dus în capătul șirului. Familia Lavoy mai întâi. 

— Să vă spun ceva! a zis Simon din celălalt capăt al rândului. Nu mai 
vreau să văd cât oi trăi o nenorocită de rulotă. 

— Mie-mi spui! a pufnit Reyna, aproape un hohot de râs. 

Energie fără astâmpăr, agitată, în faţa şi în spatele lui Red. 

— les, a anunţat Oliver, după care s-a aplecat și a scos un picior pe 
geam, ajungând călare pe ramă, exact la jumătatea drumului dintre 
înăuntru şi afară. 

Și-a aplecat capul şi l-a scos pe geam. 

Paraziţii au încetat, înlocuiţi de tăcere. După care: 

— Alo! 

Vocea a înviat cu un pârâit în spatele lor. 

— Drăguţă şmecheria cu oglinda! a rostit aceasta cu un râs ce părea 

mai degrabă un lătrat metalic. Există un lucru pe care trebuie să vi-l 
spun înainte să faci greşeala de a ieşi pe geamul din partea şoferului, 
Oliver. Probabil ar fi trebuit să menţionez asta mai devreme, așa că e 
greșeala mea. 

Paraziţi! 

Pieptul lui Red s-a încleștat, iar coastele i s-au strâns una câte una ca 
nişte degete când s-a răsucit să se uite la stație, care îi sfida de pe 
masă, unde o lăsase, afișajul verde-viu dublându-și parcă dimensiunea 
şi umplându-i capul. 

— Cum a putut să... a început Reyna. 

— Oliver, nu te mișca! a strigat Maddy când băiatul și-a schimbat 
poziția pe rama geamului, privind în jos, la drumul aflat chiar 
dedesubt. 

O tăcere înspăimântătoare și apăsătoare s-a așternut peste toate. 

— Ar fi trebuit să vă spun, a revenit vocea, un pic bolborosită. 
Suntem doi. 

DOUĂZECI ŞI DOI 


Un icnet.Un țipăt. O strânsoare în pieptul lui Red. 

Erau doi acolo, afară, în nimicul nesfârșit. Doi. Două puşti. Două 
puncte roșii. Nu, așa ceva era imposibil! Nu trebuia să se întâmple una 
ca asta! 

— Intră la loc, Oliver! Acum Reyna striga: Intră! 

O întrecere între vocea ei și un deget pe un trăgaci. 

Oliver şi-a aplecat capul şi s-a rostogolit înapoi, căzând lângă Maddy 
pe scaunul şoferului, cu Reyna imediat în spate împleticindu-se și dând 
peste Red. Aceasta din urmă s-a împiedicat de picioarele lui Arthur, 
însă el a prins-o solid, puternic. 

— Trage perdelele! striga în continuare Reyna, sunetul acela 
străpungând-o parcă pe Red. Trage-le! 

Oliver s-a îndreptat de spate, apoi a întins mâna și a smucit 
perdelele, unindu-le. Fără spaţiu gol. Blocând ce era afară, împărțindu- 
i iar în două lumi separate: rulota și exteriorul ei. Doar un hotar de 
material negru, subţire, între ele. 

— Nu-i cinstit! a strigat Maddy, cu toată gura și cu ochii înceţoşaţi. 
Aproape că ieșiserăm. Aproape că eram liberi. 

Lacrimi mari au spart zăgazul, rostogolindu-i-se spre bărbie. 

— LA DRACU" a răcnit Oliver, cu venele reliefate pe gât, roșii și 
gr oase, ca sforile de marionetă care îi mişcau capul. La dracu”, la dracu, 
la dracu’! 

A izbit cu pumnii în volan și în bord iar și iar. 

— Oliver, încetează! 

Reyna a înaintat împleticit, după care i-a prins mâinile şi le-a strâns 
la piept. 

— Asta nu ajută pe nimeni! 

— Sunt doi! 

Simon a pășit în spate pe un ciob de oglindă care i-a reflectat talpa 
înainte să se spargă. 

— Doi nenorociţi de lunetiști! Ştiţi ce nu-i trebuia nopţii ăsteia? a 
strigat el. Încă un nenorocit de lunetist! 

Oliver s-a ridicat din nou în picioare şi a îmbrâncit-o pe Reyna pe 
când se repezea furibund. Un picior i s-a împiedicat de o doză de bere 
şi a făcut-o să zboare, învârtindu-se. A răcnit din nou, un sunet urât, 

hârșâit, pe când se apleca și înşfăca ușa debaralei. A ridicat-o și a izbit- 
o de podea, iar lemnul s-a despicat, formând o spărtură curată, și a 
căzut zdrăngănind în două părţi inegale. 

— Oliver, încetează! a strigat Maddy. Mă înspăimânţi! 

— Te înspăimânt? s-a burzuluit spre ea, cu ochii sălbatici și un strop 
de salivă formând spumă în colțul gurii. Nu de mine trebuie să fii 
speriată în clipa asta, Madeline. Ci de tipii de afară cu blestematele lor 
de puști! 

— Oliver, te rog! 

Reyna l-a împins spre separeu, mai exact spre partea care nu era 
blocată de oglinda spartă. 

— Te rog, aşază-te și potolește-te! 

— Eram afară, a zis băiatul mai mult pentru sine și și-a vârât 
picioarele sub masă, privind ţintă la staţia de emisie-recepţie. Eram cu 
toții afară! Eu eram așa de aproape! 

Ochii lui Red s-au îndreptat spre Arthur, care se lăsa să cadă pe 
canapea, cu privirea la ea, însă absentă, sticloasă, îndepărtată. 

Capul i-a căzut în palme și şi-a îngropat faţa în ele, cu nimburile de 
piele care se albeau acolo unde apăsau degetele. 

Red a întins mâna, răsfirându-și degetele, fiecare dintre ele prea 
concentrat asupra sarcinii pe care i-o încredinţase fata. Și-a lăsat mâna 
pe capul lui Arthur, doar o clipă, aproape de ceafă. Mama făcea asta 
când era necăjită, iar Red nici măcar nu-și dăduse seama până acum 
cât îi lipsise gestul. Nu trebuia să se gândească la ea, de ce se tot 
gândea la ea în noaptea asta? 

Arthur a ridicat privirea, făcând-o să-și retragă mâna. El i-a prins-o 
însă și a strâns-o, cu degetele calde pe răceala încheieturilor degetelor 
ei, 

Prea mult! 

Mâna lui Red i-a căzut pe lângă corp. 

S-a uitat la toți, la fețele lor, simțind ceva nou în aerul din rulotă. Nu 
spaimă sau nedumerire, căci de așa ceva avuseseră parte din belșug. Ci 
disperare, cea mai clară formă de disperare pe care o văzuse vreodată. 
lar ea era expertă în disperare. 

Reyna a fost prima care și-a revenit şi şi-a îndoit genunchii ca să 
ridice bucăţile din ușa debaralei. 

— Ce faci? a întrebat-o Oliver aspru, cu degetul pe antena staţiei. 

— Curăţenie, a răspuns Reyna, ducând bucăţile de lemn spre 

dormitor. Se pare că o să stăm aici o vreme. 

Red a privit-o cum trece pragul dormitorului și aruncă ușa spartă în 
spaţiul din spatele patului. Apoi fata s-a întors și s-a apucat să strângă 
cioburile oglinzii. 

— Maddy? a rostit cu blândeţe. Poţi să mă ajuţi la asta? Să iei 
cioburile mai mari şi să le pui în coşul de gunoi? 

— Sigur! 

Maddy a suspinat și şi-a şters nasul cu mâneca. 

— N-o să mai plecăm niciodată de aici, a comentat Simon, așezându- 
se pe canapea lângă Arthur. Asta-i cea mai rea zi din viaţa mea. 

Însă nu şi a lui Red, nu-i aşa? Nu, nu credea asta, nu avea cum să fie 
mai rea decât cea mai rea zi din viaţa ei. 6 februarie 2017. Nu fusese 
destul că îşi pierduse mama în felul acela, așa-i? Nu, mai fusese şi acea 
ultimă discuţie la telefon, încă dureroasă, după ce se certaseră în 
bucătărie cu o zi înainte, deoarece Red nu se concentra la școală, iar 
notele ei erau tot mai mici. Mama sunase pe telefonul fix la ora 19.06 
ca să anunţe că o să ajungă târziu la cină. Red fusese cea care 
răspunsese. Red nu voise să vorbească cu ea. „Bine”, răspunsese, 
gândind de fapt „Ce mă bucur”. Poate că reușea chiar să se ducă la 
culcare fără să-şi vadă mama în seara aceea, fără să pornească din nou 
cearta. Însă atunci Red o pornise iar, pentru că nu se putuse abţine, şi 
se zbârlise când mama îi zisese „scumpo”. 

„Nu-mi zice așa! Credeam că sunt o dezamăgire.” 

Mama nu-i spusese niciodată așa ceva, n-ar fi făcut-o în veci. Red îi 
atribuia cuvinte pe care nu le rostise. Urmau să vorbească atunci când 
ajungea ea acasă, asta îi spusese. Însă vocea ei nu era ca de obicei, așa 
că Red crezuse că mama e încă supărată pe ea. Dezamăgită. Oare o 
parte din ea își dorea ca Red să nu fi venit pe lume? Ceva le 
întrerupsese, un sunet pe două tonuri, vibrând pe fundal în spatele 
mamei. O sonerie de ușă. De două ori. 

„Bună!” salutase mama pe cineva, nu pe Red, pentru că nu se putea 
concentra niciodată la Red nici măcar o nenorocită de secundă, nu-i 
aşa? Nu putea să iasă din pielea căpitanului de poliţie şi să fie doar 
mama. Nu era corect, însă Red n-avea chef să se poarte corect. 

„Scumpo. Înainte să închid, trebuie să te rog ceva. Poţi să-i spui tatei 
să... 

Şi atunci venise partea cea mai rea. 
„Nu”, îi tăiase vorba Red. „Nu-mi mai spune tot timpul ce să fac!” 

Şi apoi şi mai rău: 

„Te urăsc!” 

Red închisese telefonul, retezând vocea mamei, care îi repeta 
numele. 

Și, ce să vezi? Mama era moartă la nici zece minute de la acea 
discuţie la telefon. 

— Red? a rostit Oliver, salvând-o de amintiri, dar nu şi de 
sentimentul de vinovăţie. 

Acesta rămânea întotdeauna. 

A ridicat privirea tocmai când Oliver ajungea la ea și îi punea staţia 
în mână. 

— Caută în continuare pe canale, poate dai de vreo interferenţă! E 
singurul plan care ne-a rămas, a adăugat el mohorât, întorcându-i 
spatele. 

Înapoi la speranţa unui ajutor din afară, pentru că planul de evadare 
zburase pe geam, ceea ce era un mod amuzant de a te gândi la asta, dat 
fiind că exact acesta fusese planul. Red a apăsat pe butonul +, trecând 
la paraziţii de pe canalul patru, apoi cinci. 

Canalul șase. S-a oprit, aşteptând acolo. Canalul mamei din jocul lor 
de-a „Vardiştii şi vardiştii”. Încetează, nu te mai gândi la ea! Red n-avea 
dreptul să se gândească la ea. Era vina ei că mama e moartă și nimic n- 
avea să dreagă asta, nici măcar planul. Ce anume era, ce voia mama ca 
Red să-i spună tatei? N-aveau să știe niciodată, dar poate că ar fi 
salvat-o. Ar fi salvat-o, iar Red zisese „nu”. Red închisese telefonul. 
Mama fusese ucisă, executată, și era vina lui Red. Doar vina ei, pentru 
că poliția nu aflase niciodată cine o împuşcase. De două ori. În ceafă. 
Îngenuncheată. Gândindu-se că fiica sa o urăşte şi că o urăște şi ea la 
fel de tare. 

Mai departe pe canale, cu stația pârâindu-i în mâini, ţinând-o prea 
strâns. 

Reyna şi Maddy terminaseră de strâns cioburile oglinzii, iar acum 
Reyna era în chicinetă, luând din dulap şase pahare. Le-a umplut cu 
apă, unul după altul, iar robinetul deschis umplea rulota cu un nou fel 
de muzică, acoperind pentru câteva clipe paraziți. 

— Poftim! 

l-a dat un pahar lui Maddy și altul lui Oliver, care şedea la masă, 
făcându-l să alunece până la el. 

— Trebuie să rămânem hidrataţi, a fost o noapte lungă. 


. 145 + 


Următoarele două pahare au fost pentru Arthur și Simon, care avea 
cea mai mare nevoie de apă. Pe ultimul i l-a dat lui Red, cu un zâmbet 
învins când degetele fetei au cuprins paharul. 

— Mulţumesc! a zis Red și a luat o înghiţitură mică, apoi una lungă, 
ridicând paharul, cu ochii la luminile de pe tavan. 

Nu-şi dăduse seama ce însetată e și că o mai supăra ceva, acea 
senzaţie ca de căscat în măruntaie. Era flămândă iarăși. Dar nu putea 
să mănânce. A golit paharul și a tras aer în piept. 

Nu puteau să evadeze. Așadar, ce aveau să facă acum? Red nu-și 
amintea exact - ce spusese lunetistul despre secretul pe care îl voia? 
Aveau să aştepte aici, pur şi simplu, captivi, până ce Catherine Lavoy 
mărturisea numele? S-a uitat la Oliver; el trebuia să știe ce să facă, doar 
era conducătorul. 

— Suntem în pom, a comentat Oliver, vorbind în paharul pe 
jumătate gol, care îi imprima vocii lui un ecou găunos. Suntem cu totul 
în pom! 

Sau poate că nu! 

Arthur a luat paharul gol din mâna lui Red şi l-a pus împreună cu al 
său înapoi pe blat. Două bufnituri înăbușite când le-a așezat. Și 
probabil ceva nu era în ordine cu urechile lui Red, pentru că acum 
auzea ecoul celor două bufnituri, ceea ce nu putea să fie adevărat. 

Arthur a oftat. 

— Poate că ar trebui să ne gândim la se... a început. 

— Şşt! s-a răţoit Oliver, ridicând braţele ca să-l facă să tacă. Aud 
ceva. Aud... 

Vocea i s-a stins și și-a înclinat capul, ciulind o ureche. 

Red a auzit și ea, un sunet jos, ca un clinchet, ca un huruit. Mai tare, 
mai puternic, acoperind paraziții. 

— Cee... 

Vocea lui Maddy s-a stins la privirea aspră aruncată de fratele său. 

Red a ridicat privirea, cu urechile ciulite spre tavan. Venea de sus, 
din cer. 

— E un elicopter, a zis Oliver, sărind de pe scaun. E un elicopter! 

Apropiindu-se tot mai mult, ca un huruit de tunet mecanic. Nu-l 
vedeau, dar îl auzeau. 

— Se apropie! a strigat Oliver cu ochii sclipind, înlocuind 
disperarea. Trebuie să-i semnalizăm cumva. Să ştie că avem nevoie de 
ajutor! 

— Claxonul! a zis Maddy. 

— N-o să-l audă, i-a spus Reyna. 

— Luminile! 

Simon a ţâșnit în picioare. 

— Putem semnaliza SOS, știu cum s-o fac! 

A sărit spre tabloul electric și a manevrat comutatorul principal, 
formând trei fulgerări. 

— Nu vor vedea, avem geamurile acoperite! 

Reyna a clătinat din cap, privind în jur înnebunită. 

Elicopterul trebuie să fi fost acum chiar deasupra lor, duduitul 
mecanic despicând cerul. 

— Farurile! a zis Red. 

— Farurile! a strigat Maddy. Simon, du-te! 

Simon a fugit spre partea din față a rulotei și s-a aruncat pe scaunul 
şoferului. Red stătea în spatele lui, cu o mână agăţată de scaunul 
pasagerului şi cu cealaltă încleştată pe staţie, ale cărei muchii îi săpau 
în piele. 

Simon a întins mâna spre maneta din spatele volanului şi a aprins 
farurile. 

O lumină a umplut parbrizul acoperit pe la marginile storului tras în 
jos. 

— Punct-punct-punct, a mormăit Simon și a mişcat maneta repede 
de trei ori. Linie-linie-linie. 

A mişcat maneta, lăsând farurile aprinse pe faza lungă mai mult 
timp printre perioadele de întuneric. 

— Punct-punct-punct. 

— Continuă! i-a poruncit Oliver, după care s-a aplecat peste scaunul 
şoferului și a ridicat storul ca să poată vedea prin parbriz farurile 
despicând noaptea. 

Vuietul motorului elicopterului a scăzut până s-a stins de tot, 
aparatul de zbor îndepărtându-se de ei spre alte ceruri. 

— Pleacă! a zis Reyna, şi tot entuziasmul îi dispăruse din glas. 

— Continuă, Simon! 

Dar nu dispăruse și din al lui Oliver. 

Farurile clipeau, urmând tiparul, în vreme ce Simon șoptea în barbă: 

— Punct-punct-punct-linie-linie-linie-punct-punct-punct. 

Salvaţi-ne sufletele! Salvați-ne! Vă rugăm, salvați-ne! 

Farurile aprinse, farurile stinse. 

O idee furată din altă amintire. Când ajungea acasă târziu de la 
muncă, mama lui Red semnaliza cu farurile spre geamurile livingului. 
Însă în noaptea care conta cel mai mult n-o făcuse. Red așteptase, 
supărată și rănită, dar așteptase. 

— Se îndepărtează, Oliver! a zis Reyna, punându-și o mână pe 
umărul lui. 

El i-a îndepărtat-o, scuturând din umeri. 

— Continuă! 

Simon mişca maneta înainte și înapoi, iar lumea din faţa lor apărea 
şi dispărea în lumina farurilor. Şi Red proceda la fel, pâlpâind între 
atunci și acum. 

În câteva secunde sunetul a devenit un zumzet slab, apoi un bâzâit 
abia auzit, până ce noaptea l-a înghiţit cu totul, fără să lase nicio urmă. 

— A plecat, a rostit Red. 

Simon a lăsat farurile să se stingă și s-a rezemat de spătar, apoi a dat 
drumul aerului din piept îndelung, sonor. 

— Poate se întoarce, a zis Maddy, cu ochii la ceafa lui Oliver. 

— Poate, a zis el. Dacă era un elicopter venit să ne salveze. 

Atunci Red a fost sigură că ea și Oliver Lavoy nu trăiau în aceeași 
lume. Ea nu putea niciodată să audă un elicopter și să creadă că fusese 
trimis pentru ea. Nimeni n-o iubea destul de mult pentru asta. 

— Nu ştie nimeni că trebuie să ne salveze, a zis Arthur cu privirea 
spre tavan, ca și cum ar fi putut să-l cheme înapoi cu forţa ei. 

— Mama, poate. 

Vocea lui Oliver aproape că s-a întrerupt. 

— Cred că doar trecea pe aici, a adăugat Reyna, iar mâna i s-a mișcat 
spre umărul lui Oliver, rămânând acolo de data asta. 

— Poate că au văzut. Poate că au văzut farurile, a continuat el. 

— Poate, a zis ea cu blândeţe. 

— De unde știi alfabetul Morse? 

Arthur se uita acum la Simon. 

— Păi, nu-l ştiu, evident, a răspuns el. Doar SOS. Dintr-un film. Cred 
că era Camera de refugiu. 

— Red, continuă! 

Oliver s-a răsucit spre ea, cu buzele strânse într-o linie posomorâtă. 

Dacă ea era singura lor nădejde, atunci ceilalți chiar că erau în pom. 
Red n-avea să-i scoată de acolo. A ridicat staţia și s-a apucat iar să 
caute pe canalele goale. 

Oliver a oftat, adunându-se, și și-a scuturat umerii. Red îl privea, aşa 
că a văzut momentul în care i-a venit ideea, iar ochii i s-au luminat. 

— Poate că n-a fost totul degeaba, a început el. Poate că e acolo o 
idee, să facem un fel de semnal luminos. Uite! a adăugat și s-a repezit 
să înşface bricheta Zippo din vraful de resurse de pe masă. 

— Tipul a tras în rezervor, iar benzina s-a scurs pe drum, așa-i? 

— Așa-i! a răspuns Maddy. 

— Dacă aprind asta... 

Băiatul a aprins bricheta ca să demonstreze, iar focul a dansat în 
ochii lui un pic prea holbați. 

— „Şi o arunc pe geam, o să aprindă balta de benzină. Un foc. Un 
semnal cu focul. Și poate cineva o să vadă fumul. Lumina merge mai 
departe decât sunetul, așa-i? 

— Nu în toiul nopţii, i-a spus Reyna. Nimeni n-o să vadă fumul. 

— Şi ai da foc rulotei, a completat Arthur, vârându-și degetele în 
buzunar, de parcă le-ar fi ascuns de Oliver în timp ce îl contrazicea. Am 
arde şi noi înăuntru. 

Oliver era tot mai disperat și mai neglijent. Poate că Maddy avea 
dreptate și ar trebui să se teamă de el, la urma urmei. Însă Reyna putea 
să-l stăpânească, nu? Să-l potolească, să-l facă să nu se mai poarte 
prosteşte. 

— Rulota e singurul nostru adăpost, a zis ea. Nu putem să-i dăm foc. 

Oliver n-a băgat-o în seamă, doar s-a mai uitat ţintă la flacără un 
moment, apoi a stins-o și a aruncat bricheta pe masă. 

Simon s-a apropiat şi el masă, după care a întins mâna peste 
lanterne, banda adezivă, cuţit și brichetă, dincolo de blocnotesul și 
cariocile pe care le folosise Maddy mai devreme, până la punga cu 
chipsuri, încă desfăcută, de pe margine. 

A luat un pumn de chipsuri şi le-a vârât în gură. 

— Cum poţi să mănânci? l-a întrebat Maddy, fără să fie cu adevărat 
o întrebare. 

— Vite-așa! i-a arătat el, deschizând gura şi mestecând exagerat, ca 
ea să poată vedea stratul de firimituri portocalii care îi îmbrăca limba. 

Maddy n-a reacţionat. 

— Care e următorul plan? a întrebat ea, ridicându-şi privirea spre 
fratele său. Ce facem acum? 

Tăcere, în afară de paraziți când Red a ajuns iar la canalul trei şi a 
rămas acolo. Și un crănţănit înăbușit din gura lui Simon. 

— Heei! a zis Reyna, sunetul răsunând ciudat, în două părţi inegale, 
ca și cum ar fi trebuit să-l împingă afară. 

Red a ridicat ochii. Reyna privea ţintă peste umărul ei afară, prin 
partea din faţă a rulotei. Cu ceva nou și necunoscut în ochi. 

— Hei! a zis într-un cuvânt de data asta. Și apoi: E cineva aici. 

A arătat într-acolo, iar Red s-a răsucit fulgerător, urmărind cu 
privirea degetul tremurător al Reynei. Prin parbriz, în lumea de 
dincolo. lar acolo, împrăștiate de trunchiurile întunecate ale copacilor 
din faţă, se aflau două luminiţe care treceau prin noapte. Apărând și 
dispărând, pe măsură ce crengile blocau vederea. 

Luminile s-au arcuit odată cu drumul, eliberându-se de copaci, două 
fascicule albe, curate, arătând drept spre ei. Venind încoace. 

Faruri! 

— E cineva aici! 

DOUĂZECI ŞI TREI 


Oliver se târa, iar fasciculele albe se reflectau în întunecimea ochilor 
lui pe când se apropiau, cu roțile hârşâind pe drum. 

— Cine e? a șuierat el. 

— Nu, doar n-or fi alţii de-ai lui, nu? a întrebat Simon, cu o mână 
ridicată ca să-și umbrească ochii. 

— Ar putea fi poliţia! a zis Maddy, cu mâinile încleştate pe piept. 

Red a privit prin parbriz fără să clipească, umplându-se de lumina 
albă, ca și cum nopţii i-ar fi crescut ochi care se uitau țintă la ea. 

— Aprinde farurile, Reyna! a cerut Oliver și a îndemnat-o să meargă 
spre cabină. Să vedem cine e! 

Reyna a bâjbâit după manetă fără să-și ia ochii de la faruri. A 
împins-o, iar farurile rulotei s-au aprins, ciocnindu-se de celelalte, cap 
în cap. 

Și acum vedeau ce este. Nu o mașină de poliţie, ci o camionetă albă 
cu pete de murdărie, cu motorul huruind încet în timp ce înainta. Două 
siluete neclare în spatele parbrizului. 

A virat încet spre porțiunea de drum liberă de la dreapta lor, iar 
farurile s-au desprins de ale lor - patru fascicule de lumină distincte. 

— Cine dracu’ e... 

Vocea lui Arthur s-a stins când s-a dus în faţă, în spatele Reynei. 

Camioneta a scos parcă un oftat, oprindu-se chiar în faţa lor, 
aproape colţ în colț cu rulota. Motorul s-a oprit, apoi s-au stins şi 
farurile. 

Tăcere. Se mai auzeau doar sunetul paraziţilor și păcănitul 
motorului lor care se răcea. 

Acum, când farurile lor n-o mai orbeau, Red vedea că sunt un bărbat 
şi o femeie, la aproape șaptezeci de ani sau trecuţi de șaptezeci, 
presupunea, de la această distanţă, și cu două parbrize între ei. 

— Cine sunt... a început să zică. 

Paraziţii au amuţit. 

— Descotorosiţi-vă de ei! a pârâit vocea din mâinile lui Red, făcând- 
o sătresară și să se uite la stație. 

— Descotorosiţi-vă de ei imediat, altfel îi omor! 

Așadar, nu erau de-ai lunetistului. Nu făceau parte din plan. 

— Să nu le spuneţi nimic! a continuat el, cu vocea acum mai 

întunecată și mai joasă. Ziceţi că sunteţi bine, că aveţi doar o pană! 
Dacă le spuneţi ceva ori le faceţi vreun semn, îi împușşc pe amândoi! 

Nu făceau deloc parte din plan. 

Red a ridicat ochii și a surprins privirea lui Oliver, care se uita la ea 
ca la păzitoarea vocii. 

— Nu sunt cu el! a zis Oliver. Îi putem folosi ca să cerem ajutor. 

— Tocmai a zis să nu facem asta, a zis Arthur. Tocmai a zis... 

— O să-i omor, i-a tăiat vorba lunetistul, de parcă ar fi auzit, cumva. 
Dacă le spuneţi că aveţi necazuri, dacă le spuneţi orice, îi condamnaţi 
la moarte. O s-o fac! 

Paraziți. 

— Descotorosiţi-vă de ei sau vor muri! 

Ochii lui Arthur rămâneau holbaţi, iar gura i s-a deschis formând un 
cuvânt nerostit. 

— Dar.. a început să zică Maddy, însă restul n-a mai contat, pentru 
că au auzit cum sunetul unui mâner apăsat despică noaptea prea 
tăcută. 

Red s-a răsucit și a privit cum portiera din partea șoferului se 
deschide și rămâne aşa, în vreme ce bărbatul coboară în spatele ei. 
Jachetă căptușită cu blană, cu fermoarul tras până sus, păr aproape 
cărunt și obraji cu pete roșii. 

— Salut! a strigat, făcându-şi mâinile căuș în jurul cuvântului ca să-l 
apere de noapte. Sunteţi bine acolo? 

S-a rezemat de portieră şi a trântit-o tocmai când se deschidea cea 
din partea opusă. Femeia a ieșit, cu părul strâns la spate într-o coadă 
de cal dezordonată, cu ochii întrebători privind prin parbriz. Au 
poposit asupra lui Red, iar femeia a zâmbit, ridicând mâna albă într-un 
salut liniștitor. 

Red i-a zâmbit şi ea, dezvelindu-și dinţii, tocmai când vocea din 
mâinile ei spunea: 

— Descotorosiţi-vă de ei sau vor muri! Deschideţi ușa și spuneţi-le 
că sunteţi bine! 

— Trebuie să-i expediem! a zis Arthur, întorcându-și privirea spre 
portiera rulotei. 

Oliver l-a tras înapoi. 

— Dar asta ar putea fi singura noastră șansă de... 

— Ai auzit ce-a zis. 

Arthur l-a împins. 

— Vrei să-i omori pe oamenii ăștia? 

— Trebuie să facem ce spune el. 

Reyna s-a dus la Oliver şi i-a pus o mână în piept. 

— Înţelegi asta? Chiar în clipa asta are pușca aţintită spre ei. 

— Salut? a zis repetat bărbatul de afară, cu bocancii scârțâind pe 
drum pe când înainta spre portiera lor. 

— Bine, du-te! a consimţit Oliver, dându-i drumul jachetei lui 
Arthur. Simon, tu ești actorul. Prefă-te că suntem bine. 

— Nu mă duc să stau în ușa aia! a zis Simon în timp ce clătina din 
cap. Deja a tras în mine o dată. 

— Ne-a spus că putem s-o facem, a zis Arthur. N-o să tragă dacă îi 
expediem. O fac eu! 

Cu o mişcare rapidă, Arthur a apăsat pe clanţă și a împins portiera 
rulotei, care s-a deschis larg. Bărbatul stătea la vreun metru de ușă, 
având un zâmbet zbârcit şi pielea boţită ca o foaie de hârtie. 

— Salut, oameni buni! a spus, cu ochii licărind spre Arthur, care a 
pășit pe prima treaptă, apoi îndreptându-se spre Simon și Reyna, din 
spatele lui, după care spre Red. 

Aceasta a rămas în spate, strângând staţia prea tare, ca şi cum l-ar fi 
putut face pe lunetist să nu tragă dacă îl ascundea. 

— Bună seara, domnule! a răspuns Arthur, Îînclinând un pic capul, și 
a mai coborât o treaptă. 

— Sunteţi bine? a întrebat bărbatul. Ni s-a părut că vedem de pe 
drumul din spate faruri aprinse, așa că am venit pe aici să vedem dacă 
are cineva probleme. 

A arătat peste umăr cu degetul mare. 

— Se pare că aveţi două cauciucuri sparte în față. 

— Da! a răspuns Arthur, scărpinându-se la ceafă. Credem că am 
călcat pe ceva, avem două spărturi. 

— Ei, fir-aş al naibii! a exclamat bărbatul şi s-a dat înapoi, privind 
spre cauciucul din spate. Se pare că mai aveţi unul spart. 

— Şi mi se pare că simt miros de benzină. 

Femeia a înaintat, aşa că acum Red o vedea și pe ea încadrată de 
uşă, blocată de umerii lui Arthur care se mişcau în timp ce se scărpina 
pe braț. 

— Ea e soția mea, Joyce, a adăugat bărbatul, dând din cap spre ea. 
Eu sunt Don. 

— Mă bucur să vă cunosc pe amândoi! a zis Arthur. 

— De unde sunteţi? a întrebat Joyce cu un zâmbet dulce, venind 
alături de soţul ei. 

Red a încercat să nu-şi imagineze asta, punctul roșu plutind pe 
spatele lor, zvâcnind nevăzut între capetele lor. Din oceanul Pacific a 
ieșit un peşte mic! 

— Philadelphia, a răspuns Arthur. 

— Mi s-a părut că recunosc accentul, a zis Don. Sunteţi departe de 
casă. 

— Da, suntem în drum spre Gulf Shores, în vacanţa de primăvară, a 
răspuns Arthur. 

— Bată-vă norocul! a exclamat Joyce. 

Atunci Oliver s-a îndreptat spre ușă, cu falca încleştată, hotărând că 
e în siguranţă, de vreme ce Arthur încă nu fusese omorât. A trecut pe 
lângă el și a coborât pe ultima treaptă. 

— Bună seara! a rostit el cu vocea însuflețită şi clară şi cu spatele 
drept, imaginea oficială marca Oliver Lavoy. Mă bucur să vă cunosc! 
Sunt Oliver! 

— Don. Joyce, a repetat Don. 

Bărbatul părea să îşi fi dat seama că Oliver este conducătorul firesc 
al grupului. Cum puteai să n-o faci, când vedeai spatele drept și acei 
ochi aurii şi aprigi? 

— Avem o fermă un pic mai departe, într-acolo. Treceam pe aici și 
am văzut farurile. 

— Ce trebuie să credeţi despre noi, că venim acasă după două 
dimineaţa! a chicotit Joyce, cu o mână la gură. 

Red a observat oja albastră care se cojea. 

— Am fost la fiica noastră, locuiește în Jacksonville. Tocmai a născut 
în după-amiaza asta, primul nostru nepot. 

Cuvintele ţâșneau din ea, bulucindu-se, ca și cum n-ar fi putut să n-o 
spună, ca şi cum poate că, la urma urmei, acesta era motivul pentru 
care se opriseră. 

— Oh, felicitări amândurora! a zis Oliver, iar Red auzea zâmbetul 
lipit de vocea lui. Proaspeţi bunici! 

— Suntem aşa de încântați! a replicat Joyce, ridicând privirea spre 
soțul său. Nu-i așa, Don? Nu puteam să nu ne ducem să vedem pruncul 
imediat, nu? l-au pus numele Jacob, după tatăl meu, care a murit anul 
trecut, și e cel mai dulce ghemotoc pe care l-ai văzut vreodată. Nu-i aşa, 
Don? 

— Da, dragă! 

— Dar, a continuat Joyce, cu ochii plimbându-se între Arthur, Oliver 
şi Reyna pe când povestea, știți cum e cu un prunc abia născut, n-ai 
chef să-ţi stea în prima noapte părinţii în preajmă, spunându-ţi ce nu 
faci bine. De aceea am hotărât să nu rămânem cu ei și să venim acasă, 
să-i lăsam în pace pe ea și pe Thomas, înţelegeţi? 

— Înţeleg! a dat din cap Oliver. Ei bine, sunt sigur că fiica a fost 
bucuroasă că aţi bătut atâta drum ca s-o vedeţi. 

— Ne ducem iar săptămâna viitoare, nu-i așa, Don? 

— Joyce, n-ai de gând să taci o clipă? i-a răspuns Don, cu o notă 
afectuoasă în glas. Oamenii ăştia n-au chef să ne asculte povestea vieţii, 
sunt sigur. 

A lăsat privirea în jos, apoi a scurmat cu bocancul drumul şi și-a 
ridicat călcâiul să se uite la el. 

— Joyce are dreptate, să știți. Vi se scurge benzina peste tot. Se pare 
că s-a golit tot rezervorul. 

Dă, Doamne, să nu se uite mai bine și să vadă gaura de glonţ din 
partea asta, glonțul care spărsese rezervorul. 

— Da, credem că se poate să fi prins o creangă sub mașină, a rostit 
Oliver fără șovăială. Trebuie s-o fi târât o vreme și a găurit 
cauciucurile, spărgând și ceva pe dedesubt. 

Don s-a strâmbat, strângând din dinţi. 

— Aţi sunat la depanare? i-a întrebat. 

— Da! a răspuns Arthur în același timp cu Oliver, care a zis „Nu”. 

Un moment stânjenitor, cu privirea lui Don trecând de la unul la 
celălalt. Atunci trebuie să fi observat și geamul spart, iar ochii i s-au 
mijit, cu pielea încreţțindu-i-se între sprâncene. Paraziţii au fâşâit, iar 
Red a ascuns stația la spate. 

— N-am avut semnal, a explicat Oliver. 

— Oh! 

Joyce a zâmbit; nu simţise încordarea din vocea lui Oliver. 

— Pe aici semnalul e groaznic. Suntem norocoşi să avem o liniuţă în 
casă, şi asta când mă aplec pe geamul dormitorului din spate. 

— Chiar mai rău azi, a adăugat Don, cu ochii iar la Oliver, cu toate că 
nu mai părea la fel de sigur şi destins cum păruse cu treizeci de 
secunde în urmă. Ne-a spus vecinul de dimineaţă, cineva a dat cu 
camioneta peste releul de la sud de Ruby. A scos din funcțiune toate 
rețelele. Se pare că a fugit înainte să ajungă acolo poliţia. Presupun că 

era o camionetă furată și a luat curba prea repede, pierzând controlul. 
Am sunat la AT&T de pe drum după-masă și au zis că inginerii lor se 
ocupă de asta, iar semnalul ar trebui să revină până dimineaţă. Dacă 
putem avea încredere în ei, a adăugat, strâmbând din nas. 

Red a înghiţit în sec. Ei făcuseră asta. Dăduseră cu camioneta peste 
releu ca să-l scoată din funcțiune. Totul făcea parte din planul să-i 
prindă în capcană aici. Însă ce se întâmpla acum nu făcea parte din 
plan. Don și Joyce n-ar fi trebuit să treacă pe aici la ora asta. Don și 
Joyce n-ar fi trebuit să-i găsească prinşi în capcană aici, în nimicul 
nesfârșit, când se întorceau târziu de la întâlnirea cu primul lor nepot. 
Don şi Joyce n-ar fi trebuit să apară. 

— Atunci, asta explică totul, a zis Oliver. Scuzaţi-mă un moment! 

Oliver a ridicat degetul și a urcat treptele, intrând în rulotă. S-a dus 
la masă, împingând-o pe Red din cale, și i-a făcut semn lui Maddy, care 
se ascundea lângă canapea. 

— Dacă aţi fi condus o mașină, zicea Don, am fi putut să vă 
remorcăm. 

S-a uitat în jur, la forma uriașă a rulotei. Red a pășit în faţă, trecând 
pe lângă Simon, care stătea în prag. 

— E impresionantă, nu? a zis Don, plesnind latura metalică a rulotei. 

— Nouă metri și 45 de centimetri, a zis Red. 

— Zău? a făcut Don, mijindu-şi ochii pe când se uita în sus la ea şi își 
țuguia buzele, scoțând un fluierat slab. Ei, fir-aș al naibii! 

— E a unchiului meu. 

Simon a înaintat, zâmbindu-le celor doi. 

Red i-a surprins imaginea din lateral, cu muşchii ce i se încordau pe 
obraz. 

— Chiar? a întrebat Don. Și cât costă așa ceva? 

În spatele lui Red, paraziţii s-au întrerupt. 

— Expediaţi-i! a ameninţat vocea, joasă şi șuierătoare. Red și-a ţinut 
răsuflarea. 

— Ce-ai zis, fiule? 

Don a ridicat privirea spre Simon. 

— Am zis că am impresia că-i pentru oameni care au mai mulţi bani 
decât minte, a chicotit Simon tare, acoperind paraziţii. Ca unchiul meu, 
presupun. 

— Aşa, a râs Don politicos. 

— Păi, noi n-avem nici bani, nici minte, a râs și Joyce, cu umerii 

zguduindu-i-se. 

Atunci l-a văzut Red, alunecând peste umărul lui Joyce și 
ascunzându-se în valurile părului ei prins la spate. Punctul roșu. 
Aşteptând. Gata să facă o gaură în ea. 

Red a înghiţit iar în sec, cu zâmbetul larg şi buzele strânse trăgându- 
i neplăcut pielea. Ţine-ţi fața neutră, așa cum ţi s-a spus! Nu trăda 
nimic cu ochii! Faţa normală, povestea normală, asta era tot ce trebuia 
să-și amintească. Poţi să ţii minte toate astea, Red? 

— Câţi pot să doarmă în ea? a întrebat Don. Sunteţi cinci, nu? 

— Suntem șase, l-a corectat Reyna, cu un tremur în voce care a 
făcut-o pe Red să creadă că și ea văzuse punctul roșu. 

Reyna era la medicină; cunoştea toate lucrurile moi și delicate care 
aşteptau acolo, sub pielea lui Don şi Joyce, toate felurile groaznice în 
care se puteau despica atunci când se aflau în calea unui glonţ. Lucruri 
dinăuntru care aveau să rămână înăuntru, pentru că urmai să-i 
expedieze ca să-i salveze. Red probabil că nu mai zâmbea; Joyce se uita 
la ea cu un aer ciudat. 

— Te simţi bine, scumpete? a întrebat-o. 

Red a clipit, apoi şi-a lipit la loc zâmbetul. 

— Da, a zis, dar dumneavoastră? 

— Sunt mai fericită ca o mâţă care a primit cheile lăptăriei, a 
răspuns Joyce. Dar îmi fac griji pentru voi şi cum să vă ajutăm să 
plecați. 

— Ce s-a întâmplat cu geamul asta? a întrebat Don, lăsându-se de pe 
un picior pe altul, cu ochii rătăcind spre sticla spartă. 

— Creangă, a răspuns Reyna aproape prea repede, ca și cum 
minciuna lui Oliver i-ar fi stat pe vârful limbii. 

Însă nu se prea potrivea. 

— Rulota e prea mare ca să vină pe acest drum, dar ne-am vârât 
printre copaci din pricină că nu puteam să întoarcem și ne-am pomenit 
că intră copacul pe geam. 

— Aşa... 

Don a dat din cap, clipind încet, ca și cum ar fi încercat să-și 
imagineze asta în bezna din spatele pleoapelor închise. 

Red a auzit șoapte în spate. Nu de la staţie, ci de la Maddy şi Oliver, 
aplecaţi peste masă cu spatele la ea. 

S-a tras într-o parte din ușă, în vreme ce Simon îi întreba pe Don și 
Joyce despre nepoţel și cum decursese nașterea. 

Red a mers în spatele lui Maddy şi s-a uitat peste umărul ei. Pe o 
bucată de hârtie smulsă din bloc, Maddy scria ceva cu carioca, 
așteptând ca Oliver să-i dicteze cuvântul următor. 

Red și-a mijit ochii ca să citească biletul. 

Ajutor, chemați poliția. E un... 

— Lunetist care trage în noi, a şuierat spre ea Oliver, iar Maddy i-a 
transformat vorbele în litere negre, strâmbe, pe hârtie. Suntem prinși 
în capcană. 

— Nu puteţi face asta! a intervenit Red, făcând-o pe Maddy să 
tresară şi să mânjească ultimul cuvânt, pentru că nu știuse că Red e 
chiar în spatele ei. 

— Tipul a zis că o să-i omoare. 

— Cum o să știe lunetistul dacă le dau bilețelul ăsta? 

S-a răsucit spre ea Oliver, cu o notă joasă de furie în voce. 

Cum îndrăznea să se îndoiască de el? El era șeful, nu ştia? 

— E la sute de metri în direcţia aia. N-o să ştie nimic. 

— Ar putea să știe, a intervenit Red, cu răsuflarea înțepenită în 
piept. 

Haide, trebuia să se descurce mai bine decât atât! 

— Cum, Red, cum? 

Ochii lui Oliver fulgerau. 

— Haide, explică-mi cum o să vadă lunetistul bucăţica asta de 
hârtie! 

— Când o să i-o dai, a răspuns Red, îndreptându-și şi ea spatele și 
ridicându-şi bărbia. 

Aşa, băiatul nu era decât cu vreo zece centimetri mai înalt. Și nu 
putea să-l lase să facă asta. 

— Am un plan, evident! a repezit-o Oliver. Maddy, mai îndoaie o 
dată hârtia şi acum scrie deasupra: „Nu citiți decât după ce aţi ieșit de 
pe acest drum.” Acum, repede! 

Maddy a îndoit biletul, lovind-o cu cotul pe Red în timp ce făcea 
asta, cu limba strânsă între dinţi. 

— Mai spune o dată! a zis, cu carioca pregătită tremurând în 
strânsoarea ei. 

— „Nu citiţi decât după ce aţi ieșit de pe acest drum!” s-a stropșit el, 
tot în șoaptă. 

— Tipul a zis că o să-i omoare. 

Red se uita la Oliver, care se uita la sora lui, care scria cuvintele 

strâmbe și mari pe pătrăţelul de hârtie. 

— O să-i omoare. 

— Ba nu! a zis Oliver, smulgându-i lui Maddy biletul terminat. O să 
dau mâna cu Don şi i-l pasez. Dacă unghiul e corect, lunetistul nici 
măcar n-o să vadă strângerea de mână, o să vadă doar că încerc să scap 
de ei. Când o să citească partea de sus, Don o să știe că ceva nu-i în 
ordine şi n-o să reacționeze. Nu vor citi restul decât atunci când vor fi 
în siguranţă, departe de aici, și apoi vor trimite ajutor. Lunetistul n-o să 
ştie, n-are cum să ştie. Planul o să funcţioneze. 

Băiatul a răsucit biletul în mână și l-a desfăcut ca să verifice 
cuvintele dinăuntru: 

Ajutor, chemaţi poliția! E un lunetist care trage în noi. Suntem prinşi 
În capcană. 

L-a îndoit la loc, apăsând mai tare decât o făcuse Maddy, urmărind 
cu privirea cuvintele strâmbe și disperate de deasupra: Nu citiți decât 
după ce aţi ieșit de pe acest drum. 

— Şi dacă nu merge? a zis Red, în vreme ce mâna îi ţâșnea și se 
agăța de mâneca lui Oliver, surprinzându-i pe amândoi. 

Şi pe Maddy, carea tras brusc aer în piept în spatele ei. 

— O să-i omoare pe amândoi. Acolo sunt mama și tatăl cuiva. 
Proaspeţi bunici. Nu face asta! Nu-i implica în asta! 

— Red, ține-ţi gura! Nu știi despre ce vorbeşti! 

S-a scuturat de ea. 

Însă ea ştia, știa mai bine decât oricine. Dacă li se întâmpla ceva lui 
Don şi lui Joyce, fiica lor avea să se învinovăţească pentru tot restul 
vieţii. De ce nu insistase să rămână acolo peste noapte? De ce nu 
putuse să nască a doua zi în loc de azi? Sau ieri? Totul din vina ei, morţi 
din vinaei! 

Însă Red nu putea exprima toate astea în cuvinte, pentru că nu-şi 
aveau locul, nu se potriveau. Așa că a încercat doar două cuvinte: 

— Terog! 

— Ce se întâmplă? 

Arthur intrase înapoi în rulotă și vorbea încet, venind să se așeze 
între Red și Oliver. 

— Ce faceţi? 

— Le dau un bilet în care spun să cheme poliţia și li-l pasez cu o 
strângere de mână, a răspuns Oliver, ca şi cum ar fi aşteptat laude 
pentru ideea sa strălucită. 

Arthur s-a uitat la Red, iar ea a încercat să-i spună din ochi: Te rog 
să înţelegi! 

— Nu poţi face asta. 

Arthur s-a răsucit înapoi spre Oliver, iar Red a dat drumul aerului 
din piept, extrem de bucuroasă că Arthur se întorsese, că stătea chiar 
acolo, lângă ea, de partea ei. 

— O să-i împuște, a zis Arthur. 

Oliver și-a dat ochii peste cap, cu un muşchi zvâcnind pe obraz. 

— Ba nu, n-o să știe nimic! Lunetistul încă n-a tras direct în niciunul 
dintre noi. În niciunul. Poate că, de fapt, ne amăgește, nu încearcă decât 
să ne sperie ca să facem ce vrea el, poate că n-are de gând să omoare 
pe nimeni. Nici pe noi, nici pe ei. 

A încercat să treacă, însă Arthur i s-a pus în cale. 

— Şi dacă trage? a șuierat Arthur. Îi condamni la moarte. 

— Ei bine, mă tem că sunteţi doi la patru. Ceilalţi ar fi de acord cu 
mine. 

Oliver a făcut semn cu capul spre Reyna şi Simon, care stăteau în 
ușa deschisă. Apoi ochii i-au fulgerat înapoi spre Red și Arthur; erau 
doi, depășiți la voturi, depășiți numeric. 

Doar dacă... 

— Maddy? a zis Red. 

Maddy i-a susținut privirea. 

— Ei vor fi bine, a răspuns încet. Nu putem să nu le cerem să ne 
ajute. 

— O să-mi mulţumiţi când să apară poliţia şi o să vă salveze, a 
insistat Oliver, de parcă ar fi fost o ameninţare. 

Paraziţii s-au oprit cu un părăit. 

— Aveţi 60 de secunde ca să vă descotorosiţi de ei, a zis vocea, 
vibrând în mâna lui Red. 

Un dublu clic metalic din difuzor, când a armat pușca. 

— 59,58. 

— Mişcă-te! 

Oliver a împins-o pe Red din cale, cu biletul îndoit, mic, strâns în 
mână. 

— Nu! a şoptit Arthur, însă nu s-a mișcat ca să-l oprească pe Oliver. 

Red a încercat, prinzându-l iar de cămașă. 

— Oliver, te rog, nu... 

Oliver s-a răsucit, cu sforile de marionetă, mânioase, răsărite iar pe 

gât. Mâna lui liberă a ţâșnit spre beregata lui Red. A împins-o, iar ea a 
căzut pe spate, pe canapea. 

— Tu să-ţi ţii gura! a şuierat Oliver, aplecându-se peste ea. O să 
murim cu toții din vinata. 

Dar din vina lui aveau să moară oamenii ăia nevinovaţi de afară, și 
nu-i păsa, nu-i păsa pentru că ei nu erau el. 

— 47,46, a părâit staţia. 

Arthur a întins o mână, pe care Red a prins-o, iar el a tras-o în 
picioare, dar era prea târziu. Oliver era în uşă, trecând pe lângă Reyna 
ca să coboaretreptele. 

— Avem telefon fix, zicea Joyce. Putem să vă luăm pe câţiva și să 
sunaţi după ajutor de acasă dela noi. 

S-au dus la ușă, mâna lui Red era în mâna lui Arthur, şi ea nu-și 
putea aminti cum ajunsese acolo. 

— Oh, nu vă faceţi griji! a rostit Oliver cu vocea tare și voioasă. 
Suntem bine aici. De fapt, tocmai voiam să ne odihnim un pic; mâine ne 
aşteaptă o zi lungă. Aţi spus că semnalul ar trebui să revină dimineaţă, 
o să sunăm la depanare când ne trezim, nicio problemă. 

— Sunteţi siguri? a întrebat Don. Nu-i niciun deranj. 

— Foarte siguri! a bubuit vocea lui Oliver. Cred că nu vrem decât un 
somn bun, iar dimineaţă o să ne gândim cum să dregem rulota asta. 
Aşa-i, gașcă? 

Oliver s-a răsucit să se uite la ei, toți șase strânși în ușă. Răsuflarea 
lui Maddy pe ceafa lui Red. 

— Aşa-i! a răspuns Reyna, zâmbind, însă ea nu știa ce e pe cale să se 
întâmple. 

— Dacă sunteţi siguri... 

Don le-a zâmbit şi el, dând din cap. Oare își dădea seama că ceva nu- 
i În ordine? 

— Atunci haide, Joyce, fată dragă, hai să te duc acasă! 

— Înainte să plecaţi, a zis Oliver cu o plecăciune teatrală, aş vrea să 
vă mulţumesc frumos că aţi oprit şi să vă felicit din suflet că aţi devenit 
bunici. 

Red s-a uitat cum Oliver păşește spre stânga, făcându-l pe Don să-și 
schimbe poziţia, acum fiind cu spatele spre lunetist. 

Unde era punctul roșu? 

— Felicitări, domnule! 

Oliver a întins mâna spre Don în întuneric. Cu biletul ascuns sub 

degetul mare. 

— Bată-te să te bată, drăguţ mai eşti! a zis Joyce, în vreme ce Don 
întindea mâna și o strângea pe a lui Oliver, scuturând-o o singură dată. 

Mâna lui Oliver s-a retras goală. 

Faţa lui Don s-a întunecat, iar sprâncenele i s-au lăsat în jos când s-a 
uitat la hârtia din palmă. 

Reyna a observat și ea, iar capul i s-a întors într-o parte. 

— Ei bine, a fost plăcut, oricum, să stăm la poveşti cu voi. Don zice 
că aş putea vorbi până mi se tocește limba. 

Joyce a râs, cu faţa ridicată spre cer, și era prea mult, asta era prea 
mult. 

Oare Red trebuia să strige la ei să urce în rulotă sau să le spună să 
fugă? Așa cum ar fi trebuit să facă și ea mai devreme dacă și-ar fi 
ascultat instinctul, nu pe Oliver. 

Don nu se clintise. Ochii i se plimbau de la bilet în sus, cu un mușchi 
zbătându-se, trăgând de ridurile din jurul gurii. S-a uitat iar la geamul 
spart. 

— Mulţumesc! a zis, dând din cap spre Oliver şi încleștându-și 
degetele în jurul biletului. 

A dat iar din cap. De acum probabil că își dăduse seama că ceva nu-i 
în ordine aici. Însă n-avea să ştie ce decât abia după ce despăturea 
biletul mototolit în palmă. 

— E foarte frumos din partea ta! a râs Don agitat. 

Oliver a râs împreună cu el. 

— Ei bine, a zis, trebuie să fiți obosiţi după o zi așa de plină! Vă 
lăsăm să vă vedeţi de drum. 

— Sigur! 

Don strângea din dinţi în vreme ce se întorcea pe călcâie, cu cheile 
clinchetind în mână. S-a răsucit spre soția sa, adoptând un aer neutru 
înainte ca ea să vadă. Nu voia ca ea să ştie. 

— Haide, iubito, să plecăm! 

Poate că avea să fie bine. Poate că aveau să se întoarcă la camioneta 
lor şi să plece de aici înainte ca lunetistul să-și dea seama că nu-i în 
ordine ceva. 

Red nu mai respira, privind cum Joyce îi mai zâmbește o dată și își 
mai flutură mâna în chip de rămas-bun. Singura care nu știa, cu ochii 
blânzi înconjurați de riduri și cu oja albastră cojindu-se de pe unghii. S- 
a răsucit să plece, mergând alături de soţul său. Red n-a clipit, căci nu 

putea, trebuia să-i apere din priviri. 

Auzea respiraţia lui Arthur poticnindu-i-se în piept, alături de ea. N- 
o mai ţinea de mână, mici mișcări ale umerilor tulburând aerul din 
jurul ei. Oare el tremura? 

— Drum bun! a adăugat Oliver voios, ridicând o mână în semn de 
rămas-bun pe când ei se apropiau de camionetă. 

Trosc! 

Prea repede. 

Joyce s-a prăbușit pe o parte în drum, cu o gaură acolo unde Îi 
fusese fața. 

— Joy... a zis Don, care încă nu intrase în panică, pentru că nu ştia, 
poate că ea doar căzuse. 

Trosc! 

Un jet de sânge în lumina farurilor. 

O gaură uriașă în faţa lui Don, lângă gura deschisă pe vecie. A căzut 
încet, mai întâi cedându-i genunchii, apoi prăbuşindu-se în spate peste 
picioarele îndoite nefiresc. Privirea goală spre stele, o aureolă roşie 
băltind pe drum. 

DOUĂZECI ȘI PATRU 


Red nu putea să se clintească. 

Simon a ţâșnit pe lângă ea înapoi în rulotă, împiedicându-se de 
picioarele fetei. 

— Nu, nu, nu! 

Reyna ţipa. 

— Mişcă-te! 

Oliver s-a răsucit şi s-a năpustit în sus pe trepte, împingând-o pe 
Reyna în faţa sa. Punctul roşu nevăzut i-a urmărit înăuntru. 

Portiera rulotei s-a trântit. Red n-a văzut cine o închisese, din cauză 
că nu se putea mişca, însă totul se mișca în jurul său. Fulgere, coate și 
ochi. 

— Trebuie să-i ajutăm! a strigat Reyna, întorcându-se la ușă. Au 
nevoie de îngrijiri medicale. 

— Sunt morți, Reyna! 

Vocea lui Oliver. Părea îndepărtată, cu toate că era chiar acolo. Un 
ţârâit în urechile lui Red, sunet de paraziți în mână. 

— l-a împușcat în cap! 

Două Împuşcături în ceafă. 

Acum Red se putea mișca, dezlipindu-și picioarele de podea, 
desprinzându-se parcă de acolo. 

Maddy era pe podea, plângând, cu capul în mâini și mâinile proptite 
pe genunchi. 

Genunchi. Oare Don era viu când căzuse în genunchi sau se stinsese 
deja? 

Red s-a răsucit, iar efortul de a-și ridica picioarele i s-a părut 
aproape copleșitor. 

Și faţa lui Arthur era ascunsă, învăluită în braţele rezemate de ușa 
frigiderului. Spatele i se scutura. 

— lertați-mă! a șoptit Red cu o voce care nu era a sa. 

Nu asculta nimeni. Reyna și Oliver strigau în spatele ei. Reyna nu 
ştiuse de bilet, nici Simon, dar acum știau. Oliver le spusese pe bucăţi, 
printre gâfâieli. 

— Ar fi trebuit să ne informezi mai întăi, a zis Reyna. Ar fi trebuit să 
hotărâm cu toţii dacă să facem sau nu asta! 

— Da, ţi-e ușor să vorbeşti acum, Reyna. Eu a trebuit să acționez la 

repezeală! 

Red nu le-a mai dat atenţie, iar strigătele lor au devenit doar un 
zgomot pe care l-a lăsat în urmă. 

A pornit încet, pe lângă Arthur, pe lângă chicinetă, și inima îi bătea 
prea repede, lepădând un pic mai mult din ea cu fiecare bătaie. Red a 
rămas surprinsă că mai rămăsese ceva când a trecut pe lângă paturile 
suprapuse şi a intrat în dormitor. Cu siguranţă că acum nu mai avea în 
piept decât o gaură, un ecou găunos în colivia coastelor. 

A pus stația de emisie-recepție pe pat cu grijă, ca și cum şi ea ar fi 
putut să simtă durere. Cu mâna cealaltă a prins o pernă de pe pat, 
înfigându-şi degetele în ea, și țesătura i s-a strâns ca niște pânze de 
păianjen în jurul degetelor. A dus perna la faţă și a ţinut-o acolo cu 
amândouă mâinile. 

Apoi a ţipat. 

A ţipat, iar căldura sunetului înăbușit a lovit-o în faţă și i-a înţepat 
ochii. A țipat până ce sunetul a început să i se agaţe de gât, apoi s-a 
oprit. A pus perna la loc şi apoi a bătut-o ca să se umfle, să nu arate 
deranjată. A luat staţia, a verificat dacă e în ordine, apoi s-a întors la 
ceilalți. 

Oliver se uita la ea cum vine. 

— De unde ai știut? 

Avea vocea răgușită. 

— De unde ai știut că o să facă asta? 

Red nu știa dacă poate să vorbească, nu până ce cuvintele n-au fost 
acolo, așteptând, răgușite de la țipătul tăcut. 

— Pentru că aşa a spus. Ne-a spus că o să-i omoare, iar eu l-am 
crezut. 

N-avea nevoie să spună restul, era acolo, bântuind sfârșitul frazei, 
terminând gândul: Eu /-am crezut, tu, nu. 

— Dar nu Înţeleg cum el... 

Paraziţii s-au oprit, tăindu-i vorba lui Oliver. 

— A fost vina voastră, a rostit vocea, întunecată şi profundă, un pic 
spartă. V-am spus să-i expediați. 

Oliver a fost în faţa lui Red înainte ca ea să-și dea seama şi i-a luat 
stația din mâini. Hei, era a ei! Răspunderea ei! 

Oliver a apăsat pe buton. 

— Nu era nevoie să-i omori! a strigat, iar albeaţa încheieturilor 
degetelor împungea prin piele ca nişte oase preistorice. Nu le-am spus 

nimic. Ne supravegheai, nu le-am spus nimic. Tocmai plecau! 

Paraziți. 

— Le-aţi pasat un bilet în care le spuneaţi să cheme poliţia, a 
răspuns vocea, sacadată și limpede. 

Oliver a rămas cu gura căscată. 

— Aţi crezut că n-o să știu? a continuat vocea. A fost vina voastră, eu 
n-am vrut să fac asta. Sunt morţi din cauza voastră. 

A tăcut. O respiraţie metalică, fâșâită, a ieșit din difuzoare înainte să 
revină paraziţii. 

— Nu eu sunt cel care i-am împușcat, fir-ar să fie! a zis Oliver cu 
vocea spartă, însă nu apăsase pe buton, iar Red nu-și dădea seama 
dacă gândea cu adevărat asta sau nu. Acum, a revenit vocea, înainte să 
mai trebuiască să moară cineva, ascultați-mă! Nu mai încercaţi să 
evadați! Nu puteţi. Totul a fost plănuit. Faceţi ce v-am cerut! 

A răsuflat, aproape un oftat. 

— Unul dintre voi are un secret. Daţi-mi-l, şi pe ceilalți vă las în 
viață! Avem câteva ore înainte de răsărit. Nu plec nicăieri până nu-l 
capăt, și nici voi nu plecaţi. 

Sprâncenele lui Oliver au coborât, o umbră peste ochii săi. 

Băiatul a ridicat staţia, amintindu-și de data asta să apese pe buton. 

— Unul dintre noi are un secret? a întrebat nesigur, poticnindu-se în 
cuvinte. Nu ne ţii ostatici ca să primeşti informaţii de la altcineva? 

Asta era legat de el și de Maddy, nu-i așa, ca să obțină numele acela 
de la Catherine Lavoy? Cazul Frank Gotti, pe care Red îl ştia pe de rost. 
Oliver fusese așa de sigur în privinţa asta, iar Red îl urmase neabătut! 

Paraziți. 

— Toate astea sunt legate de unul dintre voi, cei aflaţi în rulotă. 
Daţi-mi ce vreau și niciunul dintre prietenii voştri nu va mai muri! 

Oliver s-a uitat la Red. Ea a încercat să-și ascundă de el 
descoperirea, s-o alunge clipind. Oliver se înșelase în privinţa 
motivului pentru care se aflau acolo. Se înșelase și în privinţa biletului. 
Acum doi oameni erau morţi chiar alături, afară, și totul era din vina 
lor. 

— Nu tu și Maddy sunteţi folosiți ca să-i forțeze mâna mamei 
voastre, a zis Reyna, cu vocea mai calmă acum, vorbind spre ceafa lui 
Oliver. Cineva de aici are un secret și știe despre ce este vorba. Asta 
spune el. Oliver, ar putea să fie... 

Oliver i-a tăiat vorba, ridicând staţia la buze. 

— Cine? a întrebat. Care dintre noi? 

Părâitul paraziţilor, urmat de părâitul unui hohot de râs. 

— Nu așa merge treaba, a răspuns vocea. Știi care ești. Eu aştept. 

Paraziți. 

Staţia a căzut lângă Oliver, și ochii i s-au aplecat odată cu ea. Red a 
privit dincolo de el, la Reyna, apoi la Maddy, la Arthur, aflaţi în partea 
aceea, și la Simon, aflat în spate. Era vorba despre unul dintre ei, 
despre ceva ce știa această persoană. 

Red a tușit şi și-a întors privirea. „Ştii care ești.” Avea și ea un secret, 
nu? Mai mare decât cele mai multe. Asta nu era legat de ea. Nu putea să 
fie. Nimeni nu știa, ăsta era tot rostul. Nimeni nu putea să afle 
vreodată, nici măcar în noaptea asta. Ăsta era planul. Red avea nevoie 
de plan, şi nu era singura. Însă avea răspunsul; nu era legat de asta sau 
de ea. Și, dacă vorbeau de secrete, Red nu era singura care ascundea 
ceva. Era clar că Reyna are un secret, ceva destul de grav ca să creadă 
că noaptea asta putea fi legată de el, ceva ce probabil că știa și Oliver și 
nu voia să se afle. Red își dăduse seama de asta. Avea potenţial, vedeţi 
voi? lar mai devreme Maddy negase că ar avea un secret, dar fusese un 
pic prea tare și un pic prea iute, iar Red o cunoștea un pic prea bine. 
Ceea ce însemna că era ceva despre care Red habar n-avea. Nu-i plăcea 
senzația aceea. 

Simon a vorbit primul, acoperind paraziţii cu vocea: 

— Camioneta lor e chiar aici, la vreo șase metri de ușă. 

Și-a tras nasul, răsucindu-se să se uite prin parbriz. Așadar, nu avea 
un secret la care să se gândească. Sau, pur și simplu, se pricepea mai 
bine să-l ascundă. 

— Are toate patru cauciucurile, motor în stare de funcţionare, n-are 
găuri în ea. Încă. Portierele sunt în continuare deschise. E gata de 
drum. O să se miște. Poate să plece de aici. 

— Nu cred că am ajunge la ea, a răspuns Maddy. Cel puţin, nu toţi. l- 
a împușcat pe amândoi așa de repede! 

Simon a continuat ca şi cum n-ar fi auzit-o: 

— Bătrânul avea cheile în mână, am văzut înainte să... Nu ştiu dacă 
am mai văzut vreodată așa de mult sânge. Prea mult. N-am știut, n-am 
crezut că o să arate așa. 

Mâinile îi tremurau, apăsate pe geam. 

— Nu pare adevărat. 

Era în stare de șoc? Poate că Simon avea nevoie să se ducă în spate 

şi să țipe În aceeaşi pernă. Să închidă țipătul acolo, împreună cu al ei. 
Red i-a ocolit pe ceilalți până în partea din față a rulotei și s-a oprit 
lângă Simon, cu braţul atingându-l uşor peal lui. 

El a tresărit, iar Red a văzut acum dece. 

Prin parbriz, strălucind în lumina albă a farurilor, era Joyce. Chiar în 
fața capotei camionetei. Aproape ajunsese la portiera deschisă din 
partea pasagerului. Aproape. Simon avea dreptate, nu arăta reală, 
prăbuşită acolo ca un manechin neterminat, cu o mână deschisă, 
întinzându-se. Cu capul distrus, din care curgea ceva care se îmbiba în 
pământ. De aici, sângele acela nu părea roșu, ci aproape negru. 

Aşa trebuie să fi arătat şi mama, nu? În acea cutie acoperită cu 
drapelul cu stele. Oare gloanţele ieșiseră pe partea cealaltă, așa, ca la 
Joyce? Și ei îi lipsea o parte din față? 

Sunetul paraziţilor s-a auzit mai tare în spatele ei în vreme ce Oliver 
se apropia. A sprijinit stația pe umărul lui Red, dându-i-o înapoi fără 
vorbe. A ei, responsabilitatea ei, păzitoarea vocii. Degetele au apucat 
staţia. 

Oliver a privit și el prin parbriz. 

— Maddy are dreptate, a zis. N-am reuși toţi. Tipul ar putea să-i 
doboare pe cel puţin doi sau trei dintre noi înainte să punem în 
mişcare camioneta. 

lar în rulotă erau trei oameni de care îi păsa lui Oliver, aşa că era un 
risc prea mare. 

— Mai ales că de fiecare dată lunetistul știe, cumva, exact ce facem, 
a vorbit mai departe Oliver. Nu-mi dau seama cum a știut de bilet. N- 
avea cum să-l vadă măcar, ca să nu mai vorbim de ce era scris. El... 

Capul lui Oliver s-a rotit brusc, cu ochii holbaţi, cu prea mult alb 
deasupra și dedesubt. A deschis gura ca și cum ar fi vrut să spună ceva, 
apoi s-a oprit şi a scrâșnit din dinţi. 

— Ce-i? l-a întrebat Red. 

El a ţistuit-o, cu capul răsucindu-i-se deasupra umerilor lați, pe când 
se uita prin rulotă. 

S-a repezit spre masă, a luat telefonul de pe ea și a atins ecranul. 

Red s-a apropiat, cu Simon pe urmele ei. 

— Ce... a început Reyna, amuţită de privirea ucigașă a lui Oliver. 

S-au strâns în jurul lui, iar Red s-a aplecat în față, să vadă ce face 
băiatul. 

Pe ecran, pe o pagină goală din agendă, Oliver tasta. 

Numai într-un fel ar fi putut el să știe de... 

— La dracu' cu asta! a rostit Oliver, enervat, ieşind din agendă; era 
vina telefonului că durează prea mult, nu a sa. 

Ochii lui s-au mutat în partea de jos a ecranului, iar degetul mare i-a 
urmat şi a apăsat pe aplicația muzicală. 

— Oliver, ce faci? a întrebat M addy. 

— Aşteaptă! a răspuns el, căutând pe ecran, iar degetul i-a aterizat 
pe o listă cu cântece în ordine aleatorie. „Cântece de Crăciun” scria 
acolo. Oliver a pornit primul cântec şi a dat volumul la maximum. 

Cântecul a început, corul cânta ah şi se auzea un zdrăngănit de 
chitară pe note înalte. „Rockin” Around the Christmas Tree”. În aprilie. 
Asurzitor, în vreme ce Oliver ținea telefonul în mijlocul grupului, cu 
difuzorul în sus. Le-a făcut semn să se apropie mai mult. 

Red a pășit în faţă, cu umerii apăsaţi de Reyna și de Simon. Ritmul 
de tobe al cântecului era pe jumătate cât bătaia inimii sale. 

Oliver i-a fulgerat pe toţi cu privirea. 

A început să vorbească, nu tare, de-abia auzit peste muzică. Red a 
trebuit să se concentreze, dar acum se gândea la versuri şi la dansul cu 
mama în jurul pomului înainte să existe două găuri în capul ei. 

— Numai într-un fel ar fi putut el să știe de bilet, a zis Oliver, 
privindu-i pe rând. Geamul, da, bine, omul lui din cealaltă parte ar fi 
putut să ne vadă cum ieșim şi să-i spună lui. Dar nu şi biletul. N-avea 
cum să-l vadă vreunul dintre ei. Așadar, nu-i decât un fel în care putea 
să ştie. 

A tăcut un pic. 

Everyone dancing merrily in the new old-fashioned way.10 

Saxofonul a izbucnit prea tare, urlând în urechile lui Red. 

— Ne-a auzitvorbind despre el, a încheiat Oliver. Pentru că în rulotă 
se află un dispozitiv de ascultare. 


10 „Toţi dansează voioși în noul fel de modă veche.” (Vers din cântecul de Crăciun 
„Rocking Around the Christmas Tree.) (n.red.). 

DOUĂZECI ŞI CINCI 


Cântecul continua, iar saxofonul urla. 

— Un dispozitiv de ascultare? a repetat Reyna. 

Oliver i-a făcut semn să vorbească mai încet, să ascundă cuvintele 
sub cântec. 

— Adică un microfon? 

— Cum altfel ar fi putut să știe tot ce pare să știe? a răspuns Oliver 
tot cu o întrebare. 

— Când să fi pus un dispozitiv de ascultare în rulotă? a revenit 
Reyna, la fel făcând și corul, iar Red a trebuit să-și ciulească urechile ca 
să audă. N-am lăsat-o niciodată nesupravegheată. 

— Poate când am schimbat primul cauciuc? a vorbit Simon odată cu 
muzica. Eram toţi afară, de cealaltă parte a ușii. Red și Arthur erau 
plecați pe undeva. Să se fi strecurat atunci? 

Oliver a clătinat din cap. 

— Nu când am ridicat rulota pe cric. Am fi simţit. 

— Atunci, când? a întrebat Reyna. Când ne-am oprit la prânz, la cină, 
în parcare? Dar ne-am asigurat că e încuiată. 

— Poate chiar înainte de asta, a zis Oliver. Poate chiar înainte de azi. 
L-aţi auzit; au plănuit totul, au plănuit asta de o vreme. Poate că au 
plantat microfonul chiar înainte ca Simon să împrumute rulota. Poate 
că are de-a face cu unchiul tău. 

Oliver s-a uitat la Simon când a spus asta, cu o umbră de bănuială în 
ochi. Simon a strâmbat din nas. 

— Sau poate că se află în chestiile pe care le-am adus în rulotă. În 
bagaje. Trebuie să căutăm peste tot, să-l găsim, ca să ne recăpătăm 
avantajul. 

Ochii lui fulgerau în vreme ce se termina cântecul, mobilizându-i pe 
toţi. A dat cursorul înapoi şi cântecul a pornit iar. 

— Va trebui să oprim muzica, să nu intre la bănuieli, dar nimeni să 
nu vorbească despre ceea ce facem. Vorbim normal. Bine? 

Da, domnule, imediat, domnule! Red a clipit. Părea că Oliver uitase 
deja că doi oameni muriseră cu mai puţin de cincisprezece minute 
înainte, golindu-se de sânge pe drum, afară, cu flori roşii în jurul a ceea 
ce fuseseră cândva capetele lor. Trecuse deja la următorul lucru. 
Măsuri și contramăsuri. Lunetistul face ceva, apoi fac și ei ceva. Soluţii 

câştigăm orice-ar fi, aşa cum ar zice Catherine Lavoy, însă până acum 
ei nu câștigaseră nimic. Se părea că Oliver voia să evite cealaltă soluţie, 
cea mai evidentă: să găsească secretul pe care îl voia vocea din staţie. 
Nu pe Red o căuta lunetistul, nu putea fi asta. Însă acum Red începea să 
se îndoiască de sine, iar gânduri întunecate se strecurau prin fisuri, 
prin golurile din capul său. Oare făcea exact același lucru ca Oliver și ca 
toți ceilalți, poate, agățându-se de secretul său pentru că nu voia să-l 
piardă? Avea nevoie de plan. Avea nevoie de el. Oliver Lavoy n-avea 
nevoie de nimic, el avea deja totul. 

— Red, continuă să cauţi pe canalele alea! Bine, hai s-o facem! 

Oliver a oprit muzica şi şi-a dus degetul la gură, asigurându-se că 
văzuseră toţi. A arătat spre el și Reyna, apoi spre dormitor și paturile 
suprapuse. Pe Red a dirijat-o spre chicinetă. Pe Simon, spre baie. Pe 
Arthur, chiar acolo, la masă şi la canapea. Pe Maddy în față, în cabină. 
Toţi au dat din cap şi s-au împrăștiat. 

Red s-a dus întâi la frigider, deschizându-l și împingându-și trupul 
spre aerul răcoros care ieșea din el. Rulota devenea încinsă și 
sufocantă; nu circula aerul, prea multe trupuri, prea multă mișcare, 
prea multă spaimă, groază și vinovăţie. Când avea să înceteze inima lui 
Red să bată așa de tare? Nu putea să continue așa. Nu voia să uite - nu- 
i aşa? - că Don și Joyce zăceau afară, morţi. Red ar fi putut să facă mai 
mult. Ar fi trebuit să facă mai mult. Știuse ce avea să se întâmple și 
permisese să se întâmple. A doua oară când îl ascultase pe Oliver, îl 
alesese pe el, dar când avea să înveţe lecţia odată? Nu prea curând, se 
părea, pentru că în clipa asta făcea ce-i spusese el să facă. 

Red a dat deoparte un bax de bere nedesfăcut, căutând în spatele 
lui. Felii de brânză, salam, unt, bere, lapte de ovăz, răcitoare de vin, 
ciocolată. Nimic neobișnuit. Nu că Red ar fi știut cum arată un 
dispozitiv de ascultare, oricum, un microfon mic și negru, așa-i? Păi, nu 
era nimic de soiul ăsta aici. A închis frigiderul și s-a răsucit spre blat, 
pe carea pus stația. 

A deschis sertarul de jos și a căutat printre cratiţe și tigăi, după care 
a ridicat fiecare capac și s-a uitat înăuntru. A pipăit toate colţurile 
sertarului, ca să fie sigură. 

Din sertarul de deasupra, a scos teancurile de farfurii și castroane, 
apoi le-a pus pe blat şi le-a luat pe rând; porţelanul scrâșnea pe 
porțelan, iar sunetul îi măcina oasele fălcii. Nici aici nu era nimic. Doar 
cinci seturi din fiecare, numai că ei erau șase. 

Sertarul de sus: tacâmuri. Red a scormonit printre cuțite, furculiţe și 
linguri, căutând și sub cutia tacâmurilor. Nimic. Un spaţiu gol în locul 
cuțitului de bucătărie ascuţit care se afla acum pe masă. Red a privit 
într-acolo; Arthur era sub masă, dar nu i se vedeau decât tălpile ițindu- 
se la capăt. 

Nimic în jurul robinetului sau al dopului chiuvetei. Red ar fi vrut să- 
şi spele faţa de transpiraţia uscată, dar poate că asta ar fi fost o risipă 
de apă. Cât de multă aveau în rezervorul acela de dedesubt? Și cât timp 
avea să mai funcționeze generatorul? Nu-şi amintea acele cifre, însă 
nouă metri şi 45 de centimetri îi era întipărit cu fierul roșu pe creier, 
ieșind la suprafață când n-avea nevoie, cum ar fi exact în acest 
moment. 

Dulapul de sus cu paharele. Red s-a ridicat pe vârfuri şi le-a împins 
deoparte cu grijă ca să vadă, dar n-avea cu adevărat nevoie. Vedea prin 
şirurile de pahare; nu era acolo nimic negru sau care să semene cu un 
microfon. 

A făcut un pas într-o parte, spre cuptor, și a deschis ușa. Probabil nu 
l-ar fi folosit niciodată în această călătorie. Oricum, ce puteai să faci cu 
brânză, salam, bere, ciocolată și lapte de ovăz? Nimic bun. Trebuia să 
înceteze să se gândească la mâncare. Îi era foame în lenta revenire 
după adrenalină. Las-o baltă, îi mai fusese foame și altă dată, nu-i așa? 
Sau poate că senzaţia aceea a unui căscat în măruntaie însemna cu 
totul altceva. 

— Red? 

Vocea lui Arthur i-a întrerupt gândurile; era lângă ea. Și-a îndreptat 
spatele și s-a răsucit spre el. 

Avea ochii umbriţi şi trişti în spatele ochelarilor, și genele lungi și 
aplecate. 

N-a zis nimic, doar a ridicat privirea spre a ei şi apoi a ridicat o 
mână. 

Acolo, pe dosul mâinii, scrise cu aceeași cariocă neagră pe pielea lui 
bronzată, erau cuvintele: TE SIMȚI BINE? 

Alături de ele erau două opţiuni. DA, cu o căsuţă pătrată desenată 
alături, pe una dintre falange. lar dedesubt NU, cu o căsuță goală. 

Arthur i-a pus carioca în mână, cu degetele calde peste ale ei, 
zăbovind acolo. Ceva a trecut între ochii lor. Red a ridicat carioca și i-a 
scos capacul. Ea era întotdeauna bine când o întreba cineva. Sigur că 
era bine, mulțumesc, da, și tata se descurcă de minune, mulţumesc! 

Bine, în ordine, bine! O minciună complicată, înghesuită în aceste 
cuvinte, cele mai mari cadouri pentru o mincinoasă ca ea. Nimeni nu 
cerea amănunte dacă erai bine. Însă Arthur întreba cu adevărat, îşi 
dădea seama. Așa că Red a răspuns cu adevărat. 

S-a întins şi i-a ţinut mâna nemișcată, apoi a strâns bine carioca şi a 
bifat căsuţa de lângă NU. Nu era bine. Și poate că nici Arthur nu era. El 
nu uitase că acum douăzeci de minute văzuseră doi oameni murind. 
Joyce și Don erau cineva ai cuiva. Unul pentru celălalt. Aveau o fiică, un 
nepot. Însă fiica îi era înfiptă în minte lui Red, între nouă metri şi 45 de 
centimetri și modelul perdelelor. O fiică, așa, ca ea. 

— Ai făcut tot ce ai putut, a zis Arthur, iar mâna însemnată i-a căzut 
pe lângă trup, făcând pereche cu listele cu lucruri de făcut de pe 
mâinile ei. Ai încercat să împiedici asta. 

Ba nu, nu încercase cu adevărat. Ar fi putut să facă mai mult. Red a 
ridicat din umeri, cu ochii țintă la căsuţa desenată pe mâna lui Arthur. 
El își desprinsese mâna de a ei când fuseseră ucişi Don şi Joyce. Se 
ţineau de mâini și apoi nu se mai ţineau, iar Red nu-și putea aminti 
schimbarea. Poate că, dacă nu-i dădea drumul mâinii ei, n-ar fi murit, 
ceea ce era un gând prostesc, însă lui Red tot i-a venit. Uneori acele 
lucruri mici, lipsite de importanţă, contau, cum ar fi să închizi un 
telefon. 

— N-a fost vina ta, a zis Arthur. 

Dar el nu știa? Totul era din vina ei. Toate astea. 

— Trebuie să fac pipi, a zis Red, şi n-a devenit adevărat decât în 
clipa în care a rostit-o. 

Acum a fost rândul lui Arthur să ridice din umeri, cu o expresie 
îndurerată. Red făcea asta întotdeauna, nu-i aşa? Ori de câte ori el se 
apropia prea mult, ori de câte ori devenea prea real. Însă acum chiar 
avea nevoie să se ducă la baie. 

Red a luat staţia și a pornit spre ușa băii, pe care Simon o lăsase larg 
deschisă. S-a oprit când, chiar în acel moment, Oliver şi Reyna au 
revenit din dormitor. Ochii Reynei au ocolit-o; erau roșii, ca și cum se 
frecase la ei, și Red s-a întrebat dacă se certaseră acolo pe șoptite, ca să 
nu-i audă ceilalți. Cât de grav putea să fie secretul lor? Mai grav decât 
al său? Şi cum era cu Simon? Era un pic prea tăcut, nu-i așa? Sau era 
doar fiindcă el credea că îi ascultă lunetistul? Și, se gândea acum Red, 
Maddy nu venise de o bucată bună de vreme să vorbească cu ea, doar 
Arthur o făcuse. 

Oliver a bătut din palme ca să le atragă atenţia. 

— Aţi găsit ceva? a mimat, cu buzele și dinţii mişcându-i-se 
exagerat. 

Red a clătinat din cap şi i-a văzut și pe ceilalți că fac la fel, apoi a 
remarcat un gest cu degetele mari în jos de la Simon. Maddy s-a întors 
la căutarea prin torpedou. Arthur termina cercetarea chicinetei în locul 
lui Red, așa că a deschis ușa cuptorului cu microunde şi s-a uitat 
înăuntru. 

Red a apăsat pe butonul staţiei, trecând prin canalele patru și cinci 
şi de la o serie de paraziți la alta, ca Oliver să poată vedea că își face 
treaba. 

El însă nu-i dădea atenţie, fulgerând cu privirea tavanul. 

— Lămpile? a şuierat, cu gura mișcându-se iarăși exagerat. Arthur, 
ajută-mă! Și poţi să-mi dai lanterna aceea frontală? 

Vocea lui Oliver revenise la nivelul normal; era clar, îşi închipuia că 
cererea e destul de neclară dacă asculta cineva. 

N-aveau nevoie de ea. Red a intrat în baie, luând cu ea sunetul 
paraziţilor, unde a închis ușa și a tras zăvorul. Ar fi trebuit să-l întrebe 
mai întâi pe Oliver? Nu, nu era nevoie să-i ceară voie ca să urineze, la 
dracu’ cu el! 

A pus stația pe marginea chiuvetei - se auzeau șuierături de pe 
canalul nouă - şi şi-a descheiat nasturele blugilor. Îşi simțea degetele 
prea calde și parcă de cauciuc. 

— Simon, stinge luminile! a strigat Oliver. 

Peste o clipă, baia a fost înghițită de întuneric. Chiar trebuia să-i 
stingă și ei lumina? Red şi-a tras în jos blugii şi chiloţii, pipăind după 
WC-ul din spatele său. L-a găsit și s-a așezat. 

— Unde-i găleata mopului? a plutit vocea lui Oliver prin golul de sub 
ușă. Am nevoie de ceva pe care să mă urc. 

Ei bine, acum nu putea să-și dea drumul, cu toți chiar acolo, afară. 
Red a bâjbâit după robinet și l-a deschis, ca să n-o audă ceilalți 
urinând. 

Afară s-a auzit un mârâit, un sunet de metal deșurubat. 

— Nimic! Următoarea! a zis Oliver. 

Zgomotul găleţii care e pusă jos altundeva. 

— Reyna, uită-te repede în valiza lui Maddy! Caută în buzunare. 

Acolo erau și lucrurile lui Red. Dar atunci când golise și tăiase valiza 
ar fi văzut dacă e ascuns un microfon printre ele. Dacă măcar exista pe 

undeva vreun microfon. Începea să se îndoiască de treaba asta. De ce 
era Oliver așa de sigur? Lunetistul ştia de bilet. Ar fi putut să ghicească, 
pur şi simplu, când îl văzuse pe Oliver că dă mâna cu Don. Dar era 
posibil din poziţia lui, cu spatele jachetei lui Don stând în cale? Şi nu 
ştiuse doar că era un bilet, ci şi că le cereau celor doi soți să cheme 
poliția, o spusese sigur pe el, și asta era cam mult ca doar să fi ghicit, 
nu-i așa? Totul se petrecuse extrem de repede. 

Red a căutat în întuneric hârtia igienică, apoi a rupt o bucată din ea 
şi a împăturit-o. 

— Următoarea! a zis Oliver și s-a auzit din nou bufnitura găleții. 

Red s-a ridicat, și-a tras chiloţii și şi-a încheiat blugii. A tras apa și și- 
a vârât mâinile sub apa rece de la robinet, apoi l-a închis și și-a şters 
mâinile pe pantaloni. 

A păşit prin beznă, izbindu-și degetul de la picior de colțul dușului 
pe când căuta ușa. 

A descuiat-o, a ieșit și a închis-o la loc. 

Acum îi era mai ușor să meargă prin întunericul subțiat de raza de 
lumină pornită de pe fruntea lui Oliver, care cerceta lămpile de sub 
dulapurile chicinetei; băiatul a scos una din locaș și a clătinat din cap. 
Simon avea lanterna, iar Arthur o avea pe cea de pe telefon. 

— Nimic! a anunţat Oliver, trăgându-se în spate. Bine, puteţi 
aprinde iar luminile! 

Red se afla cel mai aproape, cu mâinile libere. A apăsat pe 
comutatoare, iar interiorul rulotei a apărut din nou. Maddy era încă în 
față, cu genunchii pe scaunul şoferului şi ochii în dreptul torpedoului. 
Reyna era în picioare pe canapea; aceasta a pus la loc valiza lui Maddy 
și a verificat cu palma interiorul compartimentului. 

— Aţi găsit ceva? a repetat Oliver cu glas tare de data asta. 

Un „nu” murmurat de Red, Arthur şi Reyna. 

Niciun microfon. 

— Nu pricep! a zis Oliver, lăsându-se să cadă în separeul cel mai 
apropiat. Trebuie să fie. 

— Am scotocit literalmente toată rulota, a zis Simon. 

Oliver l-a ţistuit. 

— Ce-i? a insistat Simon. Nu e nimic. Am verificat! 

— Maddy? a strigat Oliver spre partea din față, unde Maddy ţinea 
ceva în mâini, o bucăţică dreptunghiulară de hârtie, cu ochii mijiţi și 
gânditori pe când se uita la ea. Ce ai acolo? 

— Păi, nu ce căutam, a răspuns ea, ridicând-o. 

Era o fotografie. 

A adus-o şi a ridicat-o ca s-o vadă şi ceilalți. Înfăţișa o familie de 
cinci persoane îngrămădite pe iarba verde, vara, ţinându-se de braţ, cu 
un golden retriever care tocmai dădea din coadă. Bărbatul avea părul 
cărunt şi zâmbet luminos, iar soţia şi trei fiice arătau aproape identic, 
cu păr arămiu, aceeași persoană în diferite etape din viaţă, doar cu 
modificările aduse de timp. 

— Nu-i unchiul tău, nu? l-a întrebat pe Simon. Credeam că n-are 
familie. Ziceai că e singuratic. 

Simon a luat fotografia, cu un mușchi zvâcnind pe obraz în vreme ce 
îşi mesteca limba. 

— Nu, nu e! El nu-i însurat şi n-are copii. 

Faţa lui Maddy s-a boţit, expresia fiindu-i înlocuită de ceva nou, 
neplăcut. Era ceva tăios în vocea ei când a întrebat: 

— Atunci de ce are unchiul tău în torpedou fotografia familiei 
altcuiva? 

DOUĂZECI ŞI ŞASE 


Simon i-a înapoiat fotografia cu familia de roșcaţi fericiţi, fără să îi 
acorde nicio atenţie. 

— Nu ştiu! a răspuns băiatul cu o voce ascuţită, care-l trăda. 

Se presupunea că se pricepe mai bine să mintă. 

— Simon? a întrebat Maddy. 

— Nu ştiu! a repetat Simon. Tu știi tot ce face unchiul tău cel ciudat? 

— Noi n-avem un unchi ciudat! l-a repezit ea. Este, cum ar fi, vreun 
obsedat sau așa ceva? 

— Nu! a replicat Simon, cu toate că n-a apăsat pe cuvânt ca şi cum ar 
fi crezut-o pe deplin. Nu, nu, nu! Uite, sunt sigur că rulota e la mâna a 
doua. Poate că a cumpărat-o de la familia din poză și nu s-a gândit 
nimeni să golească torpedoul. 

— Are logică, a recunoscut Maddy. Atunci, de ce te porţi așa de 
ciudat? 

— Nu mă port ciudat. 

— Bate porți! 

— Maddy! i-a atras atenţia Red. 

— Simon! a făcut la fel Arthur. 

— Nu-i nimic, zău! 

Simon şi-a şters fruntea cu dosul mâinii; avea stropi de sudoare pe 
tâmple. 

— Numai că... Ei bine, unchiul meu vinde mașini la mâna a doua, da? 
De aceea are o rulotă pe care am putut s-o folosim. Dar, știți, asta nu-i 
aşa de rău cum o să sune... 

Vocea lui Simon s-a stins, apoi băiatul și-a dres glasul. 

— Vreau să zic, nu-s sigur că afacerea lui e strict legală, dacă mă 
înţelegeţi... 

— Furate? a lătrat dintr-odată Oliver. Unchiul tău vinde mașini 
furate? 

— S-ar putea. 

Simon a ridicat mâinile în semn că se predă și a făcut un pas în 
spate. 

— S-ar putea? a întrebat Oliver. 

— Păi, n-nu, cu siguranţă, de fapt, s-a bâlbâit Simon. Știu pentru că, 
mă rog, l-am ajutat o dată. De două ori. De câteva ori. Am făcut niște 

şmecherii. Se pare că am o faţă care inspiră încredere. Mă pricep să 
mint la nevoie. Jocul actorului e doar minciună, la urma urmei, nu-i 
aşa? 

Maddy a icnit. 

— Simon, ai furat mașini? 

— Nu! a clătinat el din cap, arătând cu degetul spre ea. Am ajutat. E 
o diferenţă! 

— De ce să faci asta? 

Maddy l-a pironit cu privirea, respirând greu. 

— Ei, haide, de ce crezi? a ripostat Simon. Aveam nevoie de bani. 

— Dece? a insistat Maddy. Părinţii tăi au bani. 

— Păi, n-au averea familiei Lavoy, a replicat Simon. Știu că tu n-a 
trebuit niciodată să te gândești la astfel de chestii, pentru că maică-ta 
crede că soarele îţi răsare din târtiță și te-ar sprijini orice ai vrea să 
faci. Dar situaţia mea e diferită. Am nevoie de bani pentru cazul în care 
vreau să fac pauză un an, şi în anul următor să mă înscriu la școli de 
teatru, iar părinţii mei se înfurie şi refuză să plătească pentru asta. Încă 
nu le-am spus, căci nu m-am hotărât. De fapt, nu-i mare lucru! Gândiţi- 
vă la asta doar ca la o repetiție pentru primul mare angajament ca 
actor. Unchiul meu a fost de două ori la închisoare, dar asta s-a 
întâmplat acum mulți ani și, de fapt, e un tip cumsecade. Nu toate sunt 
furate, unele sunt cu acte-n regulă. 

— Stai, stai, stai, lasă asta! 

Oliver s-a ridicat, balansându-şi picioarele de sub masă. 

— Zici că s-ar putea ca rulota asta să fie furată? 

Simon a înghiţit în sec. 

— Există o mică posibilitate, da. 

— La dracu”! 

Oliver a dat cu pumnul în masă. 

— Dar nu mi-a spus că e furată când i-am cerut să mi-o împrumute; 
sunt sigur că mi-ar fi spus dacă era cazul. Totul mi s-a părut legal când 
a zis că o putem folosi gratis înainte s-o vândă, a explicat Simon. Mi-a 
prezentat toate caracteristicile. 

Nouă metri și 45 de centimetri, și-a zis Red. 

— Îmi spui că s-ar putea să conduc prin mai multe state un vehicul 
furat? s-a răţoit Oliver la Simon. Ştii cât de rău e asta pentru cineva ca 
mine? 

Și-a dezvelit dinţii. 

— Pentru mine şi Maddy, dacă ne gândim cine e mama? 

— N-am furat-o noi, s-a apărat Simon, disperat. 

— Asta n-are importanţă! a ripostat Oliver. Parcă ziceai că n-ai 
secrete. Ăsta-i unul al dracului de mare, Simon. lisuse! 

Maddy s-a așezat în faţa fratelui său și a întrebat: 

— De ce ne-au lăsat părinţii tăi să folosim această rulotă dacă știu ce 
face el? 

— Ei nu ştiu, evident, a răspuns Simon. Nu știu că am luat-o de la el. 
Mamei nici măcar nu-i place de fratele ei, nu știe că uneori mă duc pe 
la el. Ei cred că am închiriat-o de la o firmă, că voi aţi organizat asta. 

— Simon! 

— Ce? Nu-i vina mea, Maddy! s-a dezvinovăţit el şi şi-a întors 
privirea spre ea. În primul rând, a fost ideea ta. Tu eşti cea care mi-a 
spus că trebuie să cheltuim cât mai puţin posibil, ca Red să poată veni 
şi ea! 

Era ciudat să-și audă numele așa, să uite că-i aparține, că nu-i doar o 
pată de culoare rătăcită. Peste o clipă, vorbele lui Simon au izbit-o ca 
un pumn în măruntaie, golind-o de aer și ronțăindu-i pieptul. „Să 
cheltuim cât mai puţin posibil, ca Red să poată veni și ea.” larăși vina 
ei! Simon şi Maddy vorbind despre ea pe la spate, făcând din Red o 
problemă care trebuie să fie rezolvată. Şi de ce durea așa de tare faptul 
că ştiau cu toţii? Micuța Red Kenny, săracă lipită pământului și cu 
mama moartă, dar avea potențial, n-aţi auzit? Toţi se uitau acum la ea, 
toți în afară de Arthur. Ochii lui Red s-au împăienjenit, dar a clipit ca 
să-și alunge lacrimile, silindu-şi ochii să se deschidă și să se închidă. Să 
nu îndrăznești, să nu cumva să îndrăznești! N-avea nevoie de mila lor, 
doar avea planul ei. 

— Îmi pare rău, Red! a zis Simon cu glasul îmblânzit. N-am avut de 
gând să... 

Dar avusese de gând, şi asta era în ordine. Ea era bine. A zâmbit şi 
şi-a fluturat mâna în dreptul feței. Dar nu s-a uitat la Maddy. Cumva, 
trădarea era mai rea. Nu, nu era cinstit! Maddy ţinea la ea, asta era tot. 
Maddy avea grijă de ea, o ocrotea. Maddy ţinea la ea. 

— Şi îmi pare rău pentru rulotă! a continuat Simon, privind în jur la 
ceilalți. Uite, probabil nu-i furată, nu știu! Dar, că este sau nu, nu asta 
contează cu adevărat acum. Nu cred că cineva ne ameninţă că ne 
împușcă pe toţi din pricina unei rulote furate. l-a omorât pe oamenii 
ăia nevinovaţi de acolo. 

A înaintat şi a pus degetul pe fotografia din mâna lui Maddy, pe fața 
bărbatului. 

— Nu cred că ăsta-i drăguțu' de lunetist număru' unu și drăguțu' de 
lunetist număru' doi, a zis el și a pus degetul pe fața femeii, părul 
arămiu al acesteia încadrându-i unghia. Echipa de ucigași soț și soţie, 
n-aş crede. Nu-i vorba de rulotă, nu-i așa? Motivul pentru care suntem 
aici. 

A tăcut apoi, răsuflând greu, cu umerii mișcându-se în ritmul 
observației. Dar se ferea de privirea lui Red, nu-i aşa? Cel puțin părea 
că se trezise din beţie. Suficient. 

— Nu! a răspuns Oliver, lăsându-se iar să cadă în separeu și 
frecându-şi mâna cu care izbise în masă. Însă ar putea să fie ceva legat 
de unchiul tău. O chestie de afaceri. Nişte oameni pe care i-a supărat. 
Sau pe care i-ai supărat tu. 

Simon a clătinat din cap. 

— E delincvent, dar nu cred că-i acel soi de delincvent. În plus, a 
tușit el, să ne omoare pe noi toţi, inclusiv pe mine, n-ar fi cu adevărat o 
pedeapsă pentru el. Nu-s sigur că ține la mine. Aici nu-i vorba de el. 

— Sigur că ai spune asta, a rostit Oliver. Doar au murit niște oameni. 

— Da, și a cui a fost ideea să le dăm un bilet? Asta e vina ta, Oliver! 

— Şi ar fi mers! a şuierat Oliver. Dacă lunetistul nu ne-ar fi ascultat, 
fir-ar să fie! 

— Nu ne ascultă, a intervenit Reyna cu vocea răgușită, nefolosită de 
o vreme. Am verificat, nu-i niciun microfon pus pe undeva. 

— Eraţi la masa asta, a zis Red, uitându-se la Oliver și Maddy. 
Vorbeaţi încet, să nu audă Joyce și Don. Dacă era un microfon, trebuie 
să fi fost pe aici. În jurul mesei. 

— Poate că n-am căutat peste tot, a zis Oliver, cercetând masa, cu 
ochii licărind în vreme ce îşi derula amintirile și relua scena. Red, dă- 
mi staţia! 

Atunci și-a dat ea seama; dispăruseră paraziții. O părăsiseră. 

Red s-a uitat în jos. Nu era în mână, unde ar fi trebuit să fie. La 
dracu’, unde era stația? Trebuie s-o fi lăsat undeva. Trebuie să... 

— Red? 

Oliver a pocnit din degete, nerăbdător. 

— A... a dispărut, s-a bâlbâit ea. Nu-i la mine! 

— Cum adică, nu-i la tine? 

Vocea lui Oliver a devenit dură. 

— Unde e? 

— Trebuie... trebuie s-o fi pus undeva, a răspuns Red, pipăindu-și 
laturile cămășii, ca și cum ar fi putut să alunece ceva pe acolo. 

O pierduse. Sigur că da, asta era ceea ce făcea Red. Nu putea să i se 
încredinţeze nimic. Lucrurile i se ștergeau din memorie de îndată ce nu 
le mai vedea. Chei pierdute, telefoane pierdute, portofele pierdute. 

De ce nu se auzeau paraziţii? Red avea nevoie ca acel sunet să se 
întoarcă, care pentru ea nu era găunos deloc. 

— Ce dracu', Red! Pe unde ai căutat? 

Oliver s-a împins cu mâinile ca să se ridice. 

— În bucătărie? Reyna, du-te să te uiţi prin dulapuri! 

— Pe unde ai fost? a întrebat Maddy, cu mai multă răbdare decât 
fratele său. Refă-ţi traseul! 

Red ura să i se spună aşa. Asta era toată chestia, uitase deja pe unde 
fusese, nu rămăsese niciun traseu de refăcut. 1 se pitea prin minte, 
fugind de ea când a încercat și mai mult să-și amintească. Și, grozav, 
acum iar îi alergau prin cap versurile cântecului din Phineas și Ferb, 
cuvânt cu cuvânt. 

— Tăceţi toţi o clipă! a strigat Oliver, cu degetul la buze, făcându-le 
semn cu mâna la ureche să asculte. 

Red și-a ţinut răsuflarea și s-a străduit să asculte. S-a străduit și mai 
tare. Unde o lăsase? Era pe undeva, n-avea cum să intre în pământ, știa 
asta. Cu toate că lucrurile chiar păreau să dispară în jurul său: căști, 
teme pentru acasă, mame. 

Era un şuierat slab, aproape imperceptibil, nu mai puternic decât 
efervescenţa din aer când erai speriat sau în alertă. Dar era acolo, Red 
îl recunoștea, venind de dincolo de bucătărie. Ochii ei l-au urmat până 
la ușa închisă. 

— În baie! 

Sigur că da! Red a ţâșnit într-acolo, apoi a trântit mâna pe clanţă și a 
smucit ușa. Sunetul binevenit al paraziţilor i-a umplut urechile și acolo, 
aşteptând-o pe marginea chiuvetei, era staţia. Ochiul verde clipea când 
a intrat, după carea luat-o şi a strâns-o la piept. 

— O am! a strigat spre ceilalţi. 

A ei! Responsabilitatea ei! Oliver n-avea să i-o ia, nu-i aşa? 

— Adu-o aici! 

Red s-a strecurat pe ușa băii și a apăsat butonul ca să ajungă de la 
canalul nouă, pe care o lăsase, la canalul trei. 

— „„ce spun, a intrat vocea la jumătatea frazei. 

Fir-ar să fie, lunetistul le vorbise! 

Red a făcut ochii mari. Ceilalţi cinci erau dincolo, prea departe. Doar 
ea și stația, păzitoarea vocii. 

El nu trebuia să știe, nu-l putea lăsa să știe că nu ascultaseră, că erau 
în căutare de interferenţe pe celelalte canale. 

Red a ridicat staţia la gură și a apăsat pe butonul pentru emisie. 

— Am înţeles! a zis repede. 

Sigur că nu înţeleseseră, nici măcar nu auziseră ce spusese el, însă 
era singurul cuvânt care i-a venit în minte, destul de vag ca să se 
potrivească în cele mai multe situaţii. 

— Bine! a răspuns vocea. Încep să-mi pierd răbdarea. 

Paraziți. 

— De ce ai făcut asta? a șuierat Oliver. 

— Ca să nu ştie că nu ascultam, a răspuns ea. Cred că a mers. 

— Şşt! Și n-avem habar cu ce ai fost tu de acord, a replicat el, 
întinzând mâna ca fata să-i dea stația. 

Red a șovăit, apoi i-a pus-o în palmă. 

Oliver a luat staţia și a învelit-o cu cămașa, ţinând-o strâns între 
mâinile făcute căuș. 

Vocea i-a coborât din nou până la șoaptă: 

— E calul troian clasic, a început. Poate că microfonul e în staţie, așa 
că ascultă tot ce vorbim chiar şi când credem că n-o face. O avem 
întotdeauna cu noi. Şi, Red, tu ai adus-o atunci când eu și Maddy 
pregăteam biletul. Poate că ascultă tot timpul. 

— Oh, sunt isteţi! a zis Simon, agitând un deget. 

— Pot să verific? s-a oferit Red, cu vocea pierită. 

Nu voia să-l creadă pe Oliver, să-l urmeze iar, chiar dacă ce spusese 
el avea logică. 

— Ştiu cum arată pe dinăuntru o stație de emisie-recepţie, toate 
componentele. Pot să mă uit? 

— Cum de ştii așa de multe despre staţii? a întrebat Oliver, fără să i- 
o dea. 

— Pur şi simplu, ştiu. 

Acum Red a întins mâna, așteptând ca Oliver să i-o dea înapoi. 
Amintirile pe care le avea nu-i aparţineau lui. O fi fost el conducătorul 
firesc, însă nu se pricepea la asta. Red însă, da. 

Oliver și-a mijit ochii. A dezvelit staţia și i-a dat-o. 

— Şşt! a adăugat. 

Red s-a strecurat în partea cealaltă a separeului și a pus stația pe 
masă. Trebuia s-o facă repede, așa încât, dacă lunetistul vorbea din 
nou, să nu știe că iarăși nu-l ascultă. Concentrează-te! Degetele lui Red 
s-au dus spre butonul din partea de sus, lângă antenă. L-a dat în poziţia 
„închis”, iar paraziţii au dispărut. 

Tăcere! Un soi de tăcere zumzăitoare, întreruptă de respiraţia lui 
Maddy, care se apleca peste Red. Îi abătea atenţia - inspirat, expirat, 
inspirat, cu un mic șuierat. 

Red a împins în jos și a făcut să alunece carcasa din spate, cea de 
peste compartimentul bateriei. Nu mai era nimic acolo în afara celor 
trei baterii în locașurile lor. Apoi a luat de pe masă șurubelniţa, a 
aşezat-o pe primul şurub aflat într-unul dintre colțurile din spate și a 
răsucit-o cât de repede putea. A pus pe masă șurubelul care se rotea în 
jurul propriului ax și a trecut la următorul. 

Toţi ceilalţi se uitau; le simţea ochii în ceafă, pe degete, când l-a 
deșurubat pe următorul și l-a pus pe masă. Aproape s-a rostogolit pe 
jos, însă Maddy l-a prins. 

— Mulţumesc! a zis Red, învârtind următorul șurub. 

Oliver a ţistuit-o. Și era răutăcioasă dacă voia ca el să n-aibă 
dreptate? El să n-aibă dreptate, iar ea să aibă. 

A desfăcut ultimul șurub, apoi l-a lăsat să cadă lângă celelalte și a 
tras de carcasa de plastic în sus şi într-o parte, cu grijă, pentru că erau 
cabluri roşii şi negre legate la baterie. A lăsat-o acolo și s-a uitat în jos, 
aplecându-se. 

Placa de circuit verde pe care se așteptase s-o vadă, cu mici părți de 
metal sudate pe ea. Legătura la antenă, amplificatoare și schimbătoare 
de frecvenţe pe un circuit integrat. Și cum le zicea acelor părți mici? A, 
da, condensatori. Selector de canale, transformator. Își amintea 
diagramele, tutorialele de pe YouTube. Cuvinte și forme pe care le 
învățase acum multă vreme, din cele care-i rămâneau în minte pentru 
că nu erau importante. Numai că acum erau, și aici nu era nimic ce n-ar 
fi trebuit să fie. Le recunoștea pe toate, erau la fel cu componentele din 
stația de emisie-recepţie a mamei sale. 

— E vre... a început Oliver. 

— Şşt! a zis Red de data asta. 

Se concentra. 

A ridicat placa de circuit cu degetele, însă doar un pic, ca să-și poată 

cobori ochiul spre deschizătură şi să vadă piesele de dedesubt, din 
partea din față a staţiei. Nu voia să scoată nimic cu totul, întrucât n- 
avea încredere în sine că e în stare să-l pună la loc. Nu ştia dacă poate 
reconstrui staţia în cazul în care i s-ar desface acum în mâini. Ultima 
dată când o demontase pe a sa și o montase la loc fusese cu mai bine de 
un an înainte. Pe ultimul 6 februarie, de dragul vremurilor vechi. 

Red vedea cabluri roșii şi negre legate de piesa rotundă de plastic 
din față, care era atât microfon, cât şi difuzor, în spatele grilei de 
plastic. 

Asta era! Nimic din ce n-ar fi trebuit să fie. Niciun microfon care n- 
avea ce căuta acolo. Red a lăsat placa de circuit la loc cu și mai mare 
grijă decât înainte şi a montat la loc carcasa de plastic. 

— Niciun microfon, a anunţat în timp ce se apuca să pună la loc 
primul șurub, uitând să șoptească. 

Oliver i-a aruncat o privire mânioasă. 

— De unde ştii? 

— Pentru că tot ce este acolo trebuie să fie acolo, a răspuns Red, 
strângând șurubul şi trecând la următorul. Nu există vreun dispozitiv 
de ascultare independent, pentru că nu există o sursă de alimentare 
separată. Și nimic ce n-ar trebui să fie nu-i legat la bateriile alea. Nu ne 
ascultă. Doar dacă apăsăm pe buton, a adăugat ea, vârând în locașul lui 
al treilea şurub. 

— Şi va trebui, pur şi simplu, să te credem pe cuvânt, da? a întrebat 
Oliver, uitând şi el să șoptească. 

— Oliver! 

De data asta Maddy a fost cea care a spus-o. 

— Ar putea să se înșele, a zis el. Sau ar putea să ne mintă. De unde 
ştim că putem să avem încredere în ce spune ea? 

Red nu se înșela și nu minţea, cel puţin nu în această privință. A 
făcut să alunece la loc plasticul care acoperea compartimentul 
bateriilor și a răsucit butonul ca să deschidă staţia. Pârâitul paraziţilor 
a întâmpinat-o, urându-i bun-venit acasă. Îi fusese dor de acest sunet! 
Nu era o tâmpenie? Dar însemna că staţia funcționează, că nu o 
stricase cumva încercând să fie de folos. Atâta doar că acum nu era de 
folos, era o mincinoasă. 

Ca atunci când dăduse declarațiile la poliție, acum mai bine de cinci 
ani. Red încerca să ajute, să fie de folos, chiar dacă lumea se prăbușea 
în jurul lor. Descrisese ultima discuţie la telefon cu mama sa, fiecare 

parte odioasă din ea. lar și iar, fiecare amănunt pe care și-l putea 
aminti. „Era o sonerie pe fundal. Mama a sunat la ușa cuiva. Cineva a 
răspuns, iar ea a zis «Bună!».” Însă nu putea să fie adevărat, vezi tu, îi 
explicaseră. Mama ei nu fusese găsită prin apropierea unui drum 
dintre case sau a unor locuinţe. Fusese găsită în Southwark Generating 
Station, centrala electrică veche și dezafectată de pe chei. Și murise la 
mai puţin de zece minute de la discuţia la telefon. Ei nu spuseseră că 
Red minte, nu așa cum făcuse Oliver, ci doar că trebuie să se fi înşelat, 
să fi încurcat lucrurile, că n-avea decât treisprezece ani și era şocată. 
Uneori Red nu era cu adevărat sigură că își amintea asta. Și acum, că se 
gândea mai bine, era sigură în privinţa staţiei? 

— Ce tot spui acolo, Oliver? 

A fost rândul Reynei să se uite la el, punând capăt tăcerii 
stânjenitoare care se aşternuse după vorbele lui. 

— Lunetistul a ştiut de bilet, Reyna! 

Faţa lui Oliver se înroșea din nou, iar fierbinţeala îi urca în pete pe 
gât. 

— A ştiut ce scrie în el. De asemenea, a știut exact unde ne aflăm ca 
să ne prindă în capcană aici. Așa că, dacă zicem că nu există vreun 
dispozitiv de ascultare în rulotă, atunci avem o problemă și mai mare. 
Pentru că singura alternativă este că... 

S-a oprit, dându-i roată cu ochii grupului şi oprindu-se în cele din 
urmă la Red. 

— Unul dintre noi e mână-n mână cu el. 

DOUĂZECI ŞI ŞAPTE 


Red n-a putut să-i susțină privirea lui Oliver mai mult de două 
secunde. El a învins, iar ea a lăsat ochii în jos. 

— Poftim? a făcut Simon, cu vocea stingându-i-se înainte să fi rostit 
finalul cuvântului. 

— Nu fi ridicol, Oliver! l-a repezit Reyna. Nimeni de aici nu-i mână-n 
mână cu lunetistul! 

— De ce e ridicol? s-a răţoit el, cu sforile de marionetă din nou la 
iveală şi răsucindu-i capul. Lunetistul știe lucruri pe care n-ar avea 
cum să le știe. Ce vorbim aici, ce plănuim, biletul ăla nenorocit... Și să 
nu uităm cum am ajuns aici, în primul rând. 

A tăcut, cu ochii fulgerând sub luminile de pe tavan în timp ce-și 
trosnea oasele gâtului. 

— Drumul ăsta nu era pe traseul nostru. Ne-am rătăcit. Așa că fie 
lunetistul a prezis cumva cu exactitate ce viraje greșite o să facem, fie 
asculta printr-un microfon plantat aici şi ne urma, fie... A înghiţit în sec, 
apoi a continuat: Cineva din rulotă ne-a condus drept la el. 

S-a uitat cu subinţeles la Simon, Arthur şi Red, cu o mână lăsată pe 
lângă corp strângându-se în pumn. A desfăcut-o, cu degetele 
noduroase și lungi, pe când îi cerceta pe cei trei. Ceva s-a încleştat în 
măruntaiele lui Red, răsucindu-se neplăcut în vreme ce se uita cum 
mâna lui Oliver se desface şi se strânge. 

— lar o luăm de la capăt! a oftat Simon. Ne-am rătăcit. Nu e semnal. 
Niciunul dintre noi n-a dirijat dinadins rulota pe acest drum. 

— Nu mai sunt sigur că e adevărat, a zis Oliver. Voi trei ați fost, voi 
aţi dat indicaţiile la sfârșit. Eu am pierdut harta de pe telefonul Reynei, 
aşa că știu că n-am fost eu. Maddy n-a zis nimic. 

— Însă Reyna conducea, a intervenit Simon. Aşadar, conform logicii 
tale, ar putea și ea să fie informatoarea, nu? Pentru că ea e, practic, cea 
care ne-a adus aici. Sau doar noi trei suntem bănuiţi? 

— Ea n-a făcut decât virajele pe care i-aţi spus voi să le facă, a 
ripostat Oliver, îndreptând un deget spre pieptul lui Simon. Și, dacă îmi 
amintesc bine, Simon, tu ai fost cel mai insistent. 

— Încercam să ajut! a strigat Simon. Eram beat! 

— Hmm! a zis Oliver cu un zâmbet răutăcios. Totuşi, pari să fii beat 
numai când îţi convine, nu? Ba ești, ba nu ești! Crezusem că tu ești 

actorul aici. 

— Du-te dracului, Oliver! s-a stropșit Simon. N-am nimic de-a face 
cu chestia asta. 

— Eşti un infractor, la fel ca nenorocitul de unchi-tău. 

— Încetaţi, vă rog! a strigat Arthur, păşind în față ca să se aşeze 
între Oliver şi Simon și întorcând capul ca să se uite la amândoi. E o 
prostie! Nu ne putem întoarce unii împotriva celorlalți. 

— Şi cum rămâne cu tine? 

Oliver şi-a îndreptat acum vocea spre Arthur. 

— Tu ai fost cel care a dat ultimele indicaţii, cele citite de pe 
telefonul tău. 

Red a clătinat din cap. Nu era cinstit, Arthur fusese doar cel care se 
întâmplase să piardă ultimul semnalul, pe altă rețea decât ceilalți. 
Trebuia să spună ceva. Trebuia să-i ia apărarea. 

— Și am înţeles greşit, îmi pare rău! 

Arthur a ridicat mâinile, ca și cum se preda. 

— Încercam doar să urmez harta. 

— Red! 

Acum ochii lui Oliver au poposit la ea. 

— Îmi amintesc că tu ai fost cea care ne-ai spus să mergem mai 
departe. Eu am vrut ca Reyna să întoarcă, iar tu i-ai spus să meargă 
mai departe. 

Așa făcuse, băiatul nu greșea. Era vina ei. 

— Red n-a făcut nimic, a zis Arthur. 

Aşa te simţeai - nu-i aşa? - când aveai pe cineva de partea ta, în 
echipa ta. Care îți lua apărarea, indiferent dacă era greșit sau corect. 
Red a dat drumul aerului din piept, strângând staţia prea tare, de parcă 
ar fi fost mâna lui Arthur, iar ei ar fi fost înapoi acolo, în ușă, pe cale să 
vadă cum mor doi oameni. Au murit doi oameni, amintește-ţi! Chiar 
afară! Și punctul acela roșu era încă afară, așteptând. 

— Încerca doar să găsească un drum spre camping, a continuat 
Arthur. La fel ca noi, ceilalți. 

— Şi, făcând asta, unul dintre voi ne-a condus în această ambuscadă, 
la un tip care aştepta cu o blestemată de pușcă! N-a fost un accident! 

Maddy nu zicea nimic. Însemna oare că e de acord cu Oliver, că e de 
partea lui? Câte părţi existau? Noi împotriva lor. Simon, Arthur şi Red 
împotriva lui Oliver, Maddy şi Reyna, împărțind rulota în două. Și 
jumătate din nouă metri și 45 de centimetri însemna patru metri și 


. 189 


72,5 centimetri. 

— Oliver, încetează! 

Reyna La prins de braț și l-a tras înapoi. Nu, nu noi împotriva lor, 
Reyna nu era de partea cuiva. Anexa unui Lavoy, însă nu o Lavoy, şi o 
ştiau prea bine amândouă. Cu siguranţă Red știa acum, în vreme ce 
arunca o privire pe furiș spre Maddy. 

— Asta nu înseamnă că e implicat unul dintre noi, a continuat 
Reyna. Dacă nu există dispozitiv de ascultare, poate că a plantat un 
dispozitiv de urmărire GPS undeva, în afara rulotei, și de aceea nu l-am 
găsit. Poate că așa ne-a urmărit pe drumul ăsta. 

— Briciul lui Occam, Reyna, a zis Oliver, clătinând din cap. De obicei, 
cea mai simplă soluţie e cea corectă. 

— Asta nu ajută la nimic, a glăsuit Maddy. 

Și ce voia să însemne asta? 

— Vă rog, trebuie să lucrăm împreună! 

Nodul din măruntaiele lui Red a slăbit un pic. N-o pierduse pe 
Maddy în favoarea celeilalte tabere. Pentru că erau cele mai bune 
prietene, aproape surori. Se cunoșteau una pe alta deplin. Ba chiar 
aveau asta în sânge, pentru că mamele lor fuseseră cele mai bune 
prietene înaintea lor. De la colege de cameră până la a munci cot la cot, 
ca procuror și căpitan de poliție. Oare Red și Maddy urmau să aibă 
vreodată locuri de muncă alăturate? Probabil nu; Maddy mergea la 
University of Pennsylvania, iar Red nu mergea nicăieri. Red nu putea 
să fie pe veci anexa unui Lavoy, era sigură că Maddy nici măcar nu își 
dorea asta. Însă în acest moment conta. 

— Ridică-ţi cămașa, Red! a cerut Oliver, făcând cu degetele un semn 
în sus. Și tu, Arthur! 

— Ce spui? a întrebat Maddy, trăgându-se înapoi când Oliver s-a 
uitat în ochii ei. 

— Trebuie să verific dacă vreunul dintre ei are un microfon, a 
replicat el. 

— Ei, haide! a intervenit Simon. Asta devine un nenorocit de 
Împăratul mustelor. O să ajungem să ne omorâm între noi, putem uita 
de lunetist. 

— N-am niciun microfon! a răspuns Red şi şi-a încrucişat brațele la 
piept, ca și cum ar fi încercat să se apere, cu staţia torcând în scobitura 
cotului. 

— Foarte bine, dovedește-o! 

— Oliver! a şuierat Reyna. 

— Ea şi Arthur au venit când Maddy și cu mine vorbeam despre 
bilet. Tu şi Simon eraţi la ușă. Așadar, dacă există un dispozitiv de 
ascultare pe care nu l-am găsit, este la unul dintre ei doi. 

— Sau la Maddy, a zis Simon atât de isteric, că aproape zâmbea. Sau 
la tine. Nu contează, dacă ești un Lavoy? 

Şi-a plesnit coapsele cu braţele. Simon pricepuse. 

— Duci asta un pic prea departe! a intervenit Arthur, clătinând din 
cap, şi a făcut un pas în faţa lui Red, aproape ca și cum l-ar fi blocat pe 
Oliver. 

O baricadă. 

— Avem nevoie cu toţii să facem un pas în spate și să ne tragem 
sufletul. Toţi vrem să scăpăm de aici, aşa că hai să ne gândim la ce ne-a 
cerut, de fapt, lunetistul să facem. 

— Şi atunci, de ce nu vrei? l-a fulgerat cu privirea Oliver. Dacă n-ai 
nimic de ascuns. 

— Bine, poftim, uite! 

Arthur şi-a prins partea de jos a jachetei de baseball și și-a ridicat-o 
peste piept, cu mușchii spatelui gol încordându-se și strângându-se. 

— Vezi, nimic? Lucrurile o iau razna! 

— Acum Red! 

— Nu! 

De data asta în vocea lui Arthur era un mărăit. 

— Red nu trebuie s-o facă. 

— 0 s-o fac şi eu! Uite! 

Oliver a păşit în față, cu degetele mișcându-i-se repede peste 
nasturii cămășii. A ajuns la poale şi a desfăcut-o, materialul 
acoperindu-i braţele ca niște aripi. Nu era nimic pe pieptul lui; se 
vedeau doar liniile bine desenate ale abdomenului. 

— Te-ai convins? N-am niciun secret! Sunt curat! a zis și și-a aplecat 
capul spre Red, încheindu-se la loc. 

— E rândul tău! 

Ea nu voia. Sigur că nu voia. Dar nu voia nici să creadă ceilalți că 
ascunde ceva. Asta nu avea decăt să înrăutățească lucrurile. 

— Bine! 

Și-a încleștat dinţii. Cămaşa era destul de largă ca să nu trebuiască s- 
o descheie. A prins-o de poale, cu staţia încă în mână, și a ridicat-o 
deasupra sutienului, arătând grupului pielea palidă a pieptului și a 

abdomenului. Și n-avea niciun secret, cel puțin nu pe piele. Arthur nu 
s-a uitat; Red a văzut asta. La urma urmei, probabil că nu-i plăcea chiar 
aşa de mult de ea. 

Red a lăsat cămașa să cadă și i-a vârât poalele în blugi. 

— Am terminat acum? 

— Îmi pare rău, Red! a zis Reyna încet, de parcă ar fi fost, cumva, 
vina ei. 

— Nu sunt microfoane, a conchis Simon, cu ceva colțuros în voce, 
netezindu-și cămașa. Nu sunt dispozitive de ascultare. Acum putem 
trece mai departe? 

— Nu încă! a clătinat din cap Oliver. Numai pentru că nu sunt 
microfoane nu înseamnă că cineva de aici nu comunică într-un fel cu 
cel de afară. 

— Oliver, haide! l-a rugat Maddy. Nimeni de aici nu-i mână-n mână 
cu lunetistul. L-ar omori pe oricare dintre noi. Doar a omorât perechea 
aceea nevinovată. 

Ochii lui Oliver aveau un aer preocupat, deci se gândea el la ceva. 
Lui Red îi era groază să afle la ce anume. 

— Scoateţi-vă telefoanele! a cerut Oliver, apoi s-a dus la chicinetă și 
a tras prea tare sertarul de jos, făcându-l să trepideze. 

A ales cea mai mare cratiţă, cea cu capacul de sticlă, și a scos-o, în 
vreme ce toate celelalte vase se mișcau și zdrăngăneau în jur. 

— Haideţi, am zis să vă scoateţi telefoanele, toţi! O să le închidem pe 
toate aici. 

A ridicat cratița. 

— Nu e semnal, i-a amintit Simon. 

Îşi scosese telefonul, însă mâna i s-a încleştat pe el, ca și cum n-ar fi 
vrut să-i dea drumul. 

— Cum ar putea vreunul dintre noi să comunice cu trăgătorul fără 
semnal? 

— Nu știu, a răspuns Oliver, ridicând cratiţa. Poate că există totuși o 
cale de comunicare, un fel de aplicaţie. Sau poate că unul dintre ele a 
fost piratat, iar tipul ascultă ce zicem noi. Oricum, dacă vreţi să mai am 
încredere în vreunul dintre voi... 

Ochii i-au fulgerat, și era clar despre care jumătate a rulotei 
vorbește. 

— „„ne punem telefoanele deoparte. Toţi! Nu-i o rugăminte! 

Ca să întărească cele spuse, Oliver și-a scos telefonul din buzunarul 

de la spate și l-a lăsat să cadă în cratiţă, unde a scos o bufnitură surdă. 

— Reyna? 

l-a întins cratiţa. Fata a dat din cap fără să se uite la el, însă şi-a scos 
telefonul şi l-a pus în cratiţă, peste al lui. 

Apoi Maddy s-a dus şi l-a pus înăuntru pe al său. 

— Simon! 

Nu era o cerere. 

— Asta-i o tâmpenie, băga-mi-aş! a exclamat Simon, după care a 
făcut doi pași mânioși spre Oliver şi a dat drumul telefonului, care a 
alunecat peste celelalte şi și-a găsit şi el un loc. 

Oliver n-a trebuit să-i spună lui Arthur; băiatul se aplecase deja în 
față, cu telefonul în mână, și l-a pus în picioare într-un loc gol din 
cratiţă, stând de pază peste celelalte. 

— Red! 

Oliver a întins cratiţa, iar ochii tuturor s-au întors spre ea. 

ÎI simţea, pe fiecare dintre ei, ca o căldură pe piele; dacă dura prea 
mult, putea să ia foc. Oare se uitau la ea mai intens decât la oricine 
altcineva? Asta nu era bine! A dus mâna la spate, vârând-o în 
buzunarul larg al blugilor, cu degetele poposind pe marginile reci ale 
telefonului. L-a scos și l-a întins în faţa ochilor, într-o mână telefonul, 
în cealaltă stația. Ecranul de pornire s-a luminat. Nu avea semnal. 
Bateria era acum 38%. Ora 3.13. Ciudat că nu se simţea deloc obosită. 

— Red! 

Oliver a îmboldit-o iar. Nu era o cerere, îți aminteşti? El era 
conducătorul, el conducea. Încotro, Red nu voia să se gândească. A 
șovăit, apoi l-a pus peste grămadă. 

— Nimeni n-are un telefon secret, nu? 

Toţi au clătinat din cap, iar Oliver a încuviinţat. 

Telefoanele alunecau şi își schimbau poziţia pe când le ducea de 
acolo. Apoi băiatul a pus cratiţa pe masă și a acoperit-o cu capacul. Dar 
asta nu era destul, nu-i așa? A luat rola de bandă adezivă pe jumătate 
folosită şi a smuls o fâșie lungă, pe care a tăiat-o în bucăţi mai mici cu 
foarfeca de păr al lui Maddy. A lipit cu ele capacul de corpul cratiţei, 
sigilând înăuntru telefoanele. 

A luat iar cratiţa și a pornit spre chicinetă, unde a deschis cuptorul 
şi a vârât-o înăuntru. A trântit ușa cuptorului cu o bubuitură care a 
reverberat prin rulotă. 

A venit înapoi, iar Red a înţepenit, surprinzându-i privirea o 

secundă înainte să poată clipi ca s-o alunge. A străbătut-o un fior, 
ascuns acolo, chiar sub suprafaţa pielii, cu toate că era cald. Prea cald. 
Îi era frică de Oliver sau doar frică? Frică de această noapte și de 
bărbatul de afară cu pușca? Probabil că a doua variantă. Îl cunoştea pe 
Oliver dintotdeauna. Un conducător trebuia să ia hotărâri dure. Încerca 
doar să se asigure că supraviețuiesc. Asta era tot, nu-i așa? 

— Şi acum? 

Simon şi-a îndreptat spatele și și-a încleștat mâinile osoase în faţa 
pieptului, ca și când şi-ar fi protejat părţile dinăuntru. 

— Ai de gând să ne pui să ne despuiem, să ne aplecăm și să tuşim? 

— Simon, m-am săturat până peste cap de tine! a explodat Oliver. 
Sunt singurul deştept de aici. Încerc să mă asigur că supravieţuim. 
Asta-i tot! 

— Zău? a ripostat Simon, strângându-şi mâinile şi mai tare. Pentru 
că mie mi se pare că te tot ferești de singurul lucru despre care știm că 
ne va scoate vii de aici. Motivul pentru care ne aflăm în această 
situație. Secretul pe care îl vrea lunetistul. 

— Nu pe toţi, s-a băgat Maddy, foindu-se stingherită, cu o umbră 
peste ochi. Nu o să ieșim toţi vii de aici. El a zis că, dacă îi dăm secretul, 
o să îi lase pe ceilalți în viaţă. Ceea ce înseamnă... 

Nu era nevoie să termine fraza. Red înțelegea. Acel secret, cel pe 
care îl voia lunetistul, era o condamnare la moarte. Asta era. Însă nu 
era al lui Red, nu putea să fie, ăsta era tot șpilul. Deci, al cui era? 

— Ei bine, ce-ar fi să ne concentrăm să-i dăm ceea ce vrea și să ne 
ocupăm după aceea de consecinţe? a întrebat Simon uitându-se la 
Maddy, pentru că Oliver începuse să umble de colo-colo prin spatele 
lor. Poate că ne amăgește cu partea aceea. 

— Nu! a răspuns Oliver sumbru. Nu facem asta, nu intrăm în jocul 
lui. Nu-l las să-l omoare peniciunul dintre noi. Oricare ar fi acesta. 

Cele două părţi ale rulotei unite iarăși. Sau Oliver nu voia să renunțe 
la secretul său, cel pe care îl cunoştea și Reyna. Cât de grav putea să 
fie? 

Red s-a uitat la Reyna, care mătura cu privirea podeaua, în timp ce 
un colț al gurii îi zvâcnea, împărțindu-i faţa în două. Mâna Reynei își 
făcea de lucru cu bluza, strângând-o într-un nod pe piept. Mai strâns, 
tot mai strâns. A tras aer în piept și și-a descleștat mâna, iar materialul 
boţit a rămas așa, ca și cum inima i-ar fi țâșnit dintre coaste, prinsă 
acolo, sub bluză. Şi-a scuturat capul şi și-a strâns buzele, ridicând 

privirea. 

— Oliver, trebuie să... a început. 

— Nu, Reyna, ţine-ţi gura! a lătrat el, încremenind. 

Era un avertisment în ochii lui. Clipire şi fulgerare. 

— Oliver, trebuie! a răspuns Reyna, oţelindu-și vocea, cu o nouă 
notă de avertisment. Trebuie. Ar putea fi vorba despre noi. Despre 
ceea ce am făcut noi. 

DOUĂZECI ȘI OPT 


Paraziţii au şuierat, iar Red s-a întrebat dacă n-ar fi putut să-i vadă 
acum, cumva, zugrăviți în punctulețe în spatele ochilor, pe când 
încerca să-l urmărească pe Oliver. Primejdie în mişcarea umerilor lui, 
în felul în carei se holbau ochii. 

— Să nu mai spui nimic! a strigat el la Reyna, cu răsuflarea răscolind 
părul brunet al fetei când s-a apropiat prea tare. 

Ea nu s-a clintit, nici măcar n-a reacționat. Nici Red n-a reacționat, 
dar avusese dreptate, cei doi ascundeau ceva, la fel cum făcea și ea. 
Asta fuseseră ultimele ore, Red înțelegea în sfârşit: un plan de evadare 
după altul, căutarea unui microfon şi a unui informator. Fusese Oliver, 
încercând să-și păstreze secretul. Însă timpul i se terminase. 

— Ei bine, acum e prea târziu! a concluzionat Simon. Știm toţi că voi 
doi aveţi un secret. Nu mai există cale de întoarcere. 

— Oliver? 

Vocea lui Maddy era pierită, derutată. 

— Ce se petrece? Ce s-a întâmplat? 

El n-a răspuns, pentru că o înfrunta cu privirea pe Reyna, iar ea fi 
ținea piept. 

Simon a scos un râset cavernos. 

— Tu, cu vânătoarea ta de vrăjitoare, acuzându-ne că unul dintre 
noi e informator. Și iată-te aici, ştiind în tot acest timp că tu eşti cel cu 
secretul. 

— Nu-i vorba despre asta! a zis Oliver printre dinţii încleștaţi, cu 
ochii tot la Reyna. 

— Ar putea să fie, a răspuns ea. Ar putea să fie o rudă de-a lui acolo, 
afară... 

— Oprește-te! 

— Nu, Oliver, n-o să mă opresc, la dracu’! s-a repezit Reyna, dintr- 
odată plină de energie, cu fire de păr negru lipite de sudoarea de pe 
frunte. Dacă este vorba despre ce am făcut noi, trebuie s-o spunem! 
Suntem cei mai în vârstă aici, ar trebui să avem grijă de ei. Sunt niște 
copii. Lunetistul a zis că-i lasă să plece dacă mărturisim. Trebuie s-o 
facem! 

Și poate că, la urma urmei, Reyna era cel mai firesc conducător de 
acolo, care i se împotrivea lui Oliver fără să clipească. Oare ce 

făcuseră? Ceva destul de grav ca un bărbat cu o pușcă să-i prindă în 
capcană ca să scoată informaţia de la ei. Doi bărbaţi. „Suntem doi.” Ce 
era destul de grav pentru asta? Red nu se putea gândi decât la un lucru. 

— Oliver, a zis Maddy, tremurând. Ce este? Ce-aţi făcut? 

Probabil că Maddy se gândea la același lucru. 

— Eu n-am făcut nimic, a răspuns Oliver, apoi brusc: Blestemat de 
ţânţar, şi s-a plesnit pe gâtul alunecos din pricina transpiraţiei. 

S-a oprit şi s-a uitat la ceilalţi; toți ochii erau aţintiţi asupra lui. O fi 
fost el Oliver Lavoy, însă aici erau cinci contra unu. Privirea i-a poposit 
asupra lui Maddy, iar Red a văzut schimbarea, momentul în care 
băiatul a cedat, și-a dat părul pe spate și s-a dus să se așeze în separeu, 
prinzându-şi capul în mâini. 

— A fost un accident, a început, privindu-i şi el şi provocându-i să 
îndrăznească să nu-l creadă. 

— Ce anume a fost un accident? a insistat Maddy cu blândeţe, 
venind să se așeze în faţa fratelui său. 

— A fost în ianuarie, a intervenit Reyna, vârându-și mâinile în 
mâneci. Când ne-am întors la facultate la începutul trimestrului. Noi 
am... 

— Spun eu povestea, a întrerupt-o Oliver. Tu n-o s-o spui cum 
trebuie. N-o să... O spun eu! 

S-a foit, iar tapiţeria a scârțâit, sau poate fusese sunetul oaselor lui? 

— Continuă, Red! 

— Poftim? a întrebat ea. 

— Cu canalele. Continuă! 

Așa-i! Red s-a uitat la staţie, apoi a apăsat butonul + și a derulat mai 
departe. Paraziţii pâlpâiau ori de câte ori dădea ea clic. 

Oliver a așteptat ca Red să treacă de canalul unsprezece și să 
meargă mai departe. Apoi și-a dres glasul și a început: 

— Într-o după-amiază, ne-am dus la un bar. În apropierea facultăţii. 
Doar eu și Reyna. Ne uitam la meci, jucau Eagles cu Cowboys. Reyna 
nu-i din Philly, ştiţi, dar îi place. Nu ratăm niciun meci. 

Oliver a tras aer pe nas. 

— Am băut două beri, uitându-ne la meci. Eu conduceam, așa că 
doar două. Şi, pe când ne uitam, am observat că tipul acela care 
lucrează acolo se tot holba la Reyna. Nu cred că Reyna și-a dat seama, 
însă eu am observat. 

Reyna s-a foit, cu degetele agitându-se în mâneci. 

— Şi nu-i nimic rău, ştiţi, e o fată frumoasă, oamenii au voie să 
observe asta. 

O zvâcnire a gurii Reynei, trăgându-i pielea catifelată a obrazului. 

— Oricum, ne-am uitat la meci şi am mai stat vreo două ore după 
aceea. Până atunci uitasem de tip. Dar se făcuse târziu şi ne gândeam la 
cină, așa că am hotărât să plecăm. Am ieșit în parcare, spre mașina 
mea. Nu mai era nimeni. Și apoi mi-am dat seama că îmi uitasem 
fularul înăuntru. Așa că am lăsat-o pe Reyna în parcare și am dat fuga 
înăuntru după fular. 

Reyna a tras brusc aer în piept printre dinţi, cu un șuierat suficient 
de sonor ca Red să-l audă. Ce urma? Ce făcuseră oare? 

Simon s-a aşezat pe canapea, în spate, urmărind desfășurarea 
poveștii, cu privirea plimbându-se de la Reyna la Oliver. 

— Mi-au trebuit câteva minute ca să găsesc fularul, a continuat 
Oliver. Nu era la masa la care șezuserăm, pentru că îl dusese deja 
cineva la bar ca obiect pierdut. Așa că a durat câteva minute. lar când 
am ieşit, am văzut-o pe Reyna lângă mașină. Şi era cu tipul ăla, cel care 
lucrează la bar. 

Oliver a tăcut, cu degetele răpăind pe masă neregulat, în contratimp 
cu inima lui Red. 

— Şi o sâcâia pe Reyna, a continuat el. Era în faţa ei, vorbindu-i. Ba 
chiar o ținea de braţe. lar Reyna încerca să se elibereze, împingându-l. 

O lacrimă tăcută a alunecat pe faţa Reynei și s-a oprit în crăpătura 
dintre buze. 

— Aşa că, desigur, am dat fuga şi i-am zis tipului s-o șteargă, să nu- 
mi mai sâcâie iubita. lar atunci tipul s-a întors spre Reyna şi a zis: „Te 
sâcâi?” Aşa că Reyna, desigur, a zis că da. 

Red se uita la Reyna, și poate că greșea, dar i s-a părut că vede o 
clătinare mică de tot a capului fetei. Aceasta din urmă s-a oprit însă 
când a observat privirea lui Red. 

— Aşa că am tras-o pe Reyna de lângă tip şi i-am spus s-o lase în 
pace, a adăugat Oliver. lar atunci tipul a luat-o razna. M-a îmbrâncit, iar 
eu l-am întrebat care e problema lui. Și apoi m-a lovit, pocnindu-mă 
drept în față. 

A tăcut un pic, privind-o mai concentrat pe Maddy. 

— El m-a lovit primul, asta e foarte important. Așa că am făcut ce ar 
fi făcut orice alt bărbat în această situaţie: l-am lovit şi eu. Și poate că a 
fost prea tare, nu ştiu. Dar cred că tipul a fost făcut knockout. A căzut 

pe spate pe asfalt și, știți, respira greu, ca și cum și-ar fi pierdut 
cunoştinţa. Nu sângera sau aşa ceva. Doar scos din luptă. 

Degetele lui Oliver s-au întins și s-au încleștat iar, ca și cum ar fi 
simţit încă faţa tipului imprimată pe pumn. Acum Reyna plângea; 
lacrimile se luau la întrecere și își intersectau dârele. 

— Şi am vorbit dacă să chemăm o ambulanţă sau să ne întoarcem în 
bar și să-i spunem cuiva, a continuat el. Dar n-au trecut decât câteva 
secunde, iar el a deschis ochii și și-a revenit. Părea un pic amețţit, dar 
era bine, a dat să se ridice. Așa că Reyna și cu mine am hotărât să 
plecăm înainte să se ridice de tot şi să încerce să ne atace iar pe unul 
dintre noi. Am urcat în mașină şi am plecat, dar tipul era bine. Pleca de 
acolo. L-am văzut. Era bine. Era bine. 

Oliver repeta asta de parcă, dacă ar fi rostit-o de destule ori, ar fi 
putut să schimbe trecutul și să facă să fie adevărat. Pentru că tipul nu 
era bine, ăsta trebuia să fie motivul pentru care Oliver tot repeta. 

Oliver și-a dres glasul. 

— Aşa că ne-am dus la cină şi nu ne-am mai gândit la asta. 

Faţa Reynei s-a crispat. Ea se gândise, se mai gândise la asta, Oliver 
nu vorbea și pentru ea, Red își dădea seama. 

— Totul era bine. 

Bine! 

— Și apoi, peste două zile, Reyna lucra la spitalul local în programul 
de mentorat pe care îl desfăşoară Dartmouth pentru cei de la studii 
medicale, ca să capete experienţă clinică. 

Oliver a tăcut şi și-a şters colţurile buzelor. 

— Şi când era acolo, a aflat de un pacient care tocmai murise în acea 
dimineață. Era el. Tipul de la bar. ÎI chema Jack Cutare. Murise din 
cauza unei hemoragii cerebrale. 

— Hematom epidural, a zis Reyna, cu vocea îngroșată și ochii 
privind departe; nu mai era în rulotă, ci înapoi, în acea amintire pe care 
doar ea putea s-o vadă. 

S-a lăsat tăcerea, întreruptă doar de șuieratul paraziţilor din staţia 
pe care o ţinea Red. 

— Deci, a zis Simon rar, cu grijă. L-ai omorât? 

Mâinile lui Oliver au plesnit masa, făcându-i pe toți să tresară. 

— Nu l-am omorât! a strigat, cu ţepi în voce. El a atacat-o pe Reyna 
şi apoi pe mine. El m-a lovit primul. N-am făcut decât să mă apăr, s-o 
apăr pe Reyna. 

— l-aţi spus cuiva? a întrebat Arthur cu vocea joasă și calmă. După 
ce aţi aflat că a murit, i-ați spus cuiva? 

— Adică să mă predau, vrei să zici? 

Oliver s-a uitat la el, clipind prea repede. 

— Nu, n-am spus nimănui. Am hotărât că n-o să spunem niciodată, 
în afară de cazul în care întreabă cineva. Presupun că nu erau camere 
de supraveghere în parcare, pentru că n-a venit nimeni vreodată să 
vorbească cu noi despre asta. Poate că tipul nu i-a spus nimănui de 
încăierare, poate că n-a ştiut nimeni. El m-a lovit primul. A fost 
legitimă apărare. Dar nu puteam să mergem la poliție, pentru că 
procurorul ar fi putut să argumenteze că a fost un caz de omor prin 
imprudenţă și să depună plângere împotriva mea. 

— Aşa că aţi păstrat secretul? a conchis Maddy, cu vocea și mai mică 
decât înainte. Doar voi doi. 

— Sigur că am păstrat secretul, a răspuns Oliver. El m-a lovit 
primul. De ce să fiu pedepsit pentru că el m-a atacat, pentru că mi-a 
atacat iubita? Şi nu puteam să-i fac asta mamei, a adăugat, îndreptând 
vorbele spre Maddy. E pe cale să ajungă procuror-șef, la dracu’, a 
muncit din greu pentru asta! Un fiu cu dosar penal i-ar distruge 
cariera. Ca să nu mai vorbim de cariera mea juridică. El m-a lovit 
primul. 

Însă Oliver trebuie să-l fi lovit mai tare. 

— Aşadar, a zis Arthur șovăielnic, atent să nu-l facă iar pe Oliver să 
explodeze. Crezi că e posibil să știe cineva ce s-a întâmplat sau, cel 
puţin, să bănuiască? Tipul cu pușca de afară ar putea fi un prieten sau 
vreo rudă? Și vrea să recunoști ce ai făcut, cum a murit Jack? 

— Nu ştiu, a răspuns Oliver, cu o mică ridicare a umerilor lui foarte 
laţi. Toată chestia asta e așa de tâmpită! A fost un accident. N-am vrut 
să... 

S-a oprit, rotindu-şi privirea. 

— N-am vrut. 

Faţa lui Oliver s-a schimbat, o îmblânzire între sprâncene, o 
zvâcnire a buzei de jos, care i-a întins bărbia. Ochii i s-au Înceţoşat, 
aproape amenințând să se umple de lacrimi, şi şi-a coborât privirea 
înainte să poată vedea cineva. Însă Red a știut, doar se uita la el. Și 
cunoştea acel sentiment mai bine ca oricine. Vinovăţia ca o durere 
fizică în măruntaie, răsucindu-se iar şi iar, ca o foame fără sfârșit. 
Sentimentul cu fața aprinsă al rușinii. Şi, în ciudat tuturor celor 


< 200 > 


întâmplate, Red nu voia ca Oliver să simtă asta, să simtă ce simţea ea. 
Nu-i dorea asta nimănui. 

Red s-a dus lângă Oliver, iar el a ridicat privirea când paraziţii i-au 
şuierat mai aproape de ureche. 

— Îmi pare rău, Oliver! a zis Red, privind în jos la el. Ştiu exact cum 
te simţi când e vina ta că a murit cineva. Și eu... 

— N-a fost vina mea, i-a tăiat el vorba, și cuvintele i-au râcâit fetei 
gâtul, devenind sunete goale. El m-a lovit primul. Eu nu făceam decât s- 
o apăr pe Reyna. El m-a lovit primul. N-a fost vina mea. 

Tot repeta, de parcă ar fi fost important ca ea să înțeleagă asta. Nu 
erau la fel, ea și el, şi Red nu trebuia să mai facă vreodată greșeala asta. 
Asta voia el să spună, însă Red nici măcar nu apucase să explice ce voia 
să spună, cine murise din cauza ei. 

S-a auzit din dreapta ei cum cineva răsuflă înfundat. Reyna încă 
plângea și-și ştergea nasul pe mânecă. Nu părea ușurată că povestea se 
încheiase, că totul ieşise în sfârșit la iveală. 

— Câţi ani avea? 

Maddy a fost următoarea care a vorbit, cu o privire prudentă spre 
fratele său. 

— Nu ştiu, cam de vârsta noastră, bănuiesc, a răspuns Oliver. 

— 22 de ani, a adăugat Reyna peste o clipă. 

Oliver i-a aruncat o privire. Red s-a dat înapoi, ca el s-o poată vedea, 
mărind spaţiul dintre ei. 

— De unde știi? a întrebat. De la spital? Nu mi-ai spus niciodată. 

Reyna a tras adânc aer în piept, cu ochii săgetând dintr-o parte în 
alta, ca şi cum în capul ei ar fi fost un război, iar ea era acolo, blocată 
între cele două părţi. A dat afară aerul din piept printre dinţii 
încleștați; luase hotărârea, făcuse alegerea. A clipit şi s-a uitat la Oliver, 
cu Red prinsă iar la mijloc. Red s-a retras în chicinetă. Povestea nu era 
finalizată, nu-i așa? Nu era completă. Era clar că Reyna știe ceva ce 
Oliver nu știa. 

— Îmi pare rău, Oliver! a zis Reyna cu vocea cârâită şi aspră, cu o 
nouă lacrimă jucându-i pe liniile feţei și intersectându-se cu dărele 
celorlalte. Nu era un tip oarecare. Îl cunoşteam. 

DOUĂZECI ŞI NOUĂ 


Gura lui Oliver era căscată, cu mici mişcări ale fălcii, în sus și în jos, 
făcând-o pe Red să-și imagineze că poate să audă scârțâitul articulației 
formând sunetul din golul paraziţilor. 

Oliver tot nu spunea nimic, aşa că a vorbit Reyna: 

— Numele lui era Jack Harvey, nu Jack Cutare, și îl cunoşteam, a 
adăugat ea. 

Oliver a clipit încet, singurii mușchi care i se clinteau în trup fiind 
cei oculari. 

— De ce nu mi-ai spus niciodată? a întrebat el cu un mărâit gros, 
abia reuşind să scoată cuvintele din gât. 

Însă nu asta era întrebarea corectă. 

— Și cum de îl cunoșteai pe Jack Harvey? 

lat-o, întrebarea corectă! Capul lui Red s-a întors brusc spre Reyna, 
așteptând răspunsul. La fel ca toţi ceilalți: Arthur, Simon, Maddy, toţi 
se uitau la Reyna, încolţind-o cu privirea în ungherul de lângă portiera 
rulotei. 

Reyna și-a cuprins trupul cu brațele, pigulindu-și încreţiturile 
mânecilor. 

— ÎI cunoşteam pe Jack, a răspuns încet, cu grijă, ca şi cum vorbele 
ei ar fi putut să provoace o explozie dacă le rostea prea tare. 

Și, judecând după faţa lui Oliver, chiar ar fi putut. 

— Pentru că eram împreună. 

Simon a pufnit cu stângăcie, șovăind, trecându-și mâinile prin părul 
ciufulit. 

Reyna şi-a muşcat buza de jos, aşteptând explozia. Dar n-a venit. 

— Împreună cum? a întrebat Oliver, pronunţând exagerat cuvintele, 
ascuţind consoanele. 

— Împreună ca... 

Vocea Reynei s-a făcut mică, strângându-se sub aerul scos din piept. 

— Te rog, nu mă face s-o spun! 

— De cât timp? 

Oliver era prea calm, prea nemișcat, și Red s-a cutremurat, cu 
firişoarele de păr ridicate pe ceafă. 

— Îl cunoşteam de vreo doi ani. 

Reyna a suspinat. 

— L-am cunoscut la bar când m-am dus cu prietenii. 

— Nu asta am întrebat. 

Reyna a clătinat din cap. 

— Din septembrie. Când ne-am întors pentru semestrul de toamnă. 

Ochii lui Oliver s-au rotit; se gândea la ceva. 

— Patru luni, a zis; nu era o întrebare. Ai fost cu el patru luni pe la 
spatele meu. 

— Îmi pare rău! a plâns Reyna. N-ar fi trebuit să-ți fac asta. Ştiu că e 
groaznic şi îmi pare foarte rău! 

— Şi îmi spui acum, a continuat Oliver, tot prea calm, cu o privire 
tulbure, cu pupilele prea mari şi de un negru ca gândacii. În faţa 
tuturor de aici, în faţa surorii mele mai mici. 

Maddy s-a chircit în separeu. 

— Îmi pare rău! 

Reyna s-a cuprins cu braţele încă şi mai strâns. 

— Aş fi vrut să îți pot spune într-un moment mai potrivit, când eram 
doar noi doi. 

A clătinat din cap, cu șuviţe negre lipite de obraji, ude de lacrimi și 
transpiraţie. 

— Nu, în primul rând, aş vrea să nu se fi întâmplat. Dacă n-aş fi fost 
aşa de laşă, dacă m-aș fi... 

Nu și-a mai găsit cuvintele, cu buzele strâns lipite în vreme ce 
încerca să le aducă înapoi. 

— Dacă te-ai fi, ce? a insistat Oliver, iar Reyna a tresărit, de parcă 
băiatul ar fi strâns-o de gât. 

— Despărţit detine. 

A spus-o liniştit, aproape în șoaptă, privindu-l pe Oliver ca și cum n- 
ar mai fi fost nimeni altcineva în rulotă. Și chiar nu era nimeni, nu cu 
adevărat. De data asta mintea lui Red era tăcută, urmărind scena cu o 
senzaţie ciudată în măruntaie. Nu vinovăţie, nu rușine, nu foame, era 
ceva mai vechi. Străvechi. Un instinct primar care îi spunea să nu-i stea 
în cale lui Oliver. Era pericol afară din rulotă, iar acum era pericol şi 
înăuntru. 

Oliver a scos un hohot lung de râs, asemănător cu un lătrat, și a lovit 
cu mâna în masă, făcând cuțitul să sară în sus, iar lanterna să se 
rostogolească spre Maddy. 

— Poftim? a zis el cu un zâmbet adânc care îi despica faţa și îi 
încreţea pielea din jurul ochilor. L-ai fi ales pe el? 

Altă rafală de sunete din gâtul lui, la jumătatea drumului dintre râs 
şi strigăt, iar zâmbetul s-a răsucit la margini, devenind unul crud. 

— Îmi pare rău! Îl iubeam, a şoptit Reyna, cu două lacrimi tăcute. 

Red a mai făcut un pas înapoi. Poate că Reyna n-ar fi trebuit s-o 
spună, nu aici și nu în acest moment, dar era limpede că fata ţinuse 
asta în ea foarte multă vreme. Fusese nevoie doar de un bărbat cu o 
armă ca s-o scoată la suprafață. 

Oliver încă zâmbea. De ce zâmbea în continuare? 

— Am fost împreună doi ani şi jumătate, a adăugat el. 

— Ştiu, a zis Reyna plângând. Şi chiar ţin la tine, Oliver. Mult. Însă cu 
el era altfel. Era ușor. 

— Uşor, ei? 

Încă zâmbind. Cu mâna lăsată pe masă, acolo unde lovise, cu 
degetele răsfirate, un pic prea aproape de acel cuţit ascuţit. Red s-a 
încordat. 

— Era altfel, a repetat Reyna, trăgându-și nasul. Jack nu se simţea în 
largul lui în privinţa asta, ce făceam noi. l-am spus că o să mă despart 
de tine, am zis că o s-o fac curând de tot. 

Respirația i s-a poticnit în piept. 

— Nu ştiam că o să mergem la bar în ziua aceea. Dacă aș fi ştiut, aş fi 
încercat să fac în aşa fel încât să vedem meciul altundeva. Știu că nu 
asta e problema aici, e vorba de mine, de ceea ce am făcut... 

Vocea i s-a stins, apoi fata a trebuit să mai respire o dată ca să-i 
devină mai puternică. 

— Asta îmi spunea în parcare. A zis că aşteptase destul și că trebuia 
să aleg. Trebuia să mă despart de tine, pentru că nu era cinstit să 
continuăm așa. 

Oliver n-a zis nimic, afișând același zâmbet şi clipind spre ea ca să 
vorbească mai departe. 

— Şi apoi ai ieşit şi ne-ai văzut, și am intrat în panică. Nu aşa voiam 
să iasă totul la iveală, cu voi amândoi acolo. Dar am ştiut că e 
momentul, fie că voiam, fie că nu, şi trebuia să iau o hotărâre pe loc. 
Trebuia să hotărăsc. Şi, nu știu... 

Reyna și-a șters nasul pe cealaltă mânecă de data asta. 

— ÎI iubeam pe Jack, ştiam asta, însă în clipa aceea capul îmi spunea 
că nu-i alegerea inteligentă, alegerea practică, pentru că el lucra într- 
un bar, iar asta era tot ce-și dorise vreodată. În vreme ce tu... 

A tăcut, Îndrăznind să arunce o privire spre Oliver. 

— Eu o să fiu cineva, a completat Oliver, dezvelind prea mulți dinţi 
la ultima silabă. Deci, ce, Reyna, a fost o luptă între capul și inima ta, 
da? a zeflemisit-o el, însă Reyna a mișcat capul încet în chip de 
încuviinţare. 

— Am fost lașă. 

Și-a muşcat buza. 

— Am făcut alegerea și m-am prefăcut că nu-l cunosc, că era un tip 
oarecare care se luase de mine în parcare, aşa cum ai crezut tu. Şi apoi 
s-a întâmplat. 

Reyna s-a crispat de parcă ar fi revăzut totul, desfășurându-se 
dincolo de ochii înroșiţi. 

— Nu mi-am putut aduna curajul s-o fac, să-l aleg pe el. lar el a fost 
aşa de îndurerat, încât mi-a trimis un mesaj în seara aceea; scria că nu- 
i vine să creadă că mă prefăcusem că nu știu cine este. Și apoi n-am mai 
avut nicio veste de la el până... până... 

N-avea nevoie să-și termine vorba, cunoşteau restul. 

— E mort, şi e vina mea, pentru că am fost lașă și am lăsat să se 
întâmple totul. 

Red și-a târşâit picioarele şi a tresărit când fâşâitul i-a atras privirea 
lui Oliver; cugeta la toate astea, cernând faptele. Însă nu Reyna îl 
omorâse pe Jack, nu-i aşa? Oliver fusese cel care îl lovise, care îi 
provocase sângerarea lentă a creierului. Niciunul dintre ei nu voise ca 
el să moară. Dar nimeni nu putea spune că Reyna fusese cea care ÎI 
omorâse, corect? ÎI iubise şi se învinovăţea, şi asta era cu siguranţă o 
povară groaznică. Aproape ca... 

— Da, Reyna, totul e din vina ta! a răspuns Oliver după o pauză 
lungă, cu vocea întretăiată și plată. Totul e din vina ta. Tu m-ai silit s-o 
fac. 

— Eu nu, eu nu... 

Reyna și-a umflat obrajii ca să-şi controleze răsuflarea sacadată. 

— Îmi pare rău pentru tot! N-am vrut să-i fac rău nimănui. 

Și-a ferit privirea de Oliver, plimbându-și ochii de la Maddy la Red, 
ca și cum le vedea pentru prima oară, îndepărtându-se de acea 
amintire întunecată, oribilă, și pășind în prezentul întunecat, oribil, din 
această rulotă. 

— Avea patru fraţi, le-a explicat. Nu i-am cunoscut, dar ar putea să 
fie ei. Spunea că unuia dintre ei îi place să vâneze cerbi. Poate că au 
găsit mesajele noastre în telefonul lui, după care s-au întrebat de ce nu 

i-am căutat și nu m-am dus la înmormântare. Sau poate au bănuit că 
povestea era mai complicată, cum s-a lovit el la cap, ce era cu ultimul 
mesaj pe care mi-l trimisese. Ăsta e secretul pe care îl vor: cum a murit 
Jack. 

Atunci paraziţii au părut să se audă mai puternic în pumnul lui Red, 
cu toate că nu se putea. Ea era păzitoarea vocii, și nu știau ei a cui voce 
este? Așteptându-i pe canalul trei. 

Oliver şi-a împreunat mâinile, ca un tunet sau ca pocnetul unei 
puşti. De două ori. Două Împuşcături. Sunetul s-a înfipt parcă în oasele 
lui Red. 

Tânărul s-a ridicat din separeu. 

— Ei bine, Reyna, nu mai trebuie să-ți faci griji acum pentru 
adunarea curajului. 

A tușit, cu un zâmbet încă lăţit pe buze, făcând să-i pocnească pe la 
cusături pielea aproape roșie. 

— Noi doi am terminat-o. Oricând pot să găsesc pe cineva mai bun 
catine. 

Ea a dat din cap. 

— Îmi pare rău, Oliver! Chiar îmi pare! 

El i-a respins cu un gest scuzele, întorcându-și privirea înainte ca 
fata să termine de vorbit. Reyna nu mai era binevenită în partea lui din 
rulotă, în acel „noi” din „noi împotriva lor”. Un fior rece a trecut pe șira 
spinării lui Red, cu toate că acum era forte cald aici, iar sudoarea o 
înţepa pe la cusăturile cămășii care îi apăsau subsuorile. Ei șase, care 
se coceau în cutia asta de conserve. Însă fiorul însemna ceva, 
conştientizarea unui lucru pe care Red îl putea pune în cuvinte. Acum 
nu mai era nimeni care să-l poată ţine în frâu pe Oliver. Doar dacă 
Maddy... Red a încercat să-i surprindă privirea lui Maddy, dar ea nu 
ridica ochii, ci doar își trăgea de cuticule. 

— Dacă de aceea suntem aici... 

Reyna era cea care vorbea, privind de la Arthur la Simon. 

— „eu voi înfrunta consecinţele. O să-i spun lui ce s-a întâmplat, ce 
am făcut eu. O să-i pun capăt acestei situații. 

— A,nu, n-o să faci asta! s-a stropșit Oliver. 

Acum zâmbetul dispăruse, însă gura nu i se închidea, rămânând 
căscată între cuvinte. Pupilele erau în continuare prea mari în ochii lui 
odinioară căprui-aurii. 

— Nu tu ești cea care l-a lovit, ci eu. Și n-o să mor din pricină că tu ai 

hotărât să ţi-o tragi cu un barman, Reyna. 

Odată cu numele ei a zburat un strop de salivă. Oliver a arătat spre 
stația din mâinile lui Red. 

— Nu-i spunem nimic. E vina ta, Reyna, a nimănui altcuiva. Dacă va 
trebui să iasă cineva din această rulotă, ar trebui să fii tu. Eu nu, mă 
auzi? Nu-i spunem nimic! 

— Trebuie, a insistat Reyna, cu o zvâcnire a buzei de jos pe care și-o 
tot mușca. 

— Aşa e corect, să-i spunem ce vrea să ştie. A zis că-i lasă pe ceilalți 
să plece. S-ar putea să ne lase și pe noi, dacă află că a fost un accident, 
că Jack n-ar fi trebuit să moară. 

— Nu ştiu, a intervenit Simon, nesigur. l-a omorât pe Don și Joyce 
fără niciun motiv. Nu cred că e genul care să ierte. 

— Nu! a mărâit Oliver și a trecut pe lângă Red, spre chicinetă, ca să 
se uite la ceasul de pe cuptor. 

— Acum e 3.45. O să rămânem aici până la răsărit, până la şase 
dimineaţa, și apoi jocul lui s-a terminat. Asta o să facem! 

— Nu pot, Oliver, a zis Reyna, păstrându-și tonul calm și pășind iar 
în jurul exploziei. Cineva ar putea să fie împușcat. Nu pot să accept 
asta. Red, vrei, te rog, să-mi dai staţia? 

— Nu, Red! a lătrat Oliver. Dă-mi mie staţia! 

Red s-a uitat de la Reyna la Oliver, cu stația pârâind în mâinile 
făcute căuș, ca un șarpe gata să atace, ca un avertisment. 

lat-o din nou între ei, prinsă între ambele tabere. A strâns la piept 
staţia. 

— Red, nu fi proastă! a şuierat Oliver, încercând să-şi coboare 
vocea. Dă-mi stația! Eu sunt șeful aici. Mă cunoşti. N-o cunoști pe 
Reyna. Nimeni dintre noi n-o cunoaște, se pare. 

— Red, te rog! 

Vocea Reynei în cealaltă ureche. 

— Încerc să fac ceea ce se cuvine. Să ne salvez. 

Ochii lui Red s-au repezit la Maddy, dar acolo nu erau răspunsuri 
pentru ea, ci doar spaimă care tot creștea. 

— Red? 

— Red? 

Stânga sau dreapta. 

Să te mişti sau să nu te mişti. 

Reyna sau Oliver. 

TREIZECI 


— Red? 

Ochii lui Oliver se înfigeau aprinşi într-ai ei, dincolo de ei, în 
lucrurile de neștiut din spatele lor, ca și cum ar fi putut să-i vadă 
gândurile gonind încolo şi încoace, încercând să le tragă spre el. 

Paraziţii din difuzor sfărâiau între degetele ei prea strânse, iar limba 
îi apăsa în spatele dinţilor. 

Care dintre ei? 

Trebuia să-l aleagă pe unul dintre ei. Trebuia să ia o hotărâre acum, 
de ea depindea. Două mâini întinse, așteptând. Reyna sau Oliver? 

Lui Red îi bubuia inima între coaste, încercând să scape de acolo, să 
nu participe la asta. Red îl cunoştea pe Oliver dintotdeauna, iar băiatul 
avea dreptate. Și îl alesese deja pe el o dată, cu patru ore în urmă, când 
se întorcea la rulotă, iar instinctul și mama îi spuseseră să fugă. Ar fi 
trebuit să fugă? Unde s-ar fi aflat acum? Oare Don și Joyce ar mai fi fost 
în viaţă? 

— Red! a strigat Oliver, de-acum nerăbdător, apoi și-a încordat 
degetele și a făcut un pas spre ea. 

Firișoarele de păr de pe ceafă i s-au zbârlit, iar instinctul i-a spus să 
se miște, să fugă de Oliver, pentru că este primejdie în ochii lui. Şi de 
data asta Red a ascultat de vocea interioară. S-a tras înapoi, cu ochii tot 
la Oliver, făcând doi pași spre Reyna, care era lângă portiera rulotei. 
Repede, înainte să-i poată părea rău sau să se gândească de două sau 
de trei ori, s-a răsucit pe călcâie şi a împins staţia în mâna caldă a 
Reynei. 

Degetele Reynei s-au închis peste stație, prinzându-le un moment 
pe ale lui Red. O clipire împărtășită. 

— Nu! a lătrat Oliver, năpustindu-se, iar rulota s-a zguduit sub pașii 
lui grei. 

Arthur s-a repezit în calea lui, apărându-le pe fete cu trupul, cu o 
dâră de sudoare rostogolindu-i-se pe tâmplă. 

— Stai! a rostit cu vocea ascuţită și cu gura sumbră și încordată în 
vreme ce punea o mână pe umărul lui Oliver şi îl împingea. E hotărârea 
Reynei dacă vrea să spună. 

Simon s-a grăbit şi el să se alăture baricadei, lângă Arthur, braț la 
braţ cu acesta. Familia Lavoy de o parte a rulotei, Reyna și Red lângă 

ușă, Simon şi Arthur la mijloc. Maddy se ridicase acum în picioare, 
privind şi mestecându-și îngrijorată degetul mare. 

— Ba nu e! Oliver s-a oprit din goana sa, aruncându-i lui Arthur 
vorbele în față: E hotărârea mea. Eu sunt șeful aici! Nu-mi pasă ce-i 
spune Reyna, eu nu ies din rulotă! Nu iese nimeni! 

O vibraţie în voce, ascunsă imediat dedesubtul furiei. Era speriat, 
nu-i așa? Asta era. Sub acei umeri prea laţi, ochii căprui-aurii şi pielea 
înroșită, Oliver era speriat, însă până să ajungă la suprafață, spaima se 
transformase în furie, într-o tentativă de a o ascunde. 

— Va trebui să facem ce vrea el! a strigat Reyna de dincolo de 
baricadă. Nu se poate altfel. 

— Să nu îndrăznești să-i spui, Reyna! a strigat la ea Oliver, uitându- 
se prin spaţiul dintre capetele lui Simon şi Arthur. Să nu îndrăzneşti 
să-i spui ce am făcut eu! 

Baricada s-a clătinat spre spate, împinsă de Oliver. 

Reyna a tras adânc aer în piept şi a expirat cu putere în vreme ce 
aerul se juca prin părul legat la spate al lui Red. Fata a dus la buze 
stația şi a apăsat pe buton. 

Paraziţii au dispărut. 

— Alo? a zis Reyna, iar cuvântul a tremurat doar un pic. 

Paraziți. 

— Da! a pârâit vocea din difuzor. Sunt aici! 

— Reyna, să nu te pună dracu’ să îndrăzneşti! 

— Sunt Reyna Flores-Serrano, a rostit ea, ținând butonul apăsat, cu 
ochii închişi strâns. Cred că am secretul pe care îl cauţi. 

Paraziți. 

— ÎI ai, da? a şuierat vocea întunecată şi profundă, fără să dezvăluie 
nimic însă. Să-l auzim, atunci! 

— Reyna! 

Arthur şi-a înfipt călcâiele în podea în vreme ce Oliver îl împingea. 

— Oliver, încetează! a zis Simon din încăierare. 

— E vorba despre ce i s-a întâmplat lui Jack Harvey în Hanover, în 
ianuarie, a continuat Reyna cu bărbia încreţită și tremurând și cu ochii 
tot închiși. Cum a murit. 

Paraziţii din nou când a luat degetul de pe buton; a deschis ochii și 
s-a dat înapoi până la ușă când a ridicat privirea și a văzut ameninţarea 
tăcută din ochii lui Oliver. 

Paraziţii se auzeau mai departe. Universuri au înflorit şi au pierit în 

secundele în care așteptau, ascultând șuieratul găunos. Red își 
concentra voinţa, încercând să silească vocea să se întoarcă, așa cum 
făcuse de nenumărate ori înainte, cu altă voce, cu alt motiv, dar nici 
înainte nu reușise vreodată. 

— Hai odată! a insistat Simon, îndrăznind să arunce o privire în 
spate, cu ochii concentrați la stația din mâna Reynei. 

Un pârâit. 

Paraziţii au pierit. 

Tăcere. Părea ciudată în urechile lui Red după tot acest timp. 

— Pare a fi o poveste emoţionantă, a zis bărbatul și și-a dres glasul. 
Dar nu-i cea pe care o caut eu. 

Atunci, cineva a tras brusc aer în piept. Maddy! Red ştia fără să se 
uite. 

Ochii Reynei s-au întunecat, umbre aruncate de sprâncenele ei 
încruntate, cu linii de nedumerire pe frunte. 

— Poftim? a şoptit în barbă, privind la staţia care părâia din nou. 

Încăierarea din mijlocul rulotei a încetat, iar Oliver s-a tras înapoi, 
îndreptându-şi spatele; o nouă expresie i se ițea pe faţă, iar petele roșii 
se retrăgeau încet sub guler. Ochii lui au făcut invers: s-au luminat. 

— Nu-i vorba de asta! a zis, cu vocea aproape revenită la normal, 
cârâind doar la tonurile cele mai joase. Nu-i vorba despre ce am făcut 
noi, despre ce s-a întâmplat. Nu-i vorba despre mine! 

lar când a rostit ultima parte, zâmbetul îi juca din nou pe chip. Nu 
crud, ci doar lipsit de regret şi prezent, şi nici măcar n-a încercat să-l 
ascundă. Nu mai trebuia să se teamă. 

Baricada s-a desfăcut. Arthur s-a aplecat în față, gâfâind, și şi-a şters 
mâinile transpirate pe partea din față a blugilor. Simon și-a dezmorţit 
oasele și şi-a înfipt degetele în claia de păr negru, cu un „Băga-mi-aș”, 
urmat de un fluierat jos. 

— Nu-i vorba despre ce i s-a întâmplat lui Jack? a zis Reyna, cu 
vocea urcând la sfârşit, dar nu era cu adevărat o întrebare, nu una care 
să aibă nevoie de răspuns. 

Nu-i venea să creadă, de aceea. Fusese așa de sigură; Red își dădea 
seama după ochii ei, după lăsarea în jos a gurii. 

— Nu-i vorba despre mine sau Reyna, a rostit Oliver, zâmbind în 
continuare, şi s-a răsucit ca să se uite pe rând la Arthur, Simon şi Red. 
Nu noi suntem cei cu secretul. E unul dintre voi. 

Răsuflarea s-a poticnit în gâtul tot mai uscat al lui Red în timp ce se 

uita la zâmbetul lui Oliver. Oare rulota devenea mai mică în jurul lor, 
mai strâmtă? Se presupunea că are nouă metri și 45 de centimetri, dar 
ei nu o măsuraseră niciodată. Dacă avea opt metri optzeci și se 
micşora? O, nu, Oliver o urmărea cu privirea în vreme ce Red se uita în 
jur. Nu putea să fie ea. Avea un secret, dar nimeni nu știa de existența 
lui, ăsta era tot șpilul. Nu voia nici măcar să se gândească la el, pentru 
eventualitatea în care Oliver putea cumva să i-l citească în ochi. Nu el. 
Mai ales nu el. 

Simon şi-a târşâit picioarele, iar Arthur şi-a ascuns mâinile în 
buzunarele din faţă, ridicând privirea spre tavan. Oare se micşora 
rulota şi în jurul lui? Îi înghesuia unii în alţii. Prea cald! Prea 
înăbușitor! 

Reyna i-a înapoiat lui Red stația, iar greutatea ei pe piele era o mică 
alinare, până ce paraziţii au dispărut iar. 

— Încep să-mi pierd răbdarea. 

Vocea a revenit la viață cu un pârâit. 

— Mai am la mine 24 de gloanţe. 

A tăcut, lăsând numărul să li se întipărească în minte. Lucru care s-a 
şi întâmplat, 24 scufundându-se direct în măruntaiele lui Red, unde s-a 
învolburat împreună cu cealaltă senzație, de căscat. 24. Patru găuri 
mortale în fiecare dintre ei. 

— Dacă nu primesc răspunsurile curând, o să încep să trag la 
întâmplare în rulotă. 

Paraziți. 

Trosc! 

Cuptorul cu microunde a explodat. 

Maddy a ţipat. 

Simon a căzut pe podea. 

Cioburile cădeau ca o ploaie peste ei, cu scântei fulgerând în jurul 
noii găuri din spatele aparatului, care le oferea posibilitatea să 
privească în noaptea de dincolo. 

Era o gaură pereche în peretele băii. Pereţi, metal, plastic, sticlă; 
trecuse prin toate în mai puţin timp decât îi trebuise lui Red ca să 
clipească, să tresară şi să-și ducă mâinile la urechi, cu staţia lovind-o în 
cap dintr-o parte. 

— Ăsta-i unul, a anunţat vocea, șoptind chiar în urechea lui Red. 

În secunda următoare, urechea s-a umplut iar cu paraziți. 

— La dracu'! a exclamat Simon, după care s-a adunat de pe podea și 

şi-a scuturat pantalonii. 

Și-a pipăit pieptul ca şi cum ar fi căutat găuri. Dar nu se aflase în 
calea glonţului, niciunul dintre ei nu se aflase. Oliver fusese cel mai 
aproape, iar împuşcătura luase ceva de la el: zâmbetul. 

Trosc! 

Mâinile lui Red erau pregătite lângă urechi. 

O gaură în perete, mai jos decât cea lăsată de ultima împușcătură, 
chiar deasupra plitei, cu câţiva centimetri mai aproape de locul în care 
stăteau ei șase. Oliver a ţâșnit într-o parte, ciocnindu-se de Arthur în 
vreme ce rulota se zguduia sub paşii lui. S-a dus lângă Maddy la masă, 
cu o mână peumărul ei. 

— Trebuie să ne adăpostim! a zbierat. 

— Unde? a strigat și Simon. Nu-i niciun adăpost. Gloanţele trec prin 
orice! 

Simon avea dreptate; n-aveai unde să te ascunzi. Rulota nu era un 
scut, un loc sigur, ci doar o iluzie, o barieră falsă între aici și punctul 
roşu de afară. O cutie de tinichea fierbinte care se micșora, umplându- 
se de găuri. Noaptea găurea pereţii, făcând noi ochi ca să se uite la ei 
cum se zvârcolesc. 

— Astea-s două! a șuierat vocea așa de aproape de faţa lui Red, că 
era ca și cum ar fi simţit respiraţia lunetistului suflând prin difuzor. 

Mai avea 22 de gloanţe; cât avea să mai dureze până ca unul să dea 
de carne și oase și să se întâmple ce era mai rău? 

— Daţi-mi ce vreau! a continuat vocea, iar Red a ridicat stația ca să 
audă şi ceilalți. vă apropiaţi! Da, este vorba despre cineva care a murit. 
Cineva care a fost ucis în Philadelphia. Știi care eşti. 

Paraziți. 

Red a lăsat jos staţia și s-a uitat în cealaltă parte a rulotei, 
surprinzând privirea lui Maddy. Au rămas două secunde aşa. Era ceva 
nou acolo, o mişcare ciudată a pleoapelor lui Maddy, o înceţoșare care 
semăna cu panica. O privire pe care Red n-o recunoștea, iar ea chiar 
cunoştea toate expresiile lui Maddy. Ce nu era în ordine? Red a 
încercat s-o descifreze, însă Oliver a întrerupt-o: 

— Cineva a fost ucis în Philadelphia, a zis, repetând cuvânt cu 
cuvânt ce spusese lunetistul. 

Cu siguranţă nu Red, atunci. Ea nu omorâse pe nimeni, în afară de 
cazul în care o puneai la socoteală pe mama sa, iar Red nu era sigură că 
oamenii ar fi pus-o la socoteală. Era vina sa, da, în întregime a sa, și ea 


212 —+ 


era cea care purta povara vinovăţiei, dar nu Red era cea care ținuse 
pistolul. Care o silise pe mama să îngenuncheze. Două Împuşcături în 
ceafă. 

Simon clătina din cap, plimbându-şi mâinile peste trunchi, ca și cum 
încă ar mai fi căutat să vadă dacă nu cumva are găuri. Mâinile lui 
Arthur erau iar în buzunare, sau poate că nici nu le scosese. Red nu era 
singura care se uita: şi Oliver îi cerceta cu privirea. 

— Are ceva de-a face cu unchiul tău, Simon? a întrebat Oliver direct. 
Și el locuieşte în Philly, aşa e? A omorât vreodată pe cineva? 

— Nu! 

Simon a clătinat din cap și mai tare. 

— El nu-i aşa. lar dacă a făcut-o, nu știu nimic despre asta, nu-i 
secretul meu. Jur! a adăugat, apăsând pe ultimul cuvânt. 

Reyna se tot foia în spatele lui Red, făcând rulota să scârţâie sub 
greutatea ei. Un scârțâit, nu foarte diferit de acel trosc înăbușit, şi 
mâinile lui Red erau pregătite, la jumătatea drumului spre urechi. Dar 
n-a mai venit, nu de data asta. S-a uitat în jur, la spaţiul din faţa rulotei, 
la masă, la canapea, și nu mai avea importanţă dacă și Maddy dormea 
pe partea stângă, pentru că niciuna dintre ele n-avea să doarmă 
vreodată pe ea, la chicineta unde se afla cuptorul cu microunde distrus, 
la găurile din peretele băii. Cum putea să stea aici, să suporte asta, 
știind că acel trosc putea veni în orice moment și avea să fie o altă 
gaură căscată în pereţi, în mobilier, în abdomenul ei? Sângele era roșu, 
şi aşa era şi ea. Coloarea paltonului preferat al mamei, însă Red nu îl 
purtase niciodată în pat iarna; nu putea să se apropie de el, ca să nu-i 
alunge mirosul şi să-l înlocuiască cu al său. Şi, oricum, de ce Maddy 
încă se uita la ea aşa? 

— Arthur, s-a răsucit Oliver spre el, mijindu-şi ochii, cu pupilele 
iarăși prea mari, întunecate și nefirești. Tu eşti cel mai nou de aici, nu-i 
aşa? 

Nu i-a așteptat răspunsul. 

— Maddy, de câtă vreme îl cunoşti pe Arthur? 

Maddy a tresărit la auzul numelui său, alungând în sfârșit privirea 
aceea cu o clipire. 

— Oh, ăăă! a răspuns, aruncându-i o privire stingherită lui Arthur. 
De vreo șase sau şapte luni. De la începutul ultimului an. 

De ce răspundea, de ce-l ajuta pe Oliver? Nu putea să recunoască 
primejdia din spatele ochilor lui? Nu o simţea până în ceafă? 

— Dar mergi la altă școală, așa-i? 

Tot Oliver. 

— Da, a răspuns Arthur, scoțându-şi mâinile din buzunare și 
încrucişându-și-le pe piept, cu căsuţele da/ nu vizibile pe dosul uneia şi 
cu semnul tremurat făcut de Red. 

Oliver s-a apropiat de el. 

— Atunci, nu-ți plac prietenii de la școala ta? Sau ei nu te plac pe 
tine? De ce? 

— E-eu, s-a bâlbâit Arthur. Nu-i așa! Am prieteni. Simon se întâmplă 
să fie unul dintre ei. Și Maddy. Și Red. 

Îi rostise numele ultimul, dar acolo era semnul ei, chiar acolo, pe 
pielea lui, cu oasele vălurindu-se dedesubt când băiatul s-a încordat. 

— Ce faci, Oliver? a întrebat Reyna. 

El a ignorat-o. 

— Dar şi tu locuiești în Philly. 

Oliver a mai făcut un pas spre Arthur. 

— Şi tu eşti persoana de aici pe care toată lumea o cunoaște cel mai 
puţin. Maddy e prietenă cu Red de când au venit pe lume, iar cu Simon, 
din școala gimnazială. 

— Şi? a zis Arthur, făcând un pas în spate, pentru că Oliver se tot 
apropia, dându-i târcoale. 

— Şi, tu eşti cel cu secretul? 

Oliver s-a oprit exact în fața lui, cu nasurile prea apropiate. 

— Nu! a răspuns Arthur, ridicând un deget ca să-și împingă 
ochelarii la loc. 

— Haide, nu mai pierde timpul! 

Oliver a trântit o mână pe blatul chicinetei din spatele său și apoi a 
atacat, înfigându-şi mâinile în cămașa lui Arthur și împingându-l în 
spate. 

— Ar putea începe în orice clipă să tragă iar! Care e secretul? Cine a 
murit? 

— Nu ştiu! a strigat Arthur, încercând să-și smulgă braţele din 
strânsoarea lui Oliver pe când se loveau de ușa frigiderului 

— Oliver! 

Simon s-a repezit, încercând să-l tragă pe Oliver deoparte, însă era 
prea slab, iar umerii lui Oliver erau prea laţi. 

— N-am putea, vă rog, să ne amintim cine e adevăratul dușman? a 
implorat el, cu vocea frângându-se. Tipul de afară, cu blestemata de 

puşcă. Nu vreunul dintre noi. 

— Ai lovit vreodată pe cineva cu maşina și ai fugit de la locul faptei? 
a strigat Oliver în faţa lui Arthur, cu acele sfori de marionetă reliefate 
iarăși pe piele, în partea din spate a gâtului dezgolit. 

— Nu! a răspuns Arthur, luptându-se cu strânsoarea de fier a lui 
Oliver. 

— Ai vândut cuiva droguri? A murit cineva de supradoză? 

— Nu, nu i-am făcut rău nimănui! 

Arthur s-a cabrat și a izbit cu picioarele în frigider, împingându-se 
să scape. 

Oliver era mai puternic, așa că l-a îmbrâncit înapoi, cu antebraţul 
apăsat pe gâtul lui Arthur. 

— Nu sunt așa! 

Arthur vorbea răgușit, cu plămânii goliţi de aerul ce rămăsese blocat 
în gâtul imobilizat. 

— Oliver, încetează! a țipat Reyna. 

Dar ea nu știa oare? Nu-l mai putea stăpâni; nu mai putea nimeni. 
Era dezlănţuit și sălbatic. 

— Cineva a fost ucis în Philadelphia! i-a urlat Oliver în obraz. Tu 
trebuie să știi. 

— OLIVER! 

Asta era Maddy. N-a ascultat-o nici pe ea. 

— Nu sunt eu, tocmai am aflat asta! a continuat Oliver, apăsând și 
mai tare. 

Faţa lui Arthur se înroșea. 

— Nu-i ce am făcut eu și Reyna. Şi nu-i vorba despre cazul Frank 
Gotti, așa că n-are nimic de-a face cu mine sau cu Maddy! 

Ochii lui Arthur au fulgerat spre Red, încordaţi şi plini de durere, pe 
când se lupta cu strânsoarea lui Oliver. Trebuia să-l ajute. 

— Oliver, lasă-l în pace! a strigat Red, cutezând să înainteze. 

Era inutil, căci Oliver nu asculta, era prea concentrat pe fața lui 
Arthur, aflată la câţiva centimetri de a sa. 

— Spune-mi ce este! s-a stropșit Oliver. N-am de gând să mor în 
rulota asta nenorocită! 

— Fr-fratele m-meu, a izbutit Arthur să șuiere, răgușit şi slab. 

— Fratele tău? Fratele tău, ce anume, la dracu”? 

Arthur s-a uitat iar la Red, cu ochii holbaţi și disperaţi. 

Red trebuia să-l ajute. Și aveau acea înţelegere, aminteşte-ţi, cea de 

care Arthur nu știa: că el nu trebuie să vorbească despre fratele său 
dacă ea nu trebuie să vorbească despre mama sa. Numai că, cine știe 
de ce, mama sa nu voia s-o lase în pace în noaptea asta. 

Mâna liberă a lui Oliver îi atârna pe lângă corp, cu degetele 
încleștându-se și apoi descleștându-se. Nu! Nununu! Tocmai auziseră 
ce se întâmplase după ce Oliver îl pocnise pe Jack ăla. Poate că Jack 
lovise primul, însă Oliver ripostase mai tare și nu mai fusese nevoie de 
nimic. O hemoragie fatală a creierului. Oliver n-avea să-l lovească pe 
Arthur, nu? Şi atunci, de ce degetul mare se cuibărea sub celelalte, 
formând un pumn care nu se mai descleșta? 

Nu, Red nu putea să-l lase! Dar ce putea să facă? Oliver era cel mai 
puternic, conducătorul firesc, cea mai mare valoare. Red n-avea 
secretul. Nu era vorba despre ce i se întâmplase lui Jack Harvey sau 
despre cazul Frank Gotti, pe care ea îl cunoştea pe de rost, Oliver 
tocmai spusese asta. Nu era. Vocea confirmase: Maddy și Oliver nu 
erau ţinuţi ostatici în schimbul numelui martorului. Dar atunci ce 
putea să facă ea? 

Însă acel indiciu: cineva fusese ucis în Philadelphia. Asta se potrivea 
cu doi oameni pe care Red îi cunoștea. Mama sa, omorâtă pe când 
stătea în genunchi, cu cinci ani în urmă, într-o centrală electrică 
dezafectată. Două Împuşcături în ceafă. Și celălalt, mai de curând, era... 
doar dacă... doar dacă toată înscenarea asta nu era pentru obținerea 
numelui, cum crezuse la început Oliver, că îi ţineau ostatici pe el și pe 
Maddy. Și dacă ei aveau deja numele? Nu, nu se putea, ăsta era tot 
şpilul, dar nu era imposibil, nu? Oliver spusese că se întâmplă tot 
timpul. Ceea ce însemna că... 

— Oliver, opreșşte-te! 

Simon l-a tras de cămașă. 

— ÎI sugrumi! 

Red trebuia să-l ajute pe Arthur, trebuia, căci acum răsuflarea lui 
ieșea din gât într-un șuierat îngrozitor de slab, iar pumnul lui Oliver se 
ridica deja. Red trebuia să-l ajute, și acum ştia în ce fel. Aveau deja 
numele, nu? Asta era. De ce nu își dăduse seama mai devreme? De ce 
urmase orbește ce spusese Oliver? Poate că o parte din ea își dăduse 
seama și voia doar să-și păstreze secretul, așa cum făcuse Oliver cu al 
lui. Desigur! Ştia acum, rece și inevitabil. Totul era despre ea. Despre 
plan. Dacă îl dezvăluia acum avea să piardă tot, nu-i așa? Însă trebuia 
să-l ajute pe Arthur. 

— Opreşte-te! a ţipat Red, iar sunetul i-a sfâşiat gâtlejul. Oliver, lasă- 
|! E vorba despre mine! 

Oliver s-a tras un pic înapoi, eliberându-i gâtul lui Arthur. Capul i s-a 
răsucit fulgerător și s-a holbat la Red. 

— Ce-ai zis? a întrebat. 

Arthur a tușit, încovoindu-se când Oliver i-a dat drumul, în sfârșit, și 
s-a desprins de el. 

Red a ridicat privirea și a dat drumul aerului din piept. 

— Eu sunt cea cu secretul. 

TREIZECI ŞI UNU 


Red a clipit. 

Inima îi sărise în gât, grotescă și umflată, blocându-i traheea în 
vreme ce se uita la Oliver cum se răsucește ca să se uite la ea, cu 
pieptul ridicându-se şi coborând. În spate, Arthur era încă încovoiat, 
tuşind în palme. 

— Ce-ai zis? a întrebat-o iar Oliver, şi fata simţea cum ochii lui îi 
sfredelesc pe ai ei, o senzaţie aproape fizică. 

Nu-i plăcea s-o privească așa, putea să-i lase un semn. 

— Eu am secretul. E vorba despre mine, a răspuns ea, cu vocea 
aproape pierită. 

Red a dat roată cu privirea; ceilalți se uitau și ei la ea. Maddy era 
şocată. la stai, era șoc sau aceeași privire ciudată de mai devreme? 

Paraziţii pârâiau în mâinile ei, iar Red a strâns la piept stația, care 
torcea lipită de cușca goală a coastelor, pentru că inima ei încă urca, 
ajungându-i acum la urechi. 

Trebuia să-l dezvăluie. 

— Ei bine, ce este? s-a stropşit Oliver, iar sforile de marionetă îi 
trăgeau capul într-o parte, făcându-l să atârne strâmb pe gât. 

— Te simţi bine? a întrebat, bătându-l pe spate pe Arthur, care 
stătea în sfârșit drept. 

— Bine! a răspuns Arthur, fără să-l ia în seamă pe Simon şi uitându- 
se la Red. 

Cu o întrebare în ochi, aceeași ca în ai celorlalţi. 

— Ei bine? 

Oliver a făcut un pas În faţă. 

— Ce este? 

— R-red? a zis șovăielnic Maddy, împiedicându-se în cuvânt. 

Red a dat drumul aerului din piept. Inima îi ieşise acum din creștet, 
era liberă pe undeva, prin rulotă, fugind de expresia lui Oliver. 

— Eu sunt, a adăugat ea, încadrând cu grijă fiecare cuvânt şi 
alegându-le pe cele potrivite. Eu sunt martora. 

A tăcut un pic. 

— Martora protejată din procesul lui Frank Gotti. 

Ochii lui Oliver s-au făcut brusc mari, mai întâi din pricina șocului, 
apoi a neîncredere. 

— Nu! 

A clătinat din cap. 

— Nu se poate să fii tu. 

Și ar fi fost mult mai uşor să fie de acord cu el. Însă Red nu putea. 

— Eu sunt, a repetat, păşind cu grijă, aşa cum făcuse Reyna mai 
devreme, din pricina minelor din ochii lui Oliver. Eu sunt martora din 
proces. A mai insuflat o dată și a început: Mergeam prin părculeţul de 
pe chei, Washington Avenue Green. Asta se întâmpla în august anul 
trecut, pe 28 august. Era nouă seara, încă nu se întunecase de-a 
binelea, dar pe aproape. Mă îndreptam spre stația de autobuz de pe 
Columbus Boulevard, fusesem la Staples, în apropiere, după niște 
rechizite. Am hotărât să trec prin parc, nu să merg pe drum. E mai 
plăcut pe acolo. 

Red s-a oprit un pic, deși n-avea nevoie. Cuvinte repetate de atâtea 
ori, iar şi iar, că nici măcar nu mai trebuia să se gândească la ele. Îi 
ieșeau unul după altul din gură, în ordinea prestabilită, exact ca în 
declaraţiile de la poliţie. În felul în care ar fi trebuit să spună totul la 
audierile preliminare, de peste două săptămâni, și la proces. Era 
pregătită. Să-și păstreze mina serioasă și povestea consecventă. Toate 
amănuntele. 

— Eram pe potecă, trecând prin spatele complexului industrial de 
acolo. Pe hartă scrie că e pentru tinichigii, a adăugat ea. Însă atunci nu 
ştiam asta. Nu mai era nimeni pe acolo la acea oră, doar eu. Și apoi... 

Red avea cu adevărat nevoie să facă o pauză aici, să vadă dacă 
ceilalți ascultă, dacă Oliver nu se furișase mai aproape în timp ce ea 
povestea. 

— Am auzit două împușcături. Una după alta. Un-doi. Dar erau 
aproape. Foarte aproape. Pe undeva, în spatele parcării de acolo, lângă 
tomberoane. N-am vrut să fug, nu cumva să înceapă să tragă şi în mine, 
aşa că m-am ascuns într-unul dintre tufișurile de lângă potecă. Și am 
așteptat. 

Red a înghiţit în sec. 

— Spune mai departe! a îndemnat-o Oliver, de parcă fata ar fi avut 
nevoie de permisiunea lui ca să continue, iar el i-o acorda. 

— Am auzit pași pe pavaj, așa că am ridicat privirea și l-am văzut pe 
el. Tipul nu m-a văzut, dar a trecut chiar pe lângă mine. Un bărbat alb, 
de vreo cincizeci de ani. Păr brunet, cârlionţat. Pardesiu lung, bej, cu 
toate că era cald. Mai târziu l-am identificat din fotografii. Era Frank 

Gotti, a zis Red. Fără îndoială. Nu mai era nimeni în preajmă după ce s- 
a tras cu pistolul. Am plecat după vreo zece minute, după ce am fost 
sigură că el nu mai e acolo. Am încercat să uit. Dar am sunat la poliție 
peste două zile, după ce am auzit de cadavrul pe care îl găsiseră în 
seara aceea. Joseph Mannino. Împuşcat de două ori în ceafă. Ar fi 
trebuit să sun mai devreme, însă n-am știut că fusese împușcat cineva 
până n-a apărut la ştiri. Auzisem cum Frank Gotti îl omorâse, apoi îl 
văzusem plecând de la locul faptei. Eu sunt martora. 

A terminat de vorbit şi a îndrăznit să arunce o privire spre ceilalți. 
Arthur avea ochii aplecaţi, mestecându-şi buza de jos și clătinând uşor 
din cap, ca și cum nu-i venea să creadă. Oliver o privea ţintă, Red 
simţea; încerca să-i evite privirea, să nu cadă în capcană. Reyna o 
privea cu lacrimile dispărute acum, cu o mică întindere 
compătimitoare a gurii, nu zâmbet, dar pe cale să devină. Simon și-a 
umflat obrajii şi a suflat aerul pe gură, evitând privirea lui Red. De ce 
nu se uita la ea, ferindu-se de ochii ei așa cum se ferea fata de ai lui 
Oliver? Maddy era în spate; Red n-o vedea, așa că nici Maddy nu putea 
s-o vadă, ceea ce era un noroc. Era jumătate din poveste, jumătate din 
plan. Dar era singura jumătate pe care aveau nevoie s-o audă. Red nu 
putea să spună restul, nu aici, chiar în faţa lor. 

— De ce nu mi-ai spus? a croncănit Maddy, iar acum Red s-a răsucit 
ca să se uite la ea, acolo, lângă masă. 

Nu erau nici doi metri între ele, dar părea, cumva, mai mult, părea 
că se aflau în părţi diferite ale rulotei. 

— N-am avut voie, Maddy, a răspuns Red, ridicând dintr-un umăr, 
unul singur. Anonimat deplin în schimbul acordului meu să depun 
mărturie la tribunal. A trebuit să semnez o grămadă de hârtii. Era 
pentru siguranţa mea, mi-au spus. Nimeni nu știe, ăsta-i tot șpilul. Nici 
măcar tata. 

Red împlinise optsprezece ani în prima săptămână din septembrie, 
când începuse totul. Acum era un adult în ochii legii; nu era obligată 
să-i spună şi lui. Nu că ar fi fost sigură că el ar fi băgat de seamă. Nu 
mai băga în seamă nimic, nici nu observa dacă ea vine sau pleacă ori 
dacă e sau nu acasă. Poate că nu observa nici măcar frigul din casa lor 
iarna. 

Oliver și-a dres glasul, cu ochii umblând de colo-colo, ca și cum i-ar 
fi cercetat povestea, cernând amănuntele. Urma studii de drept, nu-i 
aşa? 


“221 


— De ce te-ai dus tocmai la acel magazin Staples? a întrebat-o. E 
unul mai aproape de casele noastre. 

Red fusese pregătită pentru orice întrebare legată de mărturia sa, 
inclusiv asta; trecea prin ele ca la instrucţie, memorând răspunsurile 
ca să le poată face să sune firesc când ajungea în boxa martorilor. 

— Uneori mă duc pe chei, lângă pontoane, a răspuns, dregându-și 
glasul şi făcând o pauză în locul potrivit. Pentru că e aproape de locul 
în care ma... 

A inspirat, şi asta nu făcea parte din spectacol; încă o durea s-o 
spună, iar vinovăția îi răscolea măruntaiele alături de spaimă și oroare. 

— În carea murit mama. 

N-a reacționat nimeni; feţele lipsite de expresie erau o favoare 
făcută lui Red. Nimeni, în afară de Maddy, un foşnet în vreme ce se foia 
pe undeva, în spate, o răsuflare care aproape că suna ca un suspin. 
Poate că nici Red n-avea voie să rostească acel cuvânt. Scuze! 

Oliver a ridicat capul, şi pe buze i se forma altă întrebare. 

— Care sunt șansele ca tu să fii martorul principal al acuzării, iar 
mama noastră să fie procurorul? 

Numai că nu era o întrebare, nu una la care Red să cunoască 
răspunsul. 

— Oliver! a intervenit Maddy venind în faţă, cu vocea mai puternică 
acum. Nu vezi? Poate că de aceea s-a luptat mama așa de mult să aibă 
acest caz, să se asigure că nu este judecat de tribunalul federal. Ca s-o 
poată proteja pe Red. să se asigure că numele ei nu apare în niciunul 
dintre documentele tribunalului, că e complet anonimă. Voia să se 
ocupe ea de asta, pentru Red. 

Maddy avea dreptate, mama ei făcuse toate astea. Red se întâlnise 
de multe ori cu Catherine Lavoy în ultimele șase luni, nu ca Red și 
mama celei mai bune prietene ale sale, ci ca procurorul-adjunct și 
principalul său martor într-un caz care urma să fie judecat, revăzând 
faptele şi mărturia lui Red, exersând pentru proces. Era în siguranţă, îi 
spunea Catherine. Numele ei n-avea să iasă niciodată la iveală, așa îi 
promisese. Numai că acum ieșise, cu sau fără promisiune. 

Oliver a dat din cap, găsind logică în cele spuse de Maddy. 

— Da! a dat el din cap, doar ca să confirme. Da, ea ar fi vrut asta. S-o 
ţină pe Red în siguranţă, anonimă. Să se asigure că nimeni nu află 
vreodată cine ești. Numai că... A tăcut un pic, cu un mușchi de pe obraz 
zbătându-se, apoi a continuat....cineva a aflat cine eşti. Ştie că eşti 

martora. Despre asta este vorba. 

Băiatul a arătat cu braţele prin rulotă, rotindu-și umerii prea laţi. 
Red i-a privit degetele cu care desena în aer, arătând spre găurile de 
glonţ din pereţi și mobilier. 

— Am zis chiar de la bun început, nu-i așa, că pe toate astea scrie 
crimă organizată? Asta fac ei. 

Oliver a rămas nemișcat un moment, uitându-se direct la ea, prin ea. 

— El se află aici ca să te omoare, să se asigure că nu poţi depune 
mărturie la proces. 

Simon a icnit, poate că nu din pricina vorbelor lui Oliver, ci din 
pricină că le rostea. Însă Red știa că Oliver are dreptate; și ceilalți 
trebuie să fi știut. Bărbatul cu pușca de afară știa cine este ea. lar acel 
punctuleţ roşu era pentru ea, întotdeauna fusese pentru ea. 

— Oliver! a şuierat Reyna, încercând să-i spună ceva din priviri, însă 
Oliver a clipit şi a evitat-o, revenind la Red. 

— De ce n-ai spus asta acum trei ore, când lunetistul ne-a zis că ştie 
cine suntem și că e în căutarea unui secret? 

Ochii lui s-au întunecat, iar inima lui Red a reacționat ca și cum ar fi 
existat o legătură directă între ei, cauză și efect, bubuindu-i în piept. 

— Trebuie să fi știut că vorbea despretine. 

Dar ea nu știuse, şi acesta era adevărul. Nu știuse pentru că îl 
ascultase din nou pe Oliver, nu propriul instinct. 

— Nu! a răspuns Red, făcând un pas în spate, departe de Oliver, spre 
Maddy. N-am ştiut. N-am crezut că ar avea cum să știe că eu sunt 
martora. Mama ta mi-a spus că nimeni nu-mi poate afla numele sau 
vreun factor de identificare, asta era toată chestia. Și apoi, tu m-ai 
derutat. 

Red a clătinat din cap. 

— Ai zis că vă ţine ostatici pe tine și pe Maddy ca să afle numele de 
la mama voastră. Și mi-am zis că ai dreptate, și evident că nu voiam ca 
el să afle numele, pentru că atunci ar fi știut că sunt eu, așa că ţi-am 
sprijinit planurile de evadare. M-am înşelat, dar şi tu te-ai înşelat. 

S-a întâmplat cât ai clipi, într-o pâlpâire a paraziţilor care șuierau în 
mâinile ei. În Oliver s-a declanşat un comutator; a luat-o razna, iar faţa 
i s-a schimonosit în jurul acelor ochi dominatori. Numai muchii dure și 
dinţi. 

— Ar fi trebuit să ne spui de la bun început! a răcnit, îndreptând 
două degete spre ea ca pe un pistol făcut din carnea şi oasele mâinii. Ai 

ştiut că e vorba despre tine. N-ai zis nimic, doar ne-ai ţinut aici mai 
mult decât trebuia să stăm! Egoistă, Red! Proastă! Ăia doi de afară... 

Red putea să parieze că Oliver le uitase deja numele. 

— Sunt morți, şi evinata! 

Din gură îi ţâșneau stropi de salivă. 

— Ai fi putut să-i pui capăt chestiei ăsteia de acum câteva ore! 

Nu, nu şi mai multă vinovăţie, Red nu mai putea s-o ducă! ÎI 
implorase pe Oliver să nu le dea acel bilet lui Joyce și Don. El se făcea 
vinovat, nu ea. Te rog, spune și tu că nu era ea! 

— Nici tu nu ne-ai spus secretul tău de la bun început, a zis Arthur 
cu glas răgușit. 

Era furios sau era doar din cauză că fusese strâns de gât de către 
Oliver? 

— Ar fi putut să fie vorba despre tine, dar tu şi Reyna v-aţi păstrat 
secretul. Tu, unul, n-ai vorbit decât atunci când te-a silit Reyna. 

— Ține-ţi dracului gura! l-a repezit Oliver, fără să-și ia ochii de la 
Red și ţinând-o în capcana privirii. 

Ea n-ar fi trebuit să se uite la el; acum era înțepenită, iar picioarele i 
se sudau parcă de podea. 

— Dacă mori, Frank Gotti scapă, a continuat Oliver cu vocea mai 
joasă, însă ameninţarea era încă acolo, prinzând iar puteri. Asta vrea el. 
E aici ca să te omoare. 

— Red ştie asta, Oliver, a zis Simon, cu ochii aţintiţi în ceafa lui. Nu-i 
nevoie s-o tot repeți. 

Oliver a clipit, iar Red a mai făcut un pas în spate, micşorând 
distanţa dintre ea și Maddy. Rulota nu era un loc sigur, însă Maddy 
Lavoy era. Maddy avea grijă de ea, exact așa cum făcea și Catherine. 
Plătea uneori pentru prânzul lui Red, când fata n-avea bani, cu toate că 
Red nu i-o ceruse niciodată. O ajuta să caute lucrurile pe care le 
rătăcise și ţinea minte ce are ea de făcut, ca o veritabilă listă 
umblătoare și vorbitoare. Organizase toată această călătorie ca Red să- 
şi poată permite să meargă şi ea În vacanţa de primăvară. Maddy ţinea 
la ea. 

— Red! a zis Oliver, răsucindu-se spre ea, și numele îi suna urât în 
gura lui, plin de muchii ascuţite. Trebuie să pleci din rulotă! 

Timp de două secunde nimeni n-a zis nimic, doar paraziţii care 
pârâiau în gol şi îşi făcuseră culcuș în capul lui Red. 

— Poftim? a tipat Maddy, iar vocea era chiar în spatele ei, 

străpungând-o. Oliver, ce spui acolo? 

— Trebuie să plece din rulotă! 

Oliver și-a privit sora ca și cum Red ar fi dispărut deja și nu mai 
încăpea discuţie. 

— Pe ea o vrea. Ne pune pe toţi în primejdie dacă rămâne aici. Uite! 
El o să tragă în continuare în rulotă până capătă ce dorește. Unii dintre 
noi vor fi loviți. Unii dintre noi vor muri dacă o ţine așa. Trebuie să-i 
dăm ce vrea, şi el o vrea pe Red! 

— Nu! 

Acum Arthur a fost cel care a răcnit, cu vocea întunecată și 
periculoasă, pe potriva vocii lui Oliver. 

Băiatul şi-a îndreptat spatele, ridicându-și bărbia și privindu-l pe 
Oliver în ochi. 

— Red nu pleacă din rulotă! 

— Doar nu vorbeşti serios, a zis și Simon. O s-o omoare! 

Oliver nu i-a răspuns lui Simon, uitându-se la Red ca și cum aceasta 
ar fi fost cea care vorbise. Fetei îi bătea inima repede, prea repede; știa 
ce urmează, la fel ca ea, şi amândouă se sfărâmau în bucăţi. Nu voia să 
moară. 

Nu era pregătită. Și, oh, Dumnezeule, știa că se apropie, așa cum 
ştiuse mama sa, vieţi întregi de regret și vinovăţie, și furie, și ură în 
acele ultime secunde de viață. Însă fără ea n-avea să se prăbușească 
lumea nimănui, iar cel puţin ăsta era un lucru bun. O să doară sau o să 
fie o uşurare când glontul o s-o străpungă în sfârșit? Care o să-i fie 
ultimul gând? Dă, Doamne, să nu fie despre nenorocitul ăla de model al 
nenorocitei ăleia de perdele, care nu-i mai ieșea din minte! Se 
presupunea că trebuie să se gândească la faptul că moare, fir-ar să fie! 
Nu voia să moară. Nu, nu-i cu putinţă să se întâmple asta. Maddy, 
ajutor! 

— Trebuie să fi știut, a zis Oliver cu vocea ciudată și nesigură, ca și 
cum ar fi încercat să și-o stăpânească și să fie rațional, când raţiunea 
zburase pe geam acum câteva ore. 

Ochii îl trădau totuși, erau sălbatici şi n-o vedeau decât pe ea. 

— La un anumit nivel. Trebuie să fi știut că există posibilitatea asta 
când ai fost de acord să depui mărturie, Red. Adică, vorbim de mafia 
din Philly, deci ce credeai că o să se întâmple? 

Nu asta, niciodată asta! Nimeni n-ar fi trebuit să-i afle numele, așa îi 
spusese Catherine. 

— Dar ea n-a făcut nimic rău, a intervenit Simon, dându-se înapoi ca 
să fie mai aproape de Red. Pur și simplu a văzut un bărbat plecând de 
la locul unei crime, așa că n-ar trebui să moară pentru asta. 

Băiatul și-a încordat braţele pe lângă trup, făcând logoul celor de la 
Eagles de pe spatele cămășii să se vălurească, iar gura i se deschidea și 
se închidea de parcă i-ar fi șoptit lui Red nimicuri. 

— Păi, Oliver, tu chiar ai omorâtpe cineva şi nu erai gata să pleci din 
rulotă. 

— Asta nu te priveşte pe tine, Simon! a zis Oliver pe un ton 
întunecat, străduindu-se și mai mult să o mascheze. 

— Ba mă privește! a ridicat Simon vocea. Ne privește pe fiecare 
dintre noi. „Nimeni nu pleacă din rulotă”, asta ai zis când credeai că 
secretul tău e cel pe care îl vrea el. Deci, văd că regulile sunt diferite 
pentru tine! N-o alungăm pe Red! 

— Vrei să mori? 

Oliver şi-a lăsat privirea să cadă pe Simon, iar acesta s-a împuţinat 
sub povara ei. 

— Nimeni nu vrea să moară, asta vreau eu să spun, a răspuns 
Simon, încercând să riposteze. 

— Red nu pleacă nicăieri, a insistat Arthur, flancându-l pe Oliver din 
partea cealaltă, cu ochelarii scânteind în lumină. 

Oliver i-a ignorat pe amândoi, răsucindu-se spre Red. 

— Ascultă, Red, a zis, înmuindu-și vocea, dar aceasta nu era deloc 
moale, ci ţeapănă, cu sârmă ghimpată și ţepi la sfârșitul cuvintelor. 
Trebuie să accepţi ceea ce se petrece aici. Noi, ceilalți, nu putem face 
nimic, O ştii, nu-i aşa, știi că trebuie să pleci din rulotă ca să ne salvezi 
pe noi, ceilalți? Ca s-o protejezi pe Maddy. E cea mai bună prietenă a ta, 
nu-i aşa? Vă ştiţi dintotdeauna. Salveaz-o! 

Bărbia i se mişcase în sus şi-n jos la acele două ultime cuvinte, ca să 
fie şi mai bine înţelese. 

— Oliver, nu! a strigat Maddy. Încetează, te rog! Încetează odată! 

— Şi voi toți gândiţi asta. 

Oliver și-a aruncat privirea spre toţi, sărind-o pe Red, pentru că ea 
nu mai conta. Încă erau două părți în rulotă, însă de data asta era Red 
împotriva tuturor. O echipă formată dintr-o persoană. 

— Nu vă prefaceţi! Nimeni dintre noi nu vrea să moară. 

— Nimeni dintre noi nu vrea s-o arunce pe Red afară, i-a răspuns 
Arthur, şi trebuie s-o fi învăţat de la Oliver, pentru că și-a prefăcut 

cuvintele în ascuţișuri. 

Oliver chiar a tresărit şi a făcut un pas într-o parte. 

— Ştiu că protestaţi cu toții pentru că trebuie s-o faceţi de faţă cu 
Red, a adăugat. Pentru că ţineţi la ea. 

Ochii i se tot roteau. Alt ocol dat rulotei. 

— De aceea o să supunem la vot. Anonim, ca să puteţi vota așa cum 
vreţi și nimeni altcineva n-o să știe. 

Și aerului îi crescuseră acum ţepi, infectat de cuvintele lui Oliver, şi 
îi înţepa pielea lui Red, îi înjunghia ochii. Acum nu mai era cald, ci 
fierbinte, iar transpiraţia i se aduna de-a lungul buzei, însă la rădăcina 
cefei simţea un fior, în vreme ce firele de păr i se sculau toate. Nu voia 
să moară. Nu voia să moară. 

— Să votăm? a întrebat Reyna, sfărâmând tăcerea, cu sprâncenele 
unindu-se. 

Paraziţii au pârâit, retrăgându-se în mâinile făcute căuș ale lui Red. 

Oliver a dat din cap, o singură dată, însă era suficient. 

— Să votăm dacă Red rămâne sau pleacă! 


-227 


TREIZECI ŞI DOI 


Vot! 

Mintea lui Red a făcut iar chestia aia, un cuvânt aşa de simplu, banal, 
şi totuși și-a pierdut complet înţelesul în călătoria prin capul ei, de 
nerecunoscut pe partea cealaltă, denaturat, deformat. Cum să-l mai 
rosteşti măcar? Ce înseamnă? Oare rimează cu cot, bot şi lot? Toate 
nişte mici cuvinte stupide, dacă te gândeai la ele, pentru că era mai 
ușor să te gândești la ele decât la ce înseamnă votul ăsta. 

— Nu! 

Arthur a clătinat din cap, cu dinţii dezgoliți de oroare. 

— Nu facem asta! Nu votăm dacă Red trăiește sau moare. Eşti 
nebun? 

— Este cea mai bună cale, l-a expediat Oliver. Așa funcționează 
democraţia, așa funcționează legea și justiția. Avem fiecare un vot, iar 
majoritatea câștigă. E corect. 

Era corect? Poate că felul în care înțelegea asta Red era strâmb, 
pentru că nu părea deloc corect ca viaţa ei să fie în mâinile a cinci 
oameni. Dar când oare fusese viaţa corectă cu ea și de ce ar trebui ca 
moartea să fie altfel? 

— Nu putem face asta, a protestat Reyna încet, ascunzându-și 
mâinile în mâneci. Nu poate fi adevărat. Nu putem face asta. 

— Red rămâne sau pleacă? a repetat Oliver, stabilind regulile, cele 
două părți. 

Rămâne sau pleacă, însă, de fapt, ar fi trebuit să zică „Red rămâne 
sau moare?” pentru că asta hotărau ei aici, nu-i aşa? Dacă pleca din 
rulotă, acel punct roșu urma s-o găsească, iar ea avea să moară. 
Bărbatul cu pușca de afară era acolo ca s-o omoare pe ea, s-o omoare 
ca s-o împiedice să depună mărturie. Planul nu merita să îndure asta, 
la urma urmei, nu-i aşa? 

— Şi tu o să te supui? l-a întrebat Reyna pe Oliver, cu ochii 
îngustându-i-se când i-au întâlnit pe ai lui. O să respecţi rezultatul 
votului? Doar în acest fel e corect. 

— Evident! s-a stropșit Oliver, schimonosindu-se. Ăsta-i motivul 
pentru care votăm, Reyna! 

Acum îi rostea numele altfel, rece, îndoielnic, ca și cum și-l amintea 
doar pe jumătate. 

— Red votează și ea? a întrebat Maddy cu vocea îngroșată, 
stăpânindu-șşi lacrimile. 

— Sigur că Red nu votează, a clătinat el din cap, ca și cum ar fi fost 
ridicol. 

— Eu nu fac asta! 

Arthur şi-a încrucișat braţele la piept, cu privirea dură, nevenindu-i 
să creadă, pe când o aţintea spre ceafa lui Oliver. 

— N-o fac! 

— Atunci renunți la vot, a zis Oliver fără să întoarcă privirea spre el. 
Maddy! 

A pocnit din degete în direcția ei. 

— Ai mai multe pixuri? 

— Ăăă, da, am! a răspuns ea ştergându-şi nasul, şi şi-a silit 
picioarele să se întoarcă la masă și la separeu. 

Geanta ei era lăsată sub masă, unde stătuse când jucase cu Red 
„Douăzeci de întrebări” acum o sută de vieți. Maddy s-a aplecat și a 
scormonit prin ea. A scos mâna încleştată pe patru pixuri. Le-a lăsat să 
cadă pe masă, lângă cel aflat deja acolo, plasticul risipindu-se peste 
plastic. 

— Bine, bravo, Maddy! a zis el, astupându-şi un căscat cu pumnul. 

— E o nebunie! vorbea Simon singur. E o nebunie! 

Red a strâns la piept staţia, vibraţiile paraziţilor împotrivindu-se 
inimii ei, care zumzăia, în vreme ce Oliver se apropia. 

— Red, du-te în chicinetă! a îndemnat-o el, împingând-o în umăr. Nu 
trebuie să vezi hârtia nimănui în timpul votării. 

Sigur că nu, căci n-ar fi corect, nu-i aşa? Însă a făcut-o, s-a mișcat, 
picioarele s-au supus poruncii lui Oliver înainte ca mintea ei să fi fost 
cu totul de acord. 

În drum spre blatul chicinetei a trecut pe lângă Simon și Reyna, 
alunecând pe lângă privirile lor lăsate în jos. Deja se simţea despărțită, 
cumva, ea împotriva lor, cu toate că Oliver era cel care diviza rulota, 
nimeni altcineva. A trecut pe lângă Arthur, iar el n-a evitat-o, doar i-a 
răspuns cu aceeași privire speriată caa ei. 

Cu spatele spre grup, Red a pus staţia pe blat, cu ridicăturile și 
muchiile imprimate pentru totdeauna în mâna dreaptă, linii şi șanțuri 
alături de cele care erau deja acolo. Oare trebuia să meargă mai 
departe, până în dormitor, să ţipe iar în pernă? Oricum, nu era sigură 
că ar fi putut, asta depășea faza țipătului. Asta nu era adevărat. 

S-a răsucit încet pe călcâie, închizând ochii ca să se poată preface că 
e oriunde altundeva în afară de aici. Oriunde ar fi fost mai bine decât în 
această rulotă. Chiar și la înmormântare, cu strânsoarea dură a mâinii 
lui Catherine Lavoy pe umăr, când oasele i se sfărâmau sub salve, cu 
notele înalte, triste, ale cimpoaielor. Sau sub pilotă, vârâtă cu totul, în 
câteva pijamale, pulover și palton, cu mănuși și trei perechi de șosete, 
şi tot îi mai era, cumva, frig. Însă obrajilor nu le era frig, pentru că 
plângea, își înjura mama că îi părăsise și lăsase lumea să se 
prăbușească în lipsa ei. Înjurându-se pe sine, pentru că, de fapt, mama 
n-ar fi fost moartă dacă nu era ea. Era vina lui Red. Ea stricase lumea, 
ea o scosese pe mama din ea și după aceea nu știuse cum s-o mai pună 
la loc. Ce i-ar fi spus mama acum? Mama repara totul; găsea cheile 
când Red le pierdea sau făcea mutrele alea aiurite în oglindă ca s-o facă 
să izbucnească în râs într-o dimineaţă nasoală. Acum Red aproape că îi 
putea auzi vocea, felul în care apăsa pe cuvântul scumpo, cald şi 
luminos, însă l-a împins înapoi sub paraziţii tuturor acelor amintiri 
urâte. Cumva, totul revenea la mama, însă Red nu putea s-o târască în 
asta, nu-și avea locul acolo. Mama era moartă. lar acum ceilalți aveau 
să hotărască dacă moare și Red. 

Ceva i-a atins mâna care plutea, în întunericul din spatele 
pleoapelor ei, cu strălucirea galbenă a luminilor de pe tavan care se 
luptau să intre. Piele și degete împletindu-se cu ale ei. Red a deschis 
ochii, clipind în noua lumină, și acolo era Arthur. Nu mama. 

Mâna lui Arthur s-a încleștat în jurul mâinii ei, cu căsuţele desenate 
strâmb pe piele potrivindu-se cu ale ei. Bifat și nebifat. Lucruri care 
rămăseseră nefăcute și nespuse. Ea n-avea să mai apuce să sune la 
AT&T, nu-i așa? 

— Bine! a reluat Oliver, rupând degrabă o foaie din blocnotesul de 
pe masă. 

A împăturit-o în jumătate, apoi în sferturi, apoi în optimi, apăsând 
îndoiturile cu unghia. A desfăcut foaia şi a început s-o rupă pe acele 
linii. Un sunet groaznic. 

— Fiecare primește o bucată de hârtie și un pix, a zis, concentrându- 
se să rupă hârtia. Dacă votaţi ca Red să plece din rulotă, scrieți pe 
hârtie DA, bine? 

A ridicat privirea ca să verifice dacă toți ascultă, iar ochii i s-au oprit 
când au dat de mâinile lui Red și Arthur, încă unite. Și-a dres glasul. 

— lar dacă votaţi ca Red să rămână în rulotă, scrieţi pe hârtia 

voastră NU. A înţeles toată lumea? 

N-a răspuns nimeni. 

— DA ca să plece, NU ca să rămână. 

NU ca să trăiască, DA ca să moară. 

Oliver a luat într-o mână cinci dintre micile dreptunghiuri de hârtie 
liniată, iar în cealaltă, pixurile. Le-a oferit întâi lui Maddy. Ea le-a luat, 
şi hârtia a fluturat în strânsoarea ei. Îi tremurau şi picioarele, a 
observat Red, pe când Maddy se aşeza în separeu. 

Oliver i-a dat apoi un pix şi hârtie lui Simon, arătându-i să meargă în 
partea din față a rulotei, în cabină. 

— Trebuie să stăm departe unul de altul, ca nimeni să nu vadă cum 
votăm. Lângă ușă, Reyna! a zis Oliver şi a lăsat să cadă pixul şi hârtia în 
mâna ei, având grijă să n-o atingă. 

Amândouă au căzut pe podea, pixul făcând un mic zgomot, iar hârtia 
plutind ca o pană. Reyna le-a luat și s-a ridicat în picioare. 

— Arthur? a continuat Oliver, întinzându-i o bucată de hârtie albă și 
pixul. Votezi sau nu? 

Altă privire spre mâinile lor îngemănate. 

Ceva a zvâcnit pe obrazul lui Arthur, iar ochii i s-au rotit prin rulotă, 
oprindu-se la fiecare persoană. Oare încerca să-şi dea seama care va fi 
votul fiecăruia, numărându-le, pentru şi împotrivă? Dacă era nevoie de 
votul lui? 

Mâna i s-a desprins de a lui Red, udă de la transpirația amândurora, 
şi s-a întins, luând din palma lui Oliver pixul şi hârtia. 

— Acolo! 

Oliver i-a arătat lui Arthur canapeaua. 

Arthur s-a îndepărtat și s-a lăsat greoi pe canapea, privind ţintă 
dreptunghiul de hârtie mic și gol. 

— Scuză-mă, Red! a zis Oliver, împingând-o din cale, și s-a aplecat 
spre al doilea sertar de jos, de sub blat, de unde scos un castron pentru 
cereale cu model din volute albastru cu alb, iar apoi a închis sertarul cu 
genunchiul. Bine! 

A dus cu el castronul la masă și s-a așezat vizavi de sora sa. Avea 
pixul şi hârtia pregătite în mână. 

— Ştie toată lumea ce are de făcut? a strigat parcă prea tare, iar 
ceilalți au tresărit. DA ca să plece, NU ca să stea. 

Şi Red și-a imaginat oare sau a rostit prima parte mai tare, 
poticnindu-se la a doua? Oricum, știa cum avea să voteze Oliver, cu 

toții ştiau. Vota ca ea să moară. 

— După ce aţi terminat, îndoiţi hârtia de două ori și apoi veniţi s-o 
puneţi în castronul de aici, a adăugat, scuturând castronul, care a scos 
o bufnitură pe lemnul mesei. Bine! Acum votaţi! 

Maddy a scos capacul pixului cu un sunet găunos și ascuţit, care a 
urcat pe şira spinării lui Red în vreme ce privea. 

Apoi ochii i-au țâşnit spre Reyna, care scria ceva rezemată de 
piciorul ridicat. Red nu-și dădea seama după mișcarea pixului despre 
ce litere e vorba. 

Arthur terminase deja, așa că a pus pixul alături și a îndoit cu grijă 
hârtia, apăsând-o cu degetele mari, cu acel mușchi de pe obraz 
zvâcnind din nou. 

Simon avea pixul în gură şi privirea în tavan, cu bucata de hârtie 
pregătită pe spătarul scaunului șoferului. 

Mâna lui Maddy era făcută căuș în jurul hârtiei sale pe când scria 
ceva, cu pixul aplecându-se în față şi în spate în strânsoarea degetelor, 
trasând literele cuvântului ales. 

Red nu mai putea suporta râcâitul pixurilor. Şi-a muşcat buza de jos 
ca s-o oprească din tremurat, cu ochii fulgerând în jur așa de repede, că 
au început să lăcrimeze. 

Simon scria acum, Însă a terminat în mai puţin de două secunde și a 
pus pixul în buzunar ca să împăturească votul. 

Red și-a dat seama că nu fusese singura care privea, studiindu-i pe 
ceilalți. Și Oliver făcuse asta, şi de-abia acum s-a răsucit spre propriul 
vot. S-a aplecat peste hârtie și a apăsat pixul, mişcându-l în sus și în jos 
în linii zimţate. Apoi a lăsat pixul din mână, îndreptându-l ca să fie 
paralel cu marginea mesei. A împăturit votul o dată, apoi încă o dată. 

— În castron, toată lumea! a zis, lăsându-și votul să cadă înăuntru. 

Apoi Maddy s-a aplecat peste masă și și-a pus votul. Nu s-a așezat la 
loc, ci a rămas în picioare şi s-a dus spre partea din față a rulotei, unde 
a trecut repede pe lângă Simon. 

Simon s-a ferit şi a venit tocmai când Arthur se ridica de pe canapea 
cu un scârţăit al pielii artificiale. Şi-au lăsat voturile să cadă deodată, 
iar hârtiile au aterizat cu un mic pufăit. 

Reyna a fost ultima, venind de la ușă, cu privirea drept înainte. A 
întins mâna și a dat drumul hârtiei. A căzut, de data asta nu ca o pană, 
în castron. 

S-a dat deoparte, s-a lovit cu partea din spate a picioarelor de 

canapea şi a căzut pe ea. 

Simon şi Arthur erau în spaţiul din mijloc, între chicinetă și portiera 
rulotei. Red încă dincolo de blat, despărțită de toți ceilalți. Maddy era 
în partea din față a rulotei. 

Oliver s-a ridicat, iar un os i-a trosnit undeva, sub piele. A ieșit din 
separeu și a rămas în picioare în fața mesei. S-a întins după castron, 
trăgându-l pe lemn și iritându-i parcă urechile lui Red. Prea puternic, 
fiecare sunet era prea puternic, şi fiecare respirație era prea grea, iar 
coastele i se strângeau, una câte una. 

Asta era. 

Trăia sau murea? 

Doar nu votaseră ca ea să moară, nu-i aşa? Erau prietenii ei. Simon, 
care putea întotdeauna s-o facă să râdă, chiar și în această noapte 
groaznică, nesfârșită. Maddy, Maddy a ei. Arthur, nu al ei, dar ar fi 
putut să fie, cine ştie? Reyna şi acea înţelegere dintre ele, privirile 
cunoscătoare. 

Oliver a luat castronul și l-a scuturat, iar bucăţile de hârtie au 
alunecat una peste alta, șoptind și fâșâind. Ce știau ele, şi Red nu ştia? 
Oliver a pus castronul înapoi pe masă și a dat din cap. Cel puţin a avut 
amabilitatea să nu zâmbească. 

Mâna i-a intrat în castron, amestecând hârtiile. A scos primul vot, 
prins între arătător și degetul mare. 

L-a despăturit, iar ochii i-au ţopăit pe cuvântul scris acolo. 

— Nu! a citit tare. 

Nu! Inima lui Red i-a sărit în gât. Nu! Un vot ca ea să trăiască. 
Mâinile îi tremurau, dar avea nevoie de ele, aşa că a întins degetul 
mare de la dreapta ca să țină socoteala. Un vot ca să trăiască. 

Oliver scormonea după al doilea vot, pe care l-a tras afară. Buzele i 
s-au încordat. 

— Da! a citit. 

Inima lui Red s-a scufundat iar, prăbuşindu-se în acidul din stomac, 
unde a sfărâit și a tot sfârâit, ca o staţie de emisie-recepţie. Da! Un vot 
ca ea să moară. Dar știa că o să vină. Știa că Oliver votează DA, deci n- 
avea de ce să fie speriată. Însă inima n-o asculta, se îneca acolo, jos. 
Red a ridicat degetul mare al mâinii stângi. Unu la unu. 

Oliver a luat următoarea hârtie împăturită și a desfăcut-o. 

— Nu! azis, lăsând votul deschis să cadă pe masă, lângă celelalte. 

Nu! Mulţumesc, mulțumesc! Red a ridicat arătătorul mâinii drepte. 

Alt vot ca ea să trăiască. Doi la unu. Deja avuseseră votul lui Oliver, așa 
că restul erau NU-uri, ocupându-i mâna dreaptă? 

Ochii lui Red s-au uscat, o mâncau și erau iritaţi în timp ce privea 
prea intens mâna lui Oliver și degetele care se scufundau în castron 
după al patrulea vot. L-a scos și l-a despăturit. 

A tras aer în piept şi l-a ţinut înăuntru un pic prea mult. 

— Dal a zis. 

Nu,nu, nu! 

Red simțea că i se usucă gâtul, tăindu-i răsuflarea. Asta n-ar fi 
trebuit să se întâmple. Alt vot ca ea să moară. Asta nu mai era doar 
spaimă, nu-i aşa? Aşa se simte teroarea, cu trupul schimbându-și forma 
în jurul ei. Dar cine? Cine mai votase da? Ochii i s-au mărit, sărind de la 
Maddy la Arthur și de la Reyna la Simon. Care dintre ei era? Care voia 
s-o silească să plece din rulotă afară, în nimicul nesfârșit? Pe care 
dintre ei nu-l deranja faptul că ea urmează să moară? Cu toţii păreau 
șocați, speriaţi, nefericiți. Red nu-și dădea seama. Dar cineva nu era 
şocat, acel vot îi aparţinea cuiva. 

A mai ridicat un deget la mâna stângă. Doi la doi. Să trăiască sau să 
moară. 

— Ultimul vot! a anunţat Oliver, luând ultima hârtie de pe fundul 
castronului. 

Votul hotărâtor. Trăiește sau moare. 

L-a răsucit între degete, zăbovind prea mult. A desfăcut prima 
îndoitură, apoi pe a doua. 

Oliver a răsucit foaia de hârtie. 

Şi-a dres glasul. 

TREIZECI ŞI TREI 


— Nu! 

Oliver a mototolit hârtia în pumn. 

Greutatea care-i strivea pieptul lui Red s-a ridicat, însă doar un pic. 
Putea din nou să respire și a respirat. Nu! Ultimul vot fusese nu. Trei 
nu, două da. Ceea ce însemna că n-aveau s-o alunge din rulotă, că n- 
aveau s-o trimită afară, să moară. Rămânea în viaţă. 

Arthur a oftat, închizând ochii. 

Maddy și-a încleştat palmele pe obraji, iar buza de jos ameninţa să 
înceapă să tremure. 

Simon a dat din cap, cu gura strânsă, iar Reyna a ridicat privirea 
spre tavan, întinzându-şi gâtul. 

Oliver ţinea votul în mână, cu pumnul strângându-se în jurul lui, 
strivindu-l. 

Ceva s-a închegat în măruntaiele lui Red, pe lângă valul răcoros de 
ușurare, ceva fierbinte și nepoftit. Doi votaseră ca ea să moară. La 
Oliver se așteptase, doar la urma urmei fusese ideea lui. Însă dintre cei 
patru rămași - Maddy, Arthur, Reyna și Simon -, unul votase ca ea să 
plece. Asta durea mai mult decât putea spune, răsucindu-se prin ea, 
sentimentul făcându-şi culcuş acolo alături de vinovăţie și ruşine, acele 
sentimente fierbinți, roșii. Ce era mai rău, să ştie sau să nu știe 
niciodată cine fusese? 

— Slavă Domnului! a şoptit Maddy și s-a repezit înainte, pe lângă 
ceilalți. 

S-a dus la Red și a cuprins-o strâns, imobilizându-i braţele pe lângă 
trup. 

— Slavă Domnului! a repetat şi și-a apăsat obrazul de al lui Red, fără 
să-i dea drumul din braţe. 

Red îi simţea și inima fâlfâind iute în piept. 

— E în ordine, a zis Red când Maddy i-a dat, în sfârșit, drumul. Sunt 
bine. 

Maddy s-a dat înapoi şi i-a cercetat fața, cu lacrimile gata să i se 
reverse din ochi. 

— Eşti sigură? a întrebat. 

Nu, Red nu era bine deloc, încă o bifă în căsuţa cu NU de pe dosul 
mâinii lui Arthur. Nu era bine, dar era vie şi, zău, cu ce se deosebea 

foarte mult asta de restul vieții sale? 

Arthur i-a surprins privirea de departe. Şi-a ridicat bărbia, clipind 
încet spre ea, cu mâinile încleştate în faţă, strângând, ca şi cum i-ar fi 
ţinut mâna. 

Red a strâns şi ea pumnul pe lângă corp. 

— Acum ce facem? a întrebat Simon, vorbind în golul din rulotă 
tulburat doar de răsuflările lor şi de vârtejul paraziţilor mereu 
prezenți. 

Nu i-a răspuns nimeni, pentru că nu știa nimeni ce să zică. Mai ales 
Red. Trebuia să le mulțumească că nu o trimiseseră afară, asta 
aşteptau cu toţii? Să le mulțumească măcar celor trei dintre ei. Cum 
avea să înceteze vreodată să se gândească la asta? 

Red și-a apăsat coatele pe blat și s-a lăsat pe ele, luându-și greutatea 
de pe picioare. La dracu’, ce obosită era! Obosită până în măduva 
oaselor și la fel de speriată, și când avea să se termine odată noaptea 
asta îngrozitoare? 

Oliver a expirat, cu obrajii zvâcnind în vreme ce cu gura făcea tot 
soiul de mișcări spasmodice. S-a răsucit, a adunat voturile despăturite 
de pe masă și le-a lăsat să cadă unul câte unul înapoi în castron. Două 
da, trei nu. Fusese pe muchie de cuţit. Dacă încă cineva ar fi schimbat 
tabăra? 

Oliver a luat castronul și a pornit spre chicinetă, spre Red. 

A pus jos castronul, care a alunecat pe fund, iar ceramica a 
zdrăngănit pe blat până ce s-a oprit. 

Red a urmărit cu privirea castronul și apoi s-a uitat la el. Acesta a 
ridicat privirea, întâlnindu-i ochii, înconjurați de umbre întunecate. 

— Îmi pare rău, Red! a zis Oliver cu vocea prea plată, prea normală, 
în acest moment și loc anormale. 

S-a întâmplat așa de repede. 

Oliver s-a repezit la ea, iar braţele i-au înconjurat mijlocul cu o 
strânsoare de fier, imobilizându-i braţele. 

— Oliver, nu! a strigat Red. 

El a ridicat-o în aer, cu trupul proptit de al lui, pe când se împleticea 
spre portiera rulotei. 

— NU! 

Maddy a scos un țipăt neomenesc, al cărui sunet s-a răsucit intrând 
şi ieşind din urechile lui Red, care se zvârcolea în strânsoarea lui 
Oliver. 


. 236 + 


Nu-și putea mişca braţele, însă dădea din picioare, încercând să 
ajungă la perete și să se împingă în el. 

Picioarele îi tot alunecau. 

Oliver a întins un braţ, apoi a izbit cu cotul în clanţă și a deschis ușa 
cu un șut. 

— OLIVER, NU! a răcnit vocea lui Arthur. 

Se auzeau pași bubuind. 

Țipete. 

Rulota s-a clătinat. 

Însă era prea târziu. 

Ușa era căscată spre nimicul nesfârșit de afară. Noaptea neagră, 
pregătită, așteptând. 

Braţele lui Oliver o striveau, și apoi n-o mai striveau. l-a dat drumul 
lui Red, îmbrâncind-o afară prin ușa deschisă. 

Red a aterizat pe trepte pe o gleznă. S-a împiedicat în propriile 
picioare; brânciul fusese prea puternic. 

S-a rostogolit, iar ultima treaptă s-a repezit spre ea și i-a strivit 
şoldul, făcând-o să cadă. 

Red s-a prăbușit cu faţa în jos, cu mâinile dedesubt, pe pământul și 
pietrișul drumului. A scuipat ce îi intrase în gură. 

În spatele său, portiera rulotei s-a trântit. 

Era singură. 

Afară. 

Nu singură, de fapt, când a ridicat capul de pe drum, cu pământ și 
praf pe limbă, pe dinţi. 

Era Don, la nici doi metri, îndoit pe spate într-un fel în care oamenii 
n-ar trebui să se îndoaie. Privind spre soţia lui chiar și în moarte. Capul 
îi era sfărâmat la spate, o harababură de sânge și oase, bucăţi de carne 
şi creier împrăștiate pe drum. 

Doar pantofii, asta era tot ce vedea Red din Joyce. Restul dispărea 
dincolo de colţul rulotei, farurile aprinse săpau o cărare prin 
întunericul nopţii, iar copacii făceau semne de departe. 

— OLIVER, MIȘCĂ-TE! 

Red auzea strigăte în spatele ușii închise. 

Bufnituri. 

Încăierare. 

Red s-a împins în sus și s-a ridicat în genunchi. 

S-a uitat la tufișuri; ochii îi explorau întunericul. Iarba îi vorbea, 

unduind în vânt, răcoroasă pe obrajii ei. 

Lunetistul era acolo, ascunzându-se în noapte. Nu-l putea vedea, 
însă el putea s-o vadă pe ea. 

— DĂ-TE DEOPARTE, OLIVER! 

Unde era punctul roșu? Era pe fruntea ei chiar acum, undeva între 
ochi? Ultimele secunde în care avea o față. 

Ochii i-au fulgerat iar spre Don, spre acele fărâme de carne și ţeastă 
şi creier care îi puteau reface puzzle-ul pe care îl reprezenta capul lui. 
Care parte din creier era cea care îți spune unde ai lăsat din mână 
cheile și telefonul? Lui Red probabil îi lipsea deja acea parte. Și unde 
erau ţinute acele sentimente roșii, vinovăția și rușinea? Red spera că 
aveau să fie primele care să explodeze, să-i lase unele dintre 
fragmentele bune, dintre amintirile mai bune. 

A aşteptat acel trosc, ultimul sunet pe care avea să-l audă. 

La înmormântarea ei nu urmau să fie salve. Nu urmau să fie 
cimpoaie care plâng „Amazing Grace”. 

— Simon, ajută-mă! 

Genunchii îi erau uzi, iar mirosul dulce, înecăcios, al benzinei i se 
îmbiba în haine. 

Nu, nu! Nu putea să moară aşa. În genunchi, ca mama. Știind ce 
urmează. 

A încercat să se împingă în sus, însă o părăsise toată puterea, tot 
spiritul de luptă, și s-a prăbuşit înapoi. 

Red și-a privit picioarele. De ce nu funcționau? 

Şi apoi l-a văzut. 

Punctul roșu. 

Făcând cercuri pe pieptul ei. Urcând și coborând pe liniile cămășii ei 
în carouri. Ascunzându-se în rama nasturilor. 

Asta era. 

Curând, acolo unde era inima avea să fie o gaură. 

Asta era. 

Red a închis ochii. 

Ce gânduri ar trebui să fie ultimele? 

La fel ca ale mamei? Furie. Ură. Reluând ultima ceartă, când se 
terminase totul, așa încât să trăiască o veșnicie în acel moment 
groaznic, blocată în buclă. Mama murise și luase totul cu ea. Cum 
putuse să-i facă asta lui Red? Mama murise în genunchi, și fusese în 
întregime vina lui Red, iar Red avea să moară în genunchi și era în 

întregime vina mamei. Destulă vinovăţie pentru toată lumea, 
dublându-se și iar dublându-se, până ce era prea multă și Red nu mai 
putea să suporte. Alungă sentimentele alea, împrăștie-le din capul ei! 

A aşteptat. 

A aşteptat. 

Red a deschis ochii; la fel de întuneric afară ca și înăuntru. 

Deja trecuse mult timp. Prea mult. Vieţi întregi în câteva secunde. 
Dar fuseseră mai mult decât secunde, nu-i așa? De-acum trecuseră 
minute. 

De ce nu trăsese? Punctul roșu era chiar acolo, pe pieptul ei, 
pregătit. De ce era încă în viaţă? 

Bubuituri în urechi, dar nu era inima ei. Veneau din rulota din spate. 
Țipete și răcnete, și trosnete, și... 

Sunetul ușii zburând în lături, izbindu-se de latura acoperită cu 
metal. 

Trei pași. 

larăşi braţe în jurul taliei ei, încleștându-se. 

— Sunt aici, Red, i-a spus Arthur la ureche, apoi a săltat-o în 
picioare și a tras-o înapoi spre trepte, ținând-o cu trupul lipit deal lui. 

Punctul roşu a alunecat de pe pieptul ei în jos pe un picior și a 
dispărut în noapte. 

Arthur s-a poticnit pe treapta de sus, cu picioarele alunecând pe 
podea ca să-i aducă pe amândoi înapoi în rulotă, cu degetele 
întipărindu-se între coastele lui Red în timp ce o trăgea. 

— Maddy, uşa! a strigat în urechea lui Red. 

Maddy a sărit peste ei pe podea, ţâșnind înainte ca să apuce 
frânghia din tricouri legată de ușă. A tras de ea și a apucat clanța când 
a ajuns destul de aproape. 

Ușa s-a trântit. 

Red s-a lăsat pe spate rezemată de Arthur, privind în jos, căutând pe 
piept punctul roşu, o gaură, o bolboroseală de sânge. 

Cineva ţipa. 

Era ea. 

Arthur a aplecat pe spate capul lui Red, dându-i la o parte părul 
răsfirat peste ochi și pământul, și praful. 

— Eşti bine. 

Cuvintele lui în ceafă, calde. O mână pe fruntea ei. 

— Eşti bine. 

Era destul de cald acolo, însă Red dârdâia, un dârdâit de noapte-de- 
iarnă-fără-încălzire. Mai rău! Cu mușchii vibrând nestăpânit sub piele 
şi dinţii clănţănind, strivind ultimele firișoare de pământ din gură. 

Respirația îi era prea iute, șuierând când intra şi ieșea din piept, 
chinuită. De ce era peste tot durere? Era vie și o durea să fie vie. 

— N-atras, a zis Arthur, mângâind ceafa lui Red, pentru că încă avea 
ceafă. Eşti bine, nu ești împuşcată. Eşti în stare de șoc. Respiră! 

Maddy s-a aplecat în faţa ei, cu dâre roşu-aprins pe față de la plâns, 
aproape la fel de adânci ca nişte zgârieturi, de parcă le-ar fi lăsat acolo 
nişte unghii, nu apă. 

— Eşti bine, Red, a zis și ea, după care i-a prins mâna şi i-a strâns-o. 

— Poftim! 

În faţa lui Red a apărut un pahar cu apă. Îl ținea Reyna, cu părul 
vâlvoi, ridicat ca și cum ar fi fost smucit. 

Însă Red nu putea să ia paharul, întrucât se zguduia prea tare, iar 
aerul tremura în jurul ei. 

— Nu te-a împușcat. 

Vocea lui Oliver, de departe. 

Red s-a răsucit la pieptul lui Arthur să vadă de unde venea. Oliver 
stătea în fața scaunului șoferului. Îşi ținea un braţ peste burtă, 
încovoiat. Avea un semn roșu pe pomete, iar ochiul îi lăcrima pe acea 
parte. 

— N-a tras, a continuat să vorbească Oliver, cu nedumerire în ochiul 
rămas Înceţoșat. Eu blocam ușa. Ai stat afară cel puţin trei minute. Și 
totuşi, el n-a tras. De ce? a întrebat-o, de parcă Red ar fi putut să ştie de 
ce e încăvie. 

Red s-a târât, îndepărtându-se de Arthur cu picioare nesigure. 
Mâinile continua să-i tremure, trădând-o când s-a împins în podea. 

Arthur s-a ridicat şi el, mai repede decât ea, şi a prins-o de cot ca s-o 
ajute să se ridice. Fata s-a uitat la punctul de contact, la locul în care o 


. 240 > 


ţinea. Acum mai era un semn pe dosul mâinii lui, nu doar căsuţele și te 
simţi bine? Era o zgărietură inflamată și sângerând, peste trei dintre 
încheieturile degetelor lui. Şi chiar la dreapta lor, pe podea, era 
castronul alb cu albastru spart, cu voturile despăturite împrăștiate. 

— Oare de ce nu te-a împușcat, Red? a repetat Oliver, îndreptându- 
şi spatele cu o tresărire, iar vocea lui îşi regăsea încrederea în sine. 

— Oliver, nu! a zis Reyna pe un ton de avertisment. 

Insă Oliver nu putea fi oprit. Nu-i părea rău. Spusese asta înainte s-o 
arunce pe Red din rulotă, dar n-o gândea. Nu era în stare. 

A făcut un pas În faţă. 

— Tu eşti martorul anonim din procesul lui Frank Gotti, iar întregul 
caz se bazează pe tine, aşa că de ce nu te-a omorât? a adăugat, 
clătinându-și capul leonin. A avut ocazia. Erai chiar acolo. Timp de trei 
minute. De ce nu te-a împuşcat, Red? 

— Nu ştiu! a strigat Red la el, cu furia fierbându-i în măruntaie și 
dominând toate celelalte sentimente roșii. 

Era mai strălucitoare, mai fierbinte. 

— Nu ştiu de ce dracu' nu m-a împuşcat! 

Nu știa. Aproape că și-o dorise, îngenuncheată pe pământ, acolo. 
Acum teroarea se îndepărta, se retrăgea din vârfurile degetelor și din 
membre înapoi în măruntaie. Şi era la fel de nedumerită ca Oliver. Asta 
trebuia să fie despre ea, despre proces. Era singurul lucru care avea 
sens, 

— Nu te-a împușcat, a zis iar Oliver, ca şi cum rostirea acestui lucru 
ar fi dezgolit răspunsurile, storcându-le din cuvinte. De ce ești imună? 
A omorât perechea aia de bătrâni de afară. A tras în Simon în oglindă. 
L-ar Îîmpușca pe oricare dintre noi ar încerca să părăsească rulota, dar 
în tine n-a tras, Red. Și există un singur motiv. 

— Care? a întrebat Red, pentru că voia și ea să știe. 

— Tu ești complicea lui, nu-i așa? 

— Oliver! a zis Arthur pe un ton jos şi periculos. 

— Red e informatoarea, a explicat Oliver, surprinzând privirea lui 
Arthur. Nu vezi? E singurul lucru care are sens. N-o să omoare pe 
cineva dintre ai lui. 

— Dar ea e martora la proces? a zis Maddy, iar vocea i s-a ascuţit la 
sfârşit şi a făcut din asta o întrebare, sădind în ea sămânţa îndoielii. 

Da, Red era martora din procesul lui Frank Gotti, asta era adevărat, 
dar dintr-odată nu putea vorbi ca să se apere; cum ar fi putut? Gâtul i 

se usca, se tot usca, un blocaj, înăbuşind cuvintele înainte să se 
alcătuiască. 

— Ea e cea care ne-a condus pe acest drum, ea i-a spus Reynei să 
meargă mai departe, a reluat Oliver, ridicând degetul mare și 
numărând, așa cum făcuse Red mai devreme. Lunetistul a știut lucruri 
pe care n-avea cum să le știe dacă nu era cineva de aici care să-i spună. 
Planurile noastre de evadare, biletul despre chemarea poliţiei. Red a 
ținut tot timpul stația de emisie-recepţie, ea este cea care ne-a spus că 
n-are înăuntru microfon. Oricum, de ce știe atât de multe despre 
stațiile de emisie-recepţie? Stă afară trei minute, ea e martora, cea pe 
care lunetistul e aici ca s-o omoare, și totuşi nu trage în ea. Poate că nu 
e martora, poate că a minţit. Pentru că e complicea lui. 

Însă Red era martora. Poate că era mincinoasă, dar partea asta era 
adevărată. Şi atunci, de ce n-o omorâse lunetistul, întreba vocea mică 
din capul ei. Acum ar fi trebuit să fie moartă. Asta trebuia să fi fost ceea 
ce voia el, lucrul despre care era vorba în toate astea. 

— De ce să fie complicea lui? l-a repezit Reyna, fiind astfel limpede 
de partea cui este. 

Reyna nu putea să fi dat celălalt vot da, nu-i așa? Dar atunci 
rămâneau Simon, Arthur sau Maddy, și asta durea şi mai tare. 

— Nu ştiu! s-a stropșit și Oliver. Pentru bani? Toată lumea știe că 
Red are nevoie de bani. 

Red a tresărit. Toată lumea știa, da? 

— Dar ce poate să vrea lunetistul dacă nu-i vorba de faptul că Red e 
martora? a întrebat Simon, mişcându-și mâinile în sus și în jos ca o 
balanţă și aruncându-i lui Red o privire încurajatoare, ca să știe că e 
doar ipotetic. 

Să fi fost al lui votul DA? Nu, Simon nu i-ar face asta! 

— Nu ştiu, dar, știți ceva, asta nu mai contează cu adevărat. 

Ochii lui Oliver au scânteiat. 

— Pentru că acum noi o să... Stați așa! Red, ridică mâinile în aer, 
unde le pot vedea. Acum! 

Red a șovăit, privind în jur la ceilalţi. Nu, nu din nou. lar se întorceau 
împotriva ei? Nu, nu trebuia să gândească așa. Acesta era Oliver, doar 
Oliver. Ei nu erau de partea lui, doar se bătuseră cu el ca să deschidă 
ușa, ca Arthur să poată merge după Red, asta trebuie să se fi întâmplat, 
dacă citeai semnele. Și totuși, era primejdie în ochii plecaţi ai lui Oliver, 
şi Red nu voia să-l stârnească iar; acum teroarea i se zvârcolea în 


Â 242 > 


măruntaie. 

Și-a ridicat mâinile, cu palmele deschise și cu braţele îndoite la cot, 
aruncând o privire în spate spre blat, spre stația care șuiera pe el. 
Sarcina sa, responsabilitatea sa. 

— Ţine-le acolo! a adăugat Oliver, repezindu-se în față, dar a trecut 
pe lângă ea, spre chicinetă. 

Red s-a uitat la Arthur. El clătina din cap. 

Oliver s-a dus la cuptor, l-a deschis, a băgat mâna înăuntru și a scos 
cratița cu capacul etanşat. A pus-o pe blat și a început să desprindă 
fâşiile de bandă adezivă. 

— Oliver? a întrebat Maddy. 

El a ţistuit-o cu un sunet prea aspru, ca un șarpe gata să atace 
încolăcit în gâtul lui. 

Oliver a dat deoparte capacul și a băgat mâna în cratiţă. A luat 
telefonul său și l-a scos de sub celelalte. 

A ridicat un deget, cerând linişte, apoi s-a întors spre rucsacul său 
de pe blat şi a băgat în el cealaltă mână. Mâna a apărut încleștată pe o 
boxă Bluetooth, neagră și rotundă, presărată cu găuri în formă de 
fagure. 

A deschis-o cu un bip binevenit și apoi și-a deblocat telefonul ca să 
refacă conexiunea. 

Red l-a privit cum derulează iar prin aplicația muzicală, selectând o 
listă intitulată Classic Rock. A ales un cântec și a dat volumul la 
maximum. 

Chitara a pornit, asurzitoare, atacând sunetele în sus şi-n jos. Apoi 
tobele, zguduind rulota și chiar și oasele din ea. 

Red s-a uitat la ecran înainte ca Oliver să lase telefonul să cadă 
înapoi în cratiţă și să pună capacul la loc. Cântecul era „Paranoid” al 
celor de la Black Sabbath, și Red probabil că era pe cale să-și piardă 
minţile, pentru că aproape i se părea amuzant cum stătea acolo cu 
mâinile ridicate, ca un evadat. Totul pentru că nu murise. 

Oliver a luat staţia și a pus-o chiar lângă boxă. Credea în continuare 
că are un microfon în ea, nu? Sau nu voia să rişte în privinţa a ceea ce 
trebuia să spună mai departe. Oliver s-a îndepărtat, făcându-le semn 
celorlalți să se adune în jurul lui la masă. S-au supus. Trebuie să fi fost 
şi ei speriaţi de primejdia din ochii lui. Arthur a venit lângă Red, iar 
țesătura bluzei de trening a băiatului atingea mâinile ei ridicate. 

— Red! a zis Oliver, şi de-abia putea să-l audă peste urletul muzicii 

din spatele ei. Ţine-ţi mâinile acolo unde pot să le văd, altfel ţi le leg la 
spate cu bandă adezivă! 

— Nu-i nevoie! a mărâit Arthur la el. 

Pe Red o dureau deja mâinile, iar coatele i se lăsau în jos, dar le 
ţinea ridicate, strângând din dinţi. 

Ochii lui Oliver au dat ocol grupului, sărind peste Red. 

— Ce ziceam este că nu mai contează, oricare ar fi secretul pe care îl 
vrea lunetistul. Pentru că acum noi avem avantajul. 

S-a oprit, aşteptând să revină partea vocală a cântecului. 

— Ştim că nu va trage în Red! a strigat Oliver, dar vocea tot i-a fost 
acoperită pe jumătate. E imună, oricare ar fi motivul, că e 
informatoarea sau martora, sau... Chiar nu contează. Ceea ce contează 
e că n-o să tragă în ea. Și noi ştim acest lucru. Și îl putem folosi. 

— Ce tot spui? a strigat Reyna, iar cuvintele aproape s-au pierdut în 
zgomot. 

— Spun că Red poate să plece din rulotă fără să fie împuşcată! a 
răspuns Oliver. E imună. Putem folosi asta ca să evadăm. 

— Vrei să zici s-o trimitem pe Red după ajutor? a zbierat Simon, cu 
mâinile peste urechi. 

— Nu, nu pe Red! a ripostat Oliver, aruncând o privire spre ea, iar 
fata a ridicat mâinile un pic mai sus. N-am încredere în ea. Ar putea fi 
informatoarea, complicea lui. 

— Nu sunt! a strigat Red tocmai când se termina cântecul, iar 
liniştea subită i-a făcut urechile să țiuie. 

Oliver i-a amuţit pe toţi cu ochii lui groaznici, așteptând să înceapă 
următorul cântec. A început, trei note rapide la chitară, urmate de altă 
secvență. De fapt, Red cunoștea acest cântec: mama și tata îl cântau ori 
de câte ori conduceau pe 1-95 - „Highway to Hell” al celor de la AC/DC 
-, şi de data asta Red n-a putut să nu râdă când au început tobele. 
Nimeni altcineva nu auzise și, da, probabil că în cele din urmă își 
pierduse minţile, aşa cum pierdea orice. Refă-ţi traseul, Red! Când ţi-ai 
văzut ultima dată minţile? 

— Există destule dovezi care sugerează că Red e informatoarea, nu 
putem avea încredere în ea! a zis Oliver pe secvenţa vocală, arătând 
prea mulţi dinţi. 

— Şi atunci, care e planul tău? a strigat Simon. 

Planul, planul! Red avusese cândva un plan. Se vedea o zgărietură și 
pe mâna lui Simon, pe când își dădea deoparte părul din ochi, 

dezlipindu-l din pelicula de transpiraţie. 

Oliver s-a răsucit spre sora sa. 

— Maddy! a strigat când a început refrenul. Tu şi Red sunteţi de 
aceeași înălțime. Practic, aveţi părul de aceeași culoare. Dacă te 
îmbrăcăm cu hainele lui Red, lunetistul n-o să fie în stare să-și dea 
seama de diferenţă. Aţi arăta la fel prin lunetă. 

A înaintat, aplecându-se ameninţător asupra lui Maddy. 

— O să creadă că ești Red și n-o să tragă. Poţi să ieși din rulotă fără 
să păţești nimic. 

— Eu nu... 

Buzele lui Maddy au format următoarele cuvinte, însă nu le-a rostit 
destul de tare ca să fie auzite. 

— O să creadă că ești Red. Cine știe de ce, ea e imună; tipul n-o să 
tragă. Te duci liniştită la camioneta de acolo, urci, întorci și pleci. lei cu 
tine două telefoane şi, de cum ajungi într-o zonă cu semnal, suni la 
poliție. Sau de cum găsești o casă și le ceri să foloseşti telefonul lor fix. 

Maddy s-a tras înapoi de lângă fratele său, împiedicându-se de 
scaunul șoferului. Faţa i s-a schimbat, făcând loc fricii: un spaţiu între 
buze, care atârnau desfăcute, un gol deasupra și dedesubtul irișilor, 
prea mari acum. A clătinat din cap. 

— Nu cred că pot! a strigat peste muzică. 

Oliver a dat din cap, făcând-o să rămână neclintită. 

— Eşti singura care poate! a contrazis-o. Nu poate fi Reyna sau eu, 
sau Arthur, sau Simon. Ești singura care arată ca Red. Trebuie să fii tu. 
N-o să păţești nimic. Lunetistul n-a împușcat-o pe Red. A stat afară trei 
minute, iar el n-a tras. Tot cetrebuie să faci este să te duci la camioneta 
aflată chiar acolo și să pleci cu ea, după care poți trimite ajutor pentru 
noi, ceilalți. 

— Oliver, e prea riscant, a zis Reyna. Nu ştim de ce tipul n-a tras în... 

— Mâinile sus, Red! a răcnit Oliver. 

Red și-a sprijinit coatele de șolduri, ţinându-şi mâinile cu palmele 
desfăcute la înălțimea umerilor. Dacă ea își pierduse minţile, apoi 
Oliver trebuie să și le fi pierdut pe ale sale acum câteva ore. Cum putea 
să-i ceară surorii sale mai mici să facă asta? Să plece din rulotă în văzul 
lunetistului? Era nebunie curată! 

— Nu ești obligată s-o faci, Maddy! a strigat Red, uitându-se însă la 
Oliver. Nu ești obligată să faci ce zice el! 

Dar nu era oare ipocrită, pentru că uită-te la ea cum stă aici, cu 

mâinile sus, fiindcă-i poruncise el? Cântecul s-a schimbat cu unul pe 
care nu-l recunoștea, alte chitare care îi ţipau în urechi, alte tobe care-i 
băteau în coaste. 

Maddy a ridicat privirea agitată spre fratele său. 

— Nu ştiu ce să zic, a rostit peste muzică. 

El a pășit în față. 

— Trebuie s-o faci, Maddy. Eşti singura care poate. Singura care 
poate să aducă ajutor pentru noi, ceilalți. Nu crezi că m-aș duce eu dacă 
împrejurările ar fi diferite? 

S-a împuns cu degetul în piept. 

— Dacă aş putea fi eu cel care ne salvează pe toți, aș face-o. Însă nu 
aşa merge. Tu ești singura care poate s-o facă. Singura care poate să se 
asigure că-i supraviețuim acestei nopţi. 

— E o idee groaznică! a zis Arthur tare. Maddy, n-ar trebui... 

— Ţine-ţi gura, Arthur! a mârâit la el Oliver, iar faţa i s-a îmblânzit 
când s-a răsucit spre Maddy. 

— O să meargă, Maddy. Crezi că te-aș trimite acolo pe tine, surioara 
mea, dacă aș crede că e vreo șansă să fii rănită? Sigur că n-aş face-o. El 
o să creadă că ești Red, iar ea, cine ştie de ce, e imună. O să te lase să 
pleci. 

Oliver dădea din cap și la fel făcea și Maddy, nu chiar sincronizată cu 
el. 

— Bine! a zis ea, cu vocea tremurătoare, punctată de chitarele care 
urlau. Cred că pot s-o fac. 

— Bravo! 

Oliver a înaintat şi a sărutat-o pe creștet, prinzându-i umărul cu 
toată mâna. 

— Simon! a zis apoi și s-a răsucit fulgerător. Unde spuneai că sunt 
cheile? Ale camionetei? 

— Sunt încă în mâna lui Don, a răspuns Simon, cu privirea fulgerând 
spre Maddy. 

— Bun, te duci spre Don liniştită, încet, ca și cum ai ști că lunetistul 
n-o să tragă în tine pentru că eşti Red. 

Oliver avea acum amândouă mâinile pe umerii lui Maddy, vorbind 
direct în faţa ei. 

— lei cheile, poţi s-o faci, doar să nu te uiţi la capul lui Don! Apoi te 
duci la camionetă și urci în ea! Porneşti motorul, întorci şi pleci de aici! 
Ai priceput? E simplu! 

Maddy încă dădea din cap fără să se mai oprească, însă Red 
pricepuse că fata nu vrea să facă asta. Era îngrozită, aproape vibrând 
de groază, însă Red nu ştia dacă e mai speriată de bărbatul cu puşca de 
afară sau de privirea fratelui ei. 

— Pot s-o fac, a repetat Maddy, cu ochii înlăcrimaţi în timp ce se uita 
în jur la ei toţi. Pot s-o fac, a zis. O să aduc ajutor, promit! 

Ochii i s-au agăţat de ai lui Red. Apoi s-au ferit. Ce însemna asta? 
Altă privire pe care Red n-o înţelegea. Oare voia ca Red să intervină, să 
pună capăt acestui lucru? 

— Maddy, nu trebuie să... 

— Red! 

Oliver s-a răsucit spre ea. 

— Dezbracă-te! 

— Maddy e speriată, nu vrea să facă asta! i-a strigat ea. 

Oliver a făcut un pas în faţă, dar la fel a făcut şi Red. La dracu”, își 
pierduseră amândoi minţile, puteau juca jocul ăsta împreună. Oliver n- 
o ascultase data trecută, în privinţa biletului, şi muriseră doi oameni. 
De data asta avea s-o asculte. Era vorba despre Maddy, și ea era mult 
prea importantă, fir-ar să fie! 

— De ce o silești să facă asta, Oliver? Nu știi dacă va funcţiona. Nu 
ştim de ce m-a lăsat în viaţă, dar nu-i pentru că aș fi complicea lui, nu-i 
adevărat! Mă doare-n cot dacă mă crezi sau nu, dar amândoi ţinem la 
Maddy! Nu-i un obiect de care te poţi lipsi, un simplu pion pe care să-l 
foloseşti într-unul dintre planurile tale. Câte dintre ele au funcționat în 
noaptea asta? A, așa-i, niciunul! N-o poţi trimite acolo, în faţa unei 
puști. Dacă Maddy nu vrea, atunci nu trebuie s-o facă, și nu poţi s-o 
manipulezi ori s-o silești. Ori s-o arunci afară, cum ai făcut cu mine! 

Și cuvintele lui Red se ascuţiseră, lame de ras care i se târau în sus, 
pe gât, când le azvârlea spre Oliver. O făcuse să-și analizeze ultimele 
gânduri acolo, afară, în genunchi, şi n-avea să-i facă asta și lui Maddy. 
Nu. Destul! Ochii lui Oliver fulgerau, dar la fel făceau și ai ei; avea 
maxilarele încleştate și mâinile încă ridicate, dar acum încleştate în 
pumni. 

— Red, dezbracă-te! a lătrat Oliver. 

— Oliver, termină! a strigat Reyna. 

— RED? 

— Nu! a zis Red. N-o s-o fac! Nu mai ascult detine! 

Dacă Maddy nu era în stare să-și refuze fratele, atunci putea s-o facă 

Red pentru amândouă. Putea să facă asta. Maddy avusese grijă de ea, 
iar acum era rândul lui Red. 

Nările lui Oliver s-au umflat, în vreme ce ochii îi fulgerau între Red 
şi Maddy, cu capul pivotând pe gât. Avea în ochi cercuri negre, ca niște 
gândaci graşi cu picioruşele luând-o la goană în sus, pe gene. Red a mai 
făcut un pas în faţă, iar Oliver s-a dat înapoi, lovindu-se cu picioarele 
de masă. De data asta el avea să asculte, avea să... 

Oliver a pipăit în spate, pe masă. În următoarea clipă s-a repezit la 
un obiect și şi-a încleştat degetele în jurul ei. 

Red nu a văzut despre ce e vorba până ce el nu s-a răsucit înapoi 
având în mână cuțitul de bucătărie zimţat. Ascuţit. Cu faţa 
distorsionată a lui Oliver reflectată în el. Pârâiașe de sudoare îi 
curgeau pe piele. 

Maddy a icnit. Simon s-atras înapoi. 

Oliver a ridicat cuțitul și l-a îndreptat spre beregata lui Red. 

— N-o să ţi-o mai cer decât o dată! a zbierat, iar cuțitul a scânteiat 
spre ea. Dezbracă-te! 

— Lasă cuțitul, Oliver! s-a auzit vocea Reynei mai tare decât 
chitarele urlătoare, tunetul tobelor și împușcăturile. 

Red a ridicat bărbia, cu vârful cuţitului care tremura în încleştarea 
lui Oliver la doar câţiva centimetri de gât. Tânărul avea niște ochi 
sălbatici, cu prea mult negru și prea mult roșu unde ar fi trebuit să fie 
alb şi injectaţi acolo unde se prelingea în ei transpiraţia. 

Red nu s-a mişcat, rămânând cu mâinile ridicate. Îl cunoştea pe 
Oliver de-o viață, dar nu avea habar de această versiunea lui, persoana 
în care îl schimbase punctul roșu, împingându-l la limită. Însă acest 
Oliver trebuie să fi fost întotdeauna acolo, undeva, înăuntru. Adormit, 
aşteptând să fie nevoie de el. Nici măcar nu mai arăta așa cum îl știa, cu 
părul năclăit de transpirație dat pe spate în smocuri dezordonate, cu 
pielea roşie şi pătată şi cu acele sfori de marionetă făcându-i iar capul 
să atârne strâmb pe gât în vreme ce o măsura cu privirea pe Red. 

Ochii fetei s-au mutat la cuțitul din mâna lui. Și chestia era că Red nu 
avea nicio certitudine. Nu era sigură că ăsta e doar un spectacol ca s-o 
silească să facă ce vrea el. Avea în mâini un cuţit, şi o parte din Red 
credea că băiatul urma totuși să-l folosească. O aruncase deja afară din 
rulotă ca să se salveze pe el. Pentru Oliver, Red era un obiect care 
poate fi aruncat, de care te poţi lipsi. Cineva care stătea între el și 
supraviețuirea lui. Nu încăpea vorbă de alegere. 

— Bine! a zis Red mohorât şi nu destul de tare ca să se audă peste 
muzică, însă Oliver i-a citit cuvântul pe buze. 

El și-a dezgolit dinţii într-un zâmbet şovăielnic, care nu i se potrivea 
pe față. Învinsese. Din nou. 

— Acum! a lătrat, iar cuțitul se mișca în sus şi-n jos, odată cu vocea 
lui. 

Red a tras aer în piept. 

— Pot cel puţin să-mi iau mai întâi haine de schimb? 

A arătat cu capul spre compartimentele de deasupra canapelei, 
unde se afla valiza lui Maddy cu lucrurile amândurora. 

— Nu, nu tu! a zis Oliver. Ai putea folosi asta ca să ne abaţi atenţia și 
să comunici cumva cu lunetistul. Ţine-ţi mâinile unde le pot vedea! 

— Nu sunt complicea lunetistului, Oliver! s-a răţoit Red. Sunt 
martora, iar el e aici ca să mă omoare. 

— Numai că n-a făcut-o, nu-i aşa? Când a avut ocazia. 

Ochii lui Oliver s-au dezlipit de ea o clipă. 

— Simon, du-te tu! la nişte haine de-ale lui Red din valiza lui Maddy! 

Simon s-a crispat şi s-a uitat la Red. 

— E în ordine! a încuviinţat Red. 

Braţele îi erau încă ridicate, dar nu și le mai simţea. Sfârâiau, ca şi 
cum ar fi fost făcute din paraziți, şi Red ducea dorul pârâitului slab al 
stației. 

Simon a făcut cei trei paşi până la canapea și s-a urcat pe ea, cu 
plasticul scârțâind sub greutatea corpului său atunci când a deschis, 
legănându-se, compartimentul, şi și-a ferit capul ca să deschidă 
complet ușa. A întins mâna, iar în scurt timp s-a auzit zumzetul furios, 
ca de viespe, al fermoarului valizei lui Maddy. 

— Lucrurile lui Red ar trebui să fie deasupra! a strigat Maddy. 

Simon i-a făcut semn cu un deget că auzise. A vărât mâinile și a scos 
nişte pantaloni al căror crac i se înfăşurase pe braţ. 

— Jeanşi negri, a rostit Simon abia auzit, cu capul în compartiment. 

Ei bine, Red n-avea la ea decât două perechi de pantaloni lungi şi un 
şort, iar o pereche era pe ea. S-a bucurat că Simon n-a scos șortul; 
oricât de cald ar fi fost în rulotă, pielea dezgolită ar fi părut o ţintă, 
lucind în noapte. 

Simon a întins celălalt braț, cu umărul răsucindu-se pe când căuta 
prin valiză, şi a luat un obiect pe care Red nu-l vedea, apoi a clătinat 
din cap și l-a pus la loc ca să aleagă altul. S-a tras înapoi, a închis ușa 
compartimentului cu cotul și a sărit jos. 

— Poftim! i-a spus lui Red și a venit la ea, înmânându-i hainele. 

— Nu! a intervenit Oliver, blocându-i calea cu un braţ. Pe podea. 

Simon s-a uitat la Red. Aceasta a încuviinţat cu o mișcare din cap, 
întrucât ce avea de ales cu un cuţit la gât? 

Simon a lăsat să cadă jeanşii negri cu tăieturi într-un morman la 
picioarele ei și apoi bluza pe care o alesese. Un tricou vechi, cu mâneci 
lungi, de un roșu-vineţiu. Fusese al mamei ei. 

— Îţi stă bine cu roşu, i-a spus Simon pe deasupra muzicii, cu un 
zâmbet stingherit și cu buzele strânse. 

Încerca acel zâmbet s-o facă să se simtă mai bine? Sau masca 
altceva, pentru că și el credea că e informatoarea? Nu, Simon n-ar fi 
putut să creadă una ca asta. O cunoștea. Totuși, era posibil ca el să fi 
fost cel care votase ca ea să moară. Însă Red nu era moartă, și asta era 

noua problemă. 

— Haide, Red! a strigat Oliver, arătând cu capul spre hainele de pe 
podea. 

— Cel puţin las-o să meargă în baie ca să se schimbe! 

Arthur a înaintat, cu tendoanele reliefate sub pielea bronzată a 
gâtului. Nu chiar ca sforile de marionetă, dar pe aproape. Era furios, 
Red îşi dădea seama. Sau speriat. Sau amândouă. Arthur nu putea să 
creadă că ea are ceva de-a face cu toate astea, nu-i așa? Nu, o sprijinise 
toată noaptea. O trăsese departe de punctul roșu şi o ţinuse în braţe 
când intrase în stare de şoc. 

Oliver a fluturat cuțitul şi l-a îndreptat spre el până ce Arthur s-a dat 
înapoi un pas. 

— Nu! a zis Oliver. Dacă o lăsăm singură, ar putea să-i trimită cumva 
un mesaj lunetistului. Trebuie să stea sub ochii mei. 

— E în ordine, Arthur! a strigat Red, cu degetele prea transpirate şi 
umflate pe când descheiau nasturii cămăşii. E în ordine, a zis, pe când 
cuțitul revenea la ea, urmat de ochii lui Oliver. 

Ce expresie ridicolă! „În ordine!” Se dezbrăca sub ameninţarea unui 
cuţit, iar afară era un lunetist, și ea ar fi trebuit să fie moartă. Dar era în 
ordine, ştii? 

Arthur a clătinat din cap. Ştia că nu-i în ordine, dar tot s-a tras 
înapoi. Reducând astfel tensiunea, încordarea a slăbit un pic în umerii 
lui Oliver pe când se uita cum Red descheie restul nasturilor. 

— Poftim, Maddy! a zis Red, apoi şi-a tras de pe mâneci cămașa de 
flanelă albastru cu galben și a rămas acolo în sutien și blugi. 

A aruncat cămașa peste capul lui Oliver, iar Maddy a prins-o și a 
strâns-o la piept. 

Red a luat de pe podea tricoul şi l-a tras peste cap. Și-a vârât braţele 
prin mâneci și a întins materialul subţire în jos, peste abdomen. 

— Blugii! a lătrat Oliver. Haide, repede! Înainte ca tipul să se întrebe 
ce facem aici. 

Red și-a azvărlit din picioare tenișii, folosind câte un picior ca să-l 
descalțe pe celălalt. Oliver s-a aplecat, ţinând în continuare cuțitul 
ridicat, apoi i-a cules cu o mână și i-a dat lui Maddy, care a început să 
se descalţe și ea. 

Red a lăsat ochii în jos și și-a descheiat blugii. 

l-a tras în jos, petele întunecate de benzină ieşindu-i în evidenţă pe 
genunchi și agăţându-se de pielea ei albă. Dar ea i-a împins și au cedat, 

căzându-i în jurul gleznelor. A pășit afară din ei. 

Red a rămas în picioare în rulotă, în chiloţi şi șosete, și a ridicat 
privirea spre ceilalți. Nu se rușina să stea aici în chiloţi. Red cunoștea 
adevărata rușine, și nu era asta. Adevărata rușine era să-ți omori 
mama și să trebuiască să trăieşti cu asta, știind că ea a murit şi ultimul 
lucru pe care i l-ai spus a fost că o urăşti. Dacă Red îi supravieţuise 
acelui lucru, putea să-i supravieţuiască și acestuia. S-a uitat în jur la 
ceilalți, provocându-i s-o privească în ochi. Puteau ei să oprească toate 
astea? Dacă Arthur, Reyna și Simon interveneau cu toţii, îl puteau 
împiedica pe Oliver s-o silească pe Maddy să meargă până la capăt? Ei 
erau trei, dar Oliver era cel cu arma. Şi probabil era singurul care era în 
stare să o folosească. Sau poate că nu era deloc acesta motivul. Poate 
că nici ei n-aveau încredere în ea şi credeau că e complicea lunetistului. 
La ce se aștepta Red, care chiar îi minţea în continuare. 

Oliver a ridicat blugii ei bleu și i i-a dat lui Maddy. 

— Du-te să te schimbi în baie! și-a îmboldit sora în vreme ce 
începea un nou cântec. 

Note care urcau constant câte trei, intrând în urechile lui Red, 
ciupindu-i nervii şi picioarele dezgolite. 

Maddy a intrat în baie și a închis ușa. Ultimul lucru pe care l-a văzut 
Red a fost o expresie de șoc amortit în ochii ei. Chiar făceau asta? 

Red și-a luat jeanșii negri de pe podea și i-a tras pe ea. Aveau 
tăieturi pe un genunchi și în sus pe coapsa celuilalt picior; nu-i 
cumpărase așa, erau doar vechi. Mama lui Oliver și a lui Maddy i-i 
cumpărase pe aceștia. 

— Pantofii lui Maddy! a strigat Red la Oliver. 

Nu-şi luase cu ea altă încălțăminte. 

Oliver a trimis spre ea cu un șuttenișii albi ai lui Maddy, iar Red și-a 
strecurat picioarele în ei, căci nu era nevoie să desfacă șireturile. 
Maddy nu putea suferi ca ea să se încalţe aşa. „O să se rupă la spate”, 
zicea întotdeauna, însă Red nu credea că de data asta avea să o 
deranjeze. 

Melodia devenea tot mai puternică, o cascadă de note înalte cântate 
la chitară revărsându-se în jurul ei. 

— Te simţi bine? a întrebat-o Reyna din buze din cealaltă parte a 
rulotei. 

Red a înclinat capul un pic, ca să nu vadă Oliver. Cuţitul nu mai era 
aşa de aproape, dar era încă acolo, în încleştarea lui, ațintit spre 

beregata ei. Oamenii sunt pierduţi când le înfigi un cuţit în locul acela, 
nu-i aşa? Însă nu contează cu adevărat unde te nimerește o puşcă, nu? 
Oriunde, și eşti pierdut, dezintegrându-te în jurul acelui loc, ca puzzle- 
ul împrăștiat al capului lui Don. 

Uşa băii s-a deschis neauzită, cu zgomotul acoperit de cântec, și 
Maddy a ieșit în cămaşa de flanelă a lui Red şi blugii ei cu pete negre pe 
genunchi. Purta şi tenișii jerpeliţi ai lui Red, cu șireturile încheiate 
frumos, cu nod dublu. 

— Bine! 

Oliver i-a făcut semn să se apropie. 

— Ai un elastic de păr? i-a strigat la ureche. Trebuie să-ți faci coadă 
de cal la aceeași înălţime ca a lui Red. 

Maddy avea întotdeauna pe încheietura mâinii un elastic de rezervă, 
uneori chiar mai multe. Red le împrumuta adesea și nu le mai înapoia, 
pentru că, nu se știe cum, se rătăceau. 

Maddy şi-a tras în sus mâneca, lăsând la vedere un elastic de păr 
negru adâncit în carnea încheieturii. A pregătit banda, rulând-o peste 
baza degetului mare și a celorlalte degete și, răsucindu-se să se uite la 
părul lui Red, l-a prins pe al său sus și și-a trecut degetele prin el, 
trăgând şuviţele spre creștet. A răsucit banda elastică în jurul părului, 
o dată, de două ori, detrei ori, apoi a strâns-o bine. 

Oliver se uita de la una la alta, Red și Maddy, apoi iar, înnebunit, cu 
ochii mijiţi. 

— Nu-i chiar bine! a strigat. Al tău e prea lung. 

Ținând în continuare cuțitul, Oliver s-a întors la masă și a luat cu 
mâna cealaltă foarfeca pentru păr. N-a întrebat-o mai întâi pe Maddy. A 
răsucit-o cu podurile palmelor proptite în umerii ei și a prins coada de 
cal cu mâna în care ţinea cuțitul. A desfăcut foarfeca, a așezat-o la vreo 
zece centimetri deasupra vârfurilor părului şi a tăiat. Nu era o singură 
tăietură, aşa că a trebuit să deschidă și să închidă foarfecă de mai 
multe ori până să taie capătul. Inegal, însă Oliver părea mulţumit. 

Șuviţe din părul şaten-deschis al lui Maddy erau împrăștiate pe 
podea. Sclipeau, nu la fel de tare ca sticla, dar tot prindeau lumina. 

Oliver a lăsat foarfeca din mână și a răsucit-o ca să o cerceteze iar. 

Foarfeca! Era şi ea o armă, nu? Putea Red să ajungă la ea? Și după 
aceea? Nu-l putea înjunghia pe Oliver Lavoy cu foarfeca. Putea să-l 
amenințe, dar el ar fi ştiut că sunt vorbe goale. Ale lui însă era posibil 
să nu fie. Nu „piatră, hârtie, foarfecă”, ci „foarfecă, cuţit, pușcă”. 

Foarfecă pierdea de fiecare dată la acel joc. 

— Al tău e prea ordonat! a strigat Oliver. Părul lui Red e răvășit. Poţi 
să tragi afară câteva șuviţe pe frunte și să faci câteva umflături în 
creştet? 

Maddy a încuviinţat cu o mișcare din cap şi a scos șuviţe subţiri de 
păr în jurul feţei, ca bretonul lui Red. A tras de porţiuni din coada de 
cal ca să stea ridicate pe cap. 

— E mai bine! a strigat Oliver şi i-a revenit zâmbetul, cel care n-avea 
ce căuta acolo. Perfect! 

A scuturat umerii lui Maddy. 

— Poţi s-o faci, ştiu! 

N-a așteptat ca ea să-l contrazică. A trecut pe lângă Red, cu cuțitul 
încleşștat în mână, dând ocol blatului din chicinetă, unde muzica se 
auzea cel mai tare. A ridicat capacul cratiţei și a scos din ea două 
telefoane, dintre care unul cu o carcasă portocalie marmorată. A atins 
ecranele, verificând, probabil, nivelul bateriilor. 

— Bine! a strigat peste zgomot. la cu tine telefonul tău și pe al 
Reynei! De fapt, ia-l și pe al lui Simon, e în altă reţea! 

A scos al treilea telefon. 

— Conduci până găsești o casă și ajutor sau până ce apare prima 
linie a semnalului pe unul dintre aceste telefoane! 

A luat telefoanele cu o mână și i le-a înmânat lui Maddy. Ea a dat din 
cap, după care a vârât două în buzunarele de la spate și unul în 
buzunarul din faţă. Oliver îi bloca vederea, Red nu putea să vadă faţa 
lui Maddy și nici ochii ei, dar își imagina spaima din ei. Chiar avea să se 
întâmple asta? 

— Uită-te la mine, Maddy! a lătrat Oliver şi a întins mâna liberă, 
vârându-i un deget sub bărbie. Poţi s-o faci! leşi calmă pe ușă și te 
întorci într-o parte cât de repede poţi, căci la asta semănaţi cel mai 
mult tu şi Red, la profil. Te duci la Don, iei cheile din mâna lui, apoi 
mergi direct la camionetă! Închizi portiera şi porneşti motorul! Dai 
înapoi, întorci și pleci dracului de aici! Nu repede cât ești încă la 
vedere. Însă după ce ai trecut de copacii ăia apeşi pedala până la 
podea, înţelegi? Mergi cât de repede poţi ca să găsești un semnal sau o 
casă cu telefon fix! lar când suni la poliţie, nu uita să spui că există un 
lunetist care trage și trebuie să trimită imediat oameni. Știi unde să-i 
trimită? 

Oliver şi-a schimbat poziţia, iar Red a putut, în sfârșit, s-o vadă pe 

Maddy. Părea îngheţată, sudată de podeaua rulotei. Buza de jos îi 
zvâcnea în vreme ce se uita la faţa lui Oliver, în căutarea răspunsului 
corect. 

— McNair Cemetery Road, a venit răspunsul de la Simon. Asta-i 
drumul de pe care am virat aici. Îmi amintesc. Ne vor găsi dacă le spui 
asta. Spune-le să se uite după faruri! 

Maddy a dat din cap, muşcându-şi buza de jos, cu ochii înceţoșaţi de 
groază, ca și cum nu putea nici măcar să asculte, ca și cum cuvintele nu 
erau decât zgomot care i se izbea de urechi. 

— Maddy! 

Acum era Arthur, pășind în jurul învolburării muzicii. 

— Chiar nu cred că ar trebui s-o faci! N-ar trebui! E prea riscant. 
Trebuie să existe altă cale. Red? 

Arthur a întors capul spre ea, cu disperare în crisparea gurii. 

Red a clătinat din cap, cu lacrimile înțepându-i coada ochilor când a 
văzut-o pe Maddy așa de speriată. Maddy a sa. 

— Nu te duce! a îndemnat-o. N-o face, nu eşti obligată! 

— Țineţi-vă gura, voi doi! a răcnit Oliver, cu capul de marionetă 
răsucindu-se pe gât pe când se întorcea fulgerător spre Maddy. Nu-i 
asculta, ei nu înţeleg! Planul o să reușească, bine? Maddy, Madeline, 
uită-te la mine! O să reușească, iar tu o să fii bine. O să ne salvezi pe 
toți. Tu! Tu o să ne salvezi! E un plan ca ale mamei, câștigă toată lumea! 

Vocea lui Oliver era răgușită de la atâta strigat; se frângea, şi la fel se 
întâmpla și cu zâmbetul. 

— Pleacă de aici şi cheamă ajutoare! Şi, după ce ești în siguranţă, îi 
dăm de ştire lunetistului că Red e încă aici. Asta o să ne protejeze până 
atunci. E evident că e valoroasă pentru el. 

Dar nu pentru oricine altcineva, asta era clar. Red crezuse cândva că 
Oliver o consideră o a doua soră. Dar se înşelase în privinţa cuvântului 
„soră”, cel care contează. 

— Nu te duce, Maddy! a zis Arthur, şi avea și el lacrimi în ochi. Nu te 
duce! Red? 

Ea se străduia. Însă Maddy îl asculta pe Oliver, şi el avea cuțitul. 

— Maddy! a strigat Red. 

— Oliver, ne putem gândi la... a început Reyna. 

— E în ordine! a strigat Maddy peste vocile lor și peste muzică, dând 
din cap aşa de repede, încât ochii păreau că-i salte în sus și-n jos. E în 
ordine, gașcă! Pot s-o fac. O să aduc ajutor pentru voi, promit! Pot s-o 

fac! Vă pot salva pe toți! 

— Nu ești obligată s-o faci! i-a strigat Red. Doar pentru că Oliv... 

Oliver s-a răsucit spre ea, ridicând cuțitul. 

— Ea s-a hotărât, Red, nu mai încerca s-o manipulezi! 

— E în ordine, Red! a zis Maddy, privind-o fix, aşa încât ochii lor s- 
au întâlnit. Pot s-o fac! Vreau s-o fac! Am încredere în Oliver. O să ne 
salvez pe toți! Pot! Nu mi-e frică! 

Însă îi era. Îi era aşa de frică! Red nu-și dorise niciodată să vadă acea 
expresie pe faţa celei mai bune prietene ale sale, și acum probabil nu 
avea să o mai uite vreodată. 

— Bine! a răcnit Oliver peste cântec. O să opresc muzica și vreau să 
nu scoateţi absolut niciun sunet. Să nu spuneţi nimic! Red, îţi ţii gura 
închisă și mâinile la vedere! Maddy, ai luat telefoanele? Eşti gata? 

Fata a încuviinţat. 

Arthur clătina din cap. 

— Bine! a strigat Oliver. Du-te lângă ușă! 

Maddy s-a dus, târşâindu-și picioarele, ca şi cum ar fi sperat că 
rulota o să crească peste ele și o s-o prindă în capcană înăuntru, ca să 
nu trebuiască să plece. Însă alesese, și îl alesese pe Oliver, întocmai ca 
Red de nenumărate ori în noaptea aceea. El era conducătorul firesc, 
fratele ei mai mare, şi Red nu putea să se ia la întrecere cu asta. 

Maddy a aşteptat lângă ușă, cu degetele ridicate deasupra clanţei, 
tremurând, şi arăta întocmai ca Red, când te uiţi într-una dintre 
oglinzile din cabinele de probă și vezi cum arăţi din spate. Părul lui 
Maddy era doar cu o nuanţă sau două mai întunecat, însă noaptea avea 
să ascundă asta. Trebuia! Pentru că, dacă Maddy chiar avea să o facă, 
trebuia să reușească, Oliver trebuia să aibă dreptate, iar Red să se 
înşele. Trebuia! 

Trebuia ca Red să-și ia rămas-bun? Să-i spună lui Maddy că o 
iubeşte, pentru orice eventualitate? Mai rostise cândva nişte ultime 
cuvinte, iar de atunci încoace le regreta în fiecare zi. De data asta putea 
să facă ce trebuie. Nu! Nu, pentru că nu erau ultimele cuvinte, și nici 
Maddy nu putea să creadă asta. Trebuia să reușească. Maddy avea să 
plece cu mașina de aici și să fie bine. Avea să-i salveze pe toți. 

Maddy a privit peste umăr, iar Red i-a transmis din priviri cât de 
mult a putut. 

Oliver și-a scos telefonul din cratiţă și a atins ecranul. 

Muzica s-a oprit, aerul începând să șuiere în lipsa ei. 

Nu, erau paraziţii, reveniseră, în sfârşit, şi-i umpleau urechile lui 
Red. A tras aer adânc în piept. 

Oliver a dat ocol blatului şi s-a oprit între Maddy și Red, cu cuțitul 
încă încleștat în mână. 

S-a uitat la sora sa şi a făcut un semn din cap. Doar o dată. 

— Red? Red? a rostit Oliver tare, fără să se uite la ea. Unde te duci? a 
întrebat, apoi a dat iar din cap spre Maddy. 

Buzele ei dispăruseră, topite parcă în piele când a apăsat pe clanţă, 
iar portiera s-a deschis, invitând înăuntru noaptea neagră. 

— Nu! a șoptit Red, și Oliver i-a aruncat o privire, cu cuțitul ridicat. 

Maddy s-a răsucit, după care a plecat capul şi a coborât treptele, 
fiind înghițită de noapte. A pășit pe drum, cu tălpile scrâșnind, și apoi a 
închis portiera rulotei. 

— Vino! a şoptit Oliver; a înşfăcat-o pe Red de cot și a tras-o după el 
în partea din faţă a rulotei. Unde dracu’ s-a dus Red? a strigat el, cu 
vocea zgâriindu-i gâtlejul şi urechile lui Red. 

Ceilalţi s-au adunat în spatele lor. Acum erau doar cinci. Simon a 
sărit peste scaunul șoferului ca să vadă. Arthur s-a înghesuit de 
cealaltă parte a lui Red. Mușchii feței îi zvâcneau și simţea că îl dor 
ochii, cum stătea așa și privea prin parbriz. S-a aplecat în faţă, cu 
mâinile mișcându-se fără astâmpăr pe picioare, înfigându-şi unghiile în 
carne. „O să reușească”, ar fi vrut Red să-i spună. Trebuia, pentru că 
alternativa era de neconceput. Ei greșeau, iar Oliver avea dreptate. 

Trebuia să aibă dreptate, cum stătea cu o mână încleştată pe cotul 
ei, cu cuțitul în cealaltă și cu ochii aţintiţi în faţă. 

Red a surprins o mişcare la marginea câmpului vizual şi s-a răsucit 
rapid, privind ţintă prin parbriz în noapte. 

lat-o pe Maddy! 

Cămașa albastru cu galben a lui Red lucind în lumina farurilor. 

Mergea spre camionetă, spre portiera şoferului. Încet, fiecare pas 
măsurat şi calm, apăsând drumul şi apoi dezlipindu-se parcă de pe el. 

Ceva atârna din mâna stângă a lui Maddy. Cheile. Avea cheile. Urma 
să reuşească. Red se înșela, se înşela şi nu era nevoie să își fi luat 
rămas-bun, pentru că planul avea să funcționeze. 

Inima îi sărise în gåt, bătând așa de tare, că nu mai auzea paraziţii. 

Se înşela, avea să funcţioneze. 

Maddy era acum la vreun metru de camionetă, cu coada de cal 
legănându-se în vânt când a ridicat privirea. 

— Mergi mai departe! i-a șoptit Oliver, dirijând-o să înainteze. 
Maddy s-aoprit. 

A întins mâna spre clanţa portierei. 

Trosc. 

TREIZECI ŞI ŞASE 


Maddy s-a aplecat în față. 

Apoi a căzut pe drum, ca şi cum toate sforile de marionetă îi 
fuseseră tăiate deodată. 

— NU! a ţipat Red, repezindu-și cotul în jos ca să-l împingă pe 
Oliver. Nu, Maddy! 

A izbit cu degetele și fruntea sticla rece al parbrizului, cercetând 
atent mormanul de haine de acolo care îi aparțineau, precum și coada 
de cal mai închisă la culoare a lui Maddy. 

Reyna plângea. Și Arthur, acoperindu-șşi fața cu mâinile. 

Oliver nu scotea o vorbă. O blestemată de vorbă! 

Red a țipat din nou, iar răsuflarea îi aburea parbrizul, un nor care s- 
o poarte pe Maddy cu el. A ţipat, și sticla i-a aruncat înapoi ţipătul, 
stârnind ecou în rulotă. 

Nu, stai așa! Red și-a înghiţit ţipătul, silindu-se să închidă gura. 
Ceaţa s-a retras, însă ecoul n-a dispărut, înăbușit, amortizat, din altă 
lume. Altcineva ţipa. Afară. 

Era Maddy! 

— Trăieşte! a strigat Red, privind cum grămada de afară își schimbă 
poziţia, iar coada de cal cade pe celălalt umăr. Trăiește! a țipat, 
răsucindu-se spre ceilalţi, spre Oliver și faţa lui palidă, care nu mai era 
aurie. 

Toţi cinci s-au uitat unii la alții, cu ochii mari, preţ de o jumătate de 
secundă, cu ţipătul lui Maddy bubuind în ferestre. Era rănită. Era 
împuşcată. Trebuia să meargă cineva s-o aducă. Ochii lui Red i-au prins 
pe ai lui Oliver, însă el s-a uitat în altă parte. 

— Mă duc eu! a zis Red, îmbrâncindu-i din cale pe Oliver şi Simon. 

Mişșcaţi-vă dracului! Ea fusese afară timp de trei minute și lunetistul 
nu trăsese. Așa cum spusese Oliver, era imună, cine știe de ce. Ea era 
cea care trebuia să se ducă s-o aducă pe Maddy. Maddy a sa. 

Red s-a năpustit spre portiera rulotei. Când a întins mâna spre 
clanță, vocea mică a glăsuit, șoptindu-i la ureche. Dar Maddy era 
îmbrăcată ca Red, iar el a tras. Poate că nu era imună, la urma urmei, 
sau poate că lunetistul știuse cumva că nu e ea. Dar oricum ar fi fost, n- 
avea importanţă, pentru că Maddy era acolo, afară, ţipând. Avea nevoie 
de Red, iar Red avea să meargă. Nu era vreme de îndoieli. 

A trântit mâna pe clanţă și a deschis portiera. Care s-a izbit de 
peretele metalic al rulotei, în vreme ce Red dădea năvală pe trepte. 

— AJUTOR! 

Țipătul lui Maddy își găsise forma, zăbovind dincolo de marginile 
lumii. 

— AJUTAȚI-MĂ! 

— Vin, Maddy! a strigat și Red, iar tălpile tenişilor lui Maddy izbeau 
pământul de pe drum pe când alerga spre ea și spre faruri. 

A sărit peste trupul prăvălit al lui Don. 

Era o întrecere. Ea împotriva punctului roșu. Nu te gândi la el, nu te 
gândi la el acum! 

— Sunt aici! a strigat Red și s-a aruncat în genunchi lângă Maddy, 
iar praful a plutit în jurul amândurora, ţinut acolo de lumina farurilor. 

Maddy zăcea proptită într-un cot, cu fața schimonosită de durere. 
Red s-a uitat la ea și a văzut. Noua pată de pe blugii săi. Lăţindu-se și 
tot lățindu-se. În jurul unei găuri uriaşe în coapsa lui Maddy. Sângele 
curgea din ea gâlgâind, îmbibându-se în țesătura din jur. Atâta sânge 
deja, picurând pe drum, curgând în ritmul inimii lui Red, care îi bubuia 
în urechi. 

— La dracu'!a șuierat Red, cu mâna plutind deasupra rănii. 

Sângele de un roșu-aprins dădea pe dinafară, întunecându-se când 
se răspândea prin blugi. 

— La dracu"! 

— Nu mă părăsi, Red! a strigat Maddy, uitându-se În sus la ea. 

— Nu te părăsesc! 

Red și-a coborât capul, aşa că acum erau ochi în ochi. 

— Nu te părăsesc, bine, Maddy? Jur! Niciodată! 

— Bine! a zis Maddy plângând, iar lacrimile îi curgeau în gura 
deschisă. M-a împușcat. E rău, da? 

Capul lui Red a şovăit între un semn de da şi unul de nu. 

— E rău, a răspuns, Însă Reyna te poate ajuta. Trebuie să te târăsc în 
rulotă, bine? Nu pot face nimic pentru tine aici, afară. 

— Bine! a încuviinţat Maddy, iar cuvântul a fost înghiţit de un țipăt 
groaznic când a încercat să se ridice în capul oaselor. 

— O să doară ca dracu’, dar trebuie să te mișc repede, bine? 

Red s-a ridicat în picioare. 

— Nu mă părăsi! a strigat Maddy, uitându-se la ea. 

— Nu te părăsesc, Maddy! 

Red s-a lăsat repede pe vine în spatele ei, unde Maddy nu putea s-o 
vadă. 

— Sunt aici, iar tu vii cu mine! 

Red și-a vârât braţele la subsuorile lui Maddy, împingându-le în față 
până ce coatele și-au găsit poziţia. 

— Nu vreau să mor, a zis Maddy plângând, cu respiraţia hârâind în 
gât. 

— N-o să mori! i-a promis Red. 

Dar nu putea promite asta, pentru că nu avea de unde să știe. Era 
deja așa mult sânge! 

— Bine, trei, doi, unu, pornim! 

Red a ridicat-o de pe drum, cu picioarele îndoite în vreme ce le făcea 
să alunece înapoi. Maddy ţipa fără încetare, iar picioarele i se târâiau 
prin praf. 

— Opreșşte-te! a urlat, și a fost cel mai neplăcut sunet pe care ÎI 
auzise vreodată Red. Oprește-te, Red, doare prea tare! 

— Îmi pare rău, nu pot! i-a spus Red la ureche, verificând drumul în 
spate, peste umăr. 

Nu era liber; Don era chiar acolo, însă Red trebuia să meargă mai 
departe. 

A păşit peste Don, cu tenisul apăsat pe mâna lui goală, mai dură 
decât ar trebui să fie vreodată carnea. Picioarele lui Maddy s-au 
încurcat printre ale lui când Red a târât-o peste cadavru. 

— Red, opreşte-te! a țipat Maddy. Doar un minut! 

— Nu pot! a ţipat şi Red, strângând-o și mai tare. 

Nu ştia dacă lui Maddy îi mai rămăsese un minut. 

— Trebuie să te duc înăuntru! 

Căldura umplea de furnicături obrajii lui Red. Să fi fost de la efortul 
de a o târi pe cea mai bună prietenă a sa ori punctul roşu era pregătit 
acolo, aşteptând, şi ea putea, cumva, să-l simtă pe piele? 

Red s-a uitat în spate. Treptele erau chiar acolo, la un metru. S-a 
uitat înapoi la Maddy, care acum ţipa fără cuvinte, şi o dâră roșie și 
lungă păta drumul, urmându-le oriunde se duceau. La dracu’, era o 
grămadă de sânge! 

— O iau eu, Red! 

Vocea lui Arthur a apărut în spatele ei, repezindu-se pe trepte. 

— Ține-o de picioare! 

Mâinile lui Arthur le-au înlocuit pe ale ei, alunecând sub braţele lui 

Maddy, în vreme ce Red s-a dus repede s-o prindă de glezne. Sângele 
se îmbibase până aici, iar Red îi simțea umezeala sub degete. Curgea 
întruna. Cât de mult putea să piardă Maddy înainte să fie prea mult? 

— Haide! a zis Arthur, a ridicat-o pe Maddy, urcând-o pe prima 
treaptă. 

Capul lui Maddy s-a lăsat pe spate și ea a țipat. 

Red împingea, susținându-i picioarele lui Maddy în timp ce se 
înclina, jumătatea de sus purtată de Arthur, aflat acum pe treapta de 
sus a rulotei. Red i-a urmat, trăgându-i înăuntru picioarele. 

— Aici! a strigat Reyna, arătând podeaua din faţa frigiderului. 

Avea în mână un prosop de plajă. 

— Puneţi-o aici! 

Simon s-a repezit și a trântit portiera rulotei după ce Red a trecut 
pragul. 

— La dracu"! a zis el când a zărit piciorul lui Maddy, iar Red s-a uitat 
şi ea din nou. 

Așadar, asta le făcuse unul dintre acele gloanţe cărnii şi osului. O 
gaură. 

Red a ocolit împreună cu Arthur și au pus-o cu grijă pe Maddy pe 
podea, în capul oaselor, cu spatele rezemat de ușa frigiderului. Încă 
mai ipa, cu capul într-un unghi nefiresc cu gâtul. Pentru că sforile 
fuseseră tăiate. 

— Trebuie să apăs pe rană, Maddy, a anunţat-o Reyna cu vocea 
fermă, dar egală, apoi s-a lăsat în genunchi lângă ea și a apăsat 
prosopul pe gaura de glonţ din care ţâşnea sângele. 

Maddy a ţipat și mai tare. 

— Eşti bine, i-a spus Red, pentru că Maddy i-o spusese înainte, și 
poate că era exact ceea ce le spui oamenilor care nu sunt bine. 

S-a tras în spate ca să-i lase loc de mișcare Reynei, urmărind totul. 
Mâinile lui Red i-au plutit spre faţă ca s-o împiedice să se dezintegreze. 
O mână era udă. Sânge. O amprentă a mâinii cu sângele lui Maddy pe 
obrazul ei. 

Cineva a înșfăcat-o și a răsucit-o. Faţa palidă a lui Oliver prea 
aproape de a ei, cu ochii umflaţi și roşii, intrând și ieşind din câmpul ei 
vizual ca un coșmar. 

— De unde a știut că nu ești tu, Red? s-a stropșit Oliver, zguduindu-i 
tot trupul și încercând să facă răspunsurile să iasă din ea. 

— Nu ştiu! 

Red s-a luptat cu el, lăsând altă amprentă a mâinii cu sângele lui 
Maddy pe cămașa lui când l-a împins deoparte. 

— Nu acum, Oliver! a zis Reyna. 

N-a strigat, căci n-avea nevoie. Expresia ei era suficientă. 

— Trebuie să opresc sângerarea. Are cineva o curea? 

S-a uitat în jur, cu ochii înnebuniţi acum, că Maddy n-o vedea. 

— Pentru garou? a întrebat Simon, ridicându-și cămaşa. 

— Da, s-a răsucit Reyna spre el. Ai... 

— Am eu, a zis el, desfăcând catarama şi scoțând cureaua de piele 
neagră din găicile blugilor. 

l-a dat-o. 

— Bine, Maddy, asta o să doară. Trebuie s-o leg deasupra rănii cât 
de strâns se poate, bine? Ar trebui să încetinească sângerarea. 

Reyna a prins cureaua cu amândouă mâinile, îndepărtând prosopul. 

— Bine! a izbutit să zică Maddy printre dinţii încleștați. 

Pielea începea să-i arate palidă, lividă, iar falca să-i tremure. 

Reyna a împins un capăt al curelei pe sub genunchiul lui Maddy apoi 
a făcut să alunece totul în sus, dincolo de rană. A trecut capătul prin 
cataramă la câţiva centimetri deasupra găurii din care ţâșnea sânge, 
apoi a strâns-o. 

Maddy a ţipat, mai slab de data asta, apoi a început să plângă în 
hohote. 

— Te rog, încetează! a implorat-o. 

Reyna a tras, cu mușchii braţului și gâtului încordându-se. Mai 
strâns, săpând în blugi şi în carnea lui Maddy. Însă gâlgâitul acela roşu 
încetinea, mai degrabă bolborosind decât curgând, atunci când Reyna a 
fixat garoul. 

— Simon, vino aici! i-a poruncit fata. 

El s-a apropiat şi a căzut în genunchi. 

— Apasă prosopul ăsta direct pe rană! 

Reyna i-a arătat cum, iar mâna lui Simon a înlocuit-o pe a ei. 

— Mai tare! l-a îndrumat. Apasă mai mult! Și mai tare! Şi mai tare! 
Bine, rămâi aşa! 

Reyna s-a ridicat șovăielnic în picioare şi şi-a şters de pe ochi 
transpiraţia şi firele de păr, iar pe frunte i-a apărut o pată rozalie de la 
sângele lui Maddy. S-a dus la Oliver și Red, şi era scris pe toată faţa ei, 
în ochii plecaţi și în Încleștarea gurii. 

— Sângerează mult, a zis încet, pe fundalul gemetelor lui Maddy. Se 

poate să-i fi fost secționată artera femurală. Nu sunt sigură. 

— Ce înseamnă asta? a croncănit Oliver. 

— Înseamnă că trebuie s-o ducem cât mai repede la un spital, altfel 
s-ar putea să piardă tot sângele. 

Inima lui Red s-a prăbușit în stomac și s-a blocat acolo în acid și 
rușine. 

Maddy Lavoy nu putea să moară. Nu se putea întâmpla una ca asta. 
Red nu putea lăsa să se întâmple. 

— O să opresc hemoragia atât cât pot, a continuat Reyna. Însă are 
nevoie de spital. 

Oliver a clătinat din cap, dar de data asta părea că-și epuizase 
planurile. Sora lui murea, iar el era cel care o trimisese acolo. Simţea el 
oare vinovăţie sau îi lăsa totul lui Red? Ea ar fi trebuit să se străduiască 
mai mult ca să-l oprească, și poate că Oliver n-ar fi folosit cu adevărat 
cuțitul. De ce nu se străduise Red mai mult? 

Reyna s-a întors la Maddy, preluând sarcina de la Simon și apăsând 
cu toată puterea pe rană. 

Plănuieşte! Plănuiește! Gândește-te la un plan ca să pleci de acolo, s- 
o duci pe Maddy la un spital! Red s-a uitat prin rulotă, iar ochii i s-au 
agăţat de modelul perdelelor; ea și Maddy stăteau lângă ele cu doar 
şapte ore înainte, jucând „Douăzeci de întrebări”, lui Red îi zbura 
mintea altundeva, uita persoana, locul sau lucrul. lar acum Maddy se 
stingea pe podea acolo, iar Red trebuia să facă ceva. Gândeşte-te! Cu 
cât se silea mai tare, cu atât era mai greu. Și, aminteşte-ţi, îşi pierduse 
minţile acum o vreme! 

Oliver s-a îndepărtat de ea, apoi s-a dus la canapea și s-a lăsat să 
cadă acolo, cu faţa ascunsă în mâini. 

Red a tras aer în piept, apoi l-a eliminat și a încercat să-și asculte 
gândurile, însă tot ce a găsit a fost un șuierat gol. Paraziţi. Paraziţii. S-a 
răsucit, şi stația o aștepta acolo, pe blat. Red s-a dus la ea și a luat-o, 
simțind greutatea familiară în mâini. Sarcina sa, responsabilitatea sa. 
Și acum mai avea una: s-o salveze pe Maddy. 

Nu găsiseră nicio interferență toată noaptea, însă dimineaţa se 
apropia; poate că cineva se trezise și muncea la o fermă din apropiere 
sau ceva... Orice. Te rog!a implorat Red în gând aparatul din mână. Nu 
putea face nimic altceva ca s-o salveze pe Maddy, asta era singura sa 
treabă, singurul lucru pe care știa cum să-l facă. A apăsat pe butonul +, 
trecând de pe canalul trei pe patru și apoi pe cinci, rugându-se ca 

paraziţii să plece, să-i ofere o voce. Orice voce. Te rog! 

Era în întregime vina sa. Maddy se golea de sânge în mijlocul rulotei 
şi era vina lui Red. Avea legătură cu ea, cu secretul său. Era martora 
din procesul lui Frank Gotti, și acum Maddy avea să moară din cauza 
acelei decizii. Bărbaţii cu puști erau aici ca s-o omoare pe ea, pe nimeni 
altcineva. Şi atunci, de ce nu o făcuseră, s-a întrebat Red, căutând pe 
canale, cu paraziţii apărând şi dispărând în timp ce apăsa. De ce n-o 
împuşcaseră când era afară? De ce era încă în picioare, fără să 
sângereze pe drum, cum ar fi trebuit să fie? De ce Maddy și nu ea? Red 
nu ştia, nu putea să priceapă. Îi voiseră secretul, iar acum îl aveau, era 
ea. De ce n-o omorâseră? 

Doar dacă... Un gând i s-a format în minte și a dispărut într-un tunel 
când ochii lui Red au fulgerat spre Maddy şi prosopul de plajă carei se 
tot umplea de sângele acesteia pe picior. Red şi-a ferit privirea şi a 
căutat gândul, trăgând de el, fir cu fir. Dar dacă, de fapt, nu era vorba 
despre ea? Despre faptul că ea era martora. Pentru că Red chiar era 
martora oculară în procesul lui Frank Gotti, asta era adevărat. Dar dacă 
secretul pe care îl voiau nu era doar legat de Red, ci şi de ceea ce ştia 
Red, cealaltă jumătate a planului? Poate că n-o voiau pe ea, adică nu pe 
ea singură. Dacă o voiau pe cealaltă persoană implicată? Numele pe 
care ei nu-l cunoşteau, însă Red, da. De aceea nu puteau s-o omoare, 
adică nu încă? Pentru că nu le spusese acel nume? Asta voiau ei, după 
toate aceste ore și planuri de evadare, și doi oameni morţi afară, și 
Maddy, care se golea de sânge, voiau de la Red acel nume înainte s-o 
omoare? 

Totul se așeza la locul lui, şi exista logică acolo unde înainte nu 
fusese. 

Inima lui Red bătea să-i sară din piept. Ce trebuia să facă? Deja 
renunţase la plan de mult timp, luându-și adio de la el și de la tot ce i- 
ar fi oferit. Dar jurase să nu-i spună nimănui. Jurase, și cum putea s-o 
spună aici, chiar în faţa lor? Să le provoace și mai multă durere și 
confuzie decât avuseseră deja. Dar oare avea Red de ales? Maddy 
pierdea sânge, iar asta cu siguranţă anula totul, toate regulile planului? 
Dar şi ea ar fi făcut aceeași alegere, nu-i așa? 

Și dacă ăsta era secretul pe care îl voia lunetistul, avea să îi lase pe 
ceilalți să plece? Red ar fi trebuit să rămână în urmă, înţelegea asta, dar 
puteau ceilalți s-o urce pe Maddy în camioneta aceea și s-o ducă la un 
spital? 

Trebuia să încerce. Pentru Maddy. Ea avea să înţeleagă, să o ierte. 

Red ajunsese la canalul treisprezece, așa că a inversat sensul și a 
trecut înapoi prin canale spre trei, spre lunetist. Urma să-i dezvăluie 
numele, trebuia s-o facă, dacă era lucrul care avea să-i salveze viața lui 
Maddy. Cu toţii ar fi vrut asta. 

Paraziţii îi fâşâiau în urechi și în spatele ochilor, sub pielea de pe 
vârfurile degetelor. 

Înapoi la canalul zece. 

Nouă. 

Red a tras aer în piept. 

Opt. 

Paraziți. 

Şapte. 

Şase. 

Paraziţii au dispărut înainte ca degetul ei să apese a doua oară pe 
buton. 

— „verific, terminat. 

O vocea răzbit prin sunetele distorsionate. 

Paraziți. 

— Ce-a fost asta? a întrebat Simon, stând lângă ușă. Era lunetistul? 

— Nu! a răspuns Red, privind țintă staţia. Sunt pe canalul șase. 

Paraziţii au dispărut. 

— Da, echipa a îndepărtat camionul, iar releul nu arată prea rău. 
Dar unele dintre antene sunt stricate, așa că hai să aducem aici 
inginerii cât mai curând posibil acum, că locul e liber! Terminat! 

Paraziți. 

Respirația lui Red s-a poticnit în gât. 

Interferenţă. 

Nişte tipi vorbeau pe staţii de emisie-recepţie și ea îi găsise, îi 
găsise, iar înainte să-i piardă trebuia să... 

Red a ridicat staţia la buze și a apăsat pe butonul de emisie. 

— Ajutor, chemaţi poliţia! E un lunetist pe McNair Cemetery Road și 
unul dintre noi a fost îm... 

O mână a apărut brusc, apoi s-a izbit de stație şi a doborât-o din 
mâna lui Red. 

A căzut pe podea și s-a spart în mai multe bucăţi. 

Paraziţii s-au stins odată cu ea. 

Ochii lui Red au rămas ațintiţi la stația stricată, fără să se ridice. 

Deoarece cunoştea acea mână, cea care apăruse brusc. Cunoştea bifa 
făcută cu carioca și căsuţele de lângă încheieturile degetelor, care se 
potriveau cu cele de pe mâinile ei. 

Era Arthur. 

TREIZECI ŞI ŞAPTE 


Privirea lui Red a urcat de la bifa de pe mâna lui Arthur pe mânecă, 
până la faţa lui, aflată la doar câţiva centimetri de a sa. Ochi mari și 
nefericiți în spatele ochelarilor, înroşiți de la atâta frecat, gură 
deschisă, răsuflare greoaie și umeri mişcându-se în ritmul ei. 

— Nu! a şoptit fata, clătinând din cap. Nu tu! 

Arthur a clipit încet, dureros, şi asta era, cumva, un răspuns 
suficient. 

— Ce dracu’? 

Oliver era acum în picioare, năpustindu-se încoace, cu ochii 
fulgerând de la stația spartă la Arthur. 

— Tu ești! a răcnit, apoi a înşfăcat cămașa lui Arthur și l-a îmbrâncit. 
Tu eşti informatorul. O să te omor, nenorocitule! 

Cu o mișcare rapidă, Oliver i-a imobilizat brațele la spate. Arthur nu 
s-a împotrivit, doar s-a lăsat în voia lui, privind cum se desfășoară totul 
în întunericul ochilor lui Red. 

— Simon, percheziționează-l! a lătrat Oliver, ţinându-l pe loc pe 
Arthur. Percheziţionează-l! 

— Ce dracu' se petrece? a întrebat Simon apropiindu-se, cu pete 
rozalii de la sângele lui Maddy pe antebraţe. Arthur, de ce ai făcut asta? 
Nu înţe... 

— E cu lunetistul, i-a tăiat vorba Oliver. Ne-a dus de nas tot timpul. 
Percheziționează-l! Probabil are la el un microfon. Repede, Simon! 

Simon a clătinat din cap, iar faţa i s-a crispat de durerea trădării, 
însă a făcut ce îi ceruse Oliver, pipăind cămașa lui Arthur și dându-i 
ocol ca să caute în buzunarele de la spate ale blugilor. Apoi în faţă, 
unde și-a vârât mâna în fiecare buzunar. 

— Am găsit ceva! a croncănit, scoțând un dispozitiv de plastic mic, 
rotund, pe carei l-a arătat lui Oliver. 

— Am ştiut că el ne ascultă, am știut că e aici un microfon, a mârâit 
Oliver, după care i-a dat drumul lui Arthur, îmbrâncindu-l, și a înşfăcat 
dispozitivul din mâna lui Simon. 

— Nu-i microfon, a zis Arthur, însă Oliver se îndepărta deja, 
năpustindu-se în cealaltă parte a rulotei, spre geamul din spatele 
canapelei. 

A tras deoparte un colţ al saltelei. 

— Nu, stai! a zis Arthur. 

Oliver și-a rotit braţul şi a aruncat afară dispozitivul, departe, în 
întunericul acestei nopți care nu se mai sfârşea. Însă trebuia să se 
sfârșească odată; se apropia dimineaţa. 

Oliver s-a întors. 

— Acum putem vorbi, fără ca micul tău prieten de afară să ne 
asculte, a rostit el pe un ton sumbru. 

— Nu ne asculta, a răspuns Arthur. Acela nu era un microfon. 

— Atunci, ce era? a întrebat Simon şi s-a dat în spate cu un pas, aşa 
că era umăr la umăr cu Oliver, ameninţător. 

Răsuflarea lui Arthur s-a poticnit în gât, nemaiauzindu-se decât un 
sunet sec, care-ţi zgâria urechile. 

Băiatul s-a uitat în ochii lui Red înainte să răspundă: 

— E un buton, a răspuns. O telecomandă. Pentru o lumină pe care 
am pus-o mai devreme pe acoperișul rulotei. 

Red și l-a amintit acolo, sus, pe când se uita cum luna traversează 
cerul. Îl văzuse urcând pe scară şi, da, avea ceva în buzunar, nu-i aşa? 
Crezuse că e telefonul. Dar asta nu era tot. Şi-a amintit cum toată 
noaptea degetele lui se mișcaseră peste partea din față a blugilor. Nu 
se jucase cu degetele din cauza fricii, ci vorbea cu lunetistul. Nu, nu era 
posibil așa ceva. Nu Arthur! Nu el! 

— Cu o lumină? a întrebat Oliver cu ochii mijiţi. Aşa ai comunicat cu 
lunetiștii? 

— Lunetistul, a răspuns Arthur. Nu suntem decât noi doi. 

Un lunetist. O pușcă. Un punct roşu. Și un mincinos, în tot acest 
timp. Red se uita la el, dar acum părea altcineva. 

— Şi, da, a continuat Arthur, cu lumina. Un cod pe care l-am 
născocit. Și Morse, dacă era nevoie de mai multe amănunte. 

— l-ai spus să-i omoare pe Don şi Joyce? a întrebat Simon, cu o 
umbră trecându-i peste ochi pe când se uita la prietenul său. 

La cel care crezuse că îi este prieten. 

Red nu se putea mișca. Era prea aproape de Arthur și ar fi vrut să fie 
departe de el, în acea parte a rulotei, cu Oliver și ceilalţi, dar nu se 
putea mişca. 

— Nu, nula zis Arthur cu disperare în glas. l-am spus că le-ai dat un 
bilet în care le ceri să cheme poliția. Am crezut că o să tragă în 
cauciucurile şi rezervorul lor, ca să rămână și ei blocaţi aici. N-aș fi 
crezut... N-am crezut că o să-i omoare. Nu trebuia să facă asta! 

— l-ai spus să tragă în Maddy? a întrebat Red, fără să se poată uita 
la el. 

— Nu! 

Vocea lui era acum înnebunită. 

— l-am spus că nu ești tu, Red. l-am spus să tragă un foc de 
avertisment. Am crezut că o să tragă un pic mai în faţă, ca s-o sperie și 
să se întoarcă în rulotă. N-ar fi trebuit să fie rănită. Îmi pare rău, 
Maddy! 

S-a uitat la ea, cu vocea frântă. 

— Am încercat să te împiedic să pleci, pentru că nu mai aveam 
încredere în el după ceea ce le făcuse lui Don și lui Joyce. Am încercat, 
Red, chiar am încercat. Însă Oliver a silit-o să iasă şi n-am avut încotro. 
N-am vrut să se întâmple nimic din toate astea. N-ar fi trebuit să tragă 
în ea! a adăugat, iar ochii i s-au împăienjenit în timp ce mușchii din 
jurul gurii îi zvâcneau. 

Maddy a scâncit când Reyna a apăsat mai tare pe rană, privind 
scena care se desfășura în faţa ei. 

— Şi cine este e/?a întrebat Oliver, fulgerând cu privirea spre latura 
rulotei, în direcţia lunetistului. De fapt, lasă asta! Cine eşti tu? 

Arthur atras aer printre dinţii încleștaţi, cu ochii mișcându-se într-o 
parte şi în cealaltă în vreme ce se gândea bine la răspuns. Red ştia asta 
pentru că îi cunoştea fața, mișcarea ochilor când se gândea intens, 
arcuirea gurii când râdea. Acea privire pe care i-o rezerva ei. Însă el nu 
era real. Și nu fusese real niciunul dintre acele momente mici și nu 
chiar aşa de mici dintre ei. S-a uitat la bifa de pe propria mână, și n-a 
mai fost niciun foc de artificii, doar un fior care i se cățăra cu ghearele 
pe ceafă. Cine era el? Oare îl chema măcar Arthur? Oare totul fusese 
plănuit de la început, când se împrietenise cu Simon şi apoi cu ei, 
ceilalți? Ce voia de la ei? 

— Numele meu este Arthur, a zis el și a făcut o pauză, apoi ochii i-au 
fulgerat spre Red și au rămas acolo. Arthur Gotti. 

Simon a tras brusc aer în piept, iar Oliver a rămas cu gura căscată. 
Inima lui Red se zbătea înnebunită. Fata s-a tras înapoi şi s-a încovoiat, 
cuprinzându-se cu braţele, ca şi cum aşa ar fi putut să-şi împiedice 
inima să-i sară din piept. 

— Eşti fiul lui Frank Gotti? a întrebat Oliver, însă nu era o întrebare, 
nu cu adevărat. 

Pentru că sigur că era. 

— Aşadar, e vorba despre Red? Ea e martora din procesul împotriva 
tatălui tău şi sunteţi aici ca s-o omorâţi? 

Arthur a clătinat din cap. 

— Nu, este... 

— De ce n-aţi împușşcat-o, pur şi simplu, în faţa casei ei, dacă știaţi 
cine este? a întrebat Oliver. De ce să ne târâţi pe toţi în chestia asta? 

Arthur nu l-a băgat în seamă, capul și trupul răsucindu-i-se spre 
Red. 

— Am încercat să te ţin în siguranţă, a croncănit vocea lui. Am 
încercat în tot acest timp. Le-am spus că aș putea să aflu de la tine, 
dacă ne împrietenim, dacă intru în viaţa ta. Nu era nevoie să fie nimeni 
vătămat. Dar n-ai vrut, Red. N-ai vrut nici după tot ce s-a întâmplat în 
noaptea asta. De fiecare dată când mă apropiam de ceva real, te 
închideai în tine și schimbai subiectul. De fiecare dată, Red. Și apoi am 
ajuns prea aproape de proces, iar tata a zis că trebuie să forțăm 
lucrurile. Nu înţeleg de ce nu vrei să spui cine este. N-a fost nevoie 
niciodată să se ajungă aici; eu n-am vrut să se ajungă aici. 

Băiatul a făcut ochii mari, implorând și vârându-și o mână în cuta 
cămășii. 

— De ce nu vrei să spui, nu pricep! Le-am spus că nu cred că ai 
spune sub tortură, nici dacă te amenințăm pe tine sau chiar pe tatăl 
tău. Însă e aici Maddy, persoana la care ţii cel mai mult pe lume. 
Prietenii tăi. Ea pierde sânge acolo, iar tu tot nu vrei să-l dezvălui. Nu 
pricep, Red! De ce? De ce? 

— Red, ce tot zice acolo? 

Vocea lui Maddy era încordată, sacadată, iar răsuflarea abia îi 
răzbea prin durere. Avea pielea ca de ceară. 

— Eu... a început Red, însă Oliver i-a acoperit glasul: 

— Ce să dezvăluie? a întrebat. E martora acuzării împotriva tatălui 
tău, ce altceva vă mai trebuie? 

— Nu, nu-i, a replicat Arthur, cu voce joasă și calmă peste tremurul 
din gâtlej. Nu-i, pentru că tatăl meu nu l-a omorât pe Joseph Mannino. 
N-a fost acolo în ziua aceea, pe chei. Şi nici Red n-a fost. 

Red a clipit și şi-a ținut un moment ochii închiși strâns. Nu, nu 
fusese acolo. Nu-l văzuse pe Frank Gotti, nu auzise un pistol. Nu fusese 
niciodată în parcul acela, însă de atunci încoace umblase prin el de 
nenumărate ori, memorând fiecare amănunt, pentru cazul în care ar fi 
fost nevoie în mărturia sa. 

— Ce tot zice ăsta? a întrebat Simon, uitându-se la Red. 

— Red n-a fost acolo, a răspuns Arthur. Însă cineva o plăteşte ca să 
spună că a fost, încercând să-i însceneze tatălui meu o crimă pe care n- 
a săvârșit-o. E adevărat, aşa-i? a întrebat, și cum se face că vocea lui era 
tot blândă, iar privirea îi rămânea la fel caldă? Cineva te-a plătit pentru 
asta, să spui sub jurământ că l-ai văzut pe tata acolo, să-l trimiţi la 
închisoare. 

Red a clipit din nou, iar lacrimile s-au revărsat, fierbinţi din pricina 
ruşinii, alunecându-i pe obraji. Da! Asta era. Acesta era planul. N-ar fi 
trebuit să afle nimeni, niciodată. Nimeni. Red avea nevoie de acei bani: 
să plătească datoriile, să obțină ajutor calificat pentru tatăl său, să 
poată avea căldură peste iarnă, poate chiar să se gândească la facultate 
într-o bună zi. Însă banii dispăruseră de mult, iar planul se năruise în 
clipa în care le spusese că ea e martora. Acelea erau regulile. 

— E adevărat? a întrebat Oliver, privind atent faţa lui Red, dezgustat 
de lacrimile ei. Asta-i un delict, Red! Sperjur. Ce mama dracului a fost 
în capul tău? Nu poţi să ai nevoie aşa de disperată de bani! 

— Eu... a Început ea. 

— Cine este, Red? a întrebat Arthur, şi vocea îi era încă blândă, în 
vreme ce a lui Oliver era colţuroasă și țepoasă. Spune-mi, și totul se 
termină! Cine te plăteşte să fii martora? Spune-mi numele. 

— Eu... 

Red a șovăit, iar ochii i s-au oprit la Oliver, urmărind dârele de 
sânge până la Maddy, apoi la Reyna și Simon. Toţi se uitau la ea, 
încolțind-o. Fusese pe cale s-o facă mai devreme. Avea de gând s-o 
rostească în staţie înainte să găsească interferența aceea. De ce părea 
mult mai greu acum, cu toţi privind-o, acum, când ştia sigur că despre 
asta este vorba? Nu avea habar dacă poate s-o facă. Vinovată dacă o 
face, vinovată dacă nu. O trădare și așa, și așa. 

— Red? 

Calmul din vocea lui Arthur s-a risipit, iar falca îi era încleștată, 
crispată. 

— De ce nu-mi spui? Cine e? E unul dintre oamenii lui Mannino? 
Sunt ruşii? E una dintre familiile din New York, din cauza chestiei din 
Atlantic City? E Tommy D'Amico? Cine e? 

Vocea lui stârnea ecou în tăcerea din rulotă, tăcere reală acum, când 
paraziții se stinseseră, îngropaţi undeva, în acel puzzle împrăştiat al 
stației sparte de la picioarele ei. 

Red s-a uitat în ochii lui Oliver şi la pericolul care pândea acolo, 
dincolo de negru, la dinţii dezgoliţi, așteptând. Cel puţin acum nu avea 
în mâini cuțitul. Și Maddy - Red s-a uitat la ea palidă, străbătută de 
frisoane, muşcându-și buza care tremura întruna, cu ochii care ba se 
concentrau, ba priveau în gol. Asta nu putea să doară mai mult decât 
gaura aia mare din picior, nu-i așa? Sânge peste tot, stigmatizându-i pe 
toți. 

— Red? a strigat Arthur, cu vocea zgăriind, disperată. 

Red a tras aer în piept. 

— E Catherine Lavoy. 

TREIZECI ŞI OPT 


Oliver a clipit spre ea. Erau expresii gemene de șoc în ochii lui și ai 
lui Maddy. 

— Poftim? a lătrat, păşind spre Red. Ce-ai spus? 

— A fost mama ta, a răspuns Red, privindu-l drept în faţă. Ea este 
cea care mi-a cerut s-o fac, care a înscenat totul. 

Oliver şi-a îndreptat spatele, iar Red a aşteptat explozia, mina din 
ochii lui să fie declanșată și să-i distrugă pe toţi odată cu el. Nu era 
pregătită pentru ceea ce a urmat, de fapt. Oliver a pufnit, cu faţa 
boțindu-se în vreme ce acel zâmbet crud i se întindea pe piele, 
arcuindu-se în jos la margini. A râs, un sunet straniu și nepotrivit în 
rulota prea tăcută. 

— Nu spune prostii! a zis, plesnindu-se peste piept. Mama noastră 
nu-i o delincventă. 

Dar era, dacă el îi spunea aşa acestui lucru, și la fel era şi Red. Nu 
erau cu toţii, într-un fel sau altul? Oliver uitase că acum îi cunoşteau 
toți secretul? Că omorâse pe cineva cu patru luni în urmă? Cum putea 
să fie mai rău ceea ce făcuseră ea şi Catherine? 

— A venit la mine în august, anul trecut, în ziua de după ce Joseph 
Mannino a fost ucis, și mi-a cerut să spun că fusesem acolo, că îl 
văzusem pe Frank Gotti plecând de la locul faptei. 

— Nu vorbi aiurea! 

Oliver a râs din nou, legănându-și capul. Însă Red nu zâmbea. Și apoi 
a venit schimbarea, declanşarea din ochii lui. 

— Nu mai minţi, Red, fir-ar să fie! 

A arătat cu degetul spre pieptul ei, iar gestul a străpuns-o parcă, 
lăsând în urmă un crater. 

— Nu mai minţi! Mama n-ar face aşa ceva! 

— E adevărul, a insistat Red, ridicându-și ochii de pe podea. E 
adevărul, Maddy! 

Însă Maddy n-a zis nimic, crispându-se când Reyna și-a schimbat 
poziţia, cu prosopul umplându-se de sânge sub degete. 

— Ține-ți gura, Red! 

— Las-o să vorbească! a strigat la el Arthur, legănându-şi umerii pe 
când îl înfrunta cu privirea pe Oliver. Catherine Lavoy, a zis el, 
răsucindu-se spre Red. Și ea lucrează în biroul procurorului-șef? Ea e 

cea care conduce echipa acuzării împotriva tatălui meu? 

Ochii i s-au mijit, nedumaeriţi. 

— Da! a răspuns Red. 

— Nu! a acoperit-o glasul lui Oliver. N-o asculta! E o mincinoasă! 
Cred că de-acum știm toți că eşti o afurisită de mincinoasă! 

— Spune mai departe, Red! a îmboldit-o Arthur. 

— Nu, ţine-ţi gura! 

Oliver s-a repezit și a împins-o pe Red cu spatele în blatul chicinetei, 
cu degetele săpându-i în carnea braţelor. 

— Oliver, opreșşte-te! a ţipat Maddy, iar sunetul era mai fragil decât 
înainte. Las-o să vorbească! Te rog! 

Oliver s-a gândit un pic, cercetându-i ochii lui Red, în vreme ce 
unghiile i se înfigeau și mai adânc, apoi i-a dat drumul și s-a tras 
înapoi. 

Red și-a trecut palmele peste braţe, urmărind cu degetele 
adânciturile lăsate de Oliver, prea mari pentru ea. 

— Te simţi bine? a întrebat-o Arthur. 

— De parcă ți-ar păsa, a răspuns ea. 

El a părut rănit de asta, și un muşchi i-a zvâcnit aproape de gură. 

— Atunci, continuă! a zis Oliver, cu capul atârnând și parcă desprins 
de gât. Hai să auzim și restul scornelilor tale! 

Red a tușit, neștiind încotro să se uite. Cu Reyna era în siguranţă. Cu 
Simon era în siguranţă. 

— Catherine mi-a spus că Frank Gotti e un om îngrozitor. Că a 
omorât și a pus să fie omorâţi o mulțime de oameni. A spus că e sigură 
că el l-a împușcat pe Joseph Mannino, dar n-au destule probe ca să 
dovedească asta la tribunal. De aceea aveau nevoie de un martor 
ocular. 

— Şi ţie ce-ţi ieșea din asta? a întrebat Simon. 

Părea epuizat, stors de puteri, dar în ochii lui nu era o zonă de 
război ca în ai tuturor celorlalţi, așa că Red s-a concentrat pe el. 

— A spus că o să mă plătească pentru risc, a răspuns Red, trăgându- 
şi nasul. După proces, dacă obțineau condamnarea, urma să-mi dea 
douăzeci de mii de dolari. 

Simon a fluierat. 

— Nu vorbi prostii! a repezit-o Oliver. Mama n-are douăzeci de mii 
de dolari la îndemână. 

Dar ei aveau. Familia Lavoy avea. Și mai mult de atât. Catherine îi 

promisese. Spusese că i-i poate da lui Red în numerar. 

— Însă n-a fost doar asta, a continuat Red, mutându-şi privirea la 
Reyna, care nu se uita la ea, ci în jos, la prosop, la culoarea pielii lui 
Maddy. Aveam nevoie de acei bani, da, așa cum aţi spus voi toţi, doar 
ştiţi că am nevoie de bani. 

Simon s-a foit, stângaci. 

— Însă mai era ceva. Joseph Mannino a fost împuşcat de două ori în 
ceafă. Așa sunt executați oamenii, mi-a spus Catherine. 

l-a aruncat o privire lui Arthur. Așa executa oamenii familia lui. 
Acum avea logică faptul că nu voia să intre în afacerea familiei. Nu era 
vorba să cumpere case, să le renoveze și să le vândă. Nu case, ci 
trupuri, droguri. El încercase să-i spună adevărul, în feluri mărunte. A 
tăcut un pic, pregătindu-se pentru pumnul încasat în burtă. 

— Aşa a fost omorâtă și mama mea acum cinci ani. Două gloanţe în 
ceafă, pe când stătea în genunchi. A fost executată. Într-o centrală 
electrică dezafectată de pe chei, în sudul Philadelphiei, destul de 
aproape de locul în care a fost ucis Joseph Mannino. Poliţiştii nu l-au 
găsit niciodată pe ucigașul mamei mele. Însă Catherine... mama ta, a 
adăugat Red, iar ochii ei au găsit-o pe Maddy, mama ta mi-a spus că, 
deși n-ar fi putut niciodată s-o dovedească, probabil cel care a ucis-o a 
fost cineva din acea familie, cineva din mafie. Era stilul lor. lar în 
perioada în care a murit, mama investiga familia, cerceta reţeaua lor 
de infracțiuni, așa că avea logică. Poate că descoperise ceva și din 
cauza asta au omorât-o. 

Și dacă era vina lui Frank Gotti că mama ei murise, atunci nu putea 
să fie vina lui Red. Numai că tot era, nu-i așa? Rămânea destulă 
îndoială ca Red s-o umple cu propria vinovăţie. Nu aveau să poată 
dovedi niciodată cine fusese, asta îi spusese Catherine, şi ea cunoştea 
aceste lucruri. Însă Red avea nevoie de bani, dar şi să dea vina pe 
altcineva, și iat-o pe Catherine, oferindu-i-le pe amândouă! Tot ce avea 
nevoie ca să se repare pe sine, să repare tot. Însă acum planul 
dispăruse, era spulberat, căci nu funcționa decât dacă nu ştia nimeni. 

Maddy s-a crispat, încleștându-şi dinţii, cu un gâlgâit puternic în gât. 

Arthur a clătinat din cap, cu încreţituri de nedumerire în jurul 
ochilor. 

— Ce e? l-a întrebat Red. 

El a oftat. 

— Tata n-ar fi omorât niciodată un poliţist. Nu-i așa de prost! E una 

dintre regulile lui John D'Amico: să nu omori niciodată polițiști. Așa 
evitau să fie luați la ochi prea tare. Mama ta era căpitan de poliţie. 

Arthur a privit-o ţintă. 

— Nimeni nu s-ar fi atins de ea. 

— D-dar... s-a bâlbăit Red. 

Nu, nu-i luaţi asta, avea nevoie de asta! 

— Doamna Lavoy a zis... 

— Lucrează în biroul procurorului-șef, așa-i? a zis Arthur și s-a 
crispat şi mai tare în vreme ce rumega un gând nerostit. 

— E procuror-adjunct, a răspuns Oliver, trosnindu-şi gâtul. Curând 
va fi procuror-șef, şi n-ar face niciodată lucrurile despre care vorbeşte 
Red. Mama nu-i o delincventă. Red minte, n-o credeţi! Nu acesta este 
numele pe care îl căutaţi. N-a fost mama mea. Și ce ar avea de câștigat 
din asta, Red? Cu ce se alege dacă te foloseşte ca să-i facă o Înscenare 
lui Frank Gotti? 

Ochii lui Oliver erau în flăcări, arzându-i pe ai ei. Ea nu minţea, nu 
minţea! 

— Păi, a intervenit Simon, ai zis-o tu însuţi mai devreme, Oliver, nu? 
Ai zis că e un caz important și că, dacă obține verdictul de vinovăţie, 
are garantate, practic, voturile pentru funcţia de procuror-șef. 

A ridicat din umeri. 

— Vrea să fie procuror-șef, corect? Cu asta s-ar alege. 

— Nu vorbi aiurea! 

Oliver s-a luat acum de el, cu destul foc în priviri ca să dea și la alţii. 

Însă Red se uita la Arthur, pe faţa căruia trecea o umbră în vreme ce 
privea în jos, gândindu-se, gândindu-se, mestecându-și pe dinăuntru 
obrazul. 

— Ce e? l-a întrebat, iar el a revenit în încăpere cu o tresărire, 
uitându-se în jur, la colţurile rulotei, de parcă acestea s-ar fi strâns în 
cele din urmă în jurul lor, ca-ntr-un fel de numărătoare inversă până 
să-i strivească pe toți. 

— Chestia e că... Arthur a tăcut, a înghiţit în sec, apoi a reluat: 
Familia mea are un contact în biroul procurorului-şef. Îl are de ani 
întregi, poate că zece deja. Însă nimeni n-a ştiut cine este, întotdeauna 
lua legătura cu noi anonim, mesaje cifrate de pe un telefon cu cartelă 
preplătită. Comunica doar cu John DAmico, apoi el s-a îmbolnăvit și 
persoana i-a contactat pe tata și pe unchiul Joe - vreau să zic, Joseph 
Mannino. 

Oliver s-a uitat la el îngrozit. 

— Se scurg informaţii din biroul procurorului-șef? a întrebat. 
Cineva colaborează cu crima organizată? 

Arthur a dat din cap. 

— De ani întregi. Așa aflam noi identitatea martorilor în cazurile 
împotriva familiei sau locul în care se aflau membrii care trecuseră în 
cealaltă tabără și colaborau cu poliţia. Informaţii despre procese și alte 
cazuri penale împotriva concurenţei. Uneori acuzaţiile erau respinse. 
Loturi de arme sau droguri confiscate ca probe, pe care puteam apoi să 
le interceptăm. Toate veneau de la această persoană din biroul 
procurorului-şef. O plăteam pentru informaţii într-un cont din 
străinătate, dar n-am ştiut niciodată cine este. Până ce... Arthur i-a 
aruncat o privire lui Red; o mişcare stângace a umerilor, o sclipire în 
ochi. 

— Aşa am aflat cine ești, Red. La numai două zile după ce tata a fost 
pus sub acuzaţie, când am aflat că există un martor ocular, cu toate că 
n-avea cum să existe, pentru că tata nu îl omorâse pe unchiul Joe. Tata 
i-a spus fratelui meu să-i trimită un mesaj informatorului, să întrebe 
unde ești. 

— Şi? 

Red şi Oliver au spus-o în același timp, şi lui Red nu i-a plăcut asta. 
Nu, nu erau de aceeași parte. Rulota era împărţită din nou, dar Red nu 
mai ştia în care parte se află. Cu Oliver, care o aruncase afară din rulotă 
ca să moară, care îi pusese un cuţit la beregată, care o silise pe Maddy 
să participe la planul lui, și acum ea murea acolo? Sau cu Arthur, care o 
minţise din clipa în care se cunoscuseră, în septembrie? Pentru că el 
avusese nevoie s-o cunoască, pentru propriul plan. Sigur că se arătase 
interesat de ea, râsese la glumele ei, o dusese cu mașina acasă, o 
fermecase cu vorbele lui blânde şi ochii şi mai blânzi, iar ea fusese 
victima lui. Ce proastă fusese să creadă că acolo e orice altceva! Voia să 
obțină de la ea o informaţie și s-o omoare, asta era. Totuși, Red s-a 
pomenit că stă mai aproape de el, îndepărtându-se de Oliver, pentru că 
primejdia era în ochii lui Oliver, în ai nimănui altcuiva. 

— Şi, a răspuns Arthur, uitându-se la Red, nu la Oliver. 

Era evident că-și alesese partea. 

— Ne-a spus că are nevoie de o zi sau două ca să obţină informaţia. 
lar când ne-a trimis-o, la începutul lui septembrie, n-a venit pe calea 
obişnuită, prin telefonul cu cartelă preplătită. Tata a primit un e-mail 

cu numele lui Red, codul numeric şi adresa de acasă. lar adresa de e- 
mail de la care a fost trimis îi aparținea unui anume Mo Frazer, care 
lucrează în biroul procurorului-şef. 

— Îââh, sigur că e Mo Frazer! s-a stropşit Oliver. E foarte logic. 
Așadar, colaborează cu crima organizată, da? 

Arthur a clătinat din cap, nesigur. 

— Ei bine, am presupus că el trebuie să fi fost contactul în tot acest 
timp și că poate de această dată fusese o scăpare. Dar niciodată nu mi 
s-a părut convingător. Adică trimisese mesajul de pe adresa de la 
serviciu, cu numele lui chiar acolo. Asta lasă o urmă undeva, pe un 
server pe care îl poate găsi poliţia. Era aşa de diferit de toate 
contactele pe care le avuseserăm cu el înainte. Indolent! 

— A devenit neglijent! a comentat Oliver. Întotdeauna se întâmplă 
aşa. 

— Sau... 

Arthur şi-a muşcat buza. 

— Sau nu el a fost cel care-l trimisese, pentru că nu el este 
informatorul. A fost cineva care încerca să-i pună lui în cârcă scurgerea 
informaţiei despre identitatea lui Red. Altcineva din biroul 
procurorului-șef. 

Ochii lui i-au găsit pe ai lui Red și au rămas acolo. 

— Catherine Lavoy? a şoptit fata, cuvintele ieşind la iveală în cele 
din urmă, ridicându-se și prefăcând numele într-o întrebare. 

Nu, imposibil să fie ea! Totuși, în măruntaie i se răscolea ceva 
fierbinte şi ascuţit, sfârtecând-o pe când se cățăra pe șira spinării ca 
să-i şoptească la ureche: „Catherine te-a trădat, Catherine și-a dezvăluit 
numele acum câteva luni.” Nu, Catherine nu putea fi cea care îi 
dezvăluise numele la câteva zile după ce o căutase, cerându-i să fie 
martoră. Catherine ar fi știut ce înseamnă să dezvăluie numele lui Red; 
că avea să fie omorâtă. Inevitabil se ajungea la asta. lar Catherine nu 
putea să îi facă una ca asta, fie că era, fie că nu informatorul care 
colabora cu crima organizată. Era mama celei bune prietene pe care o 
avea, cea mai bună prietenă a mamei ei. Nu era cu putinţă. 

Și atunci ce era cu acea senzație din măruntaie care nu îi dădea 
pace? Cumva solidă, inevitabilă, adâncindu-se tot mai mult cu cât 
încerca mai abitir s-o înțeleagă. 

Oliver a pufnit, întinzându-și braţele, în timp ce ochii îi erau un 
câmp de luptă, fulgerând între Red și Arthur. 

— Staţi să înţeleg bine! a zis, frecându-și bărbia. Mai întâi, Red, 
sustii că mama a venit la tine și ţi-a oferit douăzeci de mii de dolari ca 
să spui că ai văzut cum Frank Gotti săvârşeşte o crimă. Totul ca să 
obțină verdictul de vinovăţie și să devină procuror-șef, a recapitulat 
băiatul, dând din cap spre Simon şi zeflemisindu-i teoria. Și acum, 
Arthur, susții că mama este persoana care de zece ani face să se scurgă 
informaţii către familia ta, fiind plătită. Și că ea trebuie să fie cea care a 
dezvăluit numele lui Red, dar a încercat să arunce totul în cârca lui Mo 
Frazer. Ce logică are asta? a lătrat, înaintând, făcând ochii tot mai mari 
în timp ce și-i plimba de la unul la altul. Aceste două lucruri se bat cap 
în cap. De ce să-i ceară lui Red să fie martoră la proces, dar imediat 
după aceea să-i dezvăluie numele, știind că probabil Red o să fie ucisă 
şi procesul n-o să mai aibă loc? Asta n-are sens. Haideţi, gândiţi-vă! 
Trebuie să gândiţi înainte să aruncaţi cu acuzații neintemeiate despre 
familia mea. 

Enervat, și-a înfipt un deget în tâmplă și l-a răsucit cam prea tare, cu 
ochii din nou sălbatici, calmul nefiresc dinaintea exploziei. 

— Totul e o mare aiureală! Mama nu e informatorul vostru, ea îi 
pune sub acuzare pe delincvenţii ca voi, a punctat şi a împuns cu 
același deget spre Arthur, aţintindu-l ca pe un cuţit. Poveștile voastre 
n-au logică. Mama n-ar fi putut să le facă pe amândouă: să-i ceară lui 
Red să se implice ca să câștige procesul și apoi să-i dezvăluie numele, 
ca acest caz să nu mai ajungă la proces. Cum se leagă toate astea? 

Însă mintea lui Red îi dădea târcoale unui gând, căutând cu 
înverşunare prin orele acestei nopți groaznice, absolut groaznice. 
Poate că exista o cale prin care lucrurile se înlănţuiau logic, poate că 
exista un fel în care toate astea se întorceau la Catherine Lavoy, care 
trăgea sforile în culise. Lui Red nu-i venea să creadă asta, căci o 
cunoștea pe Catherine de-o viață, dar nici nu-i venea să creadă că acel 
Oliver pe care îl cunoscuse în ultimele ore și în ai cărui ochi pâlpâia 
primejdia este real. Dacă el făcuse tot ce făcuse în noaptea asta, atunci 
Catherine ar fi putut să se folosească de Red și apoi s-o trădeze. Și ce 
era, care era expresia pe care o căuta? Red și-a plimbat privirea de la 
Maddy la Oliver, încercând să surprindă în ochii lor bine-cunoscuta 
expresie Lavoy, cea care întotdeauna o făcea pe Red să știe că 
niciodată nu avea să fie cu adevărat una dintre ei. A scotocit prin 
frânturile de amintiri din această noapte care nu se mai sfârșea. 
Sângele lui Maddy într-o amprentă a mâinii pe faţa sa, farurile 

luminând, punctul roşu de pe pieptul ei, bifa de pe mâna lui Arthur 
care se asorta cu cea de pe a sa, țipetele, mirosul de benzină, dând 
deoparte fiecare parte groaznică până ce a găsit ceea ce căuta, 
așteptând într-un ungher al minţii, în vocea sacadată a lui Oliver. 

Red și-a dres glasul. 

— Un plan trebuie să aibă două părți, a repetat ea cuvintele lui 
Oliver, care, la rândul lui, le repeta pe ale mamei sale. Trebuie să te 
asiguri că, oricum ar fi, va ieși în avantajul tău. 

Arthur s-a uitat la ea, părând că înţelege ce spune. 

— Asta înseamnă câștigă toată lumea, a zis el, repetând vorbele lui 
Maddy de mai devreme. 

Și acea senzație din măruntaiele lui Red s-a răsucit, absorbind parcă 
totul în jur. Nu voia să creadă, însă era acolo, chiar acolo, și trebuia să 
se confrunte cu ea. Nu fusese niciodată un plan care să-i aparțină, nu 
erau în el împreună, ele două: fusese unul dintre planurile câștigă 
toată lumea ale lui Catherine, iar Red fusese doar un pion, aruncat ca și 
cum ar fi fost ceva de care te poţi lipsi, ceva de unică folosință. De ce? 
De ce ea? Catherine chiar nu ţinea deloc la ea? N-o vedea pe cea mai 
bună prietenă a sa când se uita la Red; nu vedea acolo și fantoma lui 
Grace Kenny? Cum să fie în stare de așa ceva? 

— Despre ce vorbiţi voi doi? s-a răstit Oliver. 

— Are logică, i-a răspuns Red, cu vocea găsindu-și puterea în 
senzația cumplită, care nu îi mai dădea pace. Are perfectă logică. Planul 
ei avea două părţi. În prima parte a scenariului, eu depun mărturie la 
proces, iar Frank Gotti este găsit vinovat. Datorită succesului în proces, 
mama ta e aleasă procuror-şef. În a doua parte: ea îmi dezvăluie 
numele când e întrebată, iar familia lui Frank Gotti mă omoară, așa că 
procesul nu mai are loc. Însă când poliţiştii cercetează de unde s-a 
scurs informaţia, găsesc acel e-mail trimis de Mo Frazer. Pare că el mi- 
a divulgat numele. E înlăturat din birou, acuzat de ce infracțiune o fi 
asta. Ai spus-o tu însuți mai devreme, Oliver. Mo Frazer este cel mai 
mare adversar al mamei tale în cursa pentru funcţia de procuror-şef, 
singurul adversar. Dacă ei mă omoară pe mine, asta îl scoate din joc pe 
Mo. În oricare dintre scenarii, mama ta câştigă şi devine procuror-şef. 

Red s-a oprit o clipă ca să-și tragă răsuflarea. 

— Câştigă toată lumea, a conchis posomorâtă într-un final, pentru 
că, potrivit planului, ea era moartă, și, cumva, pe Catherine Lavoy n-o 
deranja asta. 

Oliver Lavoy o aruncase afară din rulotă ca să moară, iar Catherine 
Lavoy îi aruncase numele, pe jumătate aşteptându-se ca ea să piară, 
folosind acest lucru în avantajul său. 

Mincinoasă! Catherine Lavoy era o mincinoasă! Și Arthur era un 
mincinos, la fel şi oricine o fi fost persoana căreia îi aparținea al doilea 
vot DA, însă Catherine era, cumva, o mincinoasă mai rea. lar Arthur 
spusese că încerca s-o țină pe Red în viaţă, că asta era o ultimă 
încercare disperată. Era şi asta o minciună? 

Red a simţit cum i se ridică în gât fiere, dar a înghiţit - o în vreme ce 
se ferea de privirile tuturor şi şi-a şters o dâră de sudoare de pe buza 
de sus. Erau șase în această rulotă și cel puţin cinci erau mincinoși, 
printre care şi Red. Însă ea nu mai minţea, totul ieșise la lumină, totul 
dispăruse. 

— E o aiureală! a zis Oliver, deoarece era clar că n-are alt cuvânt 
pentru asta. Nimic nu-i adevărat. Mama n-a făcut nimic din toate astea. 
O cunoşti, Red, cum poți s-o acuzi de aceste lucruri? 

— N-o acuz! a răspuns Red, şi acea senzație bizară s-a răsturnat 
parcă și s-a preschimbat în furie, iar furia era roşie, la fel ca ruşinea. 

Îi simţea dogoarea în obraji. 

— Aşa s-a întâmplat. Ea e cea care mi-a oferit bani ca să fiu martora, 
ea mi-a spus că Frank Gotti este, probabil, cel care mi-a omorât mama. 
M-a manipulat și apoi le-a dat lor numele meu. 

— Ține-ţi gura, fetiță proastă! a repezit-o Oliver, apoi s-a uitat la 
Arthur. N-o asculta, e clar că a înţeles ceva greșit. Nu mama e persoana 
pe care o căutați. Nu-i ea! N-o asculta! 

— Oliver, încetează! a croncănit Maddy, cu ceafa rezemată de ușa 
frigiderului, ca și cum ar fi fost prea slăbită ca să și-l mai ţină ridicat. 

— Nu! 

Oliver s-a uitat la ea, însă Maddy nu s-a mai retras din faţa lui; n- 
avea unde să se ducă. 

— Red minte! a strigat el. O să facă să fie omorâtă mama și minte! 

— Şi dacă nu minte? a întrebat Maddy, crispându-se în vreme ce 
cuvintele îi șuierau prin gât. Poate că e adevărat. 

Și cât era Maddy de slăbită, pierzând sânge acolo, pe podea, cu 
pielea la fel de catifelată ca întotdeauna, însă mult prea palidă, tot avea 
grijă de Red. Sarcina ei, responsabilitatea ei, cu toate că Red nu-i 
ceruse niciodată s-o facă. Maddy nu era ca Oliver sau ca mama lor. 
Maddy era reală, blândă și bună. Dacă ar fi putut să stea în picioare, ar 

fi stat în partea de rulotă a lui Red, nu-i aşa? Ele două împotriva lui 
Oliver. Și Red nu se putea gândi în clipa asta unde s-ar fi aflat Arthur în 
toată povestea. 

— Poate că e adevărat! a strigat Oliver la ea, cu saliva făcând clăbuci 
la colțurile gurii. Crezi că e adevărat că mama a colaborat în ultimii 
zece ani cu un grup de crimă organizată? Că a fost plătită să respingă 
cazuri şi să le dea informaţii? Crezi că asta se potrivește cu mama 
noastră, Madeline? Crezi că ar născoci un caz împotriva lui Frank Gotti 
şi ar plăti-o pe Red să fie martoră, ca să ajungă procuror-şef? Se 
potrivește cu mama, după părerea ta? a întrebat. Orice din toate astea? 

— Nu ştiu, a răspuns Maddy, închizând ochii strâns. 

— Nu ştii? 

Oliver s-a aplecat deasupra ei. 

— Crezi că se potrivește cu mama, da? Mama, care încă îţi taie 
sendvișurile în formă de triunghi? Cea care zice „Copăcel!” când scapă 
ceva din mână? Îți pare o delincventă, M addy? 

Red vedea cum pete roşii urcă pe ceafa lui Oliver pe când acesta se 
apropia ameninţător de sora lui, cu capul căzând în acel unghi ciudat, 
şi ea ştia acum că e un semn de avertizare. Se apropia o explozie. 

— Mama, care a personalizat tonul de apel al telefonului pentru 
întreaga familie cu amintiri dragi, crezi că e o delincventă? Crezi că 
femeia care a pus pentru tine o sonerie, pentru că atunci când erai 
copil credeai că trebuie să suni la ușă înainte să intri sau să ieși din 
casă, crezi că femeia care ar face ceva așa de drăgălaș e o infractoare? 

Ceva i-a atras atenţia lui Red și a făcut-o să se smucească. 

— Poftim? a zis, privind ţintă ceafa lui Oliver. Tonul de apel al 
mamei tale pentru Maddy este harpa. 

Red fusese cu Catherine Lavoy de multe ori în ultimele șase luni, 
întâlnindu-se în taină, revăzând mărturia şi stabilind unde ar fi putut 
să fie ea înainte și după crimă, fără să apară pe camerele de 
supraveghere, pentru eventualitatea în care echipa de avocaţi a lui 
Frank Gotti ar fi verificat. Maddy își sunase mama de două ori, iar Red 
auzise sunetul de harpă. Probabil o glumă din vremea în care Maddy 
avea cincisprezece ani și voia să înveţe să cânte la harpă ca să 
impresioneze un băiat din orchestră, dar renunțase după a doua lecţie, 
pentru că niciun băiat nu merită atâta osteneală. Red era sigură de 
asta. 

— Tonul de apel al mamei tale pentru Maddy e o harpă, a insistat ea. 

Oliver a aruncat o privire în spate, spre ea, cu explozia întârziată 
acum. 

— Aşa €, a zis băiatul, respirând greu. Aşa este acum, cred. Însă când 
Maddy a primit primul telefon celular, mult timp a fost soneria, pentru 
că asta e povestea preferată a mamei despre Maddy. Cred că l-a 
schimbat acum câţiva ani. 

— Sonerie? a zis Red, testând cuvântul pe buze ca și cum n-ar fi fost 
deloc un cuvânt, doar o împrăştiere de sunete, o absurditate. 

Sonerie! 

Unul dintre sunetele rușinii sale, care trăia acolo cu ea, adânc în 
măruntaie. Sunetul pe care îl auzise pe fundalul acelei ultime 
convorbiri telefonice cu mama sa. De două ori. Acel „Bună” ciudat al 
mamei după ce îl auzise. Numai că nu era cu putinţă, îi spuseseră cei de 
la poliţie, trebuie să-și fi imaginat sau poate că era derutată. Mama ei 
fusese găsită în centrala electrică dezafectată, fără străzi cu locuinţe în 
jur, fără case, fără sonerii. Nu era cu putinţă. Însă Red îl auzise, auzise 
acel sunet şi nu îl mai uitase, cum nu uitase nici acea ultimă discuţie, 
nicio secundă din ea. 

— Ton de apel sonerie, a zis, testând posibilitatea, şi amintirile s-au 
mişcat, intrând în alte locașuri. 

— Ce tot zici acolo? s-a răţoit Oliver cu ochii fulgerând. 

Red nu știa, deocamdată, dar era o senzaţie cumplită de scufundare, 
care încerca s-o tragă în jos. S-a împotrivit, iar picioarele i s-au ridicat 
de pe podea când s-a repezit în chicinetă, la cratiţa cu telefoanele care 
erau acolo. Red a ridicat capacul și s-a uitat înăuntru, căutându-și 
mobilul. L-a scos, iar ecranul de pornire i-a spus că mai are 12% din 
baterie, încă fără semnal. Asta din cauză că inginerii de-abia 
începuseră să lucreze la releul stricat. Oare o auziseră prin stație 
înainte s-o sfărâme Arthur? N-avea cum să știe dacă da. Dacă unul 
dintre ei apăsase pe buton în același timp, atunci vocea lui Red s-ar fi 
pierdut în noaptea care se sfârșea, niciodată găsită, niciodată auzită. 

Concentrează-te, concentrează-te pe sonerie! Ceva dinăuntru îi 
spunea că e important. Poate că Maddy murea, poate că poliția era sau 
nu în drum spre ei, dar soneria era importantă. 

Red a deblocat telefonul și a apăsat pe „Setări”. Degetul mare a 
căutat în sus şi în jos pe meniul „Sunete” și l-a deschis. A derulat până 
la secțiunea numită „Sunete și vibrații” și a dat clic ca să vadă toate 
opţiunile pentru tonurile de apel. 

Ochii i-au parcurs rapid lista, dincolo de „Cosmic” și „Night Owl” și 
„Sencha”, iar degetul derula cuvintele care deveneau o ceață. Nu, nu 
era aici. Chiar la capăt era alt meniu, numit Classic. Red a apăsat pe el, 
iar pe ecran a apărut o nouă listă. „Alarm”, „Ascending” „Bark” „Bell 
Tower”. Ochii lui Red mergeau mai departe, peste restul celor cu B, 
dincolo de „Crickets”, și iată-l. „Doorbell"11, chiar deasupra lui „Duck”. 
Red a dat volumul la maximum și apoi a apăsat cu degetul mare pe 
tonul de apel cu inima în gât, de parcă ar fi știu deja răspunsul. 

Telefonul său a scos un sunet de clopoțel, înalt, pe două tonuri, apoi 
jos. Red a apăsat iarăși. Și iarăși. 

Asta era. 

Soneria! Acea sonerie! 

Exact sunetul pe care îl auzise în ultima discuţie la telefon cu mama, 
discuţia la telefon care schimbase totul și îi sfâșiase lumea în bucăţi 
lumea. Asta era! 

Nu era soneria de la o ușă, pentru că polițiștii avuseseră dreptate; n- 
avea cum să fie. Era un ton de apel. Tonul de apel al lui Catherine 
Lavoy. 

— Ce faci? a întrebat-o Oliver, cu umerii mişcându-se, privind în jos 
la telefonul din mâna lui Red. 

— Mama ta, a zis Red, iar vocea i s-a frânt în două. Cred că mama ta 
era acolo. 

— Unde? 

Oliver și-a mijit ochii. 

Red a încercat să vorbească, poticnindu-se de propria respiraţie. 

— Cu mama mea. Când a fost omorâtă. 


1 „Sonerie de ușă” (n.tr.). 

TREIZECI ŞI NOUĂ 


Red își dorea ca sunetul de paraziți să acopere tăcerea cumplită din 
rulotă şi acel țârâit înalt din urechile sale, pe două tonuri, ca soneria. 
Oare putea și altcineva să-l audă? Se străduia și altcineva să respire? 

— Ce tot spui acolo? a întrebat-o Oliver, iar sprâncenele i se uneau, 
umbrindu-i ochii şi ascunzând focul din ei. 

— Ea era a-acolo, s-a bâlbâit Red. Am auzit-o. Poate că nu știi asta, 
dar mama m-a sunat cu doar zece minute înainte să fie omorâtă, aşa 
mi-au spus polițiștii. 

Respira zgomotos, ca și cum se lupta cu o furtună prinsă în capcană 
în capul său. Nu mai spusese asta cu glas tare de ani întregi, de atunci 
trăind singură în vinovăţie și ruşine. 

— Mama a încercat să-mi spună ceva în acea discuţie, m-a rugat să-i 
spun tatei ceva. Dar ne certaserăm, eram supărată rău pe ea, şi acum 
nici măcar nu-mi mai pot aminti de ce. Dar i-am închis telefonul. l-am 
spus că o urăsc şi i-am trântit telefonul în nas. E ultimul lucru pe carei 
l-am spus mamei mele, și apoi ea a murit. A fost vina mea, pentru că 
poate lucrul pe care trebuia să mi-l spună ar fi fost lucrul care ar fi 
salvat-o. Ar fi fost încă în viaţă dacă eu n-aș fi... 

Nici asta nu făcea parte din povestea pe care Red ar fi trebuit s-o 
spună, dar nu putea să n-o facă, întrucât zăcuse în ea atâta timp, 
putrezind, un nou organ de care avea nevoie ca să trăiască mai 
departe, să-i amintească în fiecare zi ce făcuse. Răspunderea era a ei și 
doar a ei. Dar acum știau și ceilalți, și toți ochii erau ațintiți asupra ei, 
iar lumea nu putea să se prăbușească mai mult decât o făcuse deja. 
Gata cu secretele! Nu mai avea niciunul, nici măcar ăsta, despre cel mai 
rău lucru pe care îl făcuse în viaţa ei. 

Red a clipit, iar o lacrimă i s-a prelins pe obraz înainte s-o poată 
prinde. 

— Şi în acea ultimă discuţie la telefon am auzit pe fundal o sonerie. 
De două ori înainte să se oprească. 

Şi-a tras nasul. 

— La poliție mi-au spus că e imposibil, pentru că mama a fost găsită 
în centrala electrică dezafectată de pe chei, fără nicio casă prin 
apropiere. Dar ştiu bine ce am auzit și era asta. 

A ridicat telefonul. 

— Era un ton de apel, tonul de apel al mamei tale pentru Maddy. Ea 
era acolo, în spatele mamei. Mama i-a zis „Bună”, și apoi eu i-am trântit 
telefonul înainte să apuce să-mi spună ce voia. 

Ochii lui Red s-au oprit la Maddy, schimbându-se la față. 

— Mamata era acolo. Trebuie s-o fi sunat tu când era acolo. De ce n- 
a spus niciodată că era acolo? Mama mea a murit după nici zece 
minute, aşa că mama ta, eu nu... 

Simon și-a lăsat capul în palme, trăgând cu zgomot aerul printre 
degete. 

Arthur s-a uitat la Red cu ochii mari în spatele ochelarilor şi cu 
brațul lăsat pe lângă corp mișcându-se, ca şi cum ar putea să se întindă 
şi s-o cuprindă, s-o ascundă. 

— Ce? 

Oliver a pufnit, spărgând tăcerea care forfotea, şi zâmbetul crud i-a 
revenit. Oare Catherine zâmbea așa? a încercat Red să-și amintească. 

— Acum încerci să-mi spui că mama mea este cea care a omorât-o 
pe a ta? Erau cele mai bune prietene, Red. Nu fi așa de proastă! Și care 
e dovada? Un sunet pe care crezi că l-ai auzit când aveai treisprezece 
ani, un copil? Te înşeli! Poliţiştii ţi-au spus că te înşeli. Mama nu era 
acolo. 

— Când a murit, mama investiga grupul de crimă organizată, a zis 
Red, şi cuvintele ieșeau pe măsură ce le gândea. Familia ta, Arthur... 
Poate că și-a dat seama că există o scurgere de informaţii din biroul 
procurorului-șef, poate că și-a dat seama că era Cather... 

— Te auzi ce spui? a răcnit Oliver, şi, da, ea auzea, și n-avea de gând 
să se mai poarte cu grijă din pricina privirii lui. 

Pentru că, dacă avea dreptate, dacă avea dreptate... 

— Mama n-a fost acolo! a strigat el. 

Red era pe cale să vorbească, să riposteze, cuvintele erau chiar 
acolo, în găâtlej, se luptau să treacă de inima care se afla unde nu-i era 
locul. Dar a oprit-o un nou sunet. Un urlet nefericit, disperat, dinspre 
Maddy, a cărei față se schimonosea în vreme ce lacrimile i se 
prelingeau din ochi, repede, nestăpânite. 

— Ce-i? a întrebat Reyna, apăsând în continuare pe rană. Te doare? 

Însă Maddy nu se uita la ea, ci la Red. A tipat din nou, şi umerii i se 
zguduiau, avea dinţii dezgoliţi, iar lacrimile îi picurau în gura deschisă. 

Oliver își privea fără nicio expresie sora. 

— Maddy? a întrebat Red și a pornit spre ea. 

— Ea a fost, a răspuns Maddy plângând, iar capul ei lipit de frigider 
s-a înclinat încă un pic. E-eu... Mama nu era acasă în seara aceea. De 
aceea am sunat-o, dar n-a răspuns, doar a intrat robotul după ce a 
sunat de două ori. 

Mâna îi tremura când a ridicat-o ca să-și șteargă un obraz, lăsând 
acolo o nouă dără de sânge care se întrepătrundea cu lacrimile. 

— Tata şi Oliver erau plecaţi din oraș la unul dintre turneele de șah 
ale lui Oliver. Am ajuns acasă după lecţia de vioară, iar mama nu era 
acolo. Nu era. N-a venit decât după opt şi jumătate, zicând că lucrase 
până târziu. Eu mâncasem deja ce mai rămăsese din weekend. 

Maddy a început să plângă și mai tare, iar cuvintele îi ieşeau din 
gură înăbușite și parcă strâmbe. 

Red nu se putea clinti. Ce voia Maddy să spună cu „Ea a fost?” Se uita 
la cea mai bună prietenă a sa și nu se putea mișca, nu putea să respire, 
ca nu cumva asta să facă să fie adevărat sau neadevărat, și Red nu știa 
care dintre cele două posibilități era mai rea. 

— Şi mama a zis că n-a mâncat, dar îmi amintesc, îmi amintesc, i-am 
zis: „Dar ai sos acolo, pe bluză.” 

Maddy s-a înecat cu vorbele. 

— Era o pată mică, dar ea s-a dus să se schimbe de îndată ce am zis, 
şi n-am mai văzut niciodată bluza aceea, probabil că a aruncat-o. 

S-a oprit, împroşcând lacrimile care tot curgeau pe când povestea, 
cinci ani de lacrimi neplânse. 

— Și apoi, a doua zi, am aflat ce i se întâmplase mamei tale, Red. Că 
fusese omorâtă. Împușcată. Îmi pare foarte, foarte rău! Şi apoi... 

Vocea i s-a frânt. 

— Totul a fost aşa de derutant! Pentru că mama zicea că era acasă la 
ora şapte în seara aceea, că pregătise cina pentru noi două. N-o făcuse, 
nu asta se întâmplase, dar ea ne-o tot spunea, mie, tatei. Dar nu asta se 
întâmplase. O sunasem. Apelul nepreluat era chiar acolo, în lista mea 
de apeluri. De ce s-o fi sunat pe la șapte și jumătate dacă era acasă, cu 
mine? 

Maddy s-a cutremurat, ștergându-şi celălalt obraz. 

— Însă m-am uitat iar după câteva zile şi apelul fusese şters din 
listă. Nu era acolo. Și mama tot spunea același lucru. Că ajunsese acasă 
la șapte, exact când mă întorsesem eu de la lecţia de vioară. Pregătise 
cina pentru noi două și ne uitaserăm la televizor. Fusese o seară 
normală. Şi nu puteam să pricep de ce minte. Dar apoi am început să 

cred că poate eu mă înșelam, poate confundasem zilele, pentru că 
părea aşa de sigură, şi de ce ar fi minţit? Şi apelul nu mai era în 
telefonul meu. Ea m-a derutat, Red! 

Maddy a clipit, încercând s-o zărească prin ochii umflaţi, înroșiţi. 

— Nu eram sigură. Nu eram sigură, însă am avut tot timpul 
presentimentul că se întâmplase ceva în seara aceea. Dar poate că eu 
mă înșelam, eram derutată. Jumătate din mine voia s-o creadă. Îmi 
pare atât de rău, Red! Îmi pare foarte, foarte rău! 

Ultimul cuvânt s-a frânt când Maddy a tipat, un sunet groaznic, ca la 
sfârșitul lumii, cu faţa schimonosită și cu ochii închiși strâns peste 
lacrimi. 

Red se uita la ea. Nu s-a mişcat, ţinută în loc de aerul prea fierbinte 
care se îngroșa în jurul ei în această conservă de metal. 

Catherine Lavoy! Catherine Lavoy îi omorâse mama. O silise să 
îngenuncheze. O împuşcase de două ori în ceafă cu propriul pistol. 
Fusese Catherine. Cea mai bună prietenă a mamei. 

Red a simţit degete pe umăr, apăsând tare, dar nu era nimeni acolo, 
pentru că fusese Catherine, în negru, ținând-o strâns pe când puştile 
bubuiau în jurul lor la înmormântare, despicând în două cerul. 

Catherine! 

lar Maddy... Maddy știuse. În tot acest timp. Din ziua în care se 
întâmplase, ziua în care lumea se sfârşise pentru Red, 6 februarie 
2017. Maddy știuse şi nu spusese nimic vreme de cinci ani. 

Acum totul avea logică. Felul în care Maddy se crispa când era rostit 
cuvântul „mamă” în faţa lui Red. Pentru că știa ce i se întâmplase. Poate 
că avea îndoieli, dar ştia în adâncul sufletului ei, știa cine o omorâse pe 
mama lui Red. Maddy avusese întotdeauna grijă de Red, îi plătise 
prânzul când Red nu putea să și-l plătească, îi găsea lucrurile pe care le 
pierduse, atât de multe de-a lungul anilor, avea grijă de ea ca o mamă, 
totul pentru că știa. Era sarcina ei, răspunderea ei. 

Asta era privirea ciudată a lui Maddy de mai devreme, cea pe care 
Red nu reușise s-o recunoască. Și ăsta era secretul ei, cel pentru care 
credea că cineva ar putea să ucidă. 

Maddy știa! 

— Îmi pare aşa de rău! a hohotit Maddy, tot repetând vorbele până 
ce Reyna a trebuit s-o imobilizeze. Îmi pare aşa de rău! 

Puşca trebuie să fi tras, pentru că era o gaură acolo, în pieptul lui 
Red, iar sângele i se revărsa pe tricoul roşu-închis. Însă nu era. Red s-a 

uitat în jos. Nu era. Dar trupul său n-o credea, se prăbuşea în jurul 
rănii, coastă cu coastă. Red s-a încovoiat, o durea când oasele i se 
rupeau în două, străpungând pielea, și fiecare piesă din puzzle se 
desfăcea. Maddy urla din nou, dar nu, era mai aproape. Era ea. Un 
sunet roșu parcă, gutural, scos cu ochii holbaţi din cauza efortului. 

— Nu! a strigat Red, şi totul se întâmpla din nou, mama murea de o 
mie de ori la fiecare jumătate de secundă, lumea exploda și se cârpea 
strâmb la loc. Nu! 

Red a ţipat, cu pumnii încleștați, cu muchia dură a încheieturilor 
degetelor apăsându-i faţa, lăsând urme pe piele. Cinci ani fără să ştie, 
fără să ştie cine îi ucisese mama, așa că nu putea fi decât Red, 
omorând-o cu acele ultime cuvinte. Dar acum știa. Avea răspunsul. Și 
asta o făcea să-și piardă controlul. 

Red s-a împleticit într-o parte, iar un picior s-a îndoit sub ea. Cineva 
a prins-o. 

Arthur! 

Cu mâinile sub coatele ei, ținând-o în picioare. A privit-o în ochi, 
clipind încet, cu două lacrimi prelingându-i-se pe faţă. 

— Red! a zis încet, aproape prea încet ca să treacă prin aerul din 
această rulotă. Uită-te la mine! 

Se uita la el. 

— Nu eşti vinovată, a zis el. 

— Poftim? a suspinat Red. 

— Nu ești vinovată că mama ta a murit. 

Red a tăcut, ţinându-şi răsuflarea. 

— Ştiu, a zis ea pe un ton plat. 

Nu era ea, era Catherine Lavoy. Tocmai aflaseră cu toții asta. 

— Red! a insistat Arthur, cu degetele blânde pe trupul ei înfrânt Nu 
tu ești vinovată. 

Red a clipit. 

— Ştiu, a zis Încet, şi cuvintele tremurau, pentru că se străduia prea 
tare. 

Ce putea să vadă Arthur? Ce putea să citească în ochii ei? 

— Red! a repetat el blând, fără să-și ferească privirea. 

Așa că a făcut-o, Red și-a ferit privirea, oriunde, numai spre el, nu. 
La modelul perdelelor de acolo, te rog, oare ar putea să-și dea în sfârşit 
seama ce este? Gândește-te! Sau la altcineva, dar nu la Maddy, Oliver, 
Simon sau Reyna. Ceva care să-i abată atenţia, orice, ca să nu se 

gândească la toată acea vinovăţie şi toată acea ruşine, ca să nu le 
scoată la iveală aici, în faţa tuturor. 

— Red! a zis el iar, convingând-o să-l privească. 

— Termină, Arthur! a șoptit ea. 

— Nu ești vinovată! 

De această ultimă dată a reușit. Red a simţit o mișcare în măruntaie, 
ceva se deznoda, ceva își dădea drumul, în sfârşit. Faţa i s-a boţit şi au 
venit lacrimile. A plâns, cu nişte sunete ce-o zguduiau cu totul. S-a 
împleticit în față, în brațele lui Arthur, care o aşteptau, cu capul pe 
pieptul lui, şi Red a plâns și a dat drumul la tot. 

Nu eravinaei! 

Nu ştiuse ce avea să se întâmple după acea ultimă discuţie la telefon. 
Nu îşi ura mama, iar mama trebuie să fi ştiut asta, acolo, în genunchi, la 
capătul tuturor lucrurilor, pe când Catherine îi ațintea pistolul spre 
ceafă. Mama era lumea lui Red, întreaga ei lume, și ea trebuie să fi știut 
asta, trebuie s-o fi simţit, cumva, pentru că așa funcționa iubirea. 

Nu era vina lui Red. 

Îşi înlocuise mama cu vinovăția, ruşinea şi reproşul. Ajunseseră să 
fie o parte din ea, un membru, un organ, un laţ în jurul gâtului. Red 
crezuse că are nevoie de ele ca să trăiască, dar n-avea, pentru că nu era 
vina ei şi nu mai avea nevoie de ele. Plângea, și nu era doar din cauza 
lui Maddy sau a lui Catherine şi a adevărului. Plângea pentru că putea, 
în sfârșit, să-şi ierte mama că murise și să se ierte și pe sine. Destul 
pentru toată lumea. 

Arthur i-a mângăiat părul la spate, până la capătul cozii de cal. 

— Nu-i adevărat! a răzbătut vocea lui Oliver. Nimic din toate astea 
nu-i adevărat. Maddy, ce mama dracului tot spui? 

Red s-a tras de lângă Arthur, ștergându-și faţa. Oliver a răsărit din 
ceaţă, înaintând spre ea. 

— Mama mea n-a făcut nimic din toate astea! a strigat el. Nu-s decât 
minciuni! Toate! Nu știu ce joc credeţi că jucaţi voi două. 

A fulgerat-o cu privirea pe Red, apoi pe sora lui, care murea acolo, 
pe podea. 

— Mama n-a făcut nimic. 

— Ba a făcut! a zis Red, îndreptându-şi spatele ca să-l privească pe 
Oliver drept în ochi. A făcut toate astea. Și sper să moară în genunchi, 
speriată și singură, așa cum i-a făcut ea mamei mele. 

— Ține-ţi dracului gura aia! a ţipat Oliver. 

S-a repezit în față, dar nu spre ea, ci spre masă, de pe care a luat 
ceva. S-a întors fulgerător cu cuțitul într-o mână și bricheta Zippo în 
cealaltă. O sclipire pe metalul amândurora, la fel ca aceea de pe dinții 
lui dezgoliţi. 

— Încetează, Oliver, s-a terminat! a zis Arthur, ridicând mâinile şi 
trăgându-se înapoi. S-a terminat! Am răspunsul pentru care am venit. 
Red n-o să depună mărturie la tribunal pentru femeia care i-a omorât 
mama. Pot folosi asta ca să-l conving pe fratele meu, care o să mă 
asculte. Trebuia să obținem răspunsul şi apoi s-o omorâm pe Red, asta 
ni s-a spus să facem, dar nimeni nu trebuie să fie vătămat. Nimeni! 

A aruncat o privire spre Maddy, care acum avea frisoane și se 
cutremura în mâinile Reynei. 

— Acum nu mai pot să comunic cu fratele meu, pentru că ai aruncat 
telecomanda, iar stația e spartă. Dar pot să merg afară. 

A suspinat. 

— O să mă duc la el și o să-i explic că s-a terminat, o să-i spun să se 
retragă. O să mă asigur că o face, jur! Apoi voi puteţi să urcați în 
camionetă și s-o duceți pe Maddy la un spital. Are nevoie să ajungă la 
un spital! S-a terminat, Oliver! Te rog, îngăduie să se termine! 

— Nu te duci nicăieri, a mărâit Oliver. Nu cu toate minciunile alea 
despre mama! Știu ce faceţi voi, ăștia; sunteţi niște animale! N-o să vă 
las să-mi omorâţi mama! Nimic din toate astea nu-i adevărat. Nu te 
duci afară să-i spui fratelui tău numele ei. Asta nu se va întâmpla! a 
adăugat Oliver şi a ridicat cuțitul, îndreptându-l spre Arthur. Rămâi 
aici! 

— Oliver! l-a implorat Reyna, cu prosopul înroșit în mâini. Trebuie 
s-o ducem pe Maddy la un spital! N-o să reziste! Te rog, hai să facem ce 
a spus Arthur! 

— Nu! a lătrat el, îndreptând acum cuțitul spre ea. Nu-l pot lăsa să 
plece. Nu-l pot lăsa să-i spună fratelui său. 

— Oliver, Maddy n-o să supravieţuiască! 

Red a înaintat. 

— Pierde tot sângele. Arthur ne oferă o cale de a ieși de aici. Acum. 

— Nu ascult de tine, dracu’ să te ia! a zis Oliver cu vocea întunecată 
şi hârâită. Eşti o mincinoasă! Din vina ta o să fie omorâtă mama. 

— Şi din vina ta o să moară Maddy! Trebuie să plecăm! 

Ochii lui fulgerau dintr-o parte în alta. Pentru că era o alegere, într- 
un fel, între mamă şi sora mai mică. La asta se ajunsese. O viață pentru 

alta. Însă lui Oliver Lavoy nu-i plăcea să ia hotărâri grele. El avea totul 
şi încă ceva pe deasupra. 

— Poate că oamenii de pe releu te-au auzit, Red, a zis Simon, cu 
ochii mari şi cuprinși de panică alunecând în sus, pe cuțitul din mâna 
lui Oliver. 

Se terminase şi nu se terminase, pentru că primejdia stătea chiar 
acolo, prinsă în capcană împreună cu ei, și o ştiau cu toţii, o ştia și 
Simon. 

— Poate că au sunat la poliţie, poate că sunt pe drum. 

Red a dat drumul aerului din piept. 

— N-avem cum să știm sigur, a zis ea. Dacă unul dintre ei vorbea în 
același timp, interferența mea n-a ajuns la ei. 

— Ce-ar fi dacă unii dintre noi am ieși pe partea cealaltă? a propus 
Reyna, făcând semn cu capul spre partea stângă a rulotei, spre geamul 
din partea șoferului. Acum știm că afară nu există al doilea lunetist. 
Unii dintre noi pot să plece și să aducă ajutor. Eu rămân aici cu Maddy. 

— Nu pleacă nimeni! a urlat Oliver. Nu pleacă nimeni până nu mă 
gândesc ce e de făcut. 

Ce era de făcut? Un plan. Oliver încerca să se gândească la un plan, 
unul în care putea să-și salveze și mama, și sora. Câştigă toată lumea. 
Semăna enorm de mult cu mama lui. Însă Red nu vedea niciun câştigă 
toată lumea pentru el aici și nu voia ca el să câștige, pentru că, dacă 
Oliver câștiga, asta însemna că și Catherine câștiga, iar Red nu putea să 
lase să se întâmple asta. 

— Lunetistul, s-a răsucit Simon spre Arthur. E fratele tău? 

Arthur şi-a înclinat uşor capul. 

— Ai vreo altă cale de comunicare cu el? 

Arthur a clătinat din cap. 

— Doar telecomanda luminii și stația. 

— Fir-ar să fie! a șuierat Simon. Mă gândeam, dacă ai avea cum să 
comunici cu el, i-ai putea spune să se retragă și să urcăm toţi în 
camionetă. Oliver, ne-ai lăsa să plecăm așa? Dar Arthur va trebui să 
vină cu noi înainte să-i spună totul fratelui lui. Atunci ai putea să te 
gândeşti la un plan în vreme ce am fi pe drum, ducând-o pe Maddy la 
un spital ca s-o salvăm. 

Oliver şi-a mijit ochii, gândindu-se. Și-a ridicat bărbia și a dat din 
cap o dată. Putea permite asta. 

— Dar n-am cum să comunic cu el, a replicat Arthur. Aș putea să ies 

să caut telecomanda, însă n-aş găsi-o pe întuneric. 

— Nu! 

Bărbia lui Oliver a coborât iar și ochii îi scânteiau. 

— Arthur nu iese din această rulotă. 

— Oliver! 

Acum Reyna plângea, cu braţele zguduindu-i-se în dreptul coatelor. 

— Trebuie s-o salvăm pe Maddy! 

Ochii lui Maddy erau închiși și nu se mai deschiseseră de ultima 
dată când se uitase Red la ea. 

— Maddy? a ţipat Red și, când s-a dus spre ea, ceva i-a scârţâit sub 
tălpi. 

— Sunt trează, a îngăimat Maddy, iar buzele îi erau extrem de 
palide, topindu-se parcă în restul feței. Sunt trează, a zis. Doar îmi 
odihnesc ochii, jur! 

Nodul din pieptul lui Red s-a dezlegat, dar nu de tot. Maddy era pe 
moarte, Red urma s-o vadă murind dacă nu putea s-o scoată de aici. 
Maddy șştiuse, știuse tot timpul ce se întâmplase cu mama lui Red, dar 
era cea mai bună prietenă a sa, Maddy a sa, și Red se săturase de 
vinovăţie şi reproş. Trebuia s-o salveze. 

Ochii i s-au îndreptat spre Oliver. Puteau să-l învingă? Puteau ea, 
Simon şi Arthur să-i ia cuțitul din mână, să-l imobilizeze? Cuţitul 
sclipea în luminile de pe tavan, atrăgându-i privirea. Era așa de ascuţit! 
Așa de zimţat și de ascuţit! Şi acel cuțit putea face pe cineva să se 
golească de sânge, o altă persoană care să moară pe podea alături de 
Maddy. Red nu se îndoia că Oliver avea să-l folosească; era încolţit, deci 
nu avea altă soluţie decât să lupte sau să fugă, și ea ştia ce urma să 
aleagă băiatul. 

Oliver Lavoy era primejdia, el fusese tot timpul. lar acum nu-i lăsa s- 
o salveze pe Maddy, în afară de cazul în care găseau o cale să comunice 
cu lunetistul de aici, în rulotă. 

Red s-a foit și a strivit ceva sub talpă, talpa pantofului lui Maddy. S-a 
uitat în jos. Era staţia. Spartă. Plastic, metal și cabluri. Red și-a mijit 
ochii, s-a uitat la piese, le-a pus laolaltă în minte, le-a reparat. Sarcina 
sa, responsabilitatea sa. 

— Pot s-o fac, a zis, şi acum ştia că poate, nu mai încăpea îndoială, 
nu eratimp pentru asta. 

O făcuse de atâtea ori, era gravată acolo, în trasele minţii sale. 
Inutilă, ca o grămadă de lucruri pe care le avea în cap, dar nu acum, în 


. 295 


clipa asta putea să salveze o viaţă. 
— Ce? a întrebat-o Simon. 
— Pot să repar stația. 

PATRUZECI 


Era un puzzle, nimic altceva. Nu cum era capul lui Don, acolo, afară, 
ci un puzzle pe care Red îl putea repara, pe care îl mai făcuse și Îl 
desfăcuse de atâtea ori. Pentru mama. Acum putea să-l facă pentru 
Maddy. S-a aplecat să culeagă piesele stației sparte, lăsându-le să-i 
cadă în mâna desfăcută. 

A dus grămada la masă, dincolo de Oliver. Acesta a lăsat-o să treacă, 
dar şi-a încleștat şi mai tare mâna în jurul cuţitului. Era dogoare în 
jurul lui, urmându-l, și miros de sudoare stătută. Firișoarele de păr de 
pe ceafă i s-au zbârlit când s-a apropiat prea tare, avertizând-o să se 
țină departe de el. 

Red a dat drumul pieselor pe masă, împrăştiindu-le. S-a uitat la ele. 

— Poţi s-o faci? a întrebat-o Simon. 

Red a dat drumul aerului din piept. 

— Dacă e spart ceva, aș putea scoate sistemul stereo al rulotei, 
radioul. Au multe piese asemănătoare. 

S-a apropiat de stația demontată. Placa de circuit verde era crăpată 
pe mijloc și se mai ţinea în conexiunile sudate. Lipsea o bucată din 
carcasa din față, lângă grila difuzorului, dar asta n-avea importanţă. 
Discul de plastic al difuzorului, partea care transforma undele radio în 
voci, era spart, imposibil de reparat. Dar asta era în ordine, Red putea 
să facă altul din hârtia adusă de Maddy. Nimic altceva nu părea stricat, 
condensatorii, amplificatoarele, selectorul de canale, transformatorii, 
magnetul sau bobina din difuzorul spart. Nu trebuia decât să le pună la 
loc, să refacă difuzorul, să reconecteze cablurile. 

A Încuviinţat cu o mișcare din cap. 

— Pot s-o fac. 

— Ai nevoie de sistemul stereo? a întrebat-o Arthur, pornind spre 
cabină. 

— Nu. 

A înghiţit în sec. 

— Mă descurc fără el. 

Red a intrat în separeu și s-a așezat lângă geam. Locul în care 
stătuse cu aproape opt ore în urmă, privind mașinile mici de pe 
autostradă, cu Maddy pălăvrăgind în faţa sa. 

— Rămâi trează, Maddy! a plutit până la ea vocea Reynei. Trebuie să 

rămâi trează! 

— Sunt... 

Cuvintele au ieșit hârâind din gâtul lui Maddy. Uscate și fragile. 
Sunetul a speriat-o pe Red mai mult decât o făcuseră tipetele. O 
pierdeau. 

— Simon, du-i nişte apă! 

— Sigur! 

Băiatul a fugit spre bucătărie. 

Red s-a întins peste masă după foarfeca ce încă avea lipite pe lame 
șuvițe din părul şaten-deschis al lui Maddy. A luat o filă din blocnotes 
şi a decupat-o, mișcând foarfeca într-un cerc cam de mărimea piesei de 
plastic sparte a difuzorului. 

— Maddy, poţi să bei? a zis Reyna. Poţi să deschizi gura? 

— Mi-e frig! a răspuns Maddy. 

Era cald acolo, înăbușitor. Red şi-a şters cu dosul mâinii o dungă de 
transpirație de pe tâmplă în vreme ce se concentra, mânjind Sună la 
AT&T. 

A reconectat placa de circuit la antenă şi a pus-o înapoi în carcasa 
neagră. 

Simon și Arthur stăteau aplecaţi deasupra ei, urmărind totul. Ce 
făcea Oliver? Red nu-l putea vedea, iar asta o speria. 

— O s-o laşi în pace pe Red după asta? 

Simon s-a răsucit spre Arthur, cu ochii întunecându-se pe când își 
privea prietenul. Însă nu erau prieteni, nu-i aşa? Simon nu fusese decât 
calea de intrare a lui Arthur, ca să se apropie de Red. 

— Tu şi fratele tău n-o s-o mai vânaţi? 

— Ai cuvântul meu! a zis Arthur, susținându-i privirea şi refuzând 
să-şi desprindă ochii. N-am vrut niciodată ca ea să pățească ceva rău, 
nimeni, de fapt. Am încercat, jur, am încercat să evit totul. Nu cred în 
asta, în omorârea oamenilor. Nu vreau s-o fac. Pentru nimic în lume. 
De aceea tata spune că o să mă ocup de cifre, de afacerea legală, pentru 
că nu poate avea încredere în mine pe stradă, să fiu soldatul lui. Nu ca 
fratele meu. 

A tăcut un pic. 

— Dar mă vor asculta, amândoi mă vor asculta, o să-i fac eu să mă 
asculte. Red n-o să păţească nimic. Jur! 

— Bine! 

— Îmi pare rău, Simon! Îmi pare rău că a trebuit să te mint! 

Simon a ridicat din umeri. 

— Întotdeauna mi s-a părut că eşti cam varză la baschet, a zis, cu o 
urmă de zâmbet în voce. Și, hei, cel puţin n-o să mă mai sperii vreodată 
de ceva după noaptea asta! Face să nu mai pară așa de înspăimântător 
să le spun părinţilor mei despre şcoala de teatru. Însă e ceva ce nu 
pricep, a adăugat, dar zâmbetul dispăruse. De ce n-ai spus de acum 
câteva ore că Red e cea cu secretul? De ce fratele tău n-a întrebat-o, 
pur şi simplu, de la început, când am găsit staţia, cine o plăteşte să fie 
martoră? 

Red nu le vedea feţele, concentrându-se pe răsucirea unui cablu şi 
legându-l la loc la baterii. 

— A fost ideea tatălui meu, a răspuns Arthur. Dacă nu spuneam al 
cui secret este, atunci poate că aflam mai mult decât informaţia de care 
aveam nevoie de la Red. să afli lucruri pe care oamenii nu vor să le știi 
înseamnă putere. Așa acţionează tata. Şi puteam folosi acele secrete ca 
să vă șantajăm să nu spuneţi nimic dacă eram dat de gol. Ceea ce... 

Vocea i s-a pierdut. 

— Ei bine, acum e prea târziu, Întrucât ştiţi cine sunt. S-a terminat! a 
zis el. 

Red a ridicat privirea spre fața abătută a lui Arthur, care privea 
podeaua. Nici viața lui n-avea să mai fie la fel după această noapte, nu-i 
aşa? Toţi fuseseră schimbaţi de această rulotă, de ceilalți. El o minţise, 
era un mincinos, dar la fel era și Red. Şi lucrul groaznic era că nu voia 
să-l urască. Poate chiar voia să-l prindă de mână, de cea care se 
potrivea cu a sa. Capul îi spunea că e proastă de dă în gropi, dar uneori 
nu te iei după cap, uneori te încrezi în instinct. Red învățase asta de la 
Reyna. 

— Cum merge, Red? a întrebat-o Simon. 

— Fac progrese, a răspuns și s-a apucat de difuzor, potrivind 
magnetul și bobina. 

— Rămâi trează, Maddy! 

Vocea Reynei era subţire acum, speriată. 

Maddy a bolborosit ceva, un croncănit care n-a trecut de gât. 

— Oliver, haide, te rog! a zis Simon, vârându-și mâinile în păr şi 
trăgându-se de el. Maddy n-o să reziste. Lasă-l pe Arthur să iasă și să 
vorbească cu fratele lui! Zice că o să ne lase să plecăm. Am încredere în 
el. 

— Eu n-am! a mărâit Oliver. Nu ştim dacă n-o să i se alăture fratelui 

şi o să încerce să ne omoare pe toţi acum, că știm cine sunt. 

— Şi Red? a arătat Simon spre ea. Ea poate să meargă afară, nu-i așa, 
Arthur? Fratele tău încă nu știe că ţi-a spus numele, ceea ce înseamnă 
că n-o poate împuşca pe Red. 

Arthur a dat din cap. 

— Până nu-i spun că avem numele, Red e intangibilă. N-ar trage în 
ea! 

— O laşi pe Red să meargă, Oliver? l-a implorat Simon. O lași pe Red 
să iasă din rulotă și să vorbească cu el? Să-i ceară să ne lase să plecăm? 

— Nu! 

Oliver și-a dezvelit dinţii, ridicând cuțitul. 

— Nici Red nu iese! E o mincinoasă. Încearcă să facă în aşa fel încât 
mama să fie omorâtă! 

— Lumini! a hărâit Maddy, iar Red și-a smuls privirea de la staţie și 
s-a uitat la prietena sa. 

Avea ochii întredeschişi, un pic de tot. Un braț era ridicat, îndoit din 
cot, cu arătătorul tremurând pe când îl aţintea. 

— Lumini... 

Cuvântul a ieşit iar din ea hârâit. 

— Ce e, Maddy? a întrebat Reyna, aplecându-se mai mult spre ea. 

— Lumini, a repetat Simon, răsucindu-se spre parbriz. 

Ochii lui Red l-au urmat. 

Lumini. 

Lumini albastre și roșii pâlpâind în întunericul nopţii care se 
încheia. Fulgerând prin sticlă în interiorul rulotei. 

— Au venit polițiștii! a exclamat Simon, nevenindu-i să creadă, ca și 
cum încă nu îndrăznea să creadă. Au venit poliţiştii! Red, trebuie să te 
fi auzit în stație. Au chemat poliţia. Au venit! 

Red s-a ridicat repede din separeu, cu stația neterminată încleştată 
în mână. 

Simon alerga spre parbriz, cu Arthur după el şi Oliver în spatele lor. 

Red i-a urmat, privind prin spaţiile dintre umerii lor. 

Era o mașină de poliție neagră care venea pe drum spre ei, cu 
luminile roşii și albastre de pe acoperiș rotindu-se, luminând nimicul 
nesfârşit. Însă afară nu mai era negru de smoală, cerul fiind pătat cu 
trandafiriul slab al zorilor. 

Maşina de poliție a înaintat, atrasă de farurile lor, cu roţile scrâșnind 
pe drum. 

— E poliția, Maddy! a strigat Simon în spate, cu vocea frângându-se, 
spărgându-se. O să te ducem curând la spital! 

Maşina s-a oprit direct în lumina farurilor lor, înainte să ajungă la 
spatele camionetei albe. 

— Arthur? a zis Red, răsuflându-i în ceafă. 

El s-a răsucit s-o privească. 

— Fratele tău ar omori un poliţist? 

Ochii lui Arthur s-au întunecat, iar gura i s-a crispat pe când căuta în 
interior răspunsul. 

— Nu ştiu. N-ar trebui, noi n-ar trebui s-o facem. Însă Mike n-ar fi 
trebuit să omoare pe nimeni în noaptea asta în afară de tine. N-am 
crezut că o să-i împuște pe Don sau pe Joyce, sau pe Maddy. Așa că... nu 
ştiu. E imprevizibil. Fratele meu e un soldat. Știe care este misiunea: să 
obțină de la tine numele și să te omoare. N-ar lăsa nimic să-i stea în 
cale. 

— Aşadar, ar putea? a întrebat Red, privind dincolo de Arthur cum 
se deschide portiera din dreptul șoferului. 

— Nu ştiu! a răspuns Arthur repede și s-a răsucit, pe când din 
maşină cobora o polițistă în uniformă, cu părul negru lăsându-i liberă 
fața palidă, cu cămașă albastră și insigna lucindu-i pe piept și 
reflectând lumina. 

Era singură, privind spre rulotă, cu o mână pe portieră, iar cealaltă 
pe microfonul de la umăr. 

Ochii ei i-au întâlnit o clipă pe ai lui Red, și Red a știut ce trebuie să 
facă. 

Nu era timp să se gândească bine. Era instinctul, aproape, ceva din 
măruntaiele ei, acolo unde trăise rușinea. 

Nu putea lăsa să se întâmple asta. Femeia de acolo poate că avea o 
fiică acasă, aşteptând-o. Poate că se certaseră cu o seară în urmă, din 
pricina temelor sau a dezordinii din dormitorul fetei. Care fuseseră 
ultimele lor cuvinte una către cealaltă? Red nu putea lăsa să i se 
întâmple altei fetiţe, să-și piardă mama și întreaga ei lume, aşa cum le 
pierduse ea. Căzută la datorie. O mamă care nu se mai întoarce 
niciodată acasă, care nu luminează cu farurile geamurile din living, 
care nu mai face acele strâmbături în oglinda din spatele mesei din 
bucătărie. Drapelul de pe coșciug, cele trei salve, „Amazing Grace” 
cântat la cimpoaie. 

Red n-avea să lase să se întâmple asta. 

Cu staţia neterminată într-o mână, Red l-a lovit cu cealaltă pe Oliver. 
L-a nimerit cu pumnul în încheietură. Oliver nu se uita la ea, deci nu 
văzuse ce o să se întâmple. Cuţitul i-a zburat din strânsoare și a căzut 
zdrăngănind pe podea și a alunecat sub masă. 

— Ce dra... a început el să zică, însă Red se îndepărta deja, 
năpustindu-se spre ușă. 

Pașşi grei în spatele ei, pe urmele ei. 

— Nu, Red! a răcnit Oliver în timp ce fugea după ea. 

Cu o ultimă privire spre Maddy - Reyna privea peste umărul lui Red, 
cu groaza crescându-i în ochi -, s-a ciocnit de portiera rulotei. 

A înhăţat clanţa și a deschis ușa, care s-a izbit cu un pocnet de latura 
metalică a rulotei. 

— Niciun un pas, Red, sau o fac! 

Vocea lui Oliver i-a bubuit în urechi. 

Red s-a uitat în spate. 

Oliver stătea lângă geamul din spatele canapelei, cu salteaua 
azvârlită deoparte. Avea în mână bricheta Zippo aprinsă, cu flacăra 
dansând, ferindu-se de răsuflarea lui. O scosese pe geam, ridicând cu 
cealaltă mână storul. 

— O să-i dau drumul, o fac! a ţipat, cu capul desprins iar de pe gât, 
cu tendoanele vizibile și roșii, cu o licărire sălbatică în ochi. Nu pleci! O 
las să cadă în benzină. Dau foc rulotei. O s-o fac! 

A urlat acele ultime cuvinte, cu clăbuci și sudoare în jurul gurii, cu 
dâre de salivă atârnându-i de dinţi. 

— Ba nu, n-o s-o faci! a zis Red, cu o ultimă privire spre el înainte să 
se răsucească înapoi spre ușa deschisă. 

Oliver n-avea să dea foc rulotei pentru un singur motiv: el era 
înăuntru, cu ei. Supravieţuirea lui era pe primul plan, mai presus de 
orice; în mintea lui, el avea cea mai mare valoare de aici. Oliver n-avea 
să lase să cadă acea brichetă, și ea o ştia. 

Red a ieșit din rulotă. 

A gonit pe trepte în jos cât putea de repede, cu tenișii scrâșnind pe 
pietrișul de pe drum pe când sprinta spre stânga. Spre camioneta albă. 

Punctul roşu poate că era acolo, urmând-o. Însă Red era intangibilă, 
lunetistul nu putea s-o împuște. lar ea trebuia să folosească asta ca să o 
salveze pe acea femeie. 

A sărit peste trupul rășchirat al lui Don, iar picioarele i s-au mișcat 
agil când a aterizat. Oare polițista putea să-i vadă pe Don şi Joyce de 

unde stătea? Putea să vadă sângele, drumul înroșit? 

Red a fugit pe lângă camioneta albă, prin spatele ei, spre mașina de 
poliție pe latura căreia scria ŞERIFUL COMITATULUI CHESTERFIELD 
în culori vii, albastru și galben. 

Ochii femeii s-au făcut mari când a văzut-o pe Red. 

— Stai pe loc! a strigat, scoțând într-o fracțiune de secundă pistolul 
din toc. 

L-a prins cu amândouă mâinile și l-a aţintit spre Red. 

Red s-a oprit, împrăștiind în jur pământ care i s-a adunat în jurul 
picioarelor. 

Însă era în ordine. Stătea exact acolo unde trebuia să stea. Blocând 
câmpul vizual al lunetistului spre femeie. Făcând din trupul său o 
baricadă împotriva acelui punct roşu. Femeia avea să fie în siguranţă, 
pentru că Red era acolo și n-avea să se miște, n-avea să se miște orice 
urma să se întâmple. Femeia avea să se ducă acasă astăzi și să-și 
îmbrăţişeze fiica, dacă avea vreuna, şi să-i spună cât de mult o iubeşte. 
Aşa se sfârşea asta. 

— Mâinile sus! a strigat poliţista. Ține mâinile la vedere! 

Red a înghiţit în sec, ridicând mâinile, cu staţia stricată încă 
încleştată în pumn. 

— Red! 

Țipătul lui Arthur a răsunat în zorii care se iveau. 

Capul ei s-a răsucit repede spre rulotă. 

Arthur cobora ca o furtună de pe trepte pe drum, cu ochii spre ea, 
care stătea acolo, încremenită. 

Însă în spatele lui era o formă întunecată, luminată din spate de 
strălucirea galbenă a rulotei. Fără chip, cu umeri lați. 

Oliver era chiar în spatele lui Arthur și a sărit pe drum după el. 

Acum, când erau amândoi afară, Red a văzut ceva nou în ochii lui 
Oliver, ceva irevocabil. Explozia trebuie să se fi declanşat în cele din 
urmă, căci faţa îi era desfigurată de furie, iar ochii negri și găunoșşi nu 
mai erau căprui-aurii. Şi ea mai vedea ceva, cuțitul din mâna lui, pe 
când se repezea la Arthur. 

— Nu, Oliver! 

Reyna era acum afară, bâjbâind după celălalt braţ al lui Oliver, 
trăgându-l înapoi în clipa în care s-a năpustit cu cuțitul. 

L-a nimerit pe Arthur în gât, despicând carnea. 

Nu așa detare cum ar fi vrut Oliver, din cauza Reynei. 

Mâinile lui Arthur au ţâșnit spre rana de la gât, iar sângele întunecat 
a început să i se prelingă printre degete. Însă era în picioare, încă 
stătea în picioare. 

Oliver a observat și el și și-a îndreptat spatele. 

A îmbrâncit-o pe Reyna. 

Ea s-a izbit de rulotă și a căzut pe drum. 

Oliver a pregătit cuțitul, repezindu-se spre Arthur ca să termine 
treaba. 

Trosc! 

Oliver a tresărit, dându-se înapoi. O izbucnire de sânge în spatele 
lui, împroşcând latura de culoarea untului a rulotei. 

S-a prăbuşit pe drum, căzând întâi în genunchi. 

A fost instinctul. 

Mâinile lui Red au ţâșnit spre urechi la sunetul puştii, cu ochii 
fulgerând de la Oliver, care zăcea pe drum, mort, la Arthur, care se 
ținea de gât, şi la poliţista din faţa sa. 

Însă femeia nu se uita la faţa lui Red. Ci la forma neagră a staţiei din 
mâna lui Red. 

Trebuie să fi fost și pentru ea instinctul. 

Pistolul ei a fulgerat.Un mic foc de artificii. 

Ceva a Înțepat-o pe Red în piept, străpungând-o. 

S-a împleticit în spate. 

Alt pocnet, alt foc de artificii în mâinile poliţistei. A doua lovitură, 
mai jos, printre coaste. 

Red a clipit. 

Mâna i-a cuprins pieptul şi s-a apăsat pe tricoul roșu-închis. 
Degetele s-au desprins și roșul s-a desprins odată cu ele. 

Apoi durerea, un soi de durere udă, adunându-se în jurul celor două 
găuri din piept. Însă n-a rămas mult timp, pentru că i-a luat locul o 
amorţeală rece, în vreme ce picioarele lui Red se îndoiau sub ea. 

A căzut pe spate, pe drum. Cu picioarele întinse, cu braţele prinse 
dedesubt. Cu un gâlgâit în vreme ce încerca să respire. 

Un bip.Un şuierat de paraziți. 

— S-au tras focuri de armă! a anunţat vocea femeii prin ceaţă, 
panicată și subţire. 10-33. 10-33. Am nevoie imediat de întăriri! 

— RED, NU! 

Arthur ţipa, cu vocea ciudată și îndepărtată, însă trebuia să fie pe 
undeva, aproape, Red simţea asta. 

— Stai acolo! a strigat polițista. Nu te apropia! 

Altă împușcătură. 

Sunet de pași tropăind pe drum, fugind de acolo. 

— Unul dintre ei fuge. 10-33. Cer imediat întăriri! Avem victime. 
Dumnezeule mare! Ce s-a întâmplat aici? 

Red clipea în sus, spre cer. 

Se crăpa de ziuă, iar culori pale, galben și trandafiriu, destrămau 
întunericul şi alungau noaptea. Dar stelele rămâneau acolo, clipind 
spre ea. 

Red nu-l simţea, sângele care îi bolborosea din piept, nici drumul, 
pământul și pietrișul de sub spinare. Nu simţea nimic în afară de 
plasticul rece al staţiei, încă încleştate în mână. 

Și-a mişcat capul, spunându-le ochilor să se uite la ea. Era stricată, 
neterminată, spartă. Dar ea a clipit o dată, de două ori, şi staţia a înviat, 
iar ecranul verde s-a luminat, o strălucire în faţa ei. 

Un părâit de paraziți care nu erau acolo, pentru că stația era 
stricată, dar totuşi erau. Îi auzea lângă urechi. Acei paraziți. Acasă. 

Staţia nu era deschisă, numai că era, și era fixată pe canalul șase. 

Canalul lor. 

Red nu se putea clinti, nu se putea clinti ca să apese cu degetul mare 
butonul de emisie, însă n-avea nevoie s-o facă, pentru că propria voce 
ieșea din difuzor. Red mică, de acum un deceniu, ascunzându-se după o 
ușă În vreme ce se juca de-a „Vardiștii şi vardiștii”. 

— Atenţie, atenţie! a rostit Red, cu vocea joasă și gravă. Poliţist 
căzut. Poliţist căzut, e nevoie de întăriri. Terminat! 

Paraziţii au șuierat, umplându-i capul. 

Şi apoi a auzit-o limpede, pentru prima oară după ani dezile. 

Vocea mamei. 

— O, nu, agent Kenny, a rostit mama, cu acea legănare blândă la 
sfârșitul cuvintelor de care lui Red îi fusese așa de dor. Ai fost lovită? 

— Mamă, ai uitat să zici „Terminat”. 

— Scuze! Terminat. 

Red a zâmbit, privind cum staţia pârâie înviind şi oprindu-se, între 
atunci şi acum. 

— Da, am fost lovită! a zis Red. M-au nimerit. 

— Vai de mine, scumpo! a exclamat mama. Sunt pe drum întăririle 
ca să administreze pupici de fă-te-bine. Terminat. 

Red a tușit, cu un hârâit în piept care n-ar fi trebuit să fie acolo. Însă 

mai era ceva, ceva care îşi avea locul. 

Și iat-o, dovada că se înşelase în toți acești ani! Red știa că vine, așa 
cum trebuie să fi ştiut și mama, în genunchi pe ciment, iar Red pe 
spate, pe drum. Dar nu era ură ceea ce simţea sau regret, sau vinovăţie, 
sau mustrare. Nu mai existau, nu aici, în acest loc, aprinzându-se și 
stingându-se. Nu se gândea la ultimele cuvinte, se gândea la toate 
cuvintele, la toate amintirile. Era iubire; spinoasă și complicată, tristă 
şi fericită. Dar era și o senzație roșie. 

— Aha, aici erai, agent Kenny! a rostit mama, răzbătând prin 
paraziții care nu erau acolo. Se pare că am ajuns chiar la timp. O să 
scapi cu viață. 

Red a chicotit, iar undele radio i-au purtat vocea prin timp, în vreme 
ce mama o tăvălea pe jos, acoperind-o cu sărutări. 

— Mamă, opreşte-te! a râs ea şi a râs, și a râs. 

Amândouă râdeau. 

— Te iubesc, Red! 

— Te iubesc, mamă! 

Red a clipit, alungând o lacrimă și zâmbind în sus, spre nimicul 
nesfârşit al cerului. 

Timpul trebuie să se fi mişcat înapoi în acest loc dintre două lumi, 
întorcându-se, pentru că noaptea revenea, iar întunericul punea 
stăpânire pe cer și o lua cu el pe Red. Insă mama a rămas cu ea, chiar 
aici, în mâna sa, la capătul tuturor lucrurilor. 

Mama a rămas, şi la fel au rămas și stelele. 

Transcrierea convorbirii prin stația de emisie-recepţie, 
Departamentul Șerifului din Comitatul Chesterfield, 
Carolina de Sud 


Data: 10 aprilie 2022 
Ora: 06.06 


AGENT 1: Care e 10-20-ul vostru? 

AGENT 2: Tocmai am ieșit din Bo Melton Loop, ajungem la 
tine în câteva minute, rezistă, MI Ei ME E MI, Eşti în pericol 
iminent? Spune-mi ce se întâmplă acolo! 

AGENT 1: Nu sunt sigură. E o rulotă, sunt copii. Avem aici 
victime. Trei morţi. Împuşcături, pare să fie o puşcă. Avem doi 
în stare gravă, nu arată bine. E nevoie urgentă de asistență 
medicală. 

AGENT 2: Sunt trimişi medicii în vreme ce vorbim. Poţi să-i 
ţii în viaţă? Să începi resuscitarea? 

AGENT 1: ...Mai sunt aici doi. Răni superficiale. Sunt în stare 
de șoc, nu-mi pot spune ce s-a întâmplat. Doamne, e sânge 
peste tot! 

AGENT 2: Agent M EE EEEE vorbește mai departe cu 
mine! Ajungem acum la tine, ar trebui să ne auzi curând! 
Ceilalţi sunt pe drum! 

AGENT 1: A mai fost aici unul. Îi curgea sânge din gât. A 
fugit, a luat-o spre est printre copaci. 

AGENT 2: Dispecer, ai auzit? 

DISPECER: Confirm! 

AGENT 1: Eu am fost. Eu am împușcat-o. A fugit spre mine. 
Am auzit o împușcătură. Am crezut că are în mână un pistol. 
Dar nu este. Nu-i un pistol, oh, Doamne, ce-am făcut? 

AGENT 2: Stai așa, ajung acolo imediat! 

AGENT 1: ...Ce-am făcut? 

AGENT 3: Să i se spună agentului BI E E EE EE că tocmai 
am prins pe cineva în apropiere de locul unde sunteţi voi. 
Bărbat alb, în jur de douăzeci și cinci de ani. Alerga pe drum. 
Avea la el o pușcă de vânătoare şi un trepied. L-am înconjurat 
și s-a predat. EE EHEHE |-a arestat. Nevătămat. Acum 

încercăm să-l identificăm. Crezi că e suspectul vostru? L-am 
prins. 
AGENT 1: Ce-am făcut? 

Procurorul-adjunct Catherine Lavoy, împuşcată mortal 
în faţa unui spital în Carolina de Sud 


000 


JOHN HOLLAND, 11 aprilie 2022 


În această dimineață, Catherine Lavoy, 49 de ani, care lucra în biroul 
procurorului-şef din Philadelphia, a fost împușcată în faţa intrării 
principale din Chesterfield General Hospital. Se crede că a fost 
împuşcată cu o armă cu bătaie lungă și a murit pe loc. În acel moment 
era înconjurată de polițiști şi de angajaţi ai unei firme de securitate. 

Departamentul local al șerifului a declarat că probabil este un 
asasinat comandat. Lunetistul se afla într-unul dintre blocurile-turn de 
locuințe din fața spitalului. Trăgătorul n-a fost arestat și se crede că 
este încă în libertate. Autorităţile fac apel la martori și îi roagă să 
dezvăluie orice lucru suspect pe care poate l-au văzut și care ar fi putut 
duce la evenimentele de astăzi. Accesul în spital este acum 
restricționat. 

Catherine Lavoy venise să-și vadă fiica, Madeline, de 17 ani, care 
este în continuare în stare critică în urma unor evenimente încă 
învăluite în mister și petrecute în noaptea de sâmbătă spre duminică, 
pe un drum de ţară din apropiere de Ruby, Carolina de Sud. Încă nu 
sunt clare toate amănuntele incidentelor din 9 aprilie, însă poliţia a 
confirmat că au fost mai multe victime. S-a confirmat că au decedat doi 
localnici, Donald Wright, 71 de ani, şi Joyce Wright, 68 de ani. A fost 
ucis și fiul lui Catherine Lavoy, Oliver, 21 de ani. A fost făcută o 
arestare, dar încă n-au fost precizate acuzaţiile, iar poliția refuză să 
ofere detalii. 

Drumul pe care s-au produs incidentele de sâmbătă a fost blocat, 
însă a fost văzut un camion cu platformă care ducea de acolo la poliţie 

o rulotă. Un martor ocular le-a declarat jurnaliștilor de la Newsday că 
vehiculul avea cauciucurile sparte, prezenta găuri de gloanţe şi avea 
geamurile țăndări. O martoră a spus că a văzut sânge uscat în rulotă și 
în afara ei. Vom reveni cu mai multe amănunte pe măsură ce se 
derulează povestea. 

Încă nu se ştie dacă vreunul dintre aceste evenimente are legătură 
cu activitatea de procuror a lui Catherine Lavoy sau cu vreunul dintre 
cazurile la care lucra. În ultima vreme, cariera ei luase avânt datorită 
implicării în celebrul caz de omucidere avându-l ca protagonist pe 
Frank Gotti, 55 de ani, care va fi judecat peste câteva săptămâni. 
Catherine Lavoy își declarase public intenţia de a candida la alegerile 
din acest an pentru funcţia de procuror-şef, începând cu prima rundă 
de alegeri ale Partidului Democrat din luna mai. 

lată ce a declarat colegul ei, procurorul-adjunct Mo Frazer, când i s- 
a cerut o declaraţie privind asasinarea lui Lavoy: „Tocmai am auzit 
vestea. Sunt răvășit. Cu ceea ce li s-a întâmplat copiilor ei, și acum asta. 
Nu pot să înţeleg. Catherine era o femeie minunată, un procuror 
eminent și o mamă nemaipomenită. Nu știu cine ar fi putut să vrea să-i 
facă asta, dar biroul nostru va munci fără răgaz ca să ajute la prinderea 
făptaşului. Catherine lasă în urmă un gol imens, iar gândurile și 
rugăciunile mele se îndreptă spre restul familiei sale.” 

Dragă Red, 

Sunt eu. Nu cred că am mai scris vreodată o scrisoare. Nu 
de când ne-au pus la școală să exersăm. Acum pare să fie 
singurul lucru pe care îl pot face. Trebuie să scriu toate 
astea, să mi le scot din minte. Chiar și dacă n-o să le citească 
nimeni vreodată. 

Pentru că am multe să-ți spun, Red. Începând cu „Îmi pare 
rău!” 

Îmi pare rău pentru toate astea! Îmi pare rău pentru toate 
minciunile pe care ţi le-am spus! Îmi pare rău că am intrat 
nepoftit în viaţa ta şi am încercat să mă apropii de tine! Îmi 
pare rău pentru planul nostru și îmi pare rău pentru al tău! 
Îmi pare rău că am fost atrași cu toţii în catastrofa asta din 
cauza părinţilor noștri şi a lucrurilor care s-au petrecut între 
ei. Îmi pare rău pentru mama ta și îmi pare rău că a trebuit 
să afli cine a omorât-o în acel fel! Îmi pare rău pentru tot ce 
ţi-a făcut Catherine Lavoy! Îmi pare rău pentru tot ce ţi-a 
făcut Oliver Lavoy! Îmi pare rău că au murit Don şi Joyce, ar 
fi trebuit să mă străduiesc mai mult să împiedic asta! Îmi 
pare rău că Maddy a fost împuşcată! Îmi pare rău pentru tot 
ce a făcut Mike! Îmi pare rău pentru fiecare durere pe care 
ţi-am produs-o! Îmi pare rău că nu m-am străduit mai mult 
să te apăr! Îmi pare rău că n-am apucat să-ţi spun! Îmi pare 
rău că nu te-am sărutat! Îmi pare rău că scriu această 
scrisoare şi totul e prea târziu! Îmi pare rău că te-am lăsat 
acolo, sângerând pe drum! Îmi pare rău! 

Am crezut că ești moartă. Poliţista te-a împușcat de două 
ori şi am crezut că ești moartă. Îmi pare rău că am fugit, când 
ar fi trebuit să rămân şi să te ţin de mână! Ar fi trebuit să se 
încheie cu tine și cu mine. 

Te-au dus la spital împreună cu Maddy, și am aflat că ai 
fost operată și apoi că eşti în comă. Am auzit un medic 

vorbind despre tine, nu se așteptau să reziști. Tatăl tău era 
pe drum, cu avionul. Am crezut că o să rateze ocazia să-și ia 
rămas-bun, așa cum și eu am ratat-o pe a mea. 

De aceea am făcut-o, Red. Întotdeauna am jurat că n-o să 
omor pe nimeni. E greu, când crești într-o familie ca a mea. 
Asta-i lucrul pe care tata îl detestă cel mai mult la mine. Dar 
tu ai spus că vrei asta. Nu știu dacă o spuneai doar la 
supărare, pentru că era acolo Oliver, dar ai spus că vrei ca ea 
să moară în genunchi, speriată și singură, aşa cum i-a făcut 
ea mamei tale. Am crezut că o să mori, Red. M-am întors și 
am luat una dintre pușştile lui Mike de unde le ascunseserăm. 
N-am avut cu adevărat nevoie să exersez, a fost ușor cu 
punctul acela roșu. O împușcătură și am dispărut înainte ca 
ei să vină să mă caute. Acela a fost adioul meu, presupun, 
felul meu de răzbunare, s-o mătrășesc din lume, așa că, dacă 
tu nu mai ești, măcar să nu mai fie nici ea. Am vrut să știi, dar 
nu te-ai trezit. N-am făcut-o pentru tata, Red. Ea nu merita să 
trăiască după tot ce ţi-a făcut ţie. Îmi pare rău dacă am făcut 
alegerea greșită, îmi pare rău dacă nu asta voiai! Îmi pare 
rău în primul rând că a trebuit să facem aceste alegeri grele. 

Însă n-ai murit. Nici nu te-ai trezit. Am rămas prin 
preajmă, așteptând să aflu. Mi-am cusut singur rana de la 
gât, dar s-a infectat după câteva zile. Maddy a scăpat cu 
viață, am auzit asta la ştiri. Însă tu nu erai la ştiri. Voiam să 
vin să te văd. Ştiam că ești adormită și că n-o să ştii, dar 
voiam să te văd. Peste tot în spital erau polițiști după ce 
Catherine Lavoy murise afară. Însă am reușit să intru, ei nu 
știau că pe mine mă caută. Nu știu ce le-au spus Reyna și 
Simon despre noaptea aceea, dar nu m-a prins nimeni. Nici 
măcar nu s-a uitat cineva la mine. Reyna mi-a salvat viaţa în 
noaptea aceea, sper să reuşesc să-i mulțumesc cândva. Sper 
că a ajutat-o și pe ea, cumva, faptul că m-a salvat de Oliver, 

aşa cum sperase că ar fi putut să-l salveze de el pe Jack 
Harvey. Probabil că ea și Simon nu le-au spus polițiștilor 
nimic despre mine, cel puţin nu atunci, când am intrat în 
spital. Sper că asta înseamnă că Simon mă iartă, în felul lui. 
Am fost chiar în faţa camerei tale. Te vedeam acolo, cu tuburi 
și cabluri peste tot pe tine. Dormind. Doar dormeai. Am auzit 
că a fost nevoie să-ți scoată o parte din plămân. Însă aveai 
deja alt vizitator. Uşa s-a deschis, și Maddy era acolo, în 
cameră cu tine. Era încă în scaunul cu rotile, în cămașa de 
spital. Ne-am uitat unul la altul. Ea trebuie să fi știut că eu 
fusesem, că eu fusesem cel care îi împuşcase mama. Erau 
polițiști peste tot, ar fi putut să strige, să le spună că eu sunt 
acela, că eu fusesem. Însă n-a făcut-o, Red. Ne-am uitat unul 
la altul și a dat din cap. M-a lăsat să plec. Dar n-am apucat să 
te privesc, să te țin de mână. Nu-i treaba mea s-o spun, dar 
sper că o ierți, Red! 

Și apoi s-a întâmplat. Te-ai trezit. Te-au transferat la un 
spital din Philly, tatăl tău te-a însoțit pe tot drumul, iar eu te- 
am urmat înapoi acasă. Nu știu cât timp o să stai acolo. Zile, 
săptămâni? O să găsești această scrisoare când te întorci din 
spital. Sper să o citești, dar e în ordine dacă n-o faci. Îmi pare 
rău că am fost în dormitorul tău, care e exact așa de 
dezordonat precum îmi închipuiam! 

Și mai e ceva. E vorba de tata. A insistat, după ce i-am spus 
tot ce s-a întâmplat. Știu că tatăl tău n-are asigurare de 
sănătate. O să găsești banii care acoperă toate cheltuielile de 
la spital şi ceva în plus ascunși în acea cutie de pantofi din 
partea din spate a dulapului tău, în care ţii vechile felicitări 
de aniversare trimise de mama ta. Sunt bani în numerar de 
la afacerile noastre legale. Am insistat în privinţa acestei 
părți. Te rog să-i foloseşti ca să plătești facturile și tot ce ai 
nevoie ca să te faci bine! Sunt ai tăi și doar ai tăi. Nu ne 

datorezi nimic pentru ei, ai făcut deja destul. 

Se pare că au fost retrase acuzaţiile împotriva tatălui meu. 
Va fi eliberat curând. Poate că le-ai spus deja ce te-a pus 
Catherine să faci, că nu l-ai văzut acolo, habar n-am. L-au 
prins pe Mike. Nu știu dacă ai aflat asta. L-au prins în 
noaptea aceea - sau dimineața, ar trebui să zic. E acuzat de 
crimă cu premeditare pentru Oliver, Don și Joyce, și de 
tentativă de crimă pentru Maddy. Tata îi angajează un avocat 
bun, dar nu văd care este folosul, doar Mike a făcut acele 
lucruri. N-ar fi trebuit. În ce-l privește pe Oliver, înţeleg, 
pentru că era pe cale să mă omoare, dar ceilalți? Poate că-i 
mai bine ca Mike să fie în închisoare decât aici, afară, 
întreaga lui viaţă a fost un război, asta îi tulbură mintea, 
cred. Și mie mi-a tulburat mintea. 

Cred că atunci când făceam o listă cu lucrurile pe care le- 
aş putea face afară, Red, nu ne-am gândit la „a fi fugar”. 
Pentru că asta sunt acum. Probabil că sunt căutat, probabil 
poliția ştie că am jucat un rol în toate. Am scăpat, dar habar 
n-am cât poate să dureze. Însă chiar îmi petrec mult timp pe 
afară, dacă e să mă gândesc la părţile bune. Și tu ești în viaţă, 
asta e cea mai mare dintre ele. Asta mi-am dorit întotdeauna, 
ca tu să supravieţuiești. Dar îmi pare rău, sper că știi asta! 
Presupun că niciunul dintre noi, cei cinci care am 
supraviețuit, nu va mai fi la fel după acea noapte lungă. Păi, 
tu ai dormit două săptămâni după aceea. N-a fost o glumă 
bună, îmi pare rău și pentru asta! 

Nu știu unde o să mă duc sau ce o să fac. Pare ciudat, când 
am în față o întreagă viaţă și n-am nicio idee cum arată. Însă 
știu cum se vede de aici viața ta, Red. Eşti cea mai puternică 
persoană pe care am cunoscut-o. Cine altceva s-ar ridica 
după ce a fost împușcat în piept, și încă de două ori? Eşti în 
picioare după toate cele prin câte ai trecut. Apropo, ai salvat- 

o pe acea polițistă. E bine. Are o fiică de doisprezece ani. M- 
am interesat, pentru că știam că ar fi important pentru tine. 
Eşti uluitoare! Nu ştiu câţi ţi-au spus-o vreodată, și îmi pare 
rău și pentru asta! Poţi face orice vrei, să fii orice vrei, şi, pe 
oricare drum ai merge, Red, știu că mama ta ar fi foarte 
mândră detine. 

Îmi pare rău că scrisoarea asta e aşa de lungă! Poţi să te 
opreşti din citit, dacă vrei, dar mai e un lucru. Nu știu cât va 
mai dura până să fii iar pe picioare. Dar o să aștept. Pe 8 mai, 
la ora 20, o să fiu la Cheiul 68, așteptându-te. Ca să-ţi spun 
adio sau orice o fi ce trebuie să ne spunem unul altuia. Te 
înţeleg dacă nu vrei să vii, dacă nu vrei să mă vezi, după 
toate câte s-au întâmplat. O să înţeleg și dacă le dai 
scrisoarea asta poliţiştilor, dacă o să apară acolo o trupă de 
polițiști ca să mă aresteze. O să înţeleg. Depinde de tine! E 
alegerea ta, Red! 

Dar eu o să fiu acolo. Jur! 

O să fii şi tu? 


DA [] 
NU [] 


Cu drag, 
Arthur 

MULȚUMIRI 


Primele mele mulţumiri, și cele mai mari, se îndreaptă spre tine, 
cititorule. Pagina albă și cursorul care clipește m-au intimidat cu atât 
mai tare de data asta, fără plasa de siguranţă și familiaritatea seriei 
mele, Crima perfectă. Îţi mulţumesc pentru sprijinul fenomenal pe care 
i l-ai oferit acelei trilogii și îți mulţumesc și mai mult pentru că ai 
pornit cu mine în altă aventură, părăsind Little Kilton, Anglia, pentru 
un drum izolat, înfricoşător, din Carolina de Sud, America. Sper că ţi-au 
plăcut cele opt oreintense petrecute în rulotă. 

Un imens mulţumesc agentului meu, Sam Copeland, carea trebuit să 
admită că, de fapt, i-a plăcut această carte. Îți mulțumesc pentru 
curajul tău - trebuie să-ţi fi fost foarte greu! Îți mulțumesc și ţie, Emily 
Hayward-Whitlock, pentru tot ce faci și pentru că ai atât de multă grijă 
de lumile mele fictive! 

E greu să-mi exprim imensa recunoștință față de cei din echipa 
Delacorte Press pentru tot ceea ce fac, adică îmi iau poveștile și 
personajele și le transformă în cărţi adevărate. Mi-aş dori să existe mai 
multe sinonime pentru „mulțumesc”, dar, vai, urmează o listă lungă de 
mulțumescuri pentru toți cei care au ajutat la crearea romanului Cine 
moare în zori. Se zice că e nevoie de un sat întreg:2, şi cu siguranţă n-ar 
fi încăput toţi deodată într-o rulotă! 

Un enorm, enorm mulțumesc editoarei mele vedetă, Kelsey Horton, 
care este cea mai bună complice la crime (fictive) și care muncește 
neobosit organizând totul, ca să se asigure că romanele mele sunt cât 
mai reușite posibil! Îți sunt recunoscătoare pentru că ai avut încredere 
în mine când am dispărut timp de câteva luni ca să scriu o carte vagă 
despre crime în rulotă; sunt bucuroasă că i-am găsit un titlu mai bun! 
Și un uriaş mulțumesc lui Beverly Horowitz; sunt așa de bucuroasă că 
Cine moare în zori şi-a găsit căminul perfect cu echipa lui! 

Îți mulțumesc din nou, Casey Moses, pentru că eşti un designer 
genial și pentru că i-ai oferit cărții mele o copertă incredibilă, trăsnet 
chiar! Nu ştiu cum reușeşti! Îți mulțumesc, Christine Blackburne, şi 
măiestriei tale fotografice! Sunt tare bucuroasă că primul lucru pe care 


12 Trimitere la proverbul african „E nevoie de un sat întreg pentru a crește un copil” 
(n.tr.). 

îl vor vedea cititorii cărţii este munca incredibilă a amândurora. Îţi 
mulțumesc, Kenneth Crossland, că ai avut grijă ca interiorul cărții să 
arate la fel de bine ca exteriorul! Vă mulțumesc, Colleen Fellingham și 
Tamar Schwartz, pentru extrema atenţie la detalii și pentru că a 
trebuit să parcurgeţi cartea de atâtea ori! Îți mulțumesc, Tim Terhune, 
pentru că truda ta a adus /iteralmente pe lume cartea! 

Vă mulțumesc, Lili Feinberg, Caitlin Whalen și Elizabeth Ward, 
pentru incredibila voastră activitate de sprijinire și promovare a 
acestui roman, stârnind cu măiestrie interesul și asigurându-vă că 
cititorii au auzit de ea! Vă mulțumesc, Becky Green, Joe English și 
Kimberly Langus de la Departamentul vânzări pentru tot ce faceţi: 
munciţi din greu ca să vă asiguraţi că această carte poate să ajungă 
fizic în mâinile cititorilor şi în noi case - vă sunt foarte recunoscătoare. 
Și îi mulțumesc lui Keifer Ludwig pentru că a avut grijă de carte pe 
scena internațională! 

Le mulțumesc celor din familiile mele - Collis şi Jackson - pentru că 
au fost primii cititori, pentru că au sărbătorit împreună cu mine fiecare 
moment important şi m-au scos din lumile făurite în capul meu atunci 
când aveam nevoie de asta! Antimulţumiri câinelui meu, Dexter, fără 
de care aș fi putut să scriu cartea mult mai repede. Și în sfârșit, dar nu 
în ultimul rând, îi mulțumesc lui Ben pentru că împărtășim fiecare 
întorsătură a intrigii din viaţa reală! 

OPT ORE. a ae 
ŞASE PRIETENI: a 
“DOAR CINCI SUPRAVIEȚUIESC! 


> Ín vacanţa de Sa ab Red Kenny porneşte intr-o câlătorie alături de cinci. - 
"amici: cea mai bună prietenă a ei și fratele mai mare al acesteia, iubita lui pitesti. 
un coleg de școală și tipul la care adolescenta visează in taină. S 
Când rulota li se defectează in mijlocul pustietății, iar ei nu mai au semnal la 
telefon, cei șase tineri iși dau seama curând că nu este un accident. Cineva i-a prins , 
in capcană acolo, în intuneric, cineva care clar îi vrea morți. $ Ira ai 
Mai sunt opt ore până la revărsatul zorilor, iar cei șase trebuie să evadeze sau ~ 
să-şi dea seama care dintre ei este ţinta. Dar nu cumva printre ci se află un mincinos? 
„2 n Secrete ingropate ies la lumină, iar tensiunea din interiorul rulotei va atinge AN 
Ti morale. Şi mai năucitor, nu toţi membrii grupului vor supravieţui nopții... == 


Autoarea seriei CRIMA PERFECTA, bestseller New York Times, 
vândută in milioane de exemplare in lumea întreagă, le propune cititorilor e: 
o nouă şi palpitantă aventură de neuitat! Vo | 


„Momentele de suspans intens, alături de un puzzle de indicii bine gândi, 
alcătuiesc o poveste plină de senzaţii tari.” 
Kirkus 


